
Voinic, leul lui Ramses, scoase un răget care-i cutremură de 
spaimă atât pe egipteni, cât și pe răsculați. Uriașa fiară, 
răsplătită de faraon cu un colier subţire din aur pentru 
neprețuitele și credincioasele servicii pe care le adusese cu 
ocazia bătăliei de la Kadesh împotriva hitiţilor!, cântărea mai 
bine de trei sute de kilograme. Măsura patru metri și era 
împodobit cu o coamă deasă, dar, în același timp, și 
strălucitoare, atât de impunătoare încât îi acoperea creștetul 
capului, obrajii, gâtul, o bună parte din umeri și din piept. Blana, 
cu firul drept și scurt, avea o culoare brun deschis, într-o nuanţă 
luminoasă. 

Pe mai mult de douăzeci de kilometri în jur, furia Voinicului se 
făcu simțită și toți cei de acolo înțeleseră că era același 
sentiment cu al lui Ramses care, după victoria de la Kadesh, 
devenise Ramses cel Mare. 

Era oare întru totul reală această măreție, din moment ce 
faraonul Egiptului nu reușea, în pofida prestigiului și vitejiei sale, 
să-și impună autoritatea asupra barbarilor din Anatolia? 

Armata egipteană se comportase rușinos în timpul înfruntării 
cu aceștia. Generalii, lași sau nepricepuţi, îl părăsiseră pe 
Ramses lăsându-l singur în fața miilor de dușmani, siguri de 
victoria lor. Dar zeul Amon, ascuns într-o lumină orbitoare, 
auzise chemarea fiului său și dăruise puteri supraomenești 
brațului faraonului. 

După cinci ani de domnie tumultuoasă, Ramses crezuse că 
victoria sa de la Kadesh îi va împiedica mult timp pe hitiţi să mai 
ridice fruntea și că în Orientul Apropiat se va instaura o epocă 
de relativă pace. 

Se înșelase amarnic el, taurul puternic, cel iubit de Regula 
divină, apărătorul Egiptului, Fiul Luminii. Era el îndreptăţit să 
poarte aceste nume ca o cunună, dată fiind starea de revoltă 
care mocnea permanent în protectorate egiptene tradiţionale 

cum erau Canaan și Siria de Sud? Nu numai că hitiții nu 
renunţaseră la luptă, dar, mai mult, porniseră o ofensivă 
generală, aliaţi cu beduinii, acești tâlhari și asasini care râvneau 
dintotdeauna la mănoasele pământuri ale Deltei. 

Generalul comandant al armatei lui Ra se apropie de rege. 

— Maiestate... Situaţia este mai critică decât ne aşteptam. 
Asta nu mai este o răscoală ca altele; după cum ne spun 
iscoadele noastre, toată ţara Canaanului se ridică împotriva 
noastră. După ce vom trece de acest prim obstacol, va fi un al 
doilea, apoi un al treilea, apoi... 

— Și tu nu mai vezi cum putem ajunge la un liman? 

— Riscăm să avem pierderi grele, Maiestate, și oamenii nu au 
chef să se lase omorâţi pentru nimic. 

— Supravieţuirea Egiptului nu este un motiv destul de bun? 

— Eu nu voiam să spun... 

— Totuși, asta ai gândit, generale! Lecţia de la Kadesh a fost, 
așadar, zadarnică. Să fiu eu sortit, oare, să am în jur doar niște 
lași care își pierd viaţa pentru că vor să și-o salveze? 

— Nu vă puteţi îndoi, Maiestate, de credinţa mea și a celorlalţi 
generali, dar voiam doar să vă punem în gardă. 

— Serviciul nostru de spionaj a obţinut informaţii despre 
Acha? 

— Din păcate, nu, Maiestate. 

Acha, prieten din copilărie al lui Ramses și ministru al 
Afacerilor externe, căzuse într-o cursă pe când se afla în vizită la 
prinţul din Amurru?. Fusese torturat, mai era încă în viaţă, cei 
care-i ţineau prizonier considerau că diplomatul avea o valoare 
de schimb? 

Indată ce primise această informaţie, Ramses își mobilizase 
trupele, abia refăcute după șocul de la Kadesh. Pentru a-l salva 
pe Acha, trebuia să treacă prin regiuni care îi deveniseră ostile. 
Nici de data aceasta, prinții din partea locului nu-și respectaseră 
jurământul de credință faţă de Egipt și se vânduseră hitiţilor pe 
un pumn de metal preţios și promisiuni mincinoase. Cine n-ar fi 
visat să năvălească pe pământul faraonilor și să se înfrupte din 
bogăţiile socotite fără margini? 

Ramses cel Mare avea multe proiecte de pus în practică, 
templul său pentru veșnicie la Theba, Ramesseumul, Karnak, 
Luxor, Abydos, locul pregătit pentru odihna sa veșnică din Valea 

Regilor, și Abu Simbel, visul de piatră pe care voia să-l ofere 
soţiei sale adorate, Nefertari... Și uite că se afla aici, la marginea 
ținutului Canaan, în vârful unei coline, privind cu atenţie o 
fortăreață inamică. 

— Maiestate, dacă aș putea... 

— Hai, curaj, generale! 

— Demonstrația voastră de forță este peste măsură de 
impresionantă... Sunt convins că împăratul Muwattalis va 
înțelege mesajul și va porunci ca Acha să fie eliberat. 

Muwattalis, împăratul hitit, era un om pătimaș și viclean, 
conștient că tirania sa nu se baza decât pe forță. Aflat în fruntea 
unei mari coaliţii, el eșuase, totuși, în încercarea sa de a cuceri 
Egiptul, dar pornea acum un nou atac, prin beduini și răsculați 
pe care îi punea să lupte. 

Numai moartea lui Muwattalis sau cea a lui Ramses ar fi putut 
pune capăt unui conflict al cărui rezultat avea să fie hotărâtor 
pentru viitorul multor popoare. Dacă Egiptul ieșea înfrânt din 
această confruntare, puterea militară hitită urma să impună o 
dictatură plină de cruzime care ar fi distrus o civilizaţie 
milenară, creată încă din vremea domniei lui Menes, primul 
dintre faraoni. 

t 

Timp de o clipă, Ramses se gândi la Moise. Unde se ascundea, 
oare, acest alt prieten din copilărie care fugise din Egipt după ce 
făptuise o crimă? Cercetările fuseseră zadarnice. Unii susțineau 
că evreul, ce colaborase atât de rodnic la construcția orașului Pi- 
Ramses, noua capitală construită în Deltă, își găsise sfârșitul 
printre nisipurile deșertului. Moise li se alăturase răsculaților? 
Nu, el nu putea deveni vreodată un dușman. 

— Maiestate... Maiestate, mă auziţi? 

Privind chipul bine hrănit și speriat al acestui gradat care nu 
se gândea decât să-i fie lui bine, Ramses parcă îl văzu pe omul 
care-i ura mai mult decât orice pe lume: Șenar, fratele său mai 
mare. Mizerabilul acela se aliase cu hitiţii, cu speranța că va 
urca pe tronul Egiptului. Șenar dispăruse pe când era 
transportat de la închisoarea mare din Memphis la temniţele din 
oaze, profitând de o furtună de nisip. Și Ramses era convins că 
el încă mai trăia și nu renunţase nici în ruptul capului la 
planurile de a-i face rău. 

— Pregătește-ţi trupele pentru luptă, generale. 


Rușinat, ofițerul superior se făcu nevăzut. 

Cât de mult i-ar fi plăcut lui Ramses să se bucure de tihna 
unei grădini alături de Nefertari, de fiul și de fiica lui, cum ar fi 
gustat el fericirea fiecărei zile, departe de zăngăni tul armelor! 
Dar trebuia să-și salveze ţara de năvala hoardelor setoase de 
sânge care n-ar fi ezitat să distrugă templele și să calce în 
picioare orice lege. Un asemenea tel nu ţinea seamă de 
persoana sa. El nu avea dreptul să se gândească la propria sa 
liniște, la familia sa, ci trebuia să înlăture răul chiar de-ar fi 
făcut-o cu preţul vieții. 

Ramses privi îndelung la fortăreaţa care îi bara drumul către 
centrul protectoratului Canaan. Zidurile sale, înalte de șase 
metri, cu dublă înclinare, adăposteau o garnizoană destul de 
numeroasă. La creneluri, așteptau pregătiţi arcașii. In șanțurile 
din jur fuseseră aruncate cioburi de vase sfărâmate care puteau 
răni tălpile infanteriștilor trimiși să proptească scările de zid. 

Vântul dinspre mare îi răcorea pe soldaţii egipteni, adunați 
între două dealuri încinse de razele fierbinţi ale soarelui. 
Sosiseră acolo după un lung marș forţat, fără să aibă parte 
decât de scurte opriri și de tabere improvizate în grabă. Doar 
mercenarii bine plătiţi așteptau luptele fără nicio emoție; tinerii 
recruți, dezamăgiţi deja de ideea că-și părăseau țara pentru cine 
știe cât timp, se gândeau cu teamă că ar putea pieri în una 
dintre acele teribile lupte care-i așteptau. Fiecare dintre ei spera 
ca Faraonul se va mulțumi doar să întărească frontiera de nord- 
est în loc să pornească într-o aventură care risca să se termine 
printr-un dezastru. 

Nu trecuse mult timp de când guvernatorul din Caza, capitala 
provinciei Canaan, oferise un banchet splendid statului-major 
egiptean, jurând că el nu se va alia niciodată cu hitiţii, acești 
barbari din Asia, de o cruzime legendară. lpocrizia sa, prea 
evidentă, îl revoltase în adâncul sufletului pe Ramses; astăzi, 
trădarea sa nu mai era o surpriză pentru tânărul monarh de 
douăzeci și șapte de ani care începea să știe cum să pătrundă în 
secretul ființelor umane. 

Nerăbdător, leul scoase din nou un răget. 

Voinic se schimbase destul de mult față de ziua în care 
Ramses îl găsise, gata să moară, în savana nubiană. Mușcat de 
un șarpe, micul pui de leu nu mai avea nicio șansă să trăiască. 
Între fiară și om se crease destul de repede o profundă simpatie 


reciprocă. Din fericire, Setau, vindecătorul, și el prieten din 
copilărie și coleg de universitate cu Ramses, știuse să găsească 
leacurile potrivite. Formidabila rezistență a animalului îi 
permisese să treacă peste această încercare și să devină o 
creatură adultă cu o putere înspăimântătoare. Regele nici nu 
putea visa o gardă de corp mai bună. 

Ramses își trecu degetele prin coama Voinicului. Mângâierea 
nu liniști animalul. 

Îmbrăcat cu o tunică din piele de căprioară cu o mulţime de 
buzunare pline cu prafuri, pilule și sticluțe, Setau urca 
povârnișul dealului. Scurt și îndesat, cu capul pătrăţos, părul 
negru, nebărbierit, avea o adevărată pasiune pentru șerpi și 
scorpioni. Folosind veninul lor, el prepara medicamente foarte 
eficace și, în compania soţiei sale Lotus, o fermecătoare nubiană 
la care soldaţii priveau cu adevărată bucurie, el își continua 
neabătut cercetările. 

Ramses încredinţase acestei perechi conducerea serviciului 
sanitar al armatei. Setau și Lotus luaseră parte la toate 
campaniile regelui, nu din dragoste pentru război, ci pentru a 
descoperi noi specii de reptile și a-i îngriji pe soldaţii răniţi sau 
bolnavi. Și Setau era convins că, în cazul vreunei nenorociri, 
nimeni nu era mai indicat decât el pentru a veni în ajutorul 
bunului său prieten Ramses. 

— Moralul trupelor nu este prea grozav, constată el. 

— Generalii și-ar dori să ne retragem, recunoscu Ramses. 

— Având în vedere comportarea soldaţilor tăi la Kadesh, la ce 
te poţi aștepta? La fugă și la zăpăceală se pricep cel mai bine. 
Tu o să iei o hotărâre de unul singur, ca de obicei. 

— Nu, Setau, nu singur. La sfatul soarelui, al vânturilor, al 
sufletului leului meu, al spiritului acestui pământ... Ei nu mint 
niciodată. Eu trebuie doar să înţeleg mesajul lor. 

— Nu există un consiliu de război mai bun. 

— Ai vorbit, cumva, cu șerpii tăi? 

— Ei sunt mesageri ai lumii invizibile. Da, i-am întrebat și ei 
mi-au răspuns fără ocol: nu da înapoi. De ce este Voinic așa de 
nervos? 

— Din cauza pădurii de stejari, din stânga fortăreței, la 
jumătatea drumului dintre ea și noi. 

Setau privi în direcția aceea, mușcând preocupat dintr-un băț 
de trestie. 


— Nu-mi miroase a bine, ai dreptate. Să fie o capcană, ca la 
Kadesh? 

— Aceea a funcţionat atât de bine încât strategii hitiţi au 
plănuit alta, cu speranţa că vor avea un succes și mai mare. 
Atunci când vom ataca, avântul nostru va fi oprit, în timp ce 
arcașii de pe ziduri ne vor decima după cum vor dori. 

Menna, grăjdarul lui Ramses, se plecă în fața regelui. 

— Carul este pregătit, Maiestate. 

Suveranul mângâie mult timp coamele celor doi cai ai săi pe 
nume „Victorie în Theba” și „Zeița Mut este mulțumită”; 
împreună cu leul, ei fuseseră singurii care nu-l trădaseră, la 
Kadesh, când bătălia părea pierdută. 

Ramses luă hățurile în mâini, sub privirile neîncrezătoare ale 
grăjdarului său, ale generalilor și ale regimentului de elită al 
carelor de luptă. 

— Maiestate, făcu îngrijorat Menna, doar n-o să mergeţi... 

— Să trecem pe lângă fortăreață, ordonă regele, și să lovim 
direct asupra pădurii de stejari. 

— Maiestate... V-aţi uitat pieptarul de zale! Maiestate! 

Fluturând în mâini o vestă împletită din zale și acoperită cu 
plăcuţe mici de metal, grăjdarul alergă în zadar în urma carului 
lui Ramses care o pornise singur, într-o viteză nebunească, către 
dușman. 


2 


Stând în picioare în carul său care pornise cu cea mai mare 
viteză, Ramses cel Mare semăna mai degrabă cu un zeu decât 
cu un om. inalt de statură, cu fruntea lată, purtând o coroană 
albastră care se mula perfect pe cap, cu arcadele proeminente, 
sprâncenele stufoase, privirea pătrunzătoare ca a unui șoim, 
nasul lung, subțire și ușor coroiat, urechile rotunde și fin 
profilate, maxilarul puternic, buzele cărnoase, era o imagine 
completă a forței. 

La apropierea sa, beduinii aflaţi în pădurea de stejari ieșiră 
din ascunzătoare. Unii dintre ei își încordară arcurile, alții 
încercară să arunce sulițele. 

Ca și la Kadesh, regele fu mai iute ca o vijelie, mai agil ca un 
șacal care străbate distanțe enorme într-o clipă; ca un taur cu 


coarnele înfricoșătoare străpungându-și dușmanii, el îi strivi pe 
primii atacatori care-i ieșiră în cale și trimise săgeată după 
săgeată în piepturile răsculaților. 

Căpetenia cetei de beduini reuși să se ferească în ultima clipă 
de șarja furioasă a monarhului și, cu un genunchi la pământ, vru 
să arunce cu un pumnal lung pe care-i purta la spate. 

Saltul Voinicului îi lăsă cu gura căscată pe răsculați. În ciuda 
greutăţii și a mărimii sale, leul păru să plutească prin aer. Cu 
ghearele scoase, se năpusti asupra căpeteniei beduinilor, îi 
înfipse colții în cap și strânse fălcile. 

Ceea ce urmă fu atât de înfiorător încât numeroși războinici 
aruncară armele și o rupseră la fugă ca să scape de bestia care 
sfârteca deja carnea altor doi beduini veniţi zadarnic în ajutorul 
șefului lor. 

Carele de luptă egiptene, urmate de mai multe sute de 
infanteriști, îl ajunseră din urmă pe Ramses și nu dură prea mult 
până să înfrângă rezistenţa ultimelor rânduri ale beduinilor. 

Potolit acum, Voinic își linse labele mânjite de sânge și-și privi 
stăpânul cu ochi nespus de blânzi. Recunoștinţa pe care o zări în 
privirile lui Ramses îl făcu să scoată un mormăit de satisfacție. 
Leul se culcă lângă roata din dreapta a carului regal, privind în 
jur cu ochi vigilenţi. 

— Este o mare victorie, Maiestate! declară generalul care 
comanda armata lui Ra. 

— Tocmai am evitat o nenorocire; de ce niciuna dintre 
iscoade nu a fost în stare să descopere că în pădure se aflau 
ațâţi dușmani? 

— Noi... noi nu am luat în seamă locul acela care ni se părea 
pustiu și lipsit de vreo importanță. 

— Trebuie, oare, ca un leu să-i învețe pe generalii mei 
meseria armelor? 

— Maiestatea voastră dorește, fără îndoială, ca sfatul de 
război să se adune pentru pregătirea atacului fortăreței... 

— Nu, atacăm imediat. 

Din tonul pe care faraonul rostise aceste cuvinte, Voinic știu 
că scurtul armistițiu luase sfârșit. Ramses mângâie cu palma 
crupele celor doi cai ai săi care priviră unul la altul, ca pentru a 
se încuraja reciproc. 

— Maiestate, Maiestate... Vă rog! 


Cu răsuflarea întretăiată, grăjdarul Menna îi întinse regelui 
vesta din zale acoperită cu plăcuțe de metal. Ramses acceptă să 
îmbrace vesta de zale, care nu strica prea mult aspectul 
impunător al veșmântului său de în, cu mâneci largi. La 
încheietura mâinilor, două brățări de aur și de lapislazuli având 
în mijloc un ornament înfățișând două capete de rață sălbatică, 
simbol al perechii regale care semăna cu două păsări 
migratoare plecând în zborul lor către regiunile misterioase ale 
văzduhului. Mai avea oare s-o vadă Ramses pe Nefertari înainte 
de a face marea călătorie către celălalt tărâm al vieţii? 

„Victorie în Theba” și „Zeița Mut este mulțumită” băteau 
nerăbdători din copite. Cu capul împodobit de un panaș de pene 
roșii cu vârful albastru și spinările apărate de un valtrap roșu cu 
alb, se grăbeau să pornească înspre fortăreață. 

Din piepturile infanteriștilor se înălța un imn apărut spontan 
după victoria de la Kadesh și ale cărui cuvinte aveau darul să-i 
îmbărbăteze pe fricoși: „Braţul lui Ramses este puternic, sufletul 
său viteaz, el este un arcaș fără egal, un zid pentru soldaţi, o 
flacără ce-i arde pe dușmani”. 

Agitat, grăjdarul Menna umplu cu săgeți cele două tolbe din 
carul regelui. 

— Le-ai verificat? 

— Da, Maiestate; sunt ușoare și rezistente. Numai săgețile 
voastre îi pot dobori pe arcașii dușmani. 

— Nu știi că lingușeala este o gravă greșeală? 

— Ba da, dar mi-e atât de frică! Dacă n-aţi fi fost voi, barbarii 
ăștia nu ne-ar fi terminat pe toţi? 

— Pregătește o porţie zdravănă pentru caii mei; când o să ne 
întoarcem, o să fie tare înfometați. 

Îndată ce carele egiptene se apropiară de zidurile fortăreței, 
arcașii canaaneeni și aliaţii lor beduini traseră mai multe salve 
de săgeți care luaseră drept ţintă picioarele cailor. Animalele 
nechezară speriate, unii cai se cabrară, dar calmul pe care-i 
insufla regele nu lăsă panica să cuprindă trupele sale de elită. 

— Pregătiţi arcurile mari, ordonă el, și așteptați semnalul 
meu. 

Atelierul de arme din Pi-Ramses făcuse mai multe arcuri din 
lemn de acacia, care aveau un tendon de bou în loc de alt fel de 
coardă. Studiată cu grijă, forma armei făcea ca o săgeată să 
poată fi aruncată, cu precizie și pe o linie curbă, la mai mult de 


două sute de metri distanță. Această tehnică făcea ca protecţia 
oferită apărătorilor ascunși după creneluri să devină doar o 
iluzie. 

— Cu toţii odată! urlă Ramses cu o voce atât de tunătoare 
încât parcă elibera energia soldaţilor. 

Cele mai multe dintre săgeți își atinseră ţinta. Loviţi în cap, cu 
ochii și beregatele străpunse dintr-o parte în alta, numeroși 
arcași dușmani căzură, morţi sau grav răniţi. 

Cei care le luară locul avură aceeași soartă. 

Liniștit că soldaţii lui nu vor fi doborâţi de săgețile răsculaților, 
Ramses le dădu ordin să se îndrepte în fugă către poarta de 
lemn a fortăreței și s-o doboare cu lovituri de secure. Carele 
egiptene se apropiară și ele, arcașii faraonului își potriviră și mai 
bine tirul, făcând ca orice rezistență de pe ziduri să înceteze. 
Cioburile cu muchii ascuţite care umpleau șanțurile, nu mai 
aveau niciun rost; contrar obiceiului, Ramses nu punea soldaţii 
să rezeme scările de ziduri, ci se concentra asupra intrării 
principale. 

Răsculaţii se îngrămădiră în spatele porţii, dar nu reușiră să 
oprească valul de egipteni furioși. Încăierarea fu de o violenţă 
îngrozitoare; soldații faraonului se cățărară pe un morman de 
cadavre și, ca un val care distruge totul în cale, se năpustiră în 
interiorul fortăreței. 

Asediaţii cedau puţin câte puţin terenul; cu șalurile lor lungi și 
cu veșmintele mânjite de sânge ei se înghesuiau unii peste alții. 

Săbiile egiptenilor străpunseră coifurile, sfărâmară oasele, 
crestară șolduri și umeri, tăiară tendoanele, vărsară intestinele 
celor pe care-i întâlneau în cale. 

După o vreme, o tăcere adâncă se așternu peste întreaga 
cetate. Femeile îi rugau cu lacrimi pe învingători să-i lase în 
viață pe cei care mai trăiau, adunaţi într-un colț al curții din 
mijlocul fortificaţiei. 

Carul lui Ramses își făcu intrarea în cetatea recucerită. 

— Cine comandă aici? întrebă regele. 

Un bărbat cam de cincizeci de ani, fără braţul drept, ieși din 
grupul înspăimântat al învinșilor. 

— Eu sunt soldatul cel mai în vârstă... Toţi comandanții mei 
au murit. Il rog din inimă pe stăpânul celor Două Țări să aibă 
milă de noi. 


— Ce fel de iertare îi poate aștepta pe cei care nu-și respectă 
cuvântul dat? 

— Ca Faraonul să ne acorde cel puţin o moarte mai rapidă. 

— Uite ce hotărăsc eu, canaaneanule: copacii din provincia ta 
vor fi tăiaţi, iar lemnul trimis în Egipt; prizonierii, bărbaţi, femei 
și copii, vor fi duși în Deltă unde vor lucra la construcţii în folos 
public; turmele și caii din Canaan intră în proprietatea noastră. 
Cât despre soldaţii rămași în viaţă, ei vor fi angajaţi în armata 
mea și vor lupta de acum înainte sub ordinele mele. 

Prizonierii se prosternară până la pământ, fericiți că trăiau. 


Setau nu avea motive să fie supărat. Numărul de răniţi grav 
nu era prea mare și medicul avea la dispoziţie destulă carne 
proaspătă și pansamente cu miere ca să oprească hemoragiile. 
Cu mâinile sale care se mișcau iute și precis, Lotus apropia 
marginile rănilor cu niște fâșii unse cu lipici și așezate în cruce. 
Zâmbetul frumoasei nubiene avea darul să mai aline durerile. 
Brancardierii îi duceau pe pacienţi la infirmeria de campanie 
unde erau trataţi cu alifii, pomezi și esențe pentru ca, după 
aceea, să fie trimiși în patrie. 

Ramses le vorbi soldaţilor care suferiseră diferite răni, mai 
ușoare sau mai grave, pentru a-și apăra ţara, apoi îi chemă pe 
ofiţerii săi superiori cărora le dezvălui intenţia lui de a continua 
înaintarea spre nord pentru a recuceri, una câte una, fortărețele 
din Canaan ce trecuseră sub control hitit, cu ajutorul beduinilor. 

Entuziasmul faraonului se transmise și celorlalţi. Teama 
dispăru din inimi și toată lumea se bucură de noaptea și ziua de 
odihnă care li se acordase. Cât despre Ramses, el cină cu Setau 
și Lotus. 

— Până unde ai vrea să ajungi? întrebă medicul. 

— Măcar până în Siria de Nord. 

— Până la... Kadesh? 

— O să vedem. 

— Dacă expediţia aceasta durează prea mult, observă Lotus, 
n-o să mai avem medicamente. 

— Reacţia hitiţilor a fost rapidă, a noastră trebuie să fie 
fulgerătoare. 

— Războiul ăsta o să se termine vreodată? 

— Da, Lotus, în ziua în care dușmanul va fi definitiv învins. 


— Nu-mi place deloc să discut despre politică, comentă Setau 
cam morocăânos. Hai, draga mea, hai să ne iubim și după aceea 
o să mai mergem să căutăm niște șerpi. Simt eu că în noaptea 
asta recolta s-ar putea să fie bună. 

Tt 

Ramses săvârși ritualul zorilor în mica capelă care fusese 
ridicată lângă cortul său, în mijlocul taberei. Un sanctuar destul 
de modest în comparaţie cu templele din Pi-Ramses; dar 
credinţa din sufletul Fiului Luminii rămânea aceeași. Niciodată 
tatăl său, Amon, nu-și va dezvălui în fața vreunei fiinţe umane 
adevărata sa înfățișare, niciodată nu va putea fi cuprins într-o 
formă, oricare ar fi ea; cu toate acestea, simțeau cu toții 
prezenţa invizibilului. 

Când suveranul ieși din capelă, observă un soldat care ţinea 
în lesă o antilopă, așa-numita antilopă-suliță, și reușea cu mare 
greutate să stăpânească animalul. 

De fapt, soldatul acela arăta destul de ciudat: avea părul lung, 
tunica de mai multe culori, barba retezată scurt și ascuţit și 
privirea piezișă. Și de ce animalul acela sălbatic fusese adus în 
tabără, ajungând atât de aproape de cortul regelui? 

Faraonul nu mai avu când să-și pună mai multe întrebări. 
Beduinul dădu drumul antilopei care ţâșni spre Ramses, cu 
coarnele îndreptate către stomacul suveranului care nu avea 
nicio armă la el. 

Voinic încolţi din partea stângă antilopa și-și înfipse ghearele 
în ceafa ei; ucisă pe loc, aceasta se prăbuși la picioarele leului. 

Inmărmurit, beduinul scoase un pumnal de sub tunică, dar nu 
mai avu timp să încerce să-l folosească; o durere cumplită în 
spate, urmată imediat de o ceaţă înghețată care-i orbi și-l făcu 
să scape arma din mână. Se prăbuși mort, cu fața înainte, cu o 
lance înfiptă între omoplați. 

Calmă și zâmbitoare, Lotus făcuse dovada unei îndemânări 
surprinzătoare. Frumoasa nubiană nici măcar nu părea prea 
emoţionată de ceea ce făcuse. 

— Mulţumesc, Lotus. 

Setau ieși din cortul său, ca și mulți alţi soldaţi care-i văzură 
pe leu sfâșiindu-și prada, descoperind alături și cadavrul 
beduinului. Speriat de moarte, grăjdarul Menna îngenunche la 
picioarele lui Ramses. 


— Îmi pare foarte rău, Maiestate! Vă făgăduiesc că voi afla 
care au fost santinelele ce l-au lăsat pe ucigașul ăsta să intre în 
tabără și o să am grijă să fie pedepsite cât se poate de aspru. 

— Adună-i pe trâmbiţași și spune-le să dea semnalul de 
plecare. 

Din ce în ce mai supărat, mai ales pe el însuși, Acha își 
petrecea tot lungul zilelor privind marea pe fereastra de la 
primul etaj al palatului în care era ţinut prizonier. Cum fusese 
posibil ca el, șeful rețelei egiptene de spionaj și ministru al 
Afacerilor externe al lui Ramses cel Mare, să cadă în cursa pe 
care i-o întinseseră libanezii din provincia Amurru? 

Singurul copil al unei familii nobile și bogate, Acha, care 
urmase cu rezultate strălucite aceleași studii ca Ramses, la 
universitatea din Memphis, era un bărbat elegant și rafinat, tot 
atât de înnebunit după femei cât erau și ele după el. Cu chipul 
prelung, degete subţirele și fine, ochi sclipind de inteligenţă, 
voce melodioasă, îi plăcea să lanseze mereu câte o modă. Dar, 
în spatele acestui adevărat arbitru al eleganţei, se ascundea un 
om de acţiune și un diplomat de mare valoare, vorbind mai 
multe limbi străine, cunoscător desăvârșit al protectoratelor 
egiptene și al imperiului hitit. 

După victoria de la Kadesh, care părea să fi oprit pentru 
totdeauna expansiunea hitită, Acha considerase că era bine să 
meargă cât de curând în provincia Amurru, acest Liban atât de 
jinduit de toată lumea, care se întindea de-a lungul coastei 
mediteraneene, la răsărit de muntele Hermon și de orașul 
comercial Damasc. Diplomatul avea intenţia să facă din această 
provincie o bază fortificată de pe care urmau să pornească 
detașamente de elită pentru a descuraja orice dorinţă de 
expansiune hitită către Palestina și zonele de graniţă din Delta 
Nilului. 

Sosind în portul Beirut, la bordul unei corăbii încărcate cu 
daruri pentru prințul din Amurru, lacomul Benteshina, ministrului 
egiptean al Afacerilor externe nici nu-i trecea prin minte că ar 
putea fi întâmpinat chiar de Hattușil, fratele împăratului hitit 
care tocmai pusese stăpânire pe ţinutul acela. 


Acha îl cântărise destul de rapid pe adversarul său. Mic de 
statură, cu aspect bolnavicios, dar inteligent și viclean, Hattușil 
era un inamic de temut. El îl obligase pe prizonierul său să-i 
scrie o scrisoare oficială lui Ramses, cu scopul de a atrage 
armata faraonului într-o ambuscadă; dar Acha, folosindu-se de 
un anumit detaliu din scrisoare, spera să trezească neîncrederea 
regelui. 

Cum ar fi putut reacţiona Ramses? În virtutea unor raţiuni de 
stat, ar fi trebuit să-l abandoneze pe prietenul său în mâinile 
adversarului și să se îndrepte spre nord. Cunoscându-l prea bine 
pe faraon, Acha era convins că el nu va ezita să-i lovească pe 
hitiți cu cea mai mare înverșunare, oricare ar fi fost riscurile. Dar 
șeful diplomaţiei egiptene nu era, în același timp, și o foarte 
potrivită monedă de schimb? Benteshina dorea să-l vândă de-a 
dreptul pe Acha contra unei cantităţi cât mai mari de metal 
preţios. 

Erau, într-adevăr, șanse cam puţine de a rămâne în viață, dar 
Acha nu avea altă speranţă. Această pasivitate forțată îl enerva 
foarte tare; încă din adolescenţă, el fusese acela care lua 
întotdeauna iniţiativa, astfel încât nu putea suporta să asiste 
neputincios la tot ce se întâmpla în jurul său. Într-un fel sau 
altul, simțea că trebuie să acţioneze în vreun fel. Poate că 
Ramses se gândea că Acha murise, poate că încercase să 
pornească o ofensivă de mare amploare după ce-și înzestrase 
trupele cu noile arme. 

Cu cât se gândea mai insistent la situaţia în care se afla, cu 
atât se convingea mai mult că nu avea altă soluţie decât să-și 
găsească el însuși calea spre libertate. 

Un servitor îi aduse un prânz copios, așa cum se întâmpla în 
fiecare zi; egipteanul nu se putea plânge de administraţia 
palatului care-i trata ca pe un oaspete de seamă. Acha gusta 
dintr-o halcă de friptură de vită când auzi pașii greoi ai 
stăpânului acelor locuri. 

— Ce mai face marele nostru prieten egiptean? întrebă 
Benteshina, prinţul din Amurru, un bărbat cam de cincizeci de 
ani, grăsuliu și cu o impozantă mustață neagră. 

— Vizita ta este o onoare pentru mine. 

— Aveam chef să beau un vin bun cu șeful diplomaților lui 
Ramses. 

— De ce n-a venit și Hattușil cu tine? 


— Marele nostru prieten hitit are alte treburi. 

— Cât de bine este să ai numai mari prieteni... Când o să-l 
mai vad pe Hattușil? 

— Habar n-am. 

— Libanul a devenit, așadar, o bază hitită? 

— Vremurile se mai schimbă, dragă Acha. 

— Nu te temi de mânia lui Ramses? 

— Intre faraon și principatul meu se vor înălța de acum 
înainte niște ziduri de netrecut. 

— Și întregul Canaan se va afla sub control hitit? 

— Nu mă întreba prea multe lucruri... Să știi că am de gând să 
negociez preţioasa ta existenţă în schimbul câtorva avantaje. 
Sper că nu ţi se va întâmpla nimic rău în cursul tratativelor, 
dar... 

Cu un zâmbet ameninţător, Benteshina îl avertiza pe Acha că 
va fi eliminat înainte de a putea povesti ceea ce văzuse și auzise 
în Amurru. 

— Eşti sigur că ai intrat în tabăra potrivită? 

— Sigur că da, prietene Acha! Ca să fiu sincer, hitiţii au impus 
legea celui mai puternic. Și, în plus, se vorbește și despre 
numeroasele griji care-i împiedică pe Ramses să domnească în 
deplină liniște... Fie un complot, fie o înfrângere militară, fie 
aceste două cauze împreună îi vor aduce moartea și va fi 
înlocuit cu un suveran mai înţelegător. 

— Tu nu cunoști Egiptul, Benteshina, și chiar mai puţin pe 
Ramses însuși. 

— Eu știu să-i judec pe oameni. În ciuda eșecului de la 
Kadesh, tot împăratul hitit Muwattalis va ieși învingător până la 
urmă. 

— Este un pariu foarte riscant. 

— Imi place vinul, îmi plac femeile și aurul, dar nu sunt un 
jucător. Hitiţii au războiul în sânge, iar egiptenii nu. 

Benteshina își frecă încetișor mâinile. 

— Dacă îţi dorești să eviţi un accident neplăcut în timpul 
schimbului, dragul meu Acha, va trebui să te gândești și tu 
serios să schimbi tabăra. Să presupunem că i-ai oferi niște 
informaţii false lui Ramses... După ce vom ieși victorioși, vei fi 
răsplătit cum se cuvine. 

— Mie, șefului diplomaţiei egiptene, tu îmi ceri să trădez? 


— Totul nu este decât o chestiune de împrejurări, nu-i așa? Și 
eu îi jurasem credinţă Faraonului... 

— Când sunt atât de singur, nu prea pot să mă gândesc la 
nimic. 

— Ai vrea... o femeie? 

— Doar dacă ar fi rafinată și de calitate, cât se poate de 
înțelegătoare... 

Benteshina își goli cupa cu vin și-și șterse buzele cu dosul 
palmei. 

— Ce sacrificii n-aş face eu ca tu să te poţi gândi în voie? 

t 

Se lăsase noaptea și două lămpi cu ulei dădeau o lumină 
firavă în camera lui Acha care era culcat pe pat, îmbrăcat doar 
cu un halat scurt. 

Un gând nu-i dădea pace: Hattușil plecase din Amurru. 
Plecarea lui nu coincidea cu năvălirea hitiţilor în protectoratele 
Palestina și Fenicia. Dacă înaintarea războinicilor anatolieni 
fusese atât de spectaculoasă, de ce Hattușil își părăsise baza 
libaneză și de unde mai putea ţine acum sub control 
desfășurarea evenimentelor? Fratele lui Muwattalis nu putea 
risca să meargă mai spre sud; probabil că se întorsese înapoi, în 
ţara sa, dar din ce cauză? 

— Stăpâne... 

Vocea subţiratică și tremurătoare îl făcu pe Acha să tresară. 
Se ridică și, în penumbră, văzu o femeie tânără îmbrăcată cu o 
tunică scurtă, cu părul despletit și în picioarele goale. 

— Prinţul Benteshina m-a trimis... Mi-a poruncit... îmi cere 
să... 

— Stai aici, lângă mine. 

Ea se supuse, șovăind. 

Avea cam douăzeci de ani, era blondă și bine făcută, chiar 
atrăgătoare. Acha o mângâie pe umăr. 

— Eşti măritată? 

— Da, stăpâne, dar prințul mi-a făgăduit că soțul meu n-o să 
afle nimic. 

— Ce meserie are el? 

— Vameș. 

— Tu cu ce te ocupi? 

— Împart mesajele urgente la poșta centrală. 


Acha îi trase în jos bretelele tunicii, o sărută pe blondă pe gât, 
apoi o răsturnă pe pat. 

— Primești știri din capitala provinciei Canaan? 

— Unele... Dar nu am voie să vorbesc despre așa ceva. 

— Sunt mulţi războinici hitiţi pe aici? 

— Nici despre asta nu am voie să spun nimic. 

— Îți iubești soţul? 

— Da, stăpâne, da... 

— Ti-ar plăcea să faci dragoste cu mine? 

Fata întoarse capul într-o parte. 

— Răspunde la ce te-am întrebat și nici nu mă mai ating de 
tine. 

Cu ochii plini de speranţă, ea îl privi lung pe egiptean. 

— Îmi promiteţi? 

— Pe toţi zeii provinciei Amurru, îţi promit. 

— Pe aici nu sunt prea mulţi hitiţi; sunt câteva zeci de 
instructori care îi pregătesc pe soldaţii noștri. 

— Hattușil a plecat? 

— Da, stăpâne. 

— Încotro s-a îndreptat? 

— Nu pot să știu. 

— Care este situaţia în Canaan? 

— Nesigură. 

— Provincia nu se află sub controlul hitiţilor? 

— Circulă tot felul de zvonuri. Unii spun că faraonul ar fi intrat 
în Gaza, capitala Canaanului, și că guvernatorul provinciei ar fi 
fost ucis în timpul asediului. 

Acha parcă simţi un suflu nou umplându-i plămânii, de parcă 
ar fi revenit la viaţă. Nu numai că Ramses înțelesese mesajul 
său, dar chiar contraatacase, împiedicându-i pe hitiţi să se 
desfășoare pe un front mai larg. lată de ce Hattușil plecase ca 
să-l prevină pe împărat. 

— Îmi pare rău, frumoaso. 

— Nu o să... n-o să vă ţineţi de cuvânt? 

— Ba da, dar trebuie să-mi iau și niște măsuri de precauţie. 

Acha o legă fedeleș și-i puse și un căluș; avea nevoie de 
câteva ore înainte ca ea să poată da alarma. Descoperind 
mantia pe care fata o lăsase lângă ușa camerei, diplomatul 
întrevăzu o soluţie pentru a ieși din palat: își puse pe umeri 
haina fetei, își trase peste faţă gluga și se repezi pe coridor. 


La parter avea loc un banchet. 

Câţiva oaspeţi, beţi deja, dormitau; alţii se zbenguiau 
înfierbântaţi; Acha trecu peste două corpuri despuiate. 

— Încotro ai plecat, fato? 

Acha nu avea cum să fugă. Mai mulţi oameni înarmaţi păzeau 
ușa de intrare în palat. 

— Gata, ai terminat deja cu egipteanul? Vino încoace, fata 
mea... 

Mai avea doar câţiva pași până la libertate. 

Mâna umedă a lui Benteshina îi dădu jos gluga mantiei. 

— Nicio șansă, dragă Acha. 

Orașul Pi-Ramses, capitala construită în Deltă la ordinul lui 
Ramses, mai era denumit și „orașul ca de peruzea” din cauza 
plăcuţelor albastre, smălţuite, care acopereau fațadele caselor. 
Plimbându-se pe străzile din Pi-Ramses, trecătorul putea admira 
încântat templele, palatul regal, lacurile de agrement, portul; 
rămâneau uimiţi la vederea livezilor, a canalelor pline cu pește, 
a vilelor celor bogaţi, înconjurate de grădini luxuriante, a aleilor 
mărginite de flori; puteau gusta fără opreliști mere, rodii, 
măsline și smochine, apreciau savoarea vinurilor de soi și cei 
mai mulţi cântau un cunoscut refren popular: „Ce grozav este să 
locuiești în Pi-Ramses, aici cel mic este respectat ca și cel mare, 
acacia și sicomorul dau umbră tuturor, casele strălucesc de aur 
și de peruzea, vântul este blând, păsările se joacă în jurul 
ochiurilor de apă.” 

Dar Ameni, secretarul particular al regelui, coleg de 
universitate și slujitor credincios al suveranului, nu simțea și el 
această bucurie de a trăi. El simţea, la fel ca mulţi alţi locuitori 
ai orașului, că veselia obișnuită nu mai era prezentă peste tot 
pentru că Ramses nu se afla acolo. 

Era absent și în pericol. 

Fără să ţină seama de niciun sfat care-i recomanda să fie 
prudent, fără nicio tergiversare, Ramses pornise către nord, 
pentru a recuceri Canaan și Siria, ducându-și trupele într-o 
aventură al cărei sfârșit nu se putea bănui. 


Învestit oficial cu funcţia de port-sandale pe lângă Faraon, 
Ameni era mic de statură, firav, slab și aproape în totalitate 
chel; cu oasele în aparenţă fragile, tenul palid, mâinile lungi și 
fine, capabile să deseneze hieroglife frumoase, între acest copil 
de ipsosar și Ramses se stabiliseră niște legături invizibile. El 
era, după străvechea expresie, „ochii și urechile regelui”, și se 
ținea în umbră, în fruntea unui serviciu care număra cam 
douăzeci de funcţionari devotați și pricepuţi. Cu o putere de 
muncă inepuizabilă, dormind puţin și mâncând mult fără a se 
îngrășa, Ameni ieșea rar din biroul său în care se putea vedea, 
păstrat la loc de cinste, un suport pentru pensule din lemn aurit, 
primit în dar de la Ramses. În mod miraculos, îndată ce el 
atingea obiectul, în formă de coloană terminată în partea de sus 
cu un crin, energia îi renăștea și pornea din nou la asalt asupra 
unui număr de dosare care ar fi descurajat pe oricare alt scrib. 
În biroul său, în care-și făcea curăţenie singur, papirusurile erau 
aranjate cu grijă în lăzi de lemn și în vase mari de lut, sau vârâte 
în teci din piele și așezate pe etajere. 

— Un curier al armatei, îl anunţă unul dintre ajutoarele sale. 

— Adu-l încoace. 

Plin tot de praf, soldatul părea să fi ajuns la capătul puterilor. 

— Am un mesaj de la faraon. 

— Dă-mi-l. 

Ameni văzu că purta sigiliul lui Ramses. Deși era sufocat de 
emoție, alergă într-un suflet până la palat. 

Tt 

La regina Nefertari se aflau reuniți într-un consiliu primul- 
ministru, marele intendent al Casei regale, scribul care ținea 
socotelile, scribul cu mesele, șeful celor care îndeplineau 
ritualurile, șeful secretelor, administratorul Casei Vieții, șeful 
personalului de la palat, directorul Tezaurului, cel al grânarelor 
și o mulțime de funcţionari superiori dornici să primească 
directive precise astfel încât să nu ia vreo iniţiativă care să nu 
fie aprobată de marea soție regală căreia îi revenea misiunea de 
a guverna țara în lipsa lui Ramses. Din fericire, Ameni era 
întotdeauna alături de ea, iar Tuya, mama regelui, o ajuta cu 
preţioasele ei sfaturi. 

Mai frumoasă decât cele mai frumoase femei, cu părul negru 
și strălucitor, ochii verzi-albaștri, chipul luminos ca acela al unei 
zeițe, Nefertari se confrunta cu problemele puterii și ale 


singurătăţii. Cântăreaţă desăvârșită în templu, amatoare de 
scrieri ale înțelepţilor, ea își dorise o viaţă contemplativă; dar 
dragostea lui Ramses transformase acea fată sfioasă într-o 
regină a Egiptului, hotărâtă să-și îndeplinească fără ezitare 
îndatoririle. 

Administrarea Casei reginei cerea, numai ea, o muncă 
istovitoare: această instituţie milenară cuprindea un pension în 
care erau educate fete egiptene și străine, ca și o școală de 
țesut, ateliere în care se produceau bijuterii, oglinzi, vaze, 
evantaie, sandale și obiecte rituale. Nefertari avea sub 
oblăduirea ei un personal numeros compus din preotese, scribi, 
administratori ai veniturilor obţinute din cultivarea pământului, 
muncitori și ţărani, și ţinuse să-i cunoască personal pe cei care 
răspundeau direct de fiecare sector de activitate. Cea mai mare 
grijă a ei era să evite nedreptăţile și greșelile. 

În aceste zile pline de neliniște, pe când Ramses își risca viaţa 
ca să apere Egiptul de o invazie hitită, marea soţie regală 
trebuia să-și înzecească eforturile și să guverneze ţara, oricât de 
greu ar fi fost acest lucru. 

— Ameni, în sfârșit ai apărut! Ai vreo veste? 

— Da, Maiestate: un papirus adus de un curier al armatei. 

Regina nu se instalase în biroul lui Ramses care rămăsese 
liber până la întoarcerea suveranului, ci într-o încăpere largă, 
pardosită cu plăci de faianţă albastru deschis și dând spre 
grădina în care Străjer, câinele galben-auriu al regelui, dormea 
sub un acacia. 

Nefertari desfășură papirusul și citi mesajul redactat cu o 
scriere cursivă și semnat de Ramses în persoană. 

Niciun surâs nu lumină chipul îngândurat al reginei. 

— Încearcă să mă liniștească, îi mărturisi ea scribului. 

— Regele a făcut progrese? 

— Provincia Canaan a fost supusă, iar guvernatorul trădător a 
fost ucis. 

— Asta-i o victorie frumoasă! se entuziasmă Ameni. 

— Regele își continuă înaintarea spre nord. 

— De ce sunteţi atât de tristă? 

— Pentru că el va merge până la Kadesh, oricât de mari ar fi 
riscurile. Mai înainte de asta, va încerca să-l elibereze pe Acha și 
nu va sta pe gânduri să-și pună chiar viaţa în joc. Și dacă 
norocul o să-l părăsească? 


— Puterea sa magică nu-l va părăsi. 

— Cum ar mai putea exista Egiptul fără el? 

— Mai întâi, Maiestate, sunteţi marea soție regală și guvernaţi 
de minune țara; mai apoi, Ramses se va întoarce, sunt sigur de 
asta. 

Pe coridor se auzi zgomotul unor pași grăbiţi. Se auziră bătăi 
în ușă și Ameni deschise. 

Apăru o moașă peste măsură de agitată. 

— Maiestate... Iset este gata să nască și vă cheamă! 

Iset cea frumoasă avea ochii de un verde intens, nasul mic și 
buzele frumos conturate; ca de obicei, chipul său era deosebit 
de atrăgător. În aceste ceasuri de suferință, ea își păstra 
neschimbat farmecul tinereții, cel care îi permisese să-l seducă 
pe Ramses și să fie prima sa dragoste. Deseori, ea visa la coliba 
de stuf, din marginea unui lan de grâu, acolo unde prinţul 
Ramses și ea se dăruiseră unul altuia. 

Dar Ramses se îndrăgostise de Nefertari și Nefertari devenise 
regina sufletului său. Iset cea frumoasă se dăduse la o parte, 
pentru că ea nu știa să fie geloasă și ambițioasă; nici ea, nici 
nimeni alta nu putea rivaliza cu Nefertari. Puterea o speria pe 
Iset și un singur sentiment se păstra neștirbit în sufletul ei: 
dragostea pe care i-o purta lui Ramses. 

Într-un moment de nebunie, ea dăduse greș, complotând 
împotriva lui, de necaz, dar, nefiind în stare să-i facă rău, 
renunţase foarte repede să mai meargă pe căile răului. Cel mai 
frumos titlu de glorie nu era, oare, acela de a-i fi dat naștere lui 
Kha, un băiat de o excepţională inteligenţă? 

După ce adusese pe lume o fată, pe Meritamon, Nefertari nu 
putea să mai aibă și alţi copii. Regina dorise ca Iset cea 
frumoasă să-i dăruiască monarhului un al doilea fiu și alţi 
urmași. Dar regele crease instituţia „copiilor regali” care îi 
permitea să aleagă, din diferite pături sociale, fete sau băieţi ce 
urmau să fie crescuţi la palat. Numărul lor ar fi fost o dovadă a 
inepuizabilei fecundităţi a perechii regale și ar înlăturat orice 
dificultate în problemele de moștenire. 


Dar Iset cea frumoasă dovedea că trăia din plin dragostea 
pentru Ramses dăruindu-i un alt copil; prin mijloacele 
tradiționale’, ea știa deja că va aduce pe lume un băiat. 

Ea năștea din picioare, ajutată de patru moașe care erau 
numite „blândele” și „cele cu policele puternic”. Formulele 
rituale fuseseră pronunţate, pentru a alunga spiritele tenebrelor 
care ar fi putut pune piedici nașterii. Prin fumigaţii și cu ajutorul 
unor licori, durerile erau atenuate. 

Iset cea frumoasă simţi cum mica fiinţă ieșea din lichidul 
binefăcător în care, timp de nouă luni, crescuse. 

Atingerea unei mâini delicate și un parfum de crin și de 
iasomie o făcu să creadă pe Iset cea frumoasă că era pe cale să 
intre într-o grădină a paradisului, unde suferinţa nu mai exista. 
Întorcând capul într-o parte, o observă pe Nefertari care tocmai 
lua locul uneia dintre moașe. Cu un șervet muiat în apă rece, 
regina răcorea fruntea lăuzei. 

— Maiestate... nu credeam că o să veniţi. 

— M-ai chemat, iată-mă. 

— Aveţi vești de la rege? 

— Avem și sunt foarte bune. Ramses a recucerit Canaan și nu 
va trece mult până să-i supună și pe ceilalți răsculați. El îi 
gonește acum din urmă pe hitiţi. 

— Când o să se întoarcă? 

— Crezi că n-o să se grăbească să-și vadă copilul? 

— Copilul acesta... o să-l iubiţi? 

— O să-l iubesc cum o iubesc pe fiica mea, ca pe fiul tău Kha. 

— Mi-era teamă că... 

Nefertari strânse cu putere mâna lui Iset cea frumoasă. 

— Noi nu suntem dușmance, Iset; tu trebuie să câştigi lupta 
pe care o dai acum. 

Dintr-o dată, durerea crescu; gravida scoase un strigăt. Șefa 
moașelor intră în acţiune. 

Iset ar fi dorit să uite focul care-i pârjolea măruntaiele, să se 
cufunde într-un somn greu, să înceteze lupta aceea mereu cu 
gândul la Ramses... Dar Nefertari avea dreptate; trebuia să ducă 
la bun sfârșit misterioasa operă pe care o desăvârșise în ființa 
sa. 


3 De exemplu, dacă urina femeii face să încolţească boabe de orz, ea va aduce pe 
lume un băiat; dacă face să încolțească boabe de grâu, va avea o fetiță. Dacă nici 
unele, nici altele nu încolţesc, ea nu va avea nici un copil. 


Nefertari luă în mâinile sale copilul lui Iset cea frumoasă, în 
timp ce o moașă tăia cordonul ombilical. Lăuza închise ochii, 
sleită de puteri. 

— Chiar este un băiat? 

— Da, Iset. Un băiat frumos și zdravăn. 

Kha, fiul lui Ramses și al lui Iset cea frumoasă, copia pe un 
papirus curat maximele bătrânului înţelept Ptah-hotep care, la 
vârsta de o sută zece ani, considerase că ar fi util să aștearnă în 
scris câteva sfaturi pentru generaţiile viitoare. Kha nu avea 
decât zece ani, dar nu agrea jocurile copiilor de vârsta sa și-și 
petrecea timpul învățând, în ciuda mustrărilor blânde venite din 
partea lui Nedjem, ministrul Agriculturii, grijuliu cu educaţia 
băiețașului. Lui Nedjem i-ar fi plăcut ca el să se distreze mai 
mult, dar aptitudinile intelectuale ale lui Kha îl fermecau. Băiatul 
învăţa repede, reţinea totul și scria deja ca un scrib cu 
experienţă. 

Nu departe de el, frumoasa Meritamon, fiica lui Ramses și a 
lui Nefertari, cânta la harpă. La șase ani, ea se arăta a fi foarte 
talentată la muzică și dădea dovadă de o cochetărie de bună 
calitate. În timp ce-și desena hieroglifele, lui Kha îi plăcea s-o 
asculte pe sora sa cum cântă în surdină diferite melodii și 
îngânând cântece duioase. Câinele regelui, Străjer, dormita 
fericit, cu capul așezat la picioarele fetiţei care semăna într-un 
mod uluitor cu Nefertari. 

Când regina apăru în grădină, Kha încetă să mai scrie și 
Meritamon să cânte la harpă. Îngrijoraţi și nerăbdători să afle 
noutăţi, cei doi copii alergară către mama lor. 

Nefertari îi sărută. 

— Totul a mers bine, Iset a dat naștere unui băiat. 

— Tata și cu tine v-aţi gândit, bineînţeles, la ce nume să-i 
puneţi. 

Regina zâmbi. 

— Tu chiar crezi că noi putem prevedea totul? 

— Da, pentru că voi sunteţi perechea regală. 

— Fratele tău mai mic se numește Merenptah, „Cel iubit de 
zeul Ptah”, patronul meșterilor și stăpân al Cuvântului creator. 

Dolenta, sora mai mare a lui Ramses, era o femeie înaltă și 
brună, în permanență obosită; având o piele grasă, era nevoită 
să folosească o mulțime de alifii. Trăind mult timp cu povara 
plictiselii, ca o tânără nobilă și bogată ce era, ea își găsise un 
ideal atunci când magul libian Ofir îi vorbise despre credința 
regelui eretic, Akhenaton, adept al unui singur zeu. Desigur, 
magul fusese nevoit chiar să ucidă ca să-și salveze libertatea, 
dar Dolenta fusese de acord cu gestul lui și acceptase să-l ajute, 
oricare ar fi fost consecințele. 

Sfătuită de mag, care își găsise adăpost chiar în Egipt, 
Dolenta se întorsese la palat și-l minţise pe Ramses, pentru ca el 
să o ierte. N-o răpise acesta, nu se folosise de ea ca să poată 
ieși din ţară? Dolenta se arătase nespus de bucuroasă că 
scăpase de chinuri și se întorsese în sânul familiei. 

Crezuse, oare, Ramses ceea ce îi povestise sora sa? La ordinul 
său, Dolenta trebuia să rămână să trăiască la curtea din Pi- 
Ramses. Tocmai acest lucru îl dorea și ea, pentru a-i putea oferi 
informaţii lui Ofir, îndată ce el i-ar fi cerut-o. Regele plecase la 
război în protectoratele din Nord așa că ea nu avusese ocazia 
să-l mai întâlnească și să-i câștige mai bine încrederea. 

Dolenta nu precupețea niciun efort pentru a intra pe sub 
pielea lui Nefertari, știind că aceasta avea o mare influenţă 
asupra soțului ei. Îndată ce regina ieși din sala de consiliu unde 
avusese discuţii cu cei care aveau în grijă canalele de irigaţii, 
Dolenta făcu o plecăciune în faţa suveranei. 

— Maiestate, te rog să-mi dai voie să mă ocup de set. 

— Spune-mi mai exact, Dolenta, ce dorești? 

— Să am grijă de locuinţa ei, să-i purific în fiecare zi camera, 
să folosesc un săpun din scoarţa și lemnul balanitului* pentru 
baia mamei și a copilului, să curăț fiecare obiect cu un amestec 
de cenușă și de sodă... Și am pregătit pentru ea un dulăpior de 
toaletă cu de toate: borcănașe cu farduri, sticluțe pline cu 
esențe dintre cele mai fine, rimei și lopăţele pentru aplicarea 
tuturor acestor preparate! Iset nu trebuie să rămână la fel de 
frumoasă ca până acum? 

— O să-i facă plăcere grija ta. 

— Dacă ar fi de acord, aș machia-o eu însămi. 


+ Arbore bogat în saponină. 


Nefertari făcură câţiva pași pe un coridor decorat cu picturi 
înfățișând crini, albăstrele și mandragore. 

— Copilașul părea tare frumos. 

— Merenptah va fi un bărbat voinic. 

— Am vrut ieri să mă joc puţin cu Kha și cu Meritamon, dar n- 
am fost lăsată. M-a durut foarte tare, Maiestate. 

— Astea sunt ordinele lui Ramses și ale mele, Dolenta. 

— Cât timp va mai trebui să treacă până când o să aveți din 
nou încredere în mine? 

— Te mai miră asta? Aventura ta cu magul, ajutorul pe care i 
l-ai dat lui Șenar... 

— Nu mi-am primit, Maiestate, porția de necazuri? Soțul meu 
a fost ucis de Moise, magul acela blestemat a ajuns să pună 
stăpânire pe sufletul meu, Șenar m-a urât și m-a umilit și tot eu 
sunt cea vinovată! Nu vreau decât liniște și mi-ar plăcea tare 
mult ca ai mei să mă iubească și să aibă încredere în mine... Am 
făcu greșeli grave, sunt de acord, dar voi fi întotdeauna 
considerată drept o criminală? 

— N-ai uneltit împotriva Faraonului? 

Dolenta îngenunche în faţa reginei. 

— Am fost sclava unor oameni răi și am suferit influenţa lor. 
Acum, totul s-a terminat. Imi doresc să trăiesc singură, la palat, 
așa cum îmi poruncește Ramses, și să uit trecutul... Aș putea fi 
vreodată iertată? 

Nefertari fu mișcată de suferința cumnatei sale. 

— Ai grijă de Iset, Dolenta; ajut-o să-și păstreze frumusețea. 

Meba, ministrul-adjunct al Afacerilor externe, intră în biroul lui 
Ameni. Diplomat de carieră, moştenitor al averii unei familii 
bogate de ambasadori, era normal ca Meba să fie trufaș, 
privindu-i de sus pe cei din jur. Nu făcea el parte dintr-o castă 
superioară care avea putere și bogăție, iar lucrul acesta nu-i 
interzicea să se compromită amestecându-se cu oamenii de 
rând? Cu toate acestea, Meba trecuse printr-o grea încercare 
atunci când Şenar, fratele mai mare al regelui îl destituise din 
postul său de șef al diplomației egiptene. Umilit, dat la o parte, 
crezuse că nu va mai reveni în prim-planul vieţii politice, până în 
ziua în care rețeaua de spionaj hitită, creată în Egipt, intrase în 
legătură cu el. 


Să trădeze... Meba nu avusese timp să se gândească la asta. 
Căpătând din nou gustul pentru intrigă, cunoscând toate 
șiretlicurile, el câștigase încrederea autorităţilor, primind noi 
funcţii. Vechi superior al lui Acha, el devenise, aparent, 
subordonatul fidel al acestuia. În ciuda inteligenţei sale, tânărul 
ministru se lăsase înșelat de aparenta umilință a lui Meba; faptul 
că avea ca subordonat un funcţionar cu atâta experienţă și care 
era, în plus, un ţap ispăşitor în locul lui Şenar, îl făcuse pe Acha 
să fie mai puţin prevăzător. 

De când magul Ofir, șeful reţelei de spionaj hitite, dispăruse 
fără urmă, Meba aștepta ordine care nu mai veneau. El se 
bucura de această tăcere și profita de ea ca să-și consolideze 
relaţiile de prietenie din minister și din înalta societate, fără a 
uita, totuși, să-și împrăștie peste tot veninul. Nu fusese el 
victimă a unor nedreptăţi? Acha nu era, oare, un intelectual 
strălucit, dar periculos și ineficace? Meba ajunsese chiar să uite 
de hitiţi și de faptul că era un trădător. 

În timp ce mesteca o smochină uscată, Ameni întocmea o 
scrisoare mustrătoare la adresa unor directori ai rezervelor de 
grâu și citea plângerea unui demnitar din provincie care reclama 
lipsa lemnului pentru încălzit. 

— Ce s-a întâmplat, Meba? 

Diplomatul îl ura pe scribul acesta mărunt și prost crescut. 

— Sunteţi prea ocupat ca să mă ascultați puţin? 

— Cred că te pot asculta, dar cu condiţia să fii scurt. 

— În absenţa lui Ramses, nu sunteţi voi cel care guvernaţți 
țara? 

— Dacă ai vreo nemulțumire, cere o audienţă la regină: 
Maiestatea sa în persoană aprobă tot ce hotărăsc eu. 

— Să nu ne mai dăm după deget: regina mă va trimite tot 
aici. 

— Ce anume te nemulțumește? 

— Absența unor dispoziţii limpezi. Ministrul meu nu este în 
tară, regele este la război, tot ce fac se află sub semnul 
nesiguranţei și al îndoielii. 

— Aşteaptă să se întoarcă Ramses și Acha. 

— Și dacă... 

— Dacă ei nu se mai întorc? 

— N-ar trebui să ne gândim și la o asemenea posibilitate 
îngrozitoare? 


— Nu prea cred. 

— Sunteţi foarte categoric... 

— Așa este, sunt! 

— O să mai aștept, deci. 

— Nici că puteai lua o hotărâre mai bună. 

Născut în Sardinia, șef al unei faimoase bande de pirați, după 
ce-l înfruntase pe Ramses și acesta îl lăsase în viață, devenind 
chiar șeful gărzii personale a faraonului, acesta fusese destinul 
lui Serramanna, un uriaș cu o mustață impunătoare, omul pe 
care Ameni îl bănuise de trădare, după care scribul, dându-și 
seama că greșise, își ceruse scuze și rămăseseră aceiași buni 
prieteni. 

Sardului i-ar fi plăcut să lupte contra hitiţilor, să le sfărâme 
căpăţânile și să-i străpungă cu sabia. Dar faraonul îi poruncise 
să asigure protecţia familiei regale și Serramanna se achita de 
această îndatorire cu același zel cu care, odinioară, captura prin 
abordaj corăbiile pline de bogății ale negustorilor. 

În ochii sardului, Ramses era cel mai viteaz comandant de 
oaste pe care-i întâlnise vreodată, iar Nefertari femeia cea mai 
frumoasă și mai inaccesibilă. Perechea regală era un asemenea 
miracol de fiecare zi, încât fostul pirat nu putea refuza cu niciun 
chip să-și pună chiar viaţa în slujba ei. Bine plătit, având la 
dispoziție hrană din belșug și de o calitate deosebită, 
bucurându-se de farmecele celor mai frumoase femei, el era 
gata să facă orice pentru apărarea ţării și a faraonului. 

O umbră apăruse de la o vreme în viaţa lui: instinctul său de 
vânător îl chinuia. Întoarcerea Dolentei la curte i se părea o 
manevră care i-ar fi putut pune în pericol pe Ramses și pe 
Nefertari; ei o considera pe sora regelui drept o dezechilibrată 
mintal și o mincinoasă. Era convins, deși nu avea nicio dovadă, 
că magul care o dirija continua să se folosească de ea. 

Serramanna încă mai făcea cercetări asupra femeii blonde al 
cărei cadavru fusese găsit într-o locuinţă aparținându-i lui Șenar, 
fratele trădător al lui Ramses, dispărut fără urmă în timpul unei 
furtuni de nisip pe când era transportat la temnițele din 
Khargeh. 

Explicaţiile pe care le dăduse Dolenta fuseseră destul de 
neclare; că victima îi servise magului drept medium, sardul ar fi 
putut accepta. Dar că Dolenta nu era în stare să spună mai 


multe despre nenorocita aceea asta i se părea greu de crezut. 
Tacerea ei? Dorinţa de a ascunde adevărul. Dolenta făcea pe 
victima pentru a trece mai ușor sub tăcere anumite fapte 
importante. Dar, pentru că femeia intrase sub protecţia lui 
Nefertari, Serramanna nu o putea acuza de nimic, pornind de la 
niște simple presupuneri. 

Încăpăţânarea făcea parte din calităţile unui pirat. Marea 
putea rămâne pustie zile întregi și, dintr-o dată, la orizont 
apărea mult râvnita pradă. Trebuia să meargă în continuare în 
direcția cea bună și să ţină sub observaţie aspectele care îi 
trezeau bănuieli; de aceea, el își asmuţise copoii, la Memphis ca 
și la Pi-Ramses, având cu toţii portretul tinerei femei blonde 
asasinate. 

Până la urmă, cineva tot trebuia să vorbească. 

Orașul Soarelui, construit la ordinul faraonului eretic 
Akhenaton, nu mai era acum decât o simplă așezare părăsită. 
Totul era pustiu, palatele, locuințele nobililor, atelierele, casele 
meșterilor, tăcute ca niciodată templele, pustii erau marea 
șosea pe care trecea carul lui Akhenaton și al lui Nefertiti, 
străzile pline de prăvălii și ulicioarele de prin mahalale. 

În acest loc trist, pe o câmpie întinsă de pe malul Nilului, 
apărată de vânturile fierbinţi ale deșertului de un lanţ de munţi 
în formă de semicerc, Akhenaton îi oferise un domeniu zeului 
unic care se încarna în discul soarelui, Aton. 

Niciun om nu mai venea în capitala uitată de toți. După 
moartea regelui, populaţia se întorsese la Theba, luând cu ea 
obiecte preţioase, mobile, ustensile de bucătărie, arhive... Ici- 
acolo mai rămăseseră câteva vase de lut și, în atelierul unui 
sculptor, un cap neterminat al lui Nefertiti. 

După ani și ani, casele începuseră să se năruie. Zugrăveala 
albă se cojea, ipsosul se măcina. Construit prea în grabă, Orașul 
Soarelui nu rezista la ploile vijelioase și la furtunile de nisip. 
Stelele din piatră, gravate la ordinul lui Akhenaton pentru a 
marca hotarele teritoriului sacru al lui Aton, începeau să dispară; 


5 Akhet-Aton, „ţinutul luminii lui Aton”, în Egiptul de Mijloc, la jumătatea drumului 
între Memphis la nord și Theba la sud. 


trecerea vremii făcea ca hieroglifele să se șteargă și aventura 
nebunească a misticului se pierdea în neant. 

In peretele stâncos al muntelui fuseseră săpate mormintele 
demnitarilor regimului, dar nicio mumie nu fusese depusă acolo. 
Părăsirea orașului fusese însoţită și de cea a mormintelor, lăsate 
fără suflete și fără protecţie. Nimeni nu îndrăznea să se 
aventureze acolo, căci se spunea că pe locurile acelea puseseră 
stăpânire fantomele și că ele sfărâmau ceafa vizitatorilor prea 
curioși. 

Acolo se ascundeau Șenar, fratele mai mare al lui Ramses, și 
magul Ofir. Işi aleseră ca sălaș mormântul marelui preot al lui 
Aton, a cărui sală cu coloane era destul de confortabilă; pe 
pereţi se puteau vedea imagini de temple și de palate care 
păstrau amintirea de demult a Orașului Soarelui. Un sculptor îi 
imortalizase pe Akhenaton și pe Nefertiti venerând discul 
soarelui din care se vedeau ieșind raze lungi, terminate prin 
mâini care dădeau viaţă cuplului regal. 

Ochii mici, căprui, ai lui Șenar zăboveau deseori asupra 
basoreliefului care-i înfățișa pe Akhenaton, încarnare a soarelui 
triumfător. In vârstă de treizeci și cinci de ani, cu faţa rotundă 
ca o lună plină, obrajii bucălaţi, buzele răsfrânte, trăsături 
grosolane, Șenar ura, totuși, soarele acesta, astrul protector al 
fratelui său, Ramses. 

Ramses, acest tiran pe care el încercase să-l doboare cu 
ajutorul hitiţilor, Ramses care-i condamnase la exil în temniţa 
din oaze, Ramses care voia să-l facă să apară în faţa unui 
tribunal, de unde nu putea ieși decât condamnat la moarte. 

Pe când era dus de la închisoarea cea mare din Memphis la 
temniţele din oaze, o furtună de nisip, stârnită din senin pe 
drumul din deșert, îi dăduse lui Şenar ocazia să fugă. Ura pe 
care o nutrea față de fratele său, setea lui de răzbunare, îl 
făcuseră să scape teafăr din această încercare. Șenar se 
îndreptase către singurul loc în care s-ar fi aflat în siguranţă, 
orașul părăsit al regelui eretic. 

Acolo îl întâmpinase complicele lui, Ofir, șeful reţelei de 
spionaj hitite. Libianul Ofir, cu profilul său de pasăre de pradă, 
pometții ascuţiţi, nasul mare, buzele subţiri, bărbia ieșită în 
afară, omul care trebuia să-l pună pe Șenar în locul lui Ramses. 


Furios din cale-afară, fratele faraonului luă de pe jos o piatră 
și o aruncă într-o statuie a lui Akhenaton, sfărâmând coroana 
monarhului. 

— Blestemat să fie Ramses și ducă-se pe pustii faraonii și 
domnia lor! 

Visul lui Șenar se spulberase. El, care ar fi trebuit să 
domnească peste un imens imperiu întinzându-se din Anatolia 
până în Nubia, se vedea ajuns acum în situaţia de paria în 
propria sa ţară. Ramses ar fi trebuit să fie înfrânt la Kadesh, 
hitiţii ar fi trebuit să invadeze Egiptul, Șenar ar fi trebuit să urce 
pe tronul celor Două Țări, să colaboreze cu ocupanţii, apoi să 
scape de împăratul hitit pentru a rămâne singur stăpân peste 
întregul Orient Apropiat. Ramses învinsul, Șenar salvatorul: 
acesta era adevărul pe care ar fi trebuit să-l impună popoarelor 
din regiune. 

Șenar se întoarse către Ofir, așezat în fundul mormântului. 

— De ce nu am reușit? 

— A fost o perioadă cu ghinion. Soarta o să se schimbe. 

— Cam slăbuţ răspunsul, Ofir. 

— Chiar dacă magia este o știință exactă, ea nu exclude 
neprevăzutul. 

— Și acest neprevăzut a fost Ramses în persoană? 

— Fratele tău are niște însușiri extraordinare și o capacitate 
rară și impresionantă de a rezista. 

— Impresionantă... Ai ajuns să lauzi farmecul acestui tiran? 

— Eu trebuie să-l studiez pentru a-l putea distruge mai bine. 
Zeul Amon nu i-a venit în ajutor în timpul bătăliei de la Kadesh? 

— Chiar poţi să dai crezare unor asemenea scorneli? 

— Lumea nu este făcută doar din lucruri care se pot vedea. 
Există forțe secrete și pe ele se clădește lumea reală. 

Șenar lovi cu pumnul porţiunea din perete pe care se afla 
discul solar, Aton. 

— Uite unde ne-au dus cuvântările tale! Aici, în mormântul 
ăsta, unde nici vorbă să fie de putere! Suntem singuri și 
condamnaţi să murim ca niște vagabonzi. 

— Asta nu-i chiar așa, din moment ce adepţii lui Aton ne 
hrănesc și au grijă să fim în siguranţă aici. 

— Adepții lui Aton... O adunătură de nebuni și de fanatici ai 
credinţei, prizonieri ai propriilor iluzii! 

— Nu ești prea departe de adevăr, dar ei ne sunt de folos. 


— Crezi că am putea face din ei o armată care s-o poată 
învinge pe aceea a lui Ramses? 

Ofir desena figuri geometrice stranii în praful de pe jos. 

— Ramses i-a învins pe hitiţi, continuă Şenar, rețeaua ta a fost 
anihilată, eu nu mai am niciun susţinător. În afară de a putrezi 
aici, ce ne mai poate rezerva soarta? 

— Magia o să ne ajute să schimbăm unele lucruri. 

Șenar ridică din umeri. 

— Nu ai reușit s-o elimini pe Nefertari, n-ai fost în stare să-i 
șubrezești poziţia lui Ramses. 

— Eşti nedrept, îl mustră magul. Regina a fost pe moarte 
după vraja pe care i-am făcut-o. 

— Iset cea frumoasă îi va dărui încă un fiu lui Ramses, iar 
regele va adopta aţâţi moștenitori câţi îi vor fi necesari! Nicio 
grijă din partea familiei nu-l va împiedica pe fratele meu să 
domnească în continuare. 

— Până la urmă, toate aceste lovituri o să-l doboare. 

— Nu știi că un faraon al Egiptului se regenerează după al 
treizecilea an de domnie? 

— N-am ajuns până acolo, Șenar; hitiţii n-au renunțat la luptă. 

— Coaliția pe care o formaseră ei nu a fost distrusă la 
Kadesh? 

— Împăratul Muwattalis este un om șiret și prudent; el a știut 
să bată în retragere la momentul potrivit și va organiza o 
contraofensivă care-i va lua prin surprindere pe Ramses. 

— Nu mai am niciun chef să visez, Ofir. 

Din depărtare se auzi tropotul unui galop. 

Șenar puse mâna pe o sabie. 

— Nu este ora la care atonienii ne aduc de mâncare. 

Fratele lui Ramses se repezi către intrarea în mormânt, de 
unde se putea vedea orașul pustiu și întreaga câmpie. 

— Doi bărbaţi. 

— Vin spre noi? 

— les din oraș și se îndreaptă către munte... către noi! Ar fi 
mai bine să ieșim din mormântul ăsta și să ne ascundem în altă 
parte. 

— Nu te grăbi, nu sunt decât doi. 

Ofir se ridică în picioare. 

— Poate că este semnalul pe care-i aşteptam, Șenar. Uită-te 
mai atent. 


Șenar îl recunoscu pe unul dintre adepţii lui Aton; rămase 
uluit când recunoscu persoana care era cu el. 

— Meba... Meba aici? 

— Este la ordinele mele și ne ajută. 

Șenar puse sabia jos. 

— La curtea lui Ramses, nimeni nu-l bănuiește pe Meba; în 
ziua de astăzi, trebuie să lăsăm la o parte vechile certuri. 

Șenar nu mai spuse nimic. El nu avea decât dispreţ pentru 
Meba care nu avea altă ambiţie decât să-și apere averea și 
liniștea. Când diplomatul se prezentase în faţa lui ca noul agent 
hitit, Șenar nu crezuse niciun moment că era cu adevărat sincer. 

Cei doi călăreți descălecară la capătul drumului care ducea la 
mormântul marelui preot al lui Aton. În timp ce adeptul zeului 
solar rămase să ţină caii, Meba se îndreptă către ascunzătoarea 
complicilor săi. 

Șenar simţi că neliniștea îl sufoca. Dacă acest înalt funcţionar 
îi trădase și imediat după el urmau să vină polițiștii faraonului? 
Dar la orizont nu se vedea nimeni. 

Foarte încordat, Meba nu mai folosi formulele obișnuite de 
politețe. 

— Am riscat mult venind aici... De ce a fost nevoie să primesc 
un mesaj prin care mi se spunea să vin să vă întâlnesc neapărat 
aici? 

Răspunsul lui Ofir sună sec. 

— Tu execuţi ordinele mele, Meba; vei merge acolo unde îţi 
voi spune eu să mergi. Acum, spune-mi noutăţile. 

Șenar rămase surprins. Așadar, chiar și din această 
ascunzătoare, magul continua să-și conducă reţeaua. 

— Nu cine știe ce. Contraatacul hitit nu este cu adevărat un 
succes; Ramses a ripostat în forţă și deja a recucerit provincia 
Canaan. 

— Se îndreaptă cumva spre Kadesh? 

— Habar n-am. 

— Trebuie să fii mai eficient, Meba, mult mai eficient și să-mi 
dai mai multe informaţii. Beduinii și-au ținut promisiunile? 

— Răscoala pare să fie generală... Dar trebuie să fiu foarte 
prudent ca să nu-i trezesc bănuieli lui Ameni! 

— Nu lucrezi la ministerul Afacerilor externe? 

— Prudenta... 

— Ai ocazia să te apropii de micul Kha? 


— Fiul cel mare al lui Ramses? Da, dar de ce... 
— Imi trebuie un obiect care-i este lui deosebit de drag, Meba, 
și asta cât se poate de repede. 

Moise, împreună cu soţia și cu fiul său, părăsiseră ţinutul 
Madian care se afla la sud de Edom și la est de golful Aqaba. 
Acolo se ascunsese evreul o bună bucată de timp, înainte de a 
renunţa la această izolare pentru a se întoarce în Egipt, contrar 
sfaturilor socrului său. Fiind acuzat de crimă, nu era o nebunie 
din partea lui să se predea poliţiei faraonului? Avea să fie 
întemnițat și condamnat la moarte. 

Dar niciun argument nu-l clintise pe Moise din hotărârea lui. 
Dumnezeu îi vorbise, în creierul munților, și-i poruncise să-i 
scoată din Egipt pe fraţii săi evrei pentru a le da posibilitatea să 
trăiască în credinţa lor, pe un teritoriu în care să fie stăpâni. 
Misiunea aceasta părea imposibilă, însă profetul avea forța 
necesară ca s-o ducă la bun sfârșit. 

Soţia sa, Sefora, încercase și ea să-l facă să renunţe. 

În zadar. 

Așa încât mica familie o pornise la drum în direcţia Deltei. 
Sefora mergea în urma bărbatului său, ajutându-se de un toiag 
lung și noduros, cu un pas egal, fără să șovăie niciodată în 
alegerea drumului pe care urma s-o apuce. 

Atunci când un nor de nisip le anunţă apropierea unei cete de 
călăreţi, Sefora îl strânse la piept pe fiul său și se feri în spatele 
lui Moise. Înalt, cu o barbă lungă, cu pieptul larg, avea o statură 
care impunea oricui respect. 

— Trebuie să ne ascundem, se rugă ea. 

— N-are niciun rost. 

— Dacă sunt beduini, o să ne omoare; dacă sunt egipteni, o 
să te aresteze! 

— Nu mai fi atât de sperioasă. 

Rămânând nemișcat ca o stană de piatră, lui Moise îi trecură 
fulgerător prin minte anii de studiu la universitatea din 
Memphis, timp în care se iniţiase în toată știința egiptenilor, 
legând în același timp o strânsă prietenie cu prințul Ramses, 
viitorul faraon. După ce ocupase un post destul de important la 


haremul din Mer-Our, evreul fusese numit maistru-șef al 
lucrărilor de pe șantierul viitorului Pi-Ramses, noua capitală a 
celor Două Ţări. Încredinţându-i această misiune, Ramses făcuse 
din Moise unul dintre cele mai importante personaje din regat. 

Dar Moise era profund tulburat. Încă din tinereţe, sufletul său 
era mistuit de o flacără nestinsă; și doar atunci când dăduse 
peste văpaia de foc care ieșea din tufișul de pe munte, arzând 
fără să se consume, durerea dispăruse. Evreul își descoperise, în 
sfârșit, menirea printre oameni. 

Călăreţii erau niște beduini. 

În fruntea lor se aflau Amos, pleșuv și bărbos, și Baduch, înalt 
și uscăţiv. Amos și Baduch, cei doi șefi de trib care îl minţiseră 
pe Ramses, în fața cetății Kadesh, pentru a-l atrage într-o cursă. 
Oamenii săi formară un cerc în jurul lui Moise. 

— Cine ești? 

— Numele meu este Moise. Ea este soția mea și el fiul meu. 

— Moise... Nu ești prietenul lui Ramses, înaltul demnitar care 
s-a făcut vinovat de o crimă și care a fugit în deșert? 

— Chiar eu sunt. 

Amos sări jos din șa ca să-l felicite pe evreu. 

— Ei, atunci, facem parte din aceeași tabără! Și noi, ca și tine, 
luptăm împotriva lui Ramses, cel care ţi-a fost prieten și care, 
astăzi, îţi vrea capul! 

— Regele Egiptului îmi este, încă, frate, le spuse Moise. 

— Baţi câmpii! Ura lui te urmărește peste tot. Beduinii, evreii 
și toţi nomazii trebuie să se alieze cu hitiţii ca să-l învingă pe 
tiranul ăsta. Forța sa este acum ca-n povești, Moise; vino cu noi 
să hărțuim trupele egiptene care încearcă să cucerească Siria. 

— Dar eu nu merg spre nord, ci spre sud. 

— Spre sud? se miră Baduch, bănuitor. Unde anume vrei să 
mergi? 

— În Egipt, la Pi-Ramses. 

Amos și Baduch se priviră unul pe altul, uluiți. 

— Îți baţi joc de noi? îl întrebă Amos. 

— Vă spun adevărul. 

— Bine, dar o să fii arestat și executat! 

— Yahwe o să mă apere. Trebuie să-mi scot poporul din Egipt. 

— Evreii, afară din Egipt... Ai înnebunit? 

— Asta este misiunea pe care mi-a încredinţat-o Yahwe și pe 
aceasta o voi duce-o la bun sfârșit. 


Baduch cobori și el de pe cal. 

— Stai pe loc, Moise. 

Cei doi șefi de trib se îndepărtară ca să se sfătuiască între ei, 
fără ca evreul să-i poată auzi. 

— E zăpăcit rău, își dădu cu părerea Baduch; poate din cauză 
că a stat atât de mult în deșert, mintea i-a luat-o razna și a dat-o 
în nebunie. 

— N-ai dreptate. 

— Eu să mă înșel? Moise ăsta este un nebun, nu-i nicio 
îndoială! 

— Nu, este un bărbat șiret și hotărât. 

— Nenorocitul ăsta, rătăcit pe un drum din deșert, târând 
după el o femeie și un copil... Măi ce șiretenie grozavă! 

— Da, Baduch, grozavă! Cine îl va lua în seamă pe un amărât 
ca ăla de acolo? Dar, în Egipt, Moise a rămas foarte popular și 
are de gând să stârnească o răscoală a evreilor. 

— N-o să reușească nici în ruptul capului! Poliția faraonului n- 
o să-l slăbească deloc. 

— Dacă noi l-am ajuta, s-ar putea să ne fie de folos. 

— Să-l ajutăm... In ce fel? 

— Trecându-l graniţa și făcând rost de arme pentru evrei. 
Probabil că vor fi uciși cu toţii, dar vor semăna dezordinea la Pi- 
Ramses. 

Moise respira cu nesaț aerul Deltei; deși devenise dușman, 
acest pământ încă îl mai fermeca. Ar fi trebuit să-l urască, dar 
frumusețea  ogoarelor și umbra atât de mângâietoare a 
plantațiilor de palmieri îl chemau irezistibil, aducându-i aminte 
de visul unui tânăr, prieten și confident al unui faraon al 
Egiptului, un vis în care se vedea trăind o viaţă întreagă în 
preajma lui Ramses, slujindu-l, ajutându-l să păstreze pentru 
urmași idealul de adevăr și de dreptate din care se hrăniseră 
atâtea dinastii. Dar acel ideal ţinea acum de trecut; în prezent, 
Yahwe era acela care călăuzea pașii lui Moise. 

Datorită lui Baduch și lui Amos, evreul, împreună cu soţia și 
fiul său, intraseră pe pământ egiptean pe timpul nopții, ferindu- 
se de patrulele care făceau de pază între două forturi. Deși era 
speriată, Sefora nu făcuse nicio observaţie și nici nu se plânsese 
de nimic; Moise era soțul ei, ea îi datora supunere și trebuia să-l 
urmeze peste tot pe unde voia el să meargă. 


O dată cu răsăritul soarelui și cu trezirea din somnul nopţii a 
întregii naturi, Moise simţi că speranţa lui renăștea. Acestea 
erau locurile în care trebuia să ducă o luptă grea, oricare ar fi 
fost forțele care i s-ar fi opus. Ramses trebuia să înțeleagă că 
evreii nu cereau altceva decât să fie liberi și-și manifestau 
dorința de a deveni un popor, conform voinţei divine. 

Mica familie poposi prin sate unde, conform obiceiului, 
călătorii erau primiţi cu multă bunăvoință. Felul în care vorbea 
Moise arăta că este un egiptean sadea, astfel că intra cu multă 
ușurință în contact cu sătenii. Făcând mai multe popasuri, 
evreul și familia sa ajunseră în cartierele mărginașe ale 
capitalei. 

— Eu am construit o bună parte din orașul ăsta, îi destăinui el 
soţiei sale. 

— Cât de mare și de frumos este! O să trăim aici? 

— O vreme, da. 

— Unde o să locuim? 

— Yahwe o să ne lumineze calea. 

Moise și ai lui intrară în cartierul atelierelor, unde se simţea 
ritmul trepidant al muncii. Labirintul de străduţe o surprinse pe 
Sefora care regreta deja viața tihnită din oaza lor. Oamenii 
vorbeau tare, se auzeau strigăte de peste tot; tâmplari, croitori 
și cizmari lucrau cu tragere de inimă. Catării care cărau chiupuri 
cu carne, cu pește uscat sau cu brânzeturi mergeau alene pe 
marginea drumului. 

Ceva mai departe erau casele cărămidarilor evrei. 

Nimic nu se schimbase acolo. Moise recunoștea fiecare 
locuinţă, auzea cântecele pe care le îngânase și el cândva și se 
lăsa invadat de amintiri în care revolta se împletea cu 
entuziasmul tinereţii. Când el și ai săi se opriră într-o mică piață 
care avea în mijloc o fântână, un cărămidar bătrân veni să-i 
privească mai de aproape. 

— Pe tine te-am mai văzut cândva... Dar... nu se poate așa 
ceva! Doar n-oi fi chiar Moise în carne și oase? 

— Ba da, chiar eu sunt. 

— Toţi cei de pe aici te credeau mort. 

— Uite că s-au înșelat, spuse Moise zâmbind. 

— Pe vremuri, când erai și tu aici, noi, cărămidarii, eram mai 
bine trataţi... Cei care nu muncesc cum trebuie sunt nevoiţi să-și 
facă rost singuri de paie. Tu, dacă ai fi fost aici, ai fi făcut ceva! 


Îți dai seama: să fii obligat să-ţi găsești singur paie! Și câte 
discuţii ca să mai primești ceva în plus la leafă! 

— Ai, cel puţin, unde să stai? 

— Aș avea nevoie de o casă mai mare, dar Administraţia mă 
tot amână de nu știu când. Altădată, tu m-ai fi ajutat. 

— O să te ajut și acum. 

Cărămidarul îl privi, dintr-o dată, bănuitor. 

— Nu cumva te-au acuzat că ai omorât pe cineva? 

— Așa este. 

— Se spunea că l-ai ucis pe bărbatul surorii lui Ramses. 

— Un șantajist și un nemernic, își aminti Moise. N-avem 
intenţia să-i iau viaţa, dar s-a întâmplat fără voia mea pe când 
aveam o discuţie mai aprinsă. 

— Atunci, bine i-ai făcut... Să știi că te înţeleg foarte bine! 

— Ai putea să ne găzduiești, pe mine și pe ai mei, în noaptea 
asta? 

— Fii binevenit. 

_ t 

Indată ce Moise, soția sa și copilul adormiră, bătrânul 
cărămidar ieși din culcușul său și, în puterea noptii, o porni către 
ușa care dădea în stradă. 

Când o deschise puţin, balamalele scoaseră un scârțâit 
prelung. Speriat, cărămidarul rămase câteva clipe nemișcat. 
După ce se asigură că Moise nu se trezise, se strecură afară din 
casă. 

Dacă l-ar fi denunţat pe criminal la poliţie, ar fi fost bine 
răsplătit. 

Abia făcuse câţiva pași pe uliţă, când o mână zdravănă îl lipi 
de un perete. 

— Unde te duceai, ticălosule? 

— Mă... mă înăbușeam... aveam nevoie să iau puţin aer. 

— Te gândeai să-l vinzi pe Moise, nu-i așa? 

— Nu, nici vorbă de așa ceva! 

— Ai merita să-ţi rup gâtul. 

— Lasă-l, se auzi glasul lui Moise care apăruse în pragul casei; 
este un evreu ca și noi. Cine ești tu, cel care îmi vii în ajutor? 

— Numele meu este Aaron. 

Bărbatul era bătrân, dar încă viguros; avea o voce gravă și 
puternică. 

— De unde ai știut că mă aflam aici? 


— Este cineva care să nu te recunoască în cartierul ăsta? 
Sfatul bătrânilor dorește să te vadă și să te asculte. 

Benteshina, prinţul din Amurru, avea un vis grozav de plăcut. 
O tânără nobilă, venită din Pi-Ramses și goală pușcă, mirosind a 
smirnă, se încolăcea în jurul coapselor sale ca o liană 
drăgăstoasă. 

La un moment dat, ea șovăi și începu să se clatine, ca o barcă 
gata să se răstoarne. Benteshina își înfipse degetele în beregata 
ei. 

— Stăpâne, stăpâne! Treziţi-vă! 

Deschizând ochii, prințul din Amurru descoperi că era gata să- 
| sugrume pe majordomul său. Lumina slabă a zorilor intra cu 
greu pe ferestrele camerei. 

— De ce mă deranjezi atât de devreme? 

— Sculaţi-vă, vă rog, și priviţi pe fereastră. 

Clătinându-se pe picioare, Benteshina făcu precum îi spusese 
servitorul lui. Cărnurile fleșcăite ale corpului său îl făceau să 
meargă cu greutate. 

Pe mare nu era niciun pic de ceaţă: ziua se anunţa a fi 
splendidă. 

— Ce-ai vrut să-mi arăţi? 

— Acolo, la intrarea în port, stăpâne! 

Benteshina se frecă la ochi. 

La intrarea în portul Beirut se vedeau trei corăbii de război 
egiptene. 

— Drumurile de pe uscat cum sunt? 

— Închise și ele; peste tot s-a întins o armată egipteană 
uriașă! Orașul este sub asediu. 

— Acha este sănătos? întrebă Benteshina. 

Majordomul lăsă privirile în jos. 

— La ordinul dumneavoastră, a fost aruncat în închisoare. 

— Adu-l la mine! 

t 

Ramses își hrănise cu mâna lui cei doi cai, „Victorie în Theba” 
și „Zeita Mut este mulțumită”. Cele două minunate animale nu 
se despărţeau niciodată una de alta, la război ca și în timp de 


pace. Şi unul și altul se bucurau de mângăierile suveranului și 
întotdeauna scoteau un nechezat de mândrie atunci când el îi 
lăuda pentru curajul de care dăduseră dovadă. Prezenţa 
Voinicului, leul nubian, nu-i făcea să se teamă câtuși de puţin; 
nu înfruntaseră ei, în prezenţa fiarei, mii de soldaţi hitiţi? 

Generalul armatei lui Ra se înclină în fața regelui. 

— Maiestate, armata noastră se află pe poziţii. Niciun locuitor 
din Beirut nu poate ieși din oraș. Suntem gata să atacăm. 

— Opriţi toate caravanele care vor să intre în oraș. 

— Trebuie să ne pregătim pentru un asediu? 

— S-ar putea. Dacă Acha mai este în viaţă, o să-l eliberăm. 

— Ar fi foarte frumos, Maiestate, dar viaţa unui singur om... 

— Viaţa unui singur om este, câteodată, foarte prețioasă, 
generale. 

Ramses rămase toată dimineaţa împreună cu caii și cu leul 
său. Calmul animalelor i se păru un semn bun; într-adevăr, 
înainte ca soarele să atingă cel mai înalt punct de pe bolta 
cerească, aghiotantul regelui îi aduse știrea mult așteptată. 

— Benteshina, prinţul din Amurru, cere să fie primit în 
audienţă. 

t 

Purtând un veșmânt larg din mătase multicoloră care-i masca 
dimensiunile, parfumat cu esenţă de trandafiri, Benteshina era 
surăâzător și bine dispus. 

— ÎI salut pe Fiul luminii, pe... 

— N-am niciun chef să ascult lingușelile unui trădător. 

Prințul din Amurru nu-și pierdu deloc aparenţa de bună 
dispoziţie. 

— Discuţia noastră ar trebui să fie cât mai constructivă, 
Maiestate. 

— Ai făcut cea mai proastă alegere vânzându-te hitiţilor. 

— Nu-mi mai rămâne decât un argument hotărâtor: prietenul 
vostru Acha. 

— Crezi că simplul fapt că el se află într-o celulă mă va 
împiedica să rad de pe faţa pământului orașul ăsta? 

— Sunt singur de asta. Nu laudă toate popoarele prețuirea pe 
care o dă Ramses cel mare prieteniei? Un faraon care și-ar trăda 
prietenii apropiaţi ar stârni mânia zeilor. 

— Acha este în viaţă? 

— Da, trăiește. 


— Vreau o dovadă. 

— Maiestatea voastră își va vedea prietenul și ministru 
Afacerilor externe apărând în vârful turnului principal al 
palatului meu. Nu neg că șederea lui Acha în închisoare, pentru 
încercare de evadare, s-ar fi putut să-i provoace unele neplăceri 
fizice, dar nu este nimic grav. 

— Ce vrei ca să-i redai libertatea? 

— lertarea voastră. Când îl voi elibera pe prietenul vostru, veți 
uita că v-am trădat puţin și veţi da un decret prin care veți 
anunţa că aveţi în continuare încredere în mine. Este cam mult, 
sunt de acord, dar trebuie să-mi salvez tronul și sărmana mea 
agoniseală. Ah... dacă veţi avea nefericita idee de a mă face 
prizonier, prietenul vostru va fi, bineînţeles, executat. 

Ramses rămase tăcut timp de câteva clipe. 

— Trebuie să mă mai gândesc, spuse el calm. 

Benteshina se temea de un singur lucru: ca raţiunea de stat 
să nu fie mai importantă decât prietenia. Ezitarea lui Ramses îl 
făcu să tremure de spaimă. 

— Am nevoie de timp ca să-i conving pe generalii mei, îi 
explică regele; crezi că este ușor să renunţi la o victorie ca să 
graţiezi un criminal? 

Benteshina se mai liniști. 

— „Crimina!” nu este un cuvânt cam prea aspru, Maiestate? 
Politica alianțelor este o artă dificila; din moment ce eu mă 
căiesc azi în mod sincer, de ce n-am da uitării trecutul? Egiptul 
reprezintă viitorul meu și îmi voi dovedi de fiecare dată credința, 
să fiţi sigur de asta. Dacă mi-aţi îngădui, Maiestate... 

— Ce mai vrei? 

— Populaţia și eu însumi nu am vedea cu ochi prea buni un 
asediu al orașului. Suntem obișnuiți să trăim bine și 
transporturile de alimente fac parte din pactul nostru. În 
așteptarea întocmirii decretului vostru și a eliberării sale, Acha 
însuși nu s-ar bucura și el să fie bine hrănit? 

Ramses se ridică în picioare. Intrevederea luase sfârșit. 

— Ah, Maiestate... dacă aș putea ști cât de lung va fi timpul 
de gândire... 

— Câteva zile. 

— Sunt convins că o să ajungem la o înțelegere avantajoasă 
atât pentru Egipt, cât și pentru provincia Amurru. 

Ramses medita cu faţa spre mare, având leul culcat la 
picioare. Valurile veneau și se spărgeau în apropierea regelui, 
delfinii se zbenguiau în larg. Vântul dinspre sud bătea cu putere. 

Setau se așeză la dreapta monarhului. 

— Nu-mi place marea pentru că nu trăiesc șerpi în ea. Și nici 
pentru că nu se vede celălalt mal. 

— Benteshina mă supune unui adevărat șantaj. 

— Și tu șovăi între Egipt și Acha. 

— Îmi reproșezi asta? 

— Eu ţi-aș reproşa contrariul, dar știu deja soluţia pe care 
trebuie s-o alegi și nu-mi place deloc. 

— Ai avea tu vreun plan? 

— Dacă n-aş avea, la ce bun să mai tulbur momentele de 
meditație ale stăpânului celor Două Ţări? 

— Viaţa lui Acha nu trebuie pusă în pericol. 

— Îmi ceri destul de mult. 

— Ai vreo șansă reală de reușită? 

— Una, poate. 

t 

Majordomul lui Benteshina se străduia să satisfacă 
nenumăratele pofte ale stăpânului său. Prințul din Amurru bea 
mult și nu-i plăceau decât vinurile de cea mai bună calitate; deși 
pivnita palatului era aprovizionată neîncetat, numeroasele 
petreceri o goleau la iuţeală. Așa că majordomul aștepta cu 
nerăbdare fiecare nou transport de vin. 

Când trupele egiptene asediaseră Beirutul, el spera să vadă 
sosind o caravană care trebuia să aducă la palat o sută de 
amfore de vin roșu din Deltă. Acela și nu altul era vinul pe care-i 
cerea mereu Benteshina. 

Mulţumirea majordomului fu imensă văzând cum intră în 
curtea mare a palatului un șir de căruţe încărcate cu amfore de 
vin! Așadar, blocada fusese ridicată. Datorită șantajului, 
Benteshina îl învinsese pe Ramses. 

Majordomul se repezi în întâmpinarea celui care conducea 
carul din frunte și-i dădu instrucţiunile necesare: o parte din 
chiupuri în pivniţă, alta în cămara din apropierea bucătăriei, iar 
restul într-o magazie care avea legătură cu sala de banchete. 

Începu descărcarea, însoţită de cântece și glume. 

— Am putea, oare, să și... gustăm? îl întrebă majordomul pe 
cel care părea să fie șeful convoiului. 


— Bună idee. 

Cei doi bărbaţi intrară în beci. Majordomul se aplecă deasupra 
unei amfore, așteptând să simtă aroma îmbătătoare a vinului. 
Pe când mângâia parcă pântecele bombat al vasului, o lovitură 
puternică în ceafă îl făcu să se prăbușească. 

Șeful convoiului, un ofițer din armata lui Ramses, îi ajută să 
iasă din chiupurile pântecoase pe Setau și pe ceilalți membri ai 
echipei. Inarmați cu securi ușoare, curbate, fixate de mâner prin 
trei cepuri și legate solid, ei reduseră la tăcere paznicii libanezi 
care nu se așteptau la un atac din interior. 

In timp ce câţiva membri ai comandoului deschideau poarta 
principală a cetăţii, permiţând intrarea infanteriștilor din armata 
lui Ra, Setau se îndreptă către apartamentele lui Benteshina. 
Când doi libanezi încercară să-l oprească, el dădu drumul unor 
vipere peste măsură de furioase pentru că fuseseră ţinute prea 
mult timp închise într-un sac. 

La vederea reptilei pe care o întindea înspre el Setau, lui 
Benteshina începură să-i curgă balele de spaimă. 

— Eliberează-l pe Acha sau mori în clipa asta. 

Benteshina nu se lăsă prea mult rugat. Tremurând, gâfâind ca 
un bou care trăsese la jug, deschise cu mâna lui ușa camerei în 
care era închis Acha. 

Când văzu că prietenul său era în viaţă și sănătos, Setau fu 
atât de bucuros încât făcu un gest negândit: degetele i se 
desfăcură și, eliberată, vipera ţâșni asupra lui Benteshina. 

Mergând pe negândite spre cincizeci de ani, subţirică, cu 
nasul fin și drept, ochi mari migdalaţi cu expresie severă și 
pătrunzătoare, cu bărbia aproape pătrată, regina-mamă Tuya 
continua să fie apărătoarea tradiţiei și conștiinței regatului 
egiptean. Având în subordine un personal numeros, ea sfătuia 
fără să poruncească, dar veghea la respectarea valorilor care 
făcuseră din monarhia egipteană un regim de neclintit, trăsătură 
de unire între vizibil și invizibil. 

Ea, cea pe care inscripţiile oficiale o desemnau „mama zeului, 
care l-a adus pe lume pe taurul cel puternic, Ramses”, trăia cu 
amintirea defunctului său soț, faraonul Seti. Împreună, ei 


clădiseră un Egipt puternic și pașnic pe care urmașii lor aveau 
datoria să-l menţină orientat pe drumul prosperității. Ramses 
avea aceeași energie ca tatăl său, aceeași credinţă în misiunea 
sa; și nimic nu-l interesa mai mult decât fericirea poporului său. 

Pentru a salva Egiptul de invazie, el fusese nevoit să se 
resemneze și să pornească războiul cu hitiţii. Tuya susţinuse 
hotărârea fiului său, căci acceptarea unui rău nu ducea decât la 
un dezastru. Lupta era singura soluţie care putea fi luată în 
considerare. 

Dar conflictul dura și Ramses nu înceta să-și asume o mulțime 
de riscuri. Tuya se ruga pentru ca sufletul lui Seti, devenit stea, 
să-l apere pe tânărul faraon. In mâna dreaptă, ea ţinea mânerul 
unei oglinzi care avea forma unei tulpini de papirus, hieroglifă 
care însemna „a fi verde, vesel, tânăr”; când preţiosul obiect era 
depus într-un mormânt, el asigura sufletului celui defunct o 
tinerețe veșnică. Tuya îndreptă discul de bronz către cer și îi 
ceru oglinzii să-i dezvăluie secretul viitorului. 

— Pot să te deranjez? 

Regina-mamă se întoarse încet. 

— Nefertari... 

Marea soţie regală, în rochia sa lungă, albă, strânsă în talie cu 
un cordon roșu, era la fel de frumoasă ca zeițele pictate pe 
pereţii locașurilor de veci din Valea Regilor și a Reginelor. 

— Nefertari, îmi aduci ceva vești bune? 

— Ramses l-a eliberat pe Acha și a pus din nou stăpânire pe 
provincia Amurru; Beirutul se află din nou sub control egiptean. 

Cele două femei se îmbrăţișară de bucurie. 

— Când se întoarce? 

— Nu știu, răspunse Nefertari. 

Pe când cele două femei continuau să vorbească, Tuya se 
așeză la măsuţa sa de machiaj. Cu vârful degetelor, ea își masă 
obrajii cu o pomadă preparată în principal din miere, natron 
roșu, pulbere de alabastru, lapte de măgăriţă și boabe pisate de 
fenicul grecesc. Leacul acesta ascundea ridurile, hrănea 
epiderma și întinerea tenul. 

— Tu ești îngrijorată, Nefertari. 

— Mi-e teamă că Ramses se va hotări să continue războiul. 

— Spre nord, spre Kadesh... 

— Către o altă capcană pe care i-o va întinde Muwattalis, 
împăratul hitit. Lăsându-l pe Ramses să recucerească mai mult 


sau mai puţin ușor teritoriile care făceau parte din zona noastră 
de influenţă, anatolianul nu atrage cumva armata noastră într-o 
cursă? 

Tt 

Șefii de triburi se adunaseră în locuința largă din cărămizi 
nearse a lui Aaron. Ei le ceruseră tuturor evreilor să păstreze o 
tăcere totală; era vorba despre siguranța lui Moise despre a 
cărui întoarcere poliția nu trebuia să știe nimic. 

Moise rămăsese în continuare popular printre ai săi; mulţi 
sperau că el va ști, cum o făcuse deja cândva, să facă în așa fel 
încât în sufletul acestui popor de cărămidari să se nască 
mândria propriei existențe. Dar nu de aceeași părere era și 
Libni, căpetenia aleasă de ceilalţi pentru a menţine o relativă 
coeziune între clanuri. 

— De ce te-ai întors, Moise? îl întrebă bătrânul cu o voce 
hârâită. 

— Pe munte, am văzut un tufiș care ardea ca o văpaie 
puternică fără a se stinge. 

— Era o vedenie. 

— Nu, era semnul prezenţei divine. 

— Ţi-ai pierdut, oare, minţile, Moise? 

— Dumnezeu m-a chemat din mijlocul flăcărilor și El mi-a 
vorbit. 

Bătrânii aflaţi la sfat începură să murmure. 

— Ce ţi-a spus El? 

— Dumnezeu a ascultat plânsetele și gemetele copiilor lui 
Israel, aduși în stare de robie. 

— Haide, Moise, noi suntem niște muncitori liberi și nu niște 
prizonieri de război! 

— Evreii nu sunt liberi din cauza intrigilor care-i macină. 

— Bineînţeles că așa este! Dar unde vrei tu să ajungi? 

— Dumnezeu mi-a spus: „Când tu vei duce poporul tău în 
afara Egiptului, vă veţi închina lui Dumnezeu pe acest munte”. 

Șefii de trib se priviră unii pe alţii, nedumeriți. 

— În afara Egiptului! strigă unul dintre ei. Ce poate însemna 
asta? 

— Dumnezeu a văzut sărăcia pe care o îndură poporul său în 
Egipt, El vrea să-l elibereze și să-l conducă până la un ţinut 
îmbelșugat în roade și întins. 

Libni își ieși din fire. 


— Exilul te-a făcut să-ți pierzi minţile, Moise. Noi ne-am 
stabilit aici de mult timp, tu însuţi te-ai născut în Egipt și țara 
asta a devenit patria noastră. 

— Am trăit mulţi ani în Madian, am muncit acolo ca păstor, m- 
am căsătorit și am avut un fiu. Eram convins că viaţa mea a 
pornit-o pe un drum definitiv, dar Dumnezeu a hotărât altceva. 

— Tu te ascundeai aici după ce ai făptuit un omor. 

— Am omorât un egiptean, așa este, pentru că el ameninţa cu 
moartea un evreu. 

— Moise nu poate fi acuzat de nimic, interveni un șef de trib; 
acum, noi trebuie să-l apărăm. 

Ceilalţi membri ai adunării fură de acord cu aceste cuvinte. 

— Dacă dorești să trăieşti aici, declară Libni, noi o să te 
ascundem; dar trebuie să lași baltă planurile tale nebunești. 

— O să fiu în stare să vă conving, dacă va fi nevoie pe fiecare 
în parte, căci aceasta este voința lui Dumnezeu. 

— Noi nu avem de gând să părăsim Egiptul, afirmă cel mai 
tânăr dintre șefii de trib; avem aici case și grădini, cei mai buni 
cărămidari sunt bine plătiţi, fiecare mănâncă pe săturate. De ce 
să renunţăm la un asemenea trai? 

— Pentru că eu trebuie să vă călăuzesc până în Țara 
Făgăduinţei. 

— Tu nu ești șeful nostru, îi replică Libni, și nu ne poţi obliga 
să ne purtăm într-un anume fel. 

— O să te supui, fiindcă Dumnezeu cere asta. 

— Ai idee cu cine vorbești? 

— Nu aveam de gând să te supăr, Libni, dar nu am dreptul să- 
mi ascund intenţiile. Care om ar putea fi atât de vanitos încât să 
creadă că voinţa sa este mai puternică decât aceea a lui 
Dumnezeu? 

— Dacă tu ești cu adevărat trimisul său, va trebui s-o 
dovedești. 

— Stai liniștit, vei avea o mulţime de dovezi. 

t 

Lungit pe un pat comod, Acha se lăsa masat de Lotus ale 
cărei mâini mângâietoare făceau să dispară durerile și cârceii. 
Frumoasa nubiană, în ciuda unei aparente fragilităţi, avea o 
forță impresionantă. 

— Cum te simţi acum? 


— Mai bine... Dar mai jos, pe la rinichi, durerea este încă 
insuportabilă. 

— Ba o s-o suporţi de îndată! tună glasul lui Setau care 
tocmai intra în cortul lui Acha. 

— Soţia ta este nemaipomenită. 

— Poate, dar tot soţia mea rămâne. 

— Setau! Cum îţi poţi închipui că eu... 

— Diplomaţii sunt niște șmecheri și niște mincinoși și tu, tu 
ești primul dintre ei. Scoală-te, Ramses ne așteaptă. 

Acha se întoarse către Lotus. 

— Ești bună să mă ajuţi? 

Setau îl trase cu putere pe Acha de braț și-l obligă să se ridice 
în picioare. 

— Te simţi cum nu se poate mai bine. Nu mai ai nevoie de 
niciun masaj! 

Îmblânzitorul de șerpi îi întinse diplomatului o eșarfă ca să-și 
înfășoare șoldurile și o cămașă. 

— Grăbește-te un pic, regelui nu-i place să aștepte. 

După ce numise un nou prinț în Amurru, un libanez educat în 
Egipt, a cărui credință poate că nu era atât de șubredă ca a lui 
Benteshina, Ramses mai instalase o serie de alți demnitari în 
Fenicia și în Palestina. El dorea ca prinții, primarii și căpeteniile 
din sate să fie oameni de prin partea locului care să se 
angajeze, prin jurământ, să respecte alianţa cu Egiptul. Dacă și- 
ar fi încălcat această îndatorire, armata egipteană ar fi 
intervenit imediat. În acest scop, Acha pusese la punct un 
sistem de supraveghere și de informare de la care aștepta 
multe: prezenţă militară redusă, dar o reţea de informatori bine 
plătiţi. Șeful diplomației egiptene credea în avantajele 
spionajului. 

Pe o masă joasă, Ramses desfășurase o hartă a Orientului 
Apropiat. Eforturile trupelor sale erau răsplătite din plin: din nou, 
Canaan, Amurru și Siria de Sud formau o zonă tampon întinsă 
între Egipt și Hatti. 

Era a doua victorie pe care Ramses o obținea asupra hitiţilor. 
Îi mai rămânea să ia o hotărâre vitală pentru viitorul celor Două 
Ţări. 


Setau și Acha, acesta din urmă mai puţin elegant ca de obicei, 
își făcură în cele din urmă apariţia în cortul în care se ţinea 
sfatul, acolo unde se aflau deja generalii și ofiţerii superiori. 

— Toate fortărețele inamice au fost cucerite? 

— Da, Maiestate, răspunse generalul armatei lui Ra; ultima, 
cea de la Shalom, a căzut ieri. 

— Shalom înseamnă „pace”, îi lămuri Acha pe cei de faţă; în 
prezent, ea domnește în aceste regiuni. 

— Trebuie să continuăm înaintarea spre nord, întrebă regele, 
să punem stăpânire pe Kadesh și să dăm o lovitură de moarte 
hitiţilor? 

— Aceasta este părerea ofițerilor superiori, declară generalul 
comandant; trebuie să ne desăvârșim victoria exterminându-i pe 
barbari. 

— Nu avem nicio șansă de reușită, aprecie Acha; și de data 
aceasta, hitiții s-au retras treptat și pe măsură ce noi înaintăm, 
trupele lor sunt întregi și pregătesc o serie de capcane din care 
noi vom ieși foarte slăbiți. 

— Avându-i pe Ramses în frunte, se entuziasmă generalul, o 
să ieșim mereu învingători! 

— Habar n-aveţi care este terenul de acolo. Pe platourile 
înalte ale Anatoliei, în defileuri, în păduri, hitiţii o să ne 
zdrobească. Chiar și la Kadesh, vor muri mii de soldaţi și nici nu 
suntem siguri că vom putea pune stăpânire pe cetate. 

— Sperietură de diplomat... se auziră câteva voci. De data 
aceasta, vom fi pregătiţi! 

— Puteţi pleca, le ordonă Ramses; o să aflați în zori ce am 
hotărât. 

Găzduit de Aaron, Moise petrecu mai multe săptămâni liniștite 
în cartierul cărămidarilor. Soţia și fiul său ieșeau în mod liber 
peste tot și descopereau, mereu încântați, viaţa trepidantă a 
capitalei egiptene.  Obișnuindu-se repede cu comunitatea 
evreiască, ei începură în curând să cunoască și egipteni, asiatici, 
palestinieni, nubieni și alţi locuitori din Pi-Ramses pe care-i 
întâlneau la tot pasul pe străduţele orașului. 


Cât despre Moise, el nu ieșea niciodată din casă. De mai 
multe ori, ceruse gazdelor sale să fie primit încă o dată de sfatul 
bătrânilor. În faţa șefilor de trib neîncrezători și severi, Moise își 
menţinuse afirmaţiile de la început. 

— Sufletul tău este tot atât de tulburat? îl întrebă Aaron. 

— De când mi-a apărut în fața ochilor tufișul acela care ardea, 
nu mai este atât de tulburat. 

— Pe aici, nimeni nu crede că l-ai întâlnit cu adevărat pe 
Dumnezeu. 

— Atunci când un om știe ce misiune trebuie să îndeplinească 
pe acest pământ, nu mai poate avea îndoieli. De-acum, eu știu 
prea bine pe ce drum voi merge. 

— Dar ești singur, Moise. 

— Este doar o părere. Convingerile mele vor fi, în cele din 
urmă, ale tuturor. 

— În Pi-Ramses evreilor nu le lipsește nimic; cum o să găsești 
de mâncare pentru ei în deșert? 

— Se va îngriji Dumnezeu de asta. 

— Tu poţi să fii un adevărat conducător, dar ai apucat-o pe un 
drum greşit. Schimbă-ţi numele, uită de planurile tale 
nechibzuite, reia-ţi locul printre ai tăi. O să poţi îmbătrâni în 
pace, respectat și liniștit, în fruntea unei familii numeroase. 

— Nu acesta este destinul meu, Aaron. 

— Schimbă-l pe cel pe care crezi că îl ai. 

— Eu nu mai pot face așa ceva. 

— De ce să-ţi irosești astfel viața, când ai putea avea parte de 
fericire alături de noi toți. 

Cineva bătu la ușa locuinţei lui Aaron. 

— Poliţia, deschideţi! 

Moise zâmbi. 

— Vezi, Aaron, nu mai am altă cale. 

— Trebuie să fugi! 

— Ușa aceasta este singura ieșire. 

— Am să te apăr. 

— Nu, Aaron. 

Moise deschise el însuși ușa. 

Serramanna, uriașul sard, îl privi emoţionat pe evreu. 

— Așadar, informaţiile mele au fost exacte... Chiar te-ai 
întors! 

— Vrei să intri să mănânci cu noi? 


— Te-a denunţat un evreu, Moise, un cărămidar care se 
temea că-și va pierde locul de muncă din cauză că tu te afli în 
acest cartier. Vino cu mine, trebuie să te duc la închisoare. 

Aaron se așeză între cei doi. 

— Moise trebuie să fie judecat. 

— O să fie. 

— Numai să nu scapi tu de el înainte de proces. 

Serramanna îl apucă pe Aaron de o mânecă a tunicii și-l 
zgâlțăi puţin. 

— Mă crezi un ucigaș? 

— Vezi că n-ai dreptul să mă lovești! 

Sardul îl lăsă în pace pe Aaron. 

— Ai dreptate... Dar tu, tu ai dreptul să mă insulți? 

— Dacă Moise este arestat, va fi executat. 

— Legea este egală pentru toţi, chiar și pentru evrei. 

— Fugi, Moise, întoarce-te în deșert! îl imploră Aaron. 

— Ştii bine că o să plecăm împreună. 

— N-o să mai ieși din închisoare. 

— Dumnezeu o să mă ajute. 

— Hai, vino! îi ceru Serramanna; nu mă obliga să te leg la 
mâini. 

Tt 

Așezat într-un colț al celulei, Moise privea raza de lumină care 
se strecura printre gratii. Fâșia luminoasă scotea la vedere 
nenumăratele firicele de praf și ajungea pe pământul de pe jos, 
bătătorit de picioarele prizonierilor care fuseseră închiși acolo 
de-a lungul timpului. 

In sufletul lui Moise ardea pe vecie para de foc a tufișului din 
deșert și se înstăpânise energia primită pe muntele lui Yahwe. 
Uitase de trecutul său, uitase de soţie și de copil: nu mai conta 
acum pentru el decât fuga, plecarea poporului evreu către Țara 
Făgăduinţei. 

Era o speranţă nebunească, pentru un om închis într-o celulă 
a marii închisori din Pi-Ramses și pe care justiția egipteană avea 
să-l condamne la moarte pentru omor premeditat sau, în cel mai 
bun caz, la muncă silnică în temnițele din oaze. Cu toată 
încrederea pe care o avea în Yahwe, în sufletul lui Moise își 
făcea uneori loc îndoiala. Cum va face Dumnezeu ca să-l 
elibereze și să-i permită să-și îndeplinească misiunea? 


Evreul era gata să aţipească, dar niște zgomote înăbușite îl 
făcură să tresară. Ele se făcură din clipă în clipă tot mai 
puternice, devenind de-a dreptul asurzitoare. Se simţea agitația 
întregului oraș. 

t 

Ramses cel Mare se întorcea. 

Nimeni nu-l aştepta mai devreme de câteva luni, dar era el în 
persoană, cu o ținută mândră, în carul său tras de „Victorie în 
Theba” și de „Zeița Mut este mulțumită” cei doi cai ai săi, 
îÎmpodobiți cu smocuri din pene roșii, cu vârfurile albastre. In 
dreapta carului mergea Voinic, leul cel uriaş, privind liniştit la 
orășenii îngrămădiţi pe marginea drumului ca niște animale 
curioase. Purtând coroana albastră, cu șarpele uraus din aur pe 
frunte, cu trunchiul acoperit de un veșmânt ritual având pictate 
aripile verzi albastre care-i puneau pe suveran sub protecţia lui 
Isis, șoimul femelă, Ramses era strălucitor. 

Ca dintr-un singur piept, infanteriștii săi intonau cântecul 
devenit tradițional: „Brațul lui Ramses este puternic, sufletul său 
este viteaz, arcaș fără pereche este, un zid pentru ostașii săi, o 
flacără care-i mistuie pe dușmanii săi”. El apărea astfel ca alesul 
luminii divine și ca șoimul cu victorii măreţe. 

Generali, ofițeri din trupele de care și de infanterie, scribi ai 
armatei, soldați își îmbrăcaseră uniformele de paradă pentru a 
defila în urma purtătorilor de drapele. Aclamaţi de mulţime, 
visau cu toţii la permisii și la premii care să-i facă să uite de 
eforturile campaniei. În viaţa militară, nu exista un moment mai 
fericit decât întoarcerea acasă, mai ales când aceasta se 
întâmpla după un triumf. 

Surprinși de eveniment, grădinarii nu avuseseră timp să 
împodobească așa cum ar fi vrut strada mare din Pi-Ramses 
care ducea la templele lui Ptah, zeul creaţiunii prin Cuvânt, și 
ale lui Sekhmet, zeița înspăimântătoare, cea care avea puterea 
de a distruge și de a vindeca. Dar bucătarii erau în plină 
activitate, frigând gâște, hălci de vită, felii de porc și umplând 
coșurile cu pește uscat, legume și fructe. Din beciuri se scoteau 
amfore de bere și de vin. În graba mare, cofetarii pregăteau o 
sumedenie de prăjituri. Orășenii cei mai eleganțţi își îmbrăcaseră 
hainele de sărbătoare, iar servitoarele terminau de parfumat 
coafurile stăpânelor. 


În urma cortegiului, veneau câteva sute de prizonieri de 
război, asiatici, canaaneeni, palestinieni și sirieni; unii aveau 
mâinile legate la spate, alţi mergeau în libertate, cu femeile și 
copiii pe lângă ei. Pe măgari, își duceau boccelele cu puţinul pe 
care-i putuseră lua de prin gospodăriile lor. Prizonierii urmau să 
fie duși la biroul de plasament al capitalei care îi repartiza pe 
ogoare și pe șantierele templelor. Ei își executau pedeapsa 
captivităţii ca muncitori sau argați și, când le venea sorocul să 
fie eliberaţi, aveau de ales între a rămâne printre egipteni și a 
se reîntoarce în patria lor. 

Era cu adevărat o pace sau un simplu armistițiu? Faraonul îi 
nimicise în sfârșit pe hitiţi sau se întorcea ca să-și împrospăteze 
forțele pentru a porni din nou la luptă? Cei care nu știau nimic 
erau și cei mai dezorientaţi și se vorbea despre moartea 
împăratului  Muwattalis, despre capitularea cetăţii Kadesh, 
despre distrugerea capitalei hitite. Așteptau cu toţii ceremonia 
recompenselor în cursul căreia Ramses și Nefertari aveau să 
apară la fereastra palatului regal, oferind coliere de aur celor 
mai bravi soldaţi. 

Spre surprinderea tuturor, Ramses nu o luă spre palat, ci se 
îndreptă către templul lui Sekhmet. El era singurul care 
observase, pe cer, apariţia unei furtuni care, cu fiecare clipă, 
devenea tot mai puternică și înnegrea totul în cale. Caii începură 
să dea semne de nervozitate, leul mârâi. 

Era pe cale să se pornească o puternică furtună. 

Teama luă locul bucuriei. Dacă zeița înspăimântătoare dădea 
frâu liber mâniei valurilor de ploaie, nu era acesta un semn 
limpede că războiul ameninţa în continuare Egiptul și că Ramses 
trebuia să plece fără întârziere din nou pe câmpul de luptă? 

Cântecul de slavă îngheță pe buzele soldaţilor. Toată lumea 
era convinsă că Faraonul urma să înceapă o nouă luptă, prin 
care trebuia s-o calmeze pe Sekhmet și s-o împiedice să reverse 
peste țară urgia sa de nenorocire și de suferințe. 

Ramses cobori din car, mângâie pe cap caii și leul, apoi se 
opri o clipă, meditând în piaţa din faţa templului. Norul se 
întinsese și se îndesise și mai mult, de zeci și de sute de ori. 
Pătura groasă a norilor începea să acopere lumina soarelui. 

Învingându-și oboseala drumului, uitând de serbările care 
urmau să se pornească în Pi-Ramses, monarhul se pregăti să 


dea ochi cu Înspăimântătoarea. Numai el putea să-i domolească 
furia. 

Ramses împinse ușa grea din lemn de cedru acoperit cu aur și 
intră în sala sacră unde lăsă coroana albastră. Apoi, înaintă cu 
pași rari printre coloanele primei săli, trecu pragul sălii 
secretelor și înaintă către altar. 

În momentul acela o văzu, luminoasă în penumbra care o 
înconjura. 

Rochia sa lungă, albă, răspândea o lumină ca a soarelui, 
parfumul perucii sale rituale încânta sufletul, noblețea întregii 
sale făpturi o egala pe aceea a pietrelor din templu. 

Vocea lui Nefertari se făcu auzită, dulce ca mierea. Ea 
pronunță cuvintele de venerație și de liniștire care, încă de la 
începuturile civilizației egiptene, o transformau pe 
Înspăimântătoare într-o fiinţă plină de bunăvoință și de iubire. 
Ramses ridică mâinile cu palmele deschise îndreptate către 
statuia femeii cu cap de leoaică și citi formulele gravate pe 
pereţi. 

Când termină ruga, regina, fiinţa magică în care avusese loc 
transmutarea, îi oferi regelui coroana roșie a Egiptului de Mijloc, 
coroana albă a Egiptului de Sus și sceptrul denumit „puterea”. 

Purtând pe cap coroana dublă și având sceptrul în mâna 
dreaptă, Ramses se înclină în fața energiei binefăcătoare pe 
care o primea de la statuie. 

Când perechea regală ieși din templu, un soare orbitor inunda 
cerul de deasupra orașului de peruzea. Furtuna se risipise. 

Îndată după ce-i răsplătise pe viteji cu colierul de aur, Ramses 
îi făcu o vizită lui Homer, poetul grec care se hotărâse să se 
stabilească în Egipt pentru a-și desăvârși opera și a-și aștepta 
sfârșitul. Locuinţa sa confortabilă, aflată în apropiere de palat, 
era înconjurată de o grădină în care cel mai frumos arbore, un 
lămâi uriaș, bucura privirile slăbite de ani ale bătrânului cu 
barba lungă și albă. Homer își fuma, după cum îi era obiceiul 
dintotdeauna, frunzele lui de salvie îndesate într-o pipă uriașă 
făcută din cochilia unui melc și bea o cupă de vin aromatizat cu 
chimen și cu coriandru, când regele Egiptului se apropie de el. 


Poetul se ridică destul de greu, ajutându-se de un toiag 
noduros. 

— Stai liniștit, Homer, nu te ridica. 

— Când Faraonul nu va mai fi salutat așa cum se cuvine, 
înseamnă că civilizaţia a luat sfârșit. 

Cei doi bărbaţi se așezară pe scaunele de grădină. 

— Am avut dreptate să scriu aceste cuvinte, Maiestate: Că 
lupti cu ardoare sau că bati în retragere, același lucru îl câștigi. 
Aceeași onoare îi este rezervată Iașului ca și curajosului. Oare 
degeaba sufletul meu a trecut prin atâtea primejdii, oare 
degeaba mi-am pus viata în pericol în atâtea bătălii? 

— Nu, Homer. 

— Deci, iată că v-aţi întors învingător. 

— Hitiţii au fost respinși pe poziţiile lor dintotdeauna și Egiptul 
nu va mai fi invadat. 

— Să sărbătorim evenimentul, Maiestate; am pus să mi se 
aducă un vin grozav. 

Bucătarul lui Homer aduse o amforă cretană cu gâtul strâmt 
care nu lăsa să se scurgă decât un firicel subţire de vin, 
amestecat cu o apă de mare, adusă noaptea, de vântul dinspre 
nord, în timpul solstițiului de vară și pusă la păstrare timp de 
trei ani. 

— Textul despre bătălia de la Kadesh este terminat, îi 
destăinui Homer; secretarul vostru particular, Ameni, l-a luat 
după dictarea mea și l-a comunicat sculptorilor. 

— Va fi gravat pe pereţii templelor și va lăuda victoria ordinii 
asupra haosului. 

— Vai! Maiestate, lupta va reîncepe întotdeauna! Nu face 
parte din natura haosului dorinţa de a distruge ordinea? 

— Acesta este motivul pentru care a luat ființă instituția 
faraonică. Numai ea poate consolida domnia lui Maat. 

— Mai ales, să n-o modificaţi; eu am chiar intenţia de a trăi 
fericit cât mai mult timp în ţara aceasta. 

Hector, pisoiul negru cu alb a lui Homer, sări pe genunchii 
poetului și-și încercă ghearele pe poalele tunicii sale. 

— Opt sute de kilometri sunt între capitala voastră și cea a 
hitiţilor... Distanţa asta va fi ea suficientă ca să ţină acolo 
tenebrele? 

— Cât timp o să mai am viaţă în mine, voi face tot ce voi 
putea. 


— Războiul nu se va termina niciodată. De câte ori va mai 
trebui să plecaţi la luptă? 

După ce Ramses părăsi locuinţa lui Homer, îl găsi la palat pe 
Ameni care-i aștepta. Cu tenul mai palid decât de obicei, tras la 
faţă, cu câteva fire de păr în minus, secretarul particular al 
regelui părea atât de fragil, încât dădea impresia că este gata să 
se sfărâme. După ureche mai avea încă o pensulă de care 
uitase. 

— Aş vrea să discutăm cât se poate de repede, Maiestate. 

— Unul dintre cazurile tale ţi-a pus vreo problemă? 

— Un caz, nu... 

— Ai vrea să mă mai lași câteva clipe ca să-mi văd familia? 

— Mai înainte de asta, protocolul îţi impune un anumit număr 
de ceremonii și de primiri... Eu vreau să respect toate acestea, 
dar este ceva extrem de important: „el” s-a întors. 

— Vrei să spui că... 

— Da, s-a întors Moise. 

— Se află în Pi-Ramses? 

— Trebuie să fii de acord că Serramanna nu a greșit cu nimic 
arestându-l. Dacă l-ar fi lăsat în libertate, ar fi nesocotit justiția. 

— Moise a fost dus la închisoare? 

— Trebuia. 

— Adu-l la mine imediat. 

— Imposibil, Maiestate; faraonul nu poate interveni într-un caz 
de competenţa justiţiei, chiar dacă este acuzat un prieten de-ai 
său. 

— Dar avem dovezi ale nevinovăţiei lui! 

— Trebuie neapărat să se treacă prin procedura obișnuită; 
dacă faraonul nu ar fi fost primul servitor al lui Maat și al 
justiţiei, ţara aceasta ar fi căzut pradă dezordinii și confuziei. 

— Eşti un prieten adevărat, Ameni. 

t 

Tânărul Kha copia un text celebru pe care generații de scribi îl 

copiaseră și recopiaseră înaintea lui: 


Ca niște adevărați moștenitori, scribii care au ajuns la 
cunoașterea lumii au la dispoziție cărți de înțelepciune. 
Fiul lor prea iubit, este tăblița pentru scris. Cărțile lor le 
sunt piramide, pensula este copilul lor, piatra acoperită 
de hieroglife le este nevastă. Monumentele dispar, 


nisipul acoperă stelele de piatră, mormintele sunt date 
uitării, dar numele scribilor care au atins înțelepciunea 
durează, datorită strălucirii operelor lor. Fii scrib și 
întipărește-ți acest gând în inimă: o carte este mai utilă 
decât cel mai solid zid. Ea va fi ca un templu care să 
amintească de tine atunci când tu vei fi dispărut; prin 
cartea ta, numele iți va supraviețui pe buzele 
oamenilor, va fi mai rezistent ca o casă bine clădită. 


Tânărul nu era câtuși de puţin de acord cu autorul acestor 
maxime; sigur, frazele acestea durau peste vremuri, dar nu erau 
la fel lăcașurile de veci și sanctuarele săpate în piatră pe care le 
creaseră maeștrii? Scribul care scrisese aceste rânduri lăudase 
virtuțile meseriei sale, ajungând să întreacă măsura. Astfel încât 
Kha își jurase să fie în același timp scrib și meșter, adică să nu 
se limiteze doar la lumea spiritului. 

De când tatăl lui îl făcuse să dea piept cu moartea, sub forma 
unei cobre, fiul cel mare al lui Ramses se maturizase mult și 
renunțase cu desăvârșire la jocurile copilăriei. Ce atracţie mai 
putea să aibă un căluţ din lemn pus pe rotiţe în comparaţie cu o 
problemă de matematică pe care o propunea scribul Ahmes într- 
un papirus pasionant pe care i-l oferise Nefertari? Ahmes 
considera cercul drept un pătrat a cărui latură reprezenta 8/9 
din diametrul său, ceea ce permitea să obțină un raport de 
armonie bazată pe valoarea 3,166. Kha își pusese în gând ca, 
îndată ce va avea ocazia, să studieze geometria monumentelor 
pentru a pătrunde în secretele constructorilor. 

— Aș putea să întrerup meditaţia prinţului Kha? întrebă 
diplomatul Meba. 

Adolescentul nu-și ridică deloc capul. 

— Dacă aveţi impresia că ar trebui... 

De la o vreme, adjunctul ministrului Afacerilor externe venea 
deseori să stea de vorbă cu Kha. Băiatului nu-i plăcea morga de 
aristocrat și apucăturile sale mondene, dar îi aprecia cultura și 
cunoștințele literare. 

— Încă mai lucrezi, prinţe? 

— Există vreun alt mijloc pentru a-ţi destinde sufletul? ă 

— lată o întrebare destul de serioasă pe buzele unui tânăr, In 
fond, nu greșiţi. Ca scrib și ca fiu al regelui, o să daţi ordine 


€ Aplicarea faimosului pi (n), conform papirusului Rhind. 


zecilor de servitori, nu veţi mânui nici plugul și nici lopata, 
mâinile voastre vor rămâne cu pielea catifelată, veţi scăpa de 
muncile grele, n-o să aveţi de cărat nicio povară epuizantă, veţi 
locui într-o vilă superbă, grajdurile vor fi pline de cai splendizi, 
vă veţi schimba în fiecare zi hainele luxoase, lectica voastră va 
fi confortabilă și vă veţi bucura de încrederea faraonului. 

— Într-adevăr, mulţi scribi leneși și slugarnici trăiesc astfel; în 
ce mă privește, sper să fiu capabil să citesc textele grele, să iau 
parte la întocmirea ritualurilor și să fiu primit ca purtător al 
ofrandelor cu ocazia procesiunilor. 

— Sunt niște ambiţii destul de modeste, prinţe Kha. 

— Din contra, Meba! Ele cer eforturi mari. 

— Fiul cel mare al lui Ramses nu este sortit unui destin mai 
important? 

— Hieroglifele mă călăuzesc pe mine; au minţit ele vreodată? 

Meba era tulburat de felul în care gândea acest băietan de 
doisprezece ani; avea senzaţia că are în față un scrib 
experimentat, stăpân pe el și imun la lingușeală. 

— Viaţa nu înseamnă doar muncă și disciplină. 

— Eu nu o concep altfel pe a mea, Meba; lucrul acesta este de 
condamnat? 

— Nu, bineînţeles că nu. 

— Dumneata, care ocupi un post important, te bucuri de 
multe ocazii ca să te distrezi? 

Diplomatul evită privirea lui Kha. 

— Eu sunt foarte ocupat, căci politica internaţională a 
Egiptului cere o mare abilitate. 

— Nu tatăl meu este acela care ia deciziile? 

— Sigur că da, dar colegii mei și eu însumi muncim pe brânci 
ca să-i ușurăm misiunea. 

— Mi-ar plăcea să aflu câteva detalii ale muncii voastre. 

— Este foarte complexă și nu știu dacă... 

— O să fac un efort ca să înțeleg. 

Sosirea surioarei vitrege a lui Kha, Meritamon, veselă și 
Zglobie, fu ca o ușurare pentru diplomat. 

— Te joci cu fratele meu? întrebă fetița. 

— Nu, venisem să-i aduc un cadou. 

Auzind aceasta, Kha ridică privirea. 

— Despre ce este vorba? 

— De acest suport de pensule, prinţe. 


Meba îi arătă băiatului o frumoasă coloană miniaturală din 
lemn aurit; scobită cu migală, ea conţinea douăsprezece 
pensule de mărimi diferite. 

— Este... este foarte frumos! aprecie prinţul care puse pe un 
taburet pensulele de care se servise până atunci. 

— Pot să le văd și eu? întrebă Meritamon. 

— Da, dar trebuie să ai mare grijă, spuse Kha în cel mai serios 
mod cu putinţă; obiectele acestea sunt foarte delicate. 

— Mă lași să scriu și eu cu una? 

— Da, cu condiţia să fii foarte atentă și să te străduiești să nu 
faci greșeli. 

Kha îi dădu surorii sale o bucată de papirus folosit și una 
dintre pensulele noi căreia îi înmuie vârful în cerneală. Atent, 
prinţul o privi pe fetiță trasând cu grijă hieroglifele. 

Preocupaţi de ceea ce făceau, cei doi copii uitară că Meba mai 
era încă acolo. Era tocmai momentul pe care îl aștepta 
diplomatul. 

Ascunse sub cămașă pensula uzată a lui Kha și dispăru. 

Toată noaptea, Iset cea frumoasă visase la coliba de stuf în 
care, pentru prima oară, ea făcuse dragoste cu Ramses. 
Amândoi își ascunseseră sentimentele, fără a se gândi la viitor, 
bucurându-se de clipele acelea cu lăcomia dorinţei lor. 

Iset nu visase niciodată să devină regina Egiptului; un 
asemenea rol o depășea, numai Nefertari era în stare să-l joace. 
Dar cum să-l uite pe Ramses, cum să uite dragostea pe care o 
purta în suflet? Pe când el purta bătălii, ea se frământa de grijă. 
Spiritul său era parcă amorțit, nu mai avea chef să se machieze, 
se înăbușea purtând o rochie oarecare, nu se mai încălţă. 

Işi revenise cu greu când această tulburare dispăruse. Și 
frumuseţea regăsită a lui Iset ar fi putut să-l atragă pe cel mai 
blazat bărbat dacă el ar fi luat-o în seamă, tremurând toată și 
neliniștită, pe coridorul din palat care ducea de la biroul lui 
Ramses către apartamentele sale. Când mergea pe acest 
coridor, ar fi putut îndrăzni să-l oprească... Dar nu, ea simţea 
nevoia s-o ia la fugă. 


Dacă îl deranja pe Ramses, acesta ar fi trimis-o în provincie și 
ea ar fi fost condamnată să nu-l mai vadă. Exista vreo pedeapsă 
mai greu de îndurat? 

Când regele apăru, lui Iset i se înmuiară picioarele. Nu avu 
putere să se facă nevăzută și nu reuși să-și ia privirile de la 
Ramses care, prin prestanţa și forța pe care o emana, semăna 
cu un zeu. 

— Ce faci tu acolo, Iset? 

— Voiam să-ţi spun... Ti-am dăruit încă un fiu. 

— Mi l-a arătat doica: Merenptah este o minune de băiat. 

— O să-l iubesc și pe el la fel ca pe Kha. 

— Sunt convins de asta. 

— Pentru tine, aș putea fi ogorul pe care l-ai cultiva, lacul în 
care te-ai îmbăia... Mai vrei și un alt fiu, Ramses? 

— Instituţia copiilor regali va avea grijă de asta. 

— Cere-mi orice dorești... Sufletul și corpul meu îţi aparțin. 

— Te  înșeli, Iset; nicio ființă omenească nu poate fi 
proprietara unei alte ființe omenești. 

— Cu toate acestea, eu sunt a ta și mă poţi cuprinde în căușul 
palmei ca pe un biet pui de vrabie căzut din cuib. Fără căldura 
fiinţei tale, m-aș ofili. 

— O iubesc pe Nefertari, Iset. 

— Nefertari este o regină, eu nu sunt decât o femeie; n-ai 
putea să mă iubești cu un alt fel de dragoste? 

— Impreună cu ea, eu clădesc o lume. Doar marea soție 
regală cunoaște această taină. 

— Mă lași... să rămân aici, în palat? 

Vocea lui Iset cea frumoasă aproape că se stinsese; de 
răspunsul lui Ramses depindea viitorul ei. 

— Tu o să stai aici și o să-i crești pe Kha, pe Merenptah și pe 
fiica mea Meritamon. 

t 

Cretanul din corpul de mercenari condus de Serramanna 
făcea cercetări prin satele din Egiptul de Mijloc aflate în 
apropiere de oraşul părăsit al lui Akhenaton, faraonul eretic. 
Vechi pirat, ca și șeful său, el se obișnuise cu viața în Egipt și cu 
avantajele materiale pe care i le oferea munca sa. Deși îi era dor 
de mare, se consola făcând dese drumuri pe apele Nilului, în 
mici bărci rapide și se distra ocolind cu îndemânare capcanele 
neașteptate ale fluviului. Chiar și un marinar cu o îndelungată 


experienţă trebuia să dea o atenţie deosebită curentului apei, 
bancurilor de nisip ascunse sub o pânză subțire de apă sau să 
se apere de turmele de hipopotami furioși. 

Cretanul arătase multor ţărani portretul tinerei fete blonde 
asasinate, dar nimeni nu o recunoscuse. Pentru a respecta 
adevărul, el își îndeplinea această misiune fără prea mare 
tragere de inimă, convins că victima era originară din Pi-Ramses 
sau din Memphis; Serramanna își trimisese oamenii în toate 
provinciile, cu speranţa că vreunul dintre ei ar fi putut descoperi 
un indiciu esenţial, dar norocul nu-i surâdea cretanului. El 
avusese parte de o regiune liniștită care trăia în strânsă 
legătură cu ritmul anotimpurilor; nu avea nicio șansă de a 
încasa premiul promis de uriașul sard, dar își făcea, totuși, 
datoria cu conștiinciozitate, încântat să petreacă mult timp prin 
hanurile de provincie. După încă două sau trei zile de cercetări, 
el urma să se întoarcă la Pi-Ramses cu coada între picioare, dar 
încântat de călătoria pe care o făcuse. 

instalat în faţa unei mese încărcate cu bunătăţi, cretanul o 
privea cu interes pe fata care servea bere clienţilor. Zâmbitoare 
și dezghețată, îi făcea plăcere să atragă atenţia clienţilor asupra 
nurilor ei. Fostul pirat se hotărî să-și încerce norocul. 

Când fata trecu pe lângă el, o agăţă de poala tunicii. 

— Îmi placi, fetiţo. 

— Da' tu cine mai ești? 

— Un bărbat. 

Ea izbucni în râs. 

— Te lauzi ca toţi ceilalți! 

— AȘ putea să-ţi dovedesc de ce sunt în stare. 

— Aha... Și cum ai face asta? 

— Cum știu eu cel mai bine. 

— Toţi spuneți același lucru. 

— Da, dar eu și fac. 

Fata își trecu un deget peste buze. 

— Fii atent, mie nu-mi plac lăudăroșii și sunt cam lacomă... 

— Pică bine: ăsta-i și cel mai mare defect al meu. 

— Măi omule, o să mă faci să visez la așa ceva. 

— Ce-ar fi să trecem la fapte? 

— Drept cine mă iei? 

— Drept ceea ce ești: o fată frumoasă care are chef să facă 
dragoste cu un bărbat descurcăreţ. 


— De unde ești? 

— Din insula Creta. 

— Ești... om de treabă? 

— In dragoste, dau în măsura în care primesc. 

Se întâlniră la miezul nopţii, într-o șură. Nici el și nici ea nu 
prea aveau chef de alte introduceri; așa că se aruncară unul 
asupra altuia cu o grabă care nu se potoli decât după mai multe 
asalturi. Într-un târziu, se tolăniră liniștiți în fân. 

— Tu îmi aduci aminte de cineva, spuse bărbatul; chipul tău 
seamănă cu al unei persoane pe care aș vrea s-o mai întâlnesc o 
dată. 

— Cum arată? 

Cretanul îi arătă ospătăriței portretul tinerei blonde. 

— O cunosc, spuse aceasta. 

— Locuiește pe aici? 

— Stătea într-un cătun de la marginea orașului părăsit, în 
deșert. M-am întâlnit de mai mult ori cu ea în piață. 

— Știi cum o cheamă? 

— Habar n-am. N-am vorbit cu ea niciodată. 

— Trăia singură? 

— Nu, era un bătrân cu ea, un fel de vrăjitor care încă mai 
credea în minciunile blestematului ăluia de faraon. Nimeni nu se 
apropia de ei. 

t 

Spre deosebire de celelalte sate din regiune, acela nu era 
câtuși de puțin atrăgător. Case prăpădite, faţade pline de 
crăpături, zugrăveli coșcovite, grădini părăsite... Cine ar fi putut 
avea chef să trăiască aici? Cretanul își luă inima în dinţi și porni 
pe uliţa principală, plină de gunoaie printre care pășteau niște 
capre. 

Se auzi trântindu-se un oblon de lemn. 

O fetiță o luă la fugă, strângând în braţe o păpușă de cârpă. 
Copilul se poticni și cretanul o prinse de încheietura mâinii. 

— Unde stă vrăjitorul? 

Fetiţa se zbătu, încercând să scape din strânsoare. 

— Dacă nu-mi spui, o să-ţi iau păpuşa. 

Ea arătă înspre o casă scundă, având la ferestre gratii din 
lemn; ușa era ferecată. Dând drumul fetiţei, cretanul alergă spre 
magherniţa pe care i-o arătase ea și dărâmă ușa împingând-o cu 
umărul. 


Intră într-o cameră pătrată, cu pământ bătătorit pe jos și 
cufundată în semiîntuneric. Pe un pat din frunze de palmier, 
zăcea pe moarte un bătrân. 

— Poliţia, spuse cretanul; nu trebuie să te temi. 

— Ce... ce vrei? 

— Spune-mi, cine este fata asta? 

Omul lui Serramanna îi arătă bătrânului portretul. 

— Lita... este Lita a mea... Ea credea că face parte din familia 
ereticului... Și a luat-o cu el. 

— Despre cine vorbești? 

— Un străin... Un mag străin care i-a furat sufletul Litei. 

— Cum îl cheamă? 

— S-a întors... Se ascunde în morminte... în morminte, sunt 
sigur că se ascunde acolo. 

Capul bătrânului se lăsă pe o parte. Încă mai respira, dar nu 
mai putea vorbi. 

t 

Cretanului i se făcu frică. 

Gurile negre ale mormintelor părăsite păreau nişte intrări în 
iad. Ca să te adăpostești acolo, nu însemna să fii asemenea 
unor demoni? Poate că bătrânul îl minţise, dar, oricum, trebuia 
să verifice și această posibilitate. Cu puţin noroc, ar fi putut 
pune mâna pe cel care o asasinase pe Lita, l-ar fi dus la Pi- 
Ramses și ar fi primit răsplata mult râvnită. 

In ciuda acestor gânduri plăcute, cretanul nu se simţea deloc 
în largul lui. l-ar fi convenit mai degrabă să se lupte în aer liber, 
să înfrunte mai mulți pirați pe mare, să împartă în dreapta și în 
stânga lovituri, dar în plină lumină... Nu-i venea să intre în 
aceste cavouri, dar nu dădu înapoi. 

După ce urcă un povârniș abrupt, se strecură în primul 
mormânt, cu tavanul destul de înalt și cu pereţii acoperiţi de 
picturi care aduceau laude lui Akhenaton și lui Nefertiti. Pas cu 
pas, polițistul înaintă până în fundul grotei, dar nu descoperi nici 
vreo mumie și nici urme ale trecerii oamenilor. Nu fu ameninţat 
nici de vreun demon. 

Mai liniștit, cretanul cercetă un al doilea mormânt, la fel de 
pustiu ca primul. Stânca, de calitate foarte proastă, se fărâmiţa; 
cu Siguranţă, scenele sculptate aici nu puteau dura timp de 
secole. Prezenţa lui sperie doar liliecii care începură să zboare în 
toate părțile. 


Bătrânul care-i dăduse o asemenea informaţie probabil că 
delira. Totuși, trimisul lui Serramanna se hotărî să mai viziteze 
încă două sau trei morminte mari înainte de a părăsi aceste 
locuri. 

Până acum, totul era mort, mort de-a binelea. 

După ce mai merse puţin în lungul falezei de unde se vedea 
întreaga câmpie pe care se construise Orașul Soarelui, cretanul 
intră în mormântul lui Merire, mare preot al lui Amon. 
Basoreliefurile erau aici mai îngrijit executate și polițistul admiră 
imaginea perechii regale iluminată de razele soarelui. 

În spatele lui se auzi un zgomot ușor de pași. Înainte ca el să 
se poată întoarce, magul Ofir îi reteză gâtul. 

Meba închise ochii. Când îi deschise din nou, cadavrul 
cretanului zăcea la picioarele lor. 

— N-aveai dreptul, Ofir, n-aveai dreptul... 

— Mai termină cu văicăreala, Meba. 

— Ai omorât un om! 

— Și tu ai fost martor la o crimă. 

Uitătura lui Ofir era atât de cruntă că diplomatul se dădu 
înapoi și apoi se retrase în fundul mormântului. Voia să scape de 
acești ochi cu o privire neînchipuit de crudă care îl urmărea 
până și în întuneric. 

— ÎI cunosc pe copoiul ăsta, constată Șenar. Este unul dintre 
mercenarii plătiţi de Serramanna ca să-l apere pe Ramses. 

— Un poliţist pornit pe urmele noastre... Probabil că sardul a 
vrut să afle cine era Lita și încearcă să afle tot felul de 
informaţii. Prezenţa polițistului prin aceste locuri dovedește că a 
fost începută o amplă operaţiune de căutare. 

— Nu mai suntem în siguranţă nici în orașul ăsta blestemat, 
trase concluzia Șenar. 

— Hai să nu fim atât de pesimiști; curiosul ăsta n-o să mai 
poată vorbi. 

— Totuși, el a reușit să ajungă până la noi... Ar putea face 
același lucru și Serramanna. 

— Doar un singur palavragiu ar fi putut să-i spună unde este 
ascunzătoarea noastră: cel care o avea în grijă pe Lita, bătrânul 


pe care sătenii îl consideră un vrăjitor. Dobitocul ăla este pe 
moarte, dar a mai avut forța să ne trădeze. Chiar în seara asta o 
să mă ocup de el. 

Meba se crezu obligat să intervină. 

— Doar n-o să mai faci o altă crimă! 

— Vino la lumină, îi porunci Ofir. 

Meba nu se mișcă din loc. 

— Hai, grăbește-te. 

Diplomatul făcu câţiva pași înspre el. Buzele i se 
schimonoseau mecanic. 

— Să nu te atingi de mine, Ofir! 

— Eşti aliatul nostru și te afli în subordinea mea, să nu uiţi 
asta. 

— Sigur că da, dar omorurile astea... 

— Nu ne aflăm aici în elegantele birouri din ministerul vostru. 
Faci parte dintr-o rețea de spionaj având menirea de a se opune 
puterii lui Ramses, adică de a-l distruge și de a-i ajuta pe hitiţi să 
cucerească Egiptul. Crezi că fandoselile diplomatice sunt de 
ajuns? într-o zi, s-ar putea să fii tu însuţi nevoit să elimini un 
adversar care îţi pune în pericol siguranţa. 

— Eu sunt un funcţionar superior și... 

— Eşti complice la asasinarea acestui poliţist, Meba, fie că-ţi 
place, fie că nu. 

Privirea diplomatului se opri din nou asupra cadavrului. 

— Nu credeam că va trebui să ajungem până aici. 

— Ei, acum ai aflat. 

— Ne-a întrerupt zbirul ăsta, le reaminti Șenar; ai reușit, 
Meba? 

— Ăsta-i motivul pentru care mi-am asumat riscul de a mă 
întoarce în orașul ăsta blestemat! Da, am reușit. 

Vocea magului deveni mai blândă și mai conciliantă. 

— Ai făcut o treabă bună, amice. Suntem mândri de tine. 

— Eu îmi respect promisiunile, să nu le uitaţi nici voi pe ale 
voastre. 

— Viitoarea putere nu o să te uite, Meba. Arată-ne comoara 
pe care ai furat-o. 

Diplomatul le arătă pensula luată de la Kha. 

— Prințul a folosit-o ca să scrie cu ea. 

— Excelent, aprecie Ofir, cu adevărat excelent. 

— Ce vrei să faci cu pensula asta? 


— Datorită acestui obiect, vom capta energia lui Kha și o vom 
îndrepta împotriva lui. 

— Nu intenţionezi, sper, să... 

— Fiul cel mare al lui Ramses face parte dintre adversarii 
noștri direcţi. Orice obstacol care ar putea slăbi puterea perechii 
regale este bun pentru cauza noastră. 

— Kha este doar un copil! 

— Este fiul cel mare al faraonului. 

— Nu, Ofir, un copil nu trebuie... 

— Ţi-ai ales, Meba, tabăra din care să faci parte. Acum, e prea 
târziu să mai dai înapoi. 

Magul întinse mâna. 

— Dă-mi obiectul acela. _ 

Văzându-l pe diplomat că se codește, Șenar se distra copios. Il 
ura atât de mult pe secătura aceea că ar fi fost gata să-l 
sugrume cu mâinile lui. 

Cu mâna tremurând, Meba îi dădu pensula lui Ofir. 

— Chiar este necesar să-i facem rău băiatului ăstuia? 

— Întoarce-te la Pi-Ramses și să nu te mai văd pe aici. 

— O să mai rămâneţi mult timp în mormântul ăsta? 

— Cât o să fie necesar pentru a face descântecul. 

— Și, după aceea? 

— Nu fi prea curios, Meba; o să iau eu legătura cu tine. 

— În capitală, poziţia mea riscă să devină șubredă. 

— Păstrează-ţi sângele rece și o să fie totul bine. 

— Cum ar trebui să mă comport? 

— Fă-ţi treaba ca de obicei și o să primești la timp instrucţiuni 
de la mine. 

Diplomatul dădu să iasă din peșteră, dar se întoarse din nou 
către mag. 

— Gândește-te, Ofir. Dacă te atingi de fiul lui, Ramses o să se 
înfurie rău și... 

— Pleacă, Meba. 

De la intrarea în grotă, Ofir și Șenar îl însoţiră din priviri pe 
complicele lor care cobora panta și încăleca pe calul său, ascuns 
în spatele unei vile ruinate. 

— Laţul ăsta nu este de încredere, aprecie Șenar; seamănă cu 
un şobolan prins în cursă care, înnebunit de spaimă, încearcă să 
găsească o cale de scăpare. De ce nu l-am elimina cât mai 
repede? 


— Atât timp cât Meba va ocupa o poziţie oficială, ne va fi de 
folos. 

— Și dacă i-ar veni ideea să spună cuiva unde ne ascundem? 

— Crezi că nu mi-am pus și eu întrebarea asta? 

t 

De la întoarcerea lui Ramses, Nefertari nu cunoscuse decât 
rare momente de intimitate cu soțul ei. Ameni, primul-ministru, 
miniștrii și marii preoți luaseră cu asalt biroul suveranului, iar 
regina însăși continua să răspundă la cererile scribilor, ale șefilor 
de ateliere, ale încasatorilor de impozite și ale altor funcţionari 
care făceau parte din Casa sa. 

Uneori, ea regreta că nu devenise muziciană în serviciul unui 
templu; acolo, ar fi dus o viaţă senină, departe de agitația 
zilnică; dar regina Egiptului nu mai avea dreptul la un asemenea 
refugiu și trebuia să-și îndeplinească îndatoririle, fără a se gândi 
la oboseală și la nenumăratele încercări prin care era nevoită să 
treacă. 

Datorită ajutorului permanent pe care i-l dăduse Tuya, 
Nefertari învățase arta de a guverna. În timpul celor șapte ani 
de domnie, Ramses petrecuse multe luni în afara ţării și pe 
câmpurile de luptă; tânăra regină fusese nevoită să găsească în 
ea însăși resurse nebănuite pentru a putea duce povara 
coroanei și a îndeplini ritualurile care mențineau legătura 
absolut necesară dintre divinităţi și comunitatea fiinţelor umane. 

Faptul că nu avusese deloc fericirea să se îngrijească doar de 
ea însăși nu o făcea pe Nefertari să sufere; o zi obișnuită 
însemna mai multe sarcini de îndeplinit decât ore și ei îi era bine 
așa. Desigur, Kha și Meritamon erau, deseori, departe de ea și, 
ca mamă, pierdea clipe de neînlocuit în care avea posibilitatea 
să-și dea seama de evoluţia unui copil. Deși Kha și Merenptah 
erau fiii lui Ramses și ai lui Iset cea frumoasă, ea îi iubea la fel 
ca pe propria sa fiică, Meritamon. Ramses avusese dreptate să-i 
ceară lui Iset să vegheze la educaţia celor trei copii. Între cele 
două femei nu exista nici rivalitate, nici intimitate; pentru că nu 
mai putea fi mamă, Nefertari însăși îl rugase pe Ramses să mai 
aibă cu Iset cea frumoasă și alţi descendenți din rândul cărora 
poate că el și-ar fi ales succesorul la tron. După nașterea lui 
Merenptah se hotărâse să se îndepărteze de Iset și să adopte un 
număr cât mai mare de „copii regali” care ar fi proclamat 
fecunditatea perechii regale. 


lubirea pe care regina o nutrea pentru Ramses depășea cu 
mult contopirea corpurilor și a plăcerilor; nu numai bărbatul o 
fermecase, ci, mai ales, strălucirea lui. Era ca și cum ar fi format 
o singură fiinţă și Nefertari avea convingerea că ei comunicau în 
fiecare clipă, chiar dacă se aflau la mare distanţă unul de altul. 

Obosită, regina se lăsă în grija unor mâini pricepute, pentru 
manichiură și pedichiură; după o lungă zi de muncă, ea accepta 
această cerință a frumuseții care trebuia s-o facă să apară plină 
de seninătate în toate ocaziile, oricât de mari ar fi fost grijile. 

Sosi și clipa atât de plăcută a dușului: două servitoare vărsară 
pe corpul gol al reginei apă caldă și frumos mirositoare. Apoi, ea 
se întinse pe lespezile călduţe din sala de baie; din acel moment 
începea un masaj îndelungat cu o pomadă având la bază 
tămâie, virnanț, ulei și zeamă de lămâie care îndepărtau 
încordările și cârceii înainte de culcare. 

Nefertari se gândea la lucrurile care nu mergeau bine din 
cauza ei, la greșelile pe care le făcuse, la izbucnirile inutile de 
furie; calea cea dreaptă însemna să faci ceva pentru cel care 
face și el, căci actele de dreptate îmbogăţeau regula lui Maat și 
fereau ţara de haos. 

Dar, la un moment dat, mâna care îi făcea masaj reginei 
căpătă alt ritm și deveni mai mângăietoare. 

— Ramses... 

— Imi dai voie s-o înlocuiesc pe servitoarea ta? 

— Ar trebui să mă mai gândesc. 

Se întoarse încet spre el și-i întâlni privirea de îndrăgostit. 

— Nu aveai cumva o ședință interminabilă cu Ameni și cu 
administratorii hambarelor de grâu? 

— Seara asta și toată noaptea sunt doar ale noastre. 

Ea dădu la o parte pânza care acoperea șoldurile lui Ramses. 

— Care este taina ta, Nefertari? Câteodată, mă surprind 
gândind că frumusețea ta nu face parte din lumea asta. 

— Dar dragostea noastră face parte? 

Se îmbrăţișară pe lespezile călduţe, parfumul corpurilor se 
amestecă, buzele se contopiră, apoi dorinţa îi purtă în depărtări 
pe talazurile sale. 

t 

Ramses o înveli pe Nefertari cu un șal imens; desfășurat, el 
înfățișa aripile zeiței Isis, aflate mereu în mișcare pentru a crea 
un suflu de viață. 


— Ce minunăţie! 

— O nouă capodoperă a ţesătorilor din Sais, pentru ca tu să 
nu mai suferi niciodată de frig. 

Ea se cuibări la pieptul regelui. 

— Facă zeii să nu ne despărţim niciodată. 

Primind lumina soarelui de afară prin cele trei ferestre mari, 
biroul lui Ramses era tot atât de sobru cum era cel al tatălui 
său, Seti: pereţi albi, fără niciun ornament, o masă mare, un 
fotoliu cu un spătar înalt pe care ședea monarhul, scaune 
împletite din răchită pentru cei care veneau în vizită, un dulap 
cu papirusuri care conţineau scrieri magice destinate protecţiei 
persoanei regelui, o hartă a Orientului Apropiat și o statuie a 
faraonului defunct a cărui privire nemuritoare veghea asupra 
fiului său. 

Lângă uneltele de scris ale regelui, se aflau două crengi de 
acacia legate foarte strâns la capăt cu o sforicică de în: era 
bagheta de căutător de izvoare a lui Seti, unealtă pe care 
Ramses o folosise în câteva rânduri. 

— Când va avea loc procesul? îl întrebă suveranul pe Ameni. 

— Cam în cincisprezece zile. 

Scribul cu tenul palid căra după el, ca de obicei, o mare 
cantitate de papirusuri și de tăblițe cu diferite înscrisuri. Deși 
avea o constituție fragilă, el ţinea să-i aducă el însuși regelui 
documentele confidenţiale. 

— L-ai prevenit pe Moise? 

— Bineînţeles. 

— Și ce reacţie a avut? 

— Părea senin. 

— l-ai spus că noi deţinem dovada nevinovăţiei sale? 

— l-am dat de înţeles că situaţia sa nu era disperată. 

— De ce atâtea ocolișuri? 

— Pentru că nici tu, nici eu nu cunoaștem rezultatul judecății. 

— Legitima apărare nu poate fi condamnată! 

— Moise a ucis un om care era, și mai rău, soţul surorii tale, 
Dolenta. 


— Am să intervin ca să spun ce cred eu despre nenorocitul 
acela. 

— Nu, Maiestate, tu nu poţi interveni în niciun fel. Din 
moment ce asigură prezenţa lui Maat pe pământ și limpezimea 
justiției, faraonul nu trebuie să aibă niciun amestec într-o 
procedură judiciară. 

— Crezi că nu știu și eu asta? 

— Aș mai putea să fiu eu prietenul tău, dacă nu te-aș ajuta să 
lupti împotriva ta însăţi? 

— Misiunea ta este grea, Ameni! 

— Sunt încăpățânat și nu renunţ ușor. 

— Moise nu s-a întors de bunăvoie în Egipt? 

— Asta nu face ca el să devină mai puţin vinovat. 

— Ai acţiona cumva împotriva lui? 

— Moise este și prietenul meu; eu voi fi acela care va 
prezenta proba în favoarea lui. Dar îi va convinge acest 
document pe primul-ministru și pe judecători? 

— Moise era foarte apreciat la curte; vor înţelege cu toţii care 
au fost împrejurările în care a fost ucis Sary. 

— Să sperăm, Maiestate. 

t 

Deși petrecuse o noapte tare plăcută în tovărășia a două 
sirience foarte darnice, Serramanna era foarte prost dispus. Așa 
încât, chiar înainte de micul dejun, pe care egiptenii îl mai 
numeau și „clătitul gurii”, le dădu afară pe cele două femei. 

În pofida eforturilor sale, tânăra blondă ucisă tot nu fusese 
identificată. 

La început, sardul crezuse că, având portretul victimei, 
anchetatorii săi vor găsi rapid calea cea bună. Dar nici la Pi- 
Ramses, nici la Memphis, nici la Theba, blonda nu fusese 
recunoscută de nimeni. O singură concluzie se putea trage de 
aici: fata fusese ascunsă cu cea mai mare severitate. 

Un martor putea ști multe: Dolenta, sora lui Ramses. Dar, vai! 
Serramanna n-o putea interoga așa cum dorea. Cerându-și cu 
smerenie iertare și jurând credință perechii regale, ipocrita 
Dolenta își recâștigase, cel puţin în parte, încrederea celor din 
jur. 

Scârbit, sardul citea rapoartele pe care trimișii săi le 
întocmiseră la întoarcerea din provincie. Elephantine, El-Kab, 
Edfu, orașele din Deltă... Nimic. Un amănunt îi atrase atenţia 


când verifică lista oamenilor trimiși în misiune: un cretan nu 
predase informarea despre cercetările pe care le făcuse. Totuși, 
fostul pirat era sever cu banii și erau bine-cunoscute pedepsele 
pe care le dădea în cazurile de indisciplină. 

Uitând să se mai bărbierească, îmbrăcat în grabă, 
Serramanna se duse la Ameni. Cei douăzeci de funcţionari de 
elită care formau echipa sa administrativă nu-și începuseră 
programul de lucru, dar secretarul particular și purtătorul de 
sandale al lui Ramses își aranja deja papirusurile, după ce 
mâncase o cremă de orz, smochine și pește uscat. In pofida 
cantității mari de alimente pe care le înghițea, Ameni nu se 
îngrășa deloc. 

— Este vreo problemă, Serramanna? 

— Am un raport lipsă. 

— Și faptul acesta te îngrijorează atât de mult? 

— Fiind vorba despre cretan, da. Asta este un maniac al 
exactității. 

— Unde l-ai trimis? 

— În Egiptul Mijlociu, în provincia el-Bersheh. Mai exact, nu 
departe de orașul părăsit al lui Akhenaton. 

— Un loc foarte izolat. 

— Luându-mă după tine, am devenit teribil de conștiincios. 

Ameni zâmbi. Cei doi bărbaţi nu fuseseră dintotdeauna 
prieteni, dar, după ce se împăcaseră, se prețuiau foarte mult 
unul pe celălalt. 

— Poate că nu este decât o simplă întârziere. 

— Cretanul trebuia să se întoarcă încă de acum mai bine de o 
săptămână. 

— Să-ţi spun sincer, cred că întâmplarea asta nu are prea 
mare importanţă. 

— Instinctul meu îmi spune că, dimpotrivă, situaţia este 
gravă. 

— De ce-mi spui mie asta? Tu ai puterea necesară ca să 
lămurești un asemenea mister. 

— Pentru că nu se leagă nimic, Ameni, absolut nimic. 

— Adică. Ce vrei să spui? 

— Magul care a dispărut, cadavrul de negăsit al lui Șenar, fata 
asta blondă despre care nu reușim să aflăm cine este... Sunt 
îngrijorat. 

— Ramses domnește și ţine situaţia sub control. 


— Nu suntem în vreme de pace, după câte știu, și hitiţii nu au 
renunţat la gândul lor de a distruge Egiptul! 

— Crezi că reţeaua de spionaj hitită nu a fost distrusă 
complet. 

— Liniștea de dinaintea furtunii... iată ce simt. Și instinctul 
meu m-a înșelat foarte rar. 

— Ce propui? 

— Plec în orașul ăsta părăsit, vreau să aflu ce s-a întâmplat cu 
cretanul. Până mă întorc eu, ai grijă și veghează asupra 
Faraonului. 

Tt 

Dolenta, sora cea mare a lui Ramses, era cuprinsă de îndoieli. 
Femeia brună și înaltă își trăia din nou viața aristocratică, în 
trândăvie și opulenţă, mergând dintr-un banchet în altul, dintr-o 
petrecere în alta, în diferite cercuri înalte ale societăţii egiptene. 
Sporovăia vrute și nevrute cu elegantele fără pic de minte, în 
timp ce bătrâni pisălogi sau tineri seducători, în discuţii la fel de 
goale ca și gândirea lor, îi făceau o curte asiduă. 

De când aderase la cultul lui Aton, zeul unic, Dolenta făcuse o 
fixaţie: să contribuie la răspândirea adevărului, să-l facă să 
strălucească, în sfârșit, pe pământ egiptean, alungând falșii zei 
și pe cei care mai credeau în ei. Dar Dolenta nu dădea decât 
peste persoane orbite și fericite de condiţia lor. 

Lipsită de prezenţa și de sfaturile lui Ofir, ea semăna cu o 
naufragiată în toiul unei furtuni. Cu fiecare săptămână care 
trecea, curajul ei scădea tot mai mult. Cum să-ţi pastrezi o 
credinţă pe care nimeni și nimic nu o alimenta? Dolenta era 
disperată din cauza unui viitor care i se părea mort. 

Camerista sa, o brunetă cu ochi jucăuși, schimbă așternuturile 
de pe pat și mătură prin cameră. 

— Vă doare ceva, prinţesă? 

— Cine ar putea invidia soarta mea? 

— Rochii frumoase, plimbări prin grădini de vis, întâlniri cu 
bărbaţi minunati... Eu parcă v-aș invidia un pic. 

— Ești, cumva, nefericită? 

— Oh, nu! Am un soț cumsecade, doi copii sănătoși, și 
câştigăm destul ca să trăim bine. În curând, soţul meu va 
termina de construit o casă nouă. 

Dolenta îndrăzni să-i pună o întrebare care o obseda. 

— Și Dumnezeu... Te gândești la El câteodată? 


— Dumnezeu este peste tot, prinţesă: este suficient să-i 
venerăm pe zei și să privim natura. 

Dolenta nu insistă. Ofir avea dreptate: noua religie trebuia 
impusă cu forța fără a se mai aștepta convertirea poporului. 
Supunându-se dogmei, el va renunţa la greșelile din trecut. 

— Prințesă... Știţi ce se zvonește? 

Ochii vioi ai cameristei exprimau o dorinţă nestăvilită de a 
trâncăni. Poate că Dolenta ar fi putut culege vreo informaţie 
interesantă. 

— Oamenii șușotesc că aveţi de gând să vă recăsătoriţi și că 
mulţi pretendenți și-ar dori onoarea aceasta. 

— Ei, multe se spun. 

— Păcat... Aţi purtat doliu atât de mult timp. După părerea 
mea, nu este un lucru bun ca o femeie de valoarea voastră să 
sufere astfel de singurătate. 

— Nu mă deranjează viaţa aceasta. 

— Câteodată, păreți așa de tristă... Luaţi aminte, este normal 
să fie așa. Trebuie să vă gândiţi, mai degrabă, la soțul vostru. 
Nefericitul, să moară asasinat! Cum îi vor mai judeca sufletul 
Osiris și tribunalul său? Cu tot respectul, prinţesă, se vorbește 
că soțul vostru nu s-a purtat întotdeauna cinstit. 

— Este tristul adevăr. 

— De ce, atunci, să vă închideţi viața în asemenea amintiri 
urâte? 

— Nu mă ispitește deloc o nouă căsătorie. 

— Vremurile fericire o să întoarcă, prinţesă! Mai ales dacă 
asasinul soţului vostru va fi condamnat. 

— Ce știi tu despre asta? 

— Moise va fi judecat. 

— Moise... Dar el este fugar! 

— Încă este secret, dar soţul meu este prieten cu șeful 
paznicilor de la închisoarea cea mare: evreul a fost arestat. Va fi 
cu siguranță condamnat la moarte. 

— Poate fi vizitat? 

— Nu, este la secret, din cauza gravităţii acuzațiilor care i se 
aduc. Cu siguranţă, o să fiți chemată la proces și o să aveți 
ocazia să vă răzbunați. 

Moise s-a întors! Moise, el care credea în zeul unic! Nu era aici 
vorba despre un semn care îi era destinat Dolentei. 

Procesul lui Moise începu în marea sală de judecată, fiind 
condus de primul-ministru, slujitor al Maat. Îmbrăcat într-o robă 
grea și ţeapănă, purta ca singură podoabă o inimă, simbol al 
conștiinței fiinţei umane care, dincolo de pragul morții, va fi 
judecată pe balanţa vieţii de dincolo de mormânt. 

Înainte de începerea ședinței, primul-ministru se întâlnise cu 
Ramses în templul lui Ptah pentru a reînnoi în faţa lui jurământul 
depus cu ocazia învestiturii: o va respecta pe zeiţa justiției și nu 
va ţine parte nimănui. Ferindu-se să-i dea vreun sfat, regele se 
multțumise doar să ia act de angajamentul său. 

Marea sală era plină. 

Niciun membru al curţii nu voia să piardă un asemenea 
eveniment. 

Cu toţii remarcaseră prezența câtorva șefi de trib evrei. 
Opiniile erau împărţite: unii rămâneau convinși de vinovăția lui 
Moise, alţii se așteptau la dezvăluiri care să îndreptăţească 
întoarcerea criminalului. Cunoșteau cu toţii personalitatea 
puternică a lui Moise și nimănui nu-i venea să creadă că el se 
întorsese din naivitate. 

Primul-ministru deschise ședința cu un omagiu către Maat, 
Regula care avea să supravieţuiască speciei umane. El puse să 
fie așezate pe pardoseală patruzeci și două de fâșii de piele 
tăbăcită, amintind de faptul că judecata va fi valabilă în toate 
cele patruzeci și două de provincii ale Egiptului. 

Doi soldaţi îl aduseră pe Moise. Toate privirile se îndreptară 
către evreu. Cu chipul brăzdat de cute adânci, cu o barbă lungă 
și cu o statură impresionantă, fostul demnitar al lui Ramses era 
de un calm surprinzător. Soldaţii îi arătară locul în faţa primului- 
ministru. 

De o parte și de alta a ministrului de Justiţie, se afla juriul de 
paisprezece membri cuprinzând un topograf, o preoteasă a 
zeiţei Sekhmet, un medic, un dulgher, o mamă dintr-o familie, 
un ţăran, un scrib de la Trezorerie, o doamnă de la curte, un 
maistru, un ţesător, generalul comandant al armatei lui Ra, un 
cioplitor în piatră, un scrib de la administraţia hambarelor și un 
marinar. 

— Numele vostru este Moise? 


— Acesta este. 

— Recuzaţi pe vreunul dintre membrii acestui juriu? Priviţi-i 
pe fiecare dintre ei și aveți un timp de gândire. 

— Am încredere în justiția acestei ţări. 

— Țara aceasta nu este și a voastră? 

— M-am născut aici, dar sunt evreu. 

— Sunteţi egiptean și veți fi judecat ca atare. 

— Procedura și verdictul ar fi fost altele dacă aș fi fost străin 
de această țară? 

— Cu siguranță, nu. 

— Cât de important este acest lucru în cazul meu? 

— Curtea va aprecia. Vă este rușine să fiţi considerat 
egiptean? 

— Să aprecieze curtea, așa cum aţi spus adineauri. 

— Sunteţi acuzat că aţi ucis un contramaistru pe nume Sary, 
după care aţi fugit din ţară. Recunoașteţi aceste fapte? 

— Le recunosc, dar ele necesită unele explicaţii. 

— Acesta este și obiectul procesului de azi. Apreciaţi că modul 
de prezentare a acuzaţiei nu este cel adevărat? 

— Nu. 

— Înțelegeţi, așadar, că, în conformitate cu legea, trebuie să 
cer să fiţi condamnat la moarte. 

Un murmur se făcu auzit printre cei prezenţi în sală; Moise 
rămase impasibil, ca și cum aceste cuvinte îngrozitoare nu s-ar 
fi referit la el. 

— Dată fiind gravitatea faptelor, preciză primul-ministru, eu 
nu fixez nicio limită de timp pentru desfășurarea acestui proces. 
Acuzatul va avea tot timpul necesar pentru a se apăra și a 
explica motivele gestului său criminal. Cer ca în sală să fie o 
tăcere totală și voi întrerupe dezbaterile la cel mai mic semn de 
dezordine; cei vinovaţi vor fi pedepsiţi cu o amendă consistentă. 

Magistratul i se adresă lui Moise. 

— In perioada acestei drame, ce poziţie aveaţi în societate? 

— Demnitar la curtea Egiptului și maistru principal al 
șantierului din Pi-Ramses. Am condus în special echipele de 
cărămidari evrei. 

— După cum se menţionează în dosar, o activitate care i-a 
mulțumit pe toți. Eraţi un prieten al faraonului, nu-i așa? 

— Exact. 


— Studii la universitatea din Memphis, primul post oficial la 
haremul din Mer-Our, contramaistru la Karnak, maistru principal 
la Pi-Ramses... O carieră strălucită care era abia la început. 
Victima, Sary, a urmat un drum invers. El, care era preceptorul 
lui Ramses, spera să devină directorul universităţii din Memphis, 
dar fusese nevoit să ocupe un post de importanţă secundară. 
Ştiaţi ceva despre motivele acestor eșecuri? 

— Avem în privinţa aceasta o părere personală. 

— Am putea s-o cunoaștem? 

— Sary era un om mârșav, ambițios și lacom. Prin mâna mea, 
soarta l-a pedepsit. 

Ameni ceru permisiunea să vorbească. 

— Pot aduce unele precizări: Sary a uneltit împotriva lui 
Ramses. Pentru că era soţul Dolentei, regele s-a comportat cu 
clemenţă. 

Mulţi dintre curteni se arătară surprinși. 

— Prinţesa Dolenta să fie chemată în fața acestui tribunal, 
porunci primul-ministru. 

Femeia înaltă și brună înaintă, șovăind. 

— Sunteţi de acord cu afirmaţiile lui Moise și ale lui Ameni? 

Dolenta își aplecă fruntea. 

— Sunt moderate, mult prea moderate... Soțul meu devenise 
un adevărat monstru. Când și-a dat seama că întreaga sa 
carieră era compromisă, a început să-i urască din ce în ce mai 
tare pe cei care se aflau în subordinea lui, ajungând să se 
comporte cu ei cu o cruzime insuportabilă. În timpul acestor 
ultime luni ale vieţii sale, persecuta echipa de cărămidari evrei 
pe care o avea la dispoziţie. Dacă nu l-ar fi ucis Moise, ar fi 
făcut-o, fără îndoială, altul. 

Primul-ministru era nedumerit. 

— Aprecierile pe care le-aţi făcut nu sunt cam exagerate? 

— Vă jur că nu! Din cauza soțului meu, viaţa mea era un chin. 

— V-a bucurat dispariţia lui? 

Dolenta își aplecă și mai mult fruntea. 

— Eu... parcă simțeam o ușurare și mi-era rușine de mine 
însămi... Dar cum să regreţi un asemenea tiran? 

— Mai aveți de adăugat și altceva, prinţesă? 

— Nu... chiar nimic. 

Dolenta se întoarse să-și reia locul printre curteni. 


— Dorește cineva să apere memoria lui Sary și să combată 
versiunea soției sale? 

Nu se auzi nicio voce. Scribul care avea sarcina de a înregistra 
depozițiile scria rapid și cu îndemânare. 

— Care este versiunea voastră privind această dramă? îl 
întrebă primul-ministru pe Moise. 

— A fost un fel de accident. Cu toate că relaţiile mele cu Sary 
erau încordate, eu nu aveam intenţia să-l omor. 

— Din ce cauză apăruse această încordare a relaţiilor cu el? 

— Pentru că eu descoperisem că Sary era un șantajist și-i 
persecuta pe cărămidarii evrei. Vrând să-l apăr pe unul dintre ei, 
l-am ucis pe Sary, fără să vreau, pentru a-mi salva propria mea 
viaţă. 

— Susţineţi, deci, că aţi acţionat într-o situaţie de legitimă 
apărare. 

— Acesta este adevărul. 

— De ce aţi fugit după aceea? 

— M-am speriat și n-am mai știut ce să fac. 

— Asta-i ciudat pentru un om nevinovat. 

— Uciderea unui om provoacă un șoc puternic. Pe moment, îţi 
pierzi capul și acționezi ca și cum ai fi ameţit. După aceea, îţi dai 
seama că ai comis o faptă îngrozitoare și nu ai decât o singură 
dorință: să fugi de tine însuţi, să dispari, să uiţi și să fii uitat. De 
aceea eu m-am ascuns în deșert. 

— După trecerea emoției, ar fi trebuit să vă întoarceţi în Egipt 
și să vă prezentaţi în fața unui tribunal. 

— M-am căsătorit și am avut un copil. Egiptul mi se părea 
departe, foarte departe. 

— Acum, de ce v-aţi întors? 

— Am o misiune de îndeplinit. 

— Care? 

— Astăzi, încă mai este un secret, fără legătură cu acest 
proces; mâine va afla toată lumea. 

Răspunsurile lui Moise îl enervară pe primul-ministru. 

— Versiunea faptelor așa cum o prezentaţi nu este deloc 
convingătoare, felul în care vă comportati nu vă este favorabil, 
iar explicaţiile oferite tribunalului sunt destul de încâlcite. Cred 
că l-aţi ucis pe Sary cu premeditare pentru că el se comporta 
abuziv cu evreii. Motivele pe care le invocați pot fi luate în 
considerare dar este vorba, totuși, despre o crimă. Chiar după 


ce v-aţi întors la Pi-Ramses, aţi continuat să vă ascundeţi! Prin 
aceasta nu vă recunoașteţi vinovăția? Un om care are conștiința 
curată nu procedează astfel. 

Ameni aprecie că sosise momentul potrivit să dea lovitura 
decisivă. 

— Eu am dovada că Moise este nevinovat. 

Tonul vocii magistratului se înăspri. 

— Dacă nu aduceţi elemente cu adevărat serioase, vă inculp 
pentru ultraj faţă de justiţie. 

— Cărămidarul evreu căruia Moise i-a luat apărarea se numea 
Abner; Sary îl şantaja. Abner i s-a plâns lui Moise, Sary a vrut să 
se răzbune pe Abner și l-a luat la bătaie. Moise a sosit la timp ca 
să-l împiedice pe Sary să-și maltrateze victima. Dar încăierarea 
a luat o întorsătură neașteptată și Moise l-a ucis pe Sary fără 
nicio premeditare și în legitimă apărare. Abner a fost martor al 
dramei și mărturia sa a fost luată conform tuturor regulilor. 
Documentul vă stă la dispoziţie. 

Ameni înmână papirusul primului-ministru. 

Acesta constată că, într-adevăr, documentul purta sigiliul unui 
judecător. El îl rupse, verifică data și citi textul. 

Moise nu îndrăzni să-și manifeste bucuria, dar schimbă o 
privire complice cu Ameni. 

— Acest document este autentic și poate fi acceptat de 
tribunal. 

Procesul era încheiat și Moise absolvit de acuzaţii. Juriul urma 
să se pronunţe pentru o achitare. 

— Înainte de a trece la deliberare, continuă înaltul magistrat, 
aș vrea ca, în orice caz, să facem o ultimă verificare. Ameni 
înălţă din sprâncene. 

— Acest Abner trebuie să se prezinte în faţa noastră, ceru 
primul-ministru, și să confirme prin viu grai depoziţia. 

Ameni avu de îndurat mânia lui Ramses. 

— O dovadă de netăgăduit, un document autentificat și Moise 
a rămas tot în închisoare! 

— Primul-ministru este un om foarte conștiincios, aprecie 
prudent secretarul particular al monarhului. 


— Dar ce-i trebuie mai mult de atât? 

— Îţi repet: să-l vadă pe acest Abner. 

În faţa evidenţei faptelor, Ramses renunţă: cerinţele înaltului 
magistrat trebuia să fie satisfăcute. 

— A fost chemat? 

— Da, dar aici este buba. 

— De ce? 

— Abner este de negăsit. Șefii de triburi susțin că el a dispărut 
de mai multe luni. Nimeni nu știe ce s-ar fi putut întâmpla cu el. 

— Minciuni! Vor să-l înfunde pe Moise. 

— Posibil, dar ce să facem? 

— Serramanna să se ocupe personal de anchetă. 

— Va trebui să avem puţină răbdare... Serramanna 
cercetează o pistă, în Egiptul de Mijloc, pe lângă orașul 
abandonat de eretic. Are o obsesie: să afle cine era fata blondă 
asasinată. Și, ca să fiu cinstit, el este convins că reţeaua de 
spionaj hitită nu a fost distrusă. 

Regele se înfurie din nou. 

— Tu ce părere ai, Ameni? 

— Șenar a murit, complicii lui au fugit sau nu mai pot face 
niciun rău. Dar Serramanna se bazează pe instinctul său. 

— Poate că are și el dreptate, Ameni; instinctul este o 
inteligenţă directă, dincolo de rațiune care ne face să rătăcim 
sau ne liniștește. Tatăl meu a transformat instinctul în intuiţie și 
l-a folosit într-un mod genial. 

— Seti nu era un pirat! 

— Serramanna vine din zona tenebrelor și cunoaște foarte 
bine vicleșugurile de acolo. Ar fi o greșeală să nu-l ascultăm, la 
legătura cu el cât poţi de repede și ordonă-i să se întoarcă la Pi- 
Ramses. 

— O să trimit niște curieri să-l caute. 

— Și transmite-i primului-ministru cererea mea: doresc să-l 
văd pe Moise. 

— Dar... el se află în închisoare! 

— Procesul a avut loc, faptele sunt cunoscute: această 
întrevedere nu ar putea influența mersul justiţiei. 

t 

Un vânt puternic mătura câmpia pe care fusese construit în 
mare grabă Oraşul Soarelui, ale cărui ruine nu erau plăcute 
vederii. Pe când Serramanna trecea pe o stradă, o bucată de zid 


se prăbuși. Deși înfruntase în viaţă multe primejdii, sardul nu se 
simţea în largul lui. Niște umbre sinistre cutreierau aceste palate 
și case părăsite. Înainte de a-i interoga pe săteni, voia să ia 
contact cu realităţile locurilor, să întâlnească fantome, să-și facă 
o idee despre drama care avusese loc sub soarele lui Aton. 

La apropierea serii, Serramanna se îndreptă către satul din 
apropiere pentru a mânca și a dormi câteva ore înainte de a-și 
începe cercetările. Satul părea pustiu: niciun catâr, nicio gâscă, 
niciun câine. Ușile și obloanele caselor erau larg deschise. 
Pentru orice eventualitate, sardul își scoase din teacă sabia 
scurtă. Prudenta l-ar fi împiedicat să se aventureze singur într- 
un loc în care putea întâlni vreun pericol, dar el se baza pe 
experienţa și pe forța sa. 

Pe pardoseala de pământ bătătorit dintr-o casă dărăpănată, o 
bătrână era așezată pe jos, cu capul rezemat pe genunchi, într-o 
poziţie ca de doliu. 

— Dacă vrei, omoară-mă, spuse ea cu o voce spartă. Pe-aici 
nu mai este nimic de furat. 

— Liniștește-te, femeie, fac parte din poliţia lui Ramses. 

— Pleacă, străine; satul ăsta este mort, soțul meu este mort și 
nici eu nu mai am mult. 

— Cine era soțul tău? 

— Un om bun pe care lumea îl acuza că era vrăjitor, el care, 
toată viaţa sa, i-a ajutat pe alţii... În semn de recunoștință, 
ticălosul ăla de mag l-a ucis! 

Serramanna se așeză și el alături de văduva care avea 
veșmintele murdare și părul plin de praf. 

— Cum arată magul ăsta? 

— La ce bun? 

— Eu îl caut pe răufăcătorul acesta. 

Văduva îl privi mirată pe sard. 

— Îți baţi joc de mine? 

— Am eu aerul că-mi arde de glumă? 

— Prea târziu, bărbatul meu a murit. 

— Eu n-o să-l învii, numai zeii ar putea să facă așa ceva; dar 
aș vrea să pun mâna pe magul ăsta. 

— Un bărbat înalt, slab, cu o faţă ca de pasăre de pradă și cu 
o privire îngheţată. 

— Cum îl cheamă? 

— Ofir. 


— Egiptean? 

— Libian. 

— De unde ştii toate amănuntele astea? 

— Timp de mai multe luni a venit la noi ca să stea de vorbă cu 
fiica noastră adoptivă, Lita. Sărmana copilă... Ea avea nişte 
viziuni și credea că face parte din familia regelui eretic. Soțul 
meu și cu mine am încercat să o aducem cu picioarele pe 
pământ, dar ea prefera să-l creadă pe magul acela. Intr-o 
noapte, a dispărut și n-am mai văzut-o niciodată de atunci. 

Serramanna îi arătă văduvei portretul tinerei femei blonde 
care fusese asasinată de Ofir. 

— Ea este? 

— Da, este fata mea, Lita... A fost... 

Sardului nu-i plăcea niciodată să ascundă adevărul; el dădu 
afirmativ din cap. 

— Când l-ai văzut ultima oară pe Ofir? 

— Acum câteva zile, când a venit să-l vadă pe soțul meu care 
era bolnav. El, Ofir ăsta i-a dat să bea licoarea aceea și după 
aceea a murit! 

— Se ascunde prin ruine? 

— Prin mormintele din peretele de piatră, acolo unde bântuie 
demonii... Taie-i gâtul, poliţistule, calcă-i hoitul în picioare și dă-i 
foc! 

— Tu, văduvă, ar trebui să pleci din locurile acestea; nu se 
poate trăi alături de fantomele astea. 

Serramanna ieși din cocioabă și sări în șaua calului, pornind 
într-un galop nebunesc în direcția grotelor funebre. Ziua era pe 
sfârșite. 

Lăsându-și calul la poalele stâncilor, sardul urcă în fugă 
povârnișul, cu sabia pregătită în mână; nu se mai putea folosi de 
elementul surpriză, dar prefera să acţioneze imediat. Șeful gărzii 
lui Ramses alese mormintele care aveau intrarea cea mai largă 
și intră peste tot. 

Peste tot era pustiu. Singurii locuitori ai acestor cavouri erau 
personajele gravate pe pereţi, ultimii supraviețuitori ai unei 
epoci de mult apuse. 

Meritamon, fiica lui Ramses și a lui Nefertari, cânta la harpă 
pentru perechea regală, cu o măiestrie care-i încântă pe 
suveran. Așezaţi pe scaune pliante, alături de un bazin pe apa 


căruia pluteau flori albastre de lotus, faraonul și marea soție 
regală, mână în mână, se bucurau de câteva clipe de fericire. Nu 
numai că fetița de opt ani era deja o virtuoasă a harpei, ea 
dădea dovadă de o sensibilitate surprinzătoare. Voinicul, leul cel 
mare, și Străjerul, câinele galben auriu culcat între labele din 
faţă ale fiarei, păreau și ei fermecaţi de melodia pe care o 
interpreta Meritamon. 

Ultimele note se stinseră pe nesimţite, lăsând parcă în urma 
lor un ecou din ce în ce mai slab. 

Regele își sărută fiica. 

— Ţi-a placut? 

— Eşti o muziciană foarte bună, dar o să trebuiască să 
studiezi și mai mult. 

— Mama mi-a promis că voi fi primită în templul lui Hathor și 
cei de acolo mă vor învăţa lucruri minunate. 

— Dacă asta-i dorinţa ta, va fi îndeplinită. 

Frumuseţea fetiţei era la fel de răpitoare ca aceea a lui 
Nefertari; în privirea ei era aceeași lumină. 

— Dacă aș deveni una dintre muzicienele templului, ai veni să 
mă vezi? 

— Crezi că m-aș putea lipsi de melodiile tale? 

Kha se apropie de ei, cu un aer cam necăjit. 

— Pari cam nedumerit, observă regina. 

— Mi s-a furat ceva. 

— Ești sigur? 

— Îmi pun lucrurile în ordine în fiecare seară. Mi s-a furat una 
dintre vechile mele pensule, cu care îmi plăcea întotdeauna să 
scriu. 

— Nu l-ai rătăcit tu pe undeva? 

— Nu, am căutat peste tot. 

Ramses îl cuprinse de după umeri pe fiul său. 

— Faci o afirmaţie foarte gravă. 

— Știu că nu trebuie să vorbești fără să te gândești mai întâi; 
de aceea, am reflectat îndelung înainte de a mă plânge. 

— Pe cine bănuiești? 

— Pentru moment, pe nimeni; dar am să mai cercetez. Îmi 
plăcea tare mult pensula aceea. 

— Dar mai ai și altele. 

— Așa este, dar aceea era... aceea. 


Leul ridică brusc capul, urechile câinelui se ridicară și ele. 
Venea cineva. 

Apăru Dolenta, bine dispusă. Purta o perucă cu două șuvițe 
lungi și o rochie verde care se potrivea cu tenul său mai. 

— Maiestatea sa voia să mă vadă? 

— La procesul lui Moise, începu Ramses, ai avut o comportare 
demnă de laudă. 

— Nu am făcut decât să spun adevărul. 

— Era nevoie de curaj ca să-l descrii pe soțul tău cu atâta 
sinceritate. 

— În faţa lui Maat și a primului-ministru nu se poate minţi. 

— Declaraţiile tale l-au ajutat mult pe Moise. 

— N-am dorit altceva decât să-mi fac datoria. 

Paharnicul palatului aduse un vin proaspăt și discuţia continuă 
pe tema muncii pe care trebuia s-o depună cei doi copii pentru a 
atinge înțelepciunea. 

Când părăsi grădina, Dolenta era convinsă că se bucura din 
nou de încrederea regelui. Amabilitatea aparentă, care 
ascundea neîncrederea, fusese înlocuită acum de simpatie. 

Dolenta îi trimise acasă pe purtătorii lecticii; preferă să se 
plimbe puţin și să se întoarcă acasă pe jos. 

În hainele sărăcăcioase ale sacagiului care veni înspre ea, 
cine l-ar fi putut recunoaște pe Șenar, mai slab, mustăcios și cu 
o barbă deasă? 

— Eşti mulțumită draga mea soră? 

— Strategia ta a fost excelentă. 

— Prietenia îl orbește pe fratele meu; venind în ajutorul lui 
Moise, ai devenit aliata lui Ramses. 

— Din moment ce mă crede sinceră, Ramses este vulnerabil; 
ce ar trebui să fac acum? 

— Deschide urechile bine; cea mai mică informaţie poate fi 
prețioasă. O să iau legătura cu tine în același fel. 

Ramses şi Ameni ascultaseră cu atenție povestirea 
amănunţită a lui Serramanna. In contrast cu încordarea care 
domnea în încăpere, o lumină blândă ilumina biroul faraonului. 


Când lua sfârșit perioada caldă a anului, Egiptul era bogat în 
culori aurii și pastelate. 

— Ofir, un mag libian, repetă Ameni, și Lita, o sărmană 
nebună pe care el a manipulat-o... Oare, într-adevăr, ar trebui 
să fim îngrijoraţi? Acest sinistru personaj este fugar, nu primește 
niciun sprijin în ţară și, fără îndoială, a trecut deja granița. 

— Minimalizezi gravitatea situaţiei, aprecie Ramses; scapi din 
vedere locul în care se ascundea: Orașul Soarelui, capitala lui 
Akhenaton? 

— Este un oraș părăsit de atâta vreme... 

— Dar ideile bolnave ale celui care l-a întemeiat continuă să 
tulbure anumite spirite! Ofir ăsta a visat să se folosească de ele 
pentru a-și forma o rețea de simpatizanți. 

— O reţea... S-ar putea ca Ofir să fie spion hitit? 

— Sunt convins de asta. 

— Dar hitiţii își bat joc de-a dreptul de Aton și de zeul unic! 

— Nu și evreii, interveni Serramanna. 

Ameni se temea că va trebui să audă și o asemenea 
precizare. Dar sardul nu făcuse niciun progres în domeniul 
diplomaţiei așa că-și exprima gândurile tot în felul său, adică 
extrem de direct. 

— Noi știm că Moise a fost contactat de un fals arhitect, le 
reaminti șeful gărzii lui Ramses, și descrierea acestui impostor 
corespunde întocmai cu aceea a magului. Nu este un argument 
decisiv? 

— Liniștește-te, îl îndemnă Ameni. 

— Spune mai departe, îi porunci Ramses. 

— Eu nu mă pricep deloc la chestiunile de religie, continuă 
sardul, dar știu că evreii vorbesc și ei despre un zeu unic. Mai 
este nevoie să vă amintesc, Maiestate, că eu îl bănuiam pe 
Moise de trădare? 

— Moise este prietenul nostru! protestă Ameni. Chiar dacă s-a 
întâlnit cu Ofir, de ce ar complota el împotriva lui Ramses? 
Magul ăsta probabil că a contactat o mulţime de notabilități. 

— La ce bun să ne punem palma la ochi? îi întrebă sardul. 

Faraonul se ridică de pe scaun și privi în depărtare, prin 
fereastra din mijloc a biroului său. Înverzite, câmpiile din Deltă 
erau o expresie grăitoare a bucuriei de a trăi. 

— Serramanna are dreptate, judecă Ramses. Hitiţii au pornit o 
ofensivă pe două planuri, atacându-ne în același timp din 


exterior și din interior. Noi am câștigat bătălia de la Kadesh, am 
respins trupele lor departe de protectoratele noastre și am 
distrus o rețea de spionaj. Dar aceste victorii nu sunt, oare, prea 
mărunte? Armata hitită nu a fost distrusă și acest Ofir este 
mereu activ. Un om ca el, care n-a dat înapoi în faţa unor crime, 
nu va renunța la a ne face rău. Dar Moise nu poate fi un 
complice al lui... Este un om cinstit, incapabil să acţioneze din 
umbră. În ceea ce-l privește, Serramanna se înșală. 

— Aș vrea eu, Maiestate. 

— Am o altă misiune să-ţi încredințez, Serramanna. 

— ÎI voi aresta pe Ofir. 

— Mai întâi, găsește-l pe cărămidarul evreu numit Abner. 

t 

Nefertari ar fi dorit să-și serbeze ziua de naștere în inima unui 
întins domeniu din Deltă, aproape de capitală, a cărui 
administrare îi fusese încredințată lui Nedjem, ministrul 
Agriculturii. Demnitarul, un om cu un caracter foarte plăcut, 
mereu atras de spectacolul minunat al naturii, prezentă perechii 
regale un nou model de plug, mai bine adaptat solului gras și 
fertil din Deltă. Cu mult entuziasm, manevră el însuși unealta 
care brăzda pământul la adâncimea necesară, fără a-i dăuna. 

Angajaţii de la fermă nu-și ascundeau bucuria; prezenţa 
printre ei a regelui și a reginei era ca un adevărat dar venit din 
partea cerului, semn că anul care urma avea să le aducă o mie 
și una de bucurii. Recolta se anunţa a fi bogată, livezile aveau 
rod îmbelșugat, iar turmele se înmulţeau văzând cu ochii. 

Nefertari simţi că Ramses rămânea oarecum indiferent la 
toate bucuriile acestei minunate zile. La sfârșitul unei mese 
îmbelșugate, ea profită de câteva clipe de răgaz. 

— Îngrijorarea îţi apasă sufletul... Din cauza lui Moise? 

— Într-adevăr, soarta lui mă neliniștește. 

— Abner a fost găsit? 

— Nu încă. Dacă el nu se prezintă în faţa tribunalului, primul- 
ministru nu va pronunţa achitarea lui Moise. 

— Serramanna n-o să te dezamăgească nici de data aceasta. 
Simt, însă, că te roade și altceva. 

— Regula faraonilor îmi impune să apăr Egiptul de dușmanii 
din interior ca și de cei din exterior și eu am impresia că am 
greșit. 


— Din moment ce hitiţii sunt ţinuţi la distanţă, dușmanul care 
te îngrijorează se află pe pământul nostru. 

— Trebuie să pornim un război împotriva acestor fii ai 
tenebrelor care înaintează mascaţi, într-o lumină amăgitoare. 

— Ce cuvinte ciudate care, totuși, nu mă surprind deloc. leri, 
în timpul ritualului de seară de la templul lui Sekhmet, ochii 
statuii de granit au avut o sclipire neliniștitoare. Știm foarte bine 
că o asemenea privire prevestește o nenorocire. Am pronunțat 
imediat formulele de apărare, dar pacea care s-a instaurat în 
sanctuar se va extinde ea și în exterior? 

— Fantomele de la Amarna se întorc și apasă asupra 
conștiințelor, Nefertari. 

— Akhenaton nu a stabilit el însuși limitele experienței sale în 
spaţiu și în timp? 

— Sigur că da, dar el a pus în mișcare niște forțe pe care nu le 
mai putea ţine sub control. Și Ofir, un mag libian aflat în slujba 
hitiţilor, a trezit demonii care dormitau în orașul părăsit. 

Nefertari păstră tăcerea mult timp, ţinând ochii închiși. 
Eliberându-se de legăturile sale cu efemerul, gândirea sa se 
proiectă spre lumea invizibilă, în căutarea unui adevăr ascuns în 
meandrele viitorului. Practicarea ritualurilor îi dezvoltase reginei 
o capacitate vizionară, un contact direct cu puterile care, în 
fiecare clipă, creau viaţa. Uneori, intuiţia ajungea să ridice vălul 
care le acoperea. 

Nu fără îngrijorare, Ramses aşteptă verdictul marii soții 
regale. 

— infruntarea va fi îngrozitoare, spuse ea redeschizând ochii. 
Armatele pe care le-a pregătit Ofir nu vor fi mai puţin violente 
decât cele ale hitiţilor. 

— Întrucât tu confirmi temerile mele, trebuie să acţionăm cât 
mai repede. Să punem în acţiune energia principalelor temple 
ale regatului, să le apărăm cu o reţea protectoare ale cărei 
ochiuri să fie împletite de zei și de zeițe. Ajutorul tău îmi este 
absolut necesar. 

Nefertari îl îmbrățișă pe Ramses, cu un gest de o infinită 
duioșie. 

— Mai era nevoie să-mi ceri așa ceva? 

— Noi vom pleca într-o lungă călătorie și vom avea de 
înfruntat nenumărate pericole. 


— Dragostea ar mai avea vreun rost dacă n-ar fi consacrată 
Egiptului? El ne dăruiește viața, noi i-o oferim pe a noastră. 

Țărănci tinere, având pieptul dezgolit, fruntea împodobită de 
o cunună de stuf, șoldurile încinse cu ramuri verzi, interpretară 
un dans închinat rodniciei pământului și-și aruncară una alteia 
mingi mici de stofă pentru a îndepărta deochiul. Printr-un 
asemenea ritual, geniile răului, greoaie, neîndemânatice și 
schiloade nu mai puteau pătrunde în culturile îngrijite de 
oameni. 

— De-am putea avea și noi posibilitatea să acţionăm ca ele, 
suspină Nefertari. 

— Sufletul tău ascunde și el o neliniște. 

— Mă îngrijorează Kha. 

— A făcut vreo greșeală gravă? g 

— Nu, mă gândesc la pensula care i s-a furat. iți mai aduci 
aminte de dispariţia șalului meu preferat? Nu am nicio îndoială 
că magul acela, Ofir, l-a folosit ca să facă un descântec care să- 
mi ruineze sănătatea și să slăbească legătura dintre noi. 
Datorită intervenţiei lui Setau, am putut s-o nasc pe Meritamon, 
să rămân în viață, dar mă tem de un nou atac și, de data 
aceasta, împotriva unui copil, împotriva fiului tău cel mare. 

— Suferă de ceva? 

— Doctorul Pariamakhu l-a consultat și nu a observat nimic 
anormal. 

— Nu mă mulțumesc cu diagnosticul lui; cheamă-l pe Setau și 
spune-i să creeze un zid magic în jurul lui Kha. De azi înainte, să 
ne anunțe chiar și cel mai mic incident. Ai prevenit-o pe Iset? 

— Bineînţeles. 

— Trebuie să-l prindem pe hoţ sau pe hoaţă și să aflăm dacă 
suntem trădați chiar din interiorul palatului. Serramanna o să 
interogheze tot personalul. 

— Mi-e frică, Ramses, mă tem pentru Kha. 

— Să încercăm să ne stăpânim această frică, s-ar putea ca ea 
să-i facă și mai rău lui Kha. Acela care trage sforile din întuneric 
se va folosi de cea mai mică greșeală de-a noastră. 

Având la el tabla de lucru a scribului și câteva pensule, Kha 
intră în laboratorul lui Setau și al lui Lotus. Frumoasa nubiană 
făcea o cobră neagră să-și scuipe veninul, iar soțul ei pregătea o 
poţiune cu care să lecuiască tulburările de digestie. 


— Tu ești profesorul meu de magie? i 

— Singurul tău profesor va fi magia însăși. Iti mai este frică de 
şerpi? 

— Oh, da! 

— Doar tâmpiţii nu se tem de reptile. Ele au apărut pe lume 
înaintea noastră și cunosc anumite secrete de care avem nevoie 
noi. Ai observat că ele se strecoară printre lumi? 

— De când tata m-a făcut să întâlnesc acea cobră mare, știu 
că voi fi ferit de o asemenea moarte. 

— Trebuie, totuși, să te ferești, după câte s-ar părea. 

— Mi s-a furat o pensulă și un vrăjitor vrea să se servească de 
ea împotriva mea; am aflat adevărul de la regină. 

Seriozitatea și maturitatea băiatului îl uluiră pe Setau. 

— Așa cum șerpii ne descântă, îi explică el, ei ne învaţă și 
cum să luptăm împotriva descântecelor. De aceea, am să-ţi dau 
să bei în fiecare zi o licoare pe bază de suc de ceapă, sânge de 
șarpe și plante urticacee. Timp de cincisprezece zile, voi adăuga 
pilitură de aramă, ocru roșu, alaun și oxid de plumb; după 
aceea, Lotus o să-ţi dea un leac pe care l-a inventat chiar ea. 

Kha strâmbă din nas. 

— Se pare că nu este ceva prea grozav. 

— Cu un pic de vin, gustul rău trece. 

— Dar eu n-am băut niciodată. 

— Asta-i încă o lipsă pe care trebuie s-o corectezi. 

— Vinul tulbură minţile scribilor și-i împiedică să aibă o mână 
sigură. 

— Prea multă apă împiedică inima să se dezvolte; să nu faci o 
asemenea greșeală. Ca să poţi deosebi vinurile de bună calitate, 
trebuie să începi să le guști încă de tânăr. 

— Asta o să mă apere de magia neagră? 

Setau puse mâna pe un borcănel cu un unguent verzui. 

— Un subiect pasiv nu are nicio șansă de a rezista unei magii 
negre; doar printr-o muncă susținută te poţi feri de atacurile 
venite din lumea invizibilă. 

De zece zile, ploaia cădea peste Hattuşaş’, capitala imperiului 
hitit, construită pe podișul Anatoliei centrale, acolo unde stepele 
aride alternau cu văi abrupte și cu grohotișuri. 

Obosit, cu spatele înțepenit, picioarele anchilozate, cu ochii 
căprui mereu la pândă, împăratul Muwattalis era zgribulit. De 
aceea, stătea mai mult pe lângă șemineu, fără să renunţe la 
scufia de lână și la mantia sa lungă roșu cu negru. 

In pofida înfrângerii de la Kadesh și a contraofensivei eșuate, 
Muwattalis se simțea în siguranţă în capitala sa din munţi, cu 
cele două orașe, de jos și de sus, dominate de o acropolă pe 
care se înălța palatul imperial. Fortificaţii uriașe, urmând relieful 
accidentat, făceau din Hattuşaş o fortăreață imposibil de 
cucerit. 

Totuși, în orașul mândru și invincibil, apăruseră critici la 
adresa împăratului. Pentru prima oară, ascuțitul său simţ al 
strategiei nu reușise să asigure victoria armatei sale. 

De-a lungul celor nouă kilometri de fortificaţii, pe turnuri și pe 
metereze, soldaţii făceau neîntrerupt de gardă; dar toată lumea 
se întreba dacă, mâine, Muwattalis va mai continua să conducă 
destinele imperiului. Până atunci, cel care fusese numit printre 
prieteni „marele șef” zădărnicise toate încercările adversarilor 
săi de a-l îndepărta de la putere, eliminându-i pe ambiţioși; dar 
evenimentele petrecute de curând făcuseră ca poziţia sa să 
devină foarte fragilă. 

Doi bărbaţi râvneau la tron: fiul său, Uri-Teșub, susţinut de 
elita armatei, și Hattușil, fratele împăratului, diplomat iscusit 
care reușise să închege o puternică alianță împotriva Egiptului. 
Era o coaliție pe care Muwattalis încerca s-o menţină intactă, 
oferind o mulţime de daruri aliaţilor săi. 

Muwattalis petrecuse de curând o jumătate de zi minunată în 
compania unei frumoase tinere, glumeaţă și educată, care îl 
făcuse să mai uite de griji. l-ar fi plăcut, ca și ei, de altfel, să se 
consacre mai mult poeziei uitând de parăzile militare. Dar nu 
era decât un vis și un împărat hitit n-avea nici timpul și nici 
dreptul de a visa. 

Muwattalis își încălzi mâinile la foc. Mai avea îndoieli: trebuia 
să-și suprime fratele sau fiul ori, poate, chiar pe amândoi? Cu 
câţiva ani înainte, s-ar fi impus o intervenţie brutală; o mulţime 
de intriganţi, chiar și suverani, muriseră din cauza otrăvii, 


7 Actualul Bogazkoy, la 150 km est de Ankara (Turcia). 


folosită foarte des la curtea hitită. În prezent, dușmănia dintre 
cei doi pretendenți putea să-i fie de folos. Nu se neutralizau ei 
unul pe altul, permițându-i să apară ca un mediator absolut 
necesar? 

Și o altă realitate, îngrijorătoare, îl obliga să adopte o anumită 
conduită: imperiul era pe punctul de a se dezmembra. 
Repetatele eșecuri militare, finanţarea războaielor, impasul 
comerțului internaţional riscau să zguduie serios uriașul. 

Muwattalis venise să se reculeagă în templul zeului furtunii, 
cel mai frumos dintre sanctuarele existente în orașul de jos, 
care număra nu mai puţin decât douăzeci și unu de monumente 
închinate divinităţilor. La fel ca fiecare dintre preoţi, împăratul 
frânsese în jumătate trei pâini și vărsase vin pe un bloc de 
piatră, pronunţând formula rituală: „Fie să dureze veșnic.” 
Urarea aceasta era adresată țării sale; în visele sale cele mai 
urâte, el se vedea învins de Egipt și trădat de aliaţii săi. Cât timp 
va mai putea el contempla, de la înălţimea acropolei sale, 
terasele clădite din pietre așezate una peste alta, frumoasele 
case ale demnitarilor săi, porțile monumentale prin care se intra 
în capitala sa? 

Șambelanul îl anunţă pe împărat că musafirul său sosise. El 
trecuse de numeroasele posturi de pază înainte de a ajunge la 
reședința imperială înconjurată de rezervoare de apă, de 
grajduri, de o armurărie și de o cazarmă. 

Lui Muwattalis îi plăcea să-și primească oaspeţii într-o sală cu 
o mulțime de coloane, rece și neprimitoare, decorată cu arme 
care aminteau de victoriile armatei hitite. 

Pasul apăsat, milităros, al lui Uri-Teșub putea fi recunoscut 
dintr-o mie. Inalt, musculos, înfășurat într-o blană roșcată, cu 
părul lung atârnându-i pe spate, era recunoscut ca un războinic 
de temut, gata în permanenţă să plece din nou la luptă. 

— Ce mai faci, fiul meu? 

— Rău, tată. 

— S-ar părea, totuși, că ești sănătos tun. 

— M-ai chemat ca să-ți baţi joc de mine? 

— Nu uita cu cine vorbești. 

Aroganţa lui Uri-Teșub se mai domoli. 

— lartă-mă, sunt foarte nervos. 

— De ce ești atât de nemulțumit? 


— Pentru că eram comandantul unei armate victorioase și 
iată-mă un ajutor de băgător de seamă, aflat la ordinele lui 
Hattușil, cel care a fost învins la Kadesh! Nu înseamnă asta să-ţi 
baţi joc de energia pe care aș fi putut-o pune în serviciul ţării 
mele? 

— Fără Hattușil, închegarea coaliției n-ar mai fi fost posibilă. 

— La ce ne-a servit așa ceva? Dacă mi-ai fi acordat încredere 
totală, aș fi triumfat asupra lui Ramses! 

— Continui să greșești, fiule; la ce servește să ne amintim 
mereu de trecut? 

— Alungă-l pe Hattușil și dă-mi din nou mie comanda 
generală. 

— Hattușil este fratele meu, aliaţii noștri îl apreciază; în plus, 
este în relaţii foarte bune cu negustorii fără de care efortul 
nostru de război nu ar fi posibil. 

— Atunci, ce-mi propui? 

— Să încetăm cu certurile și să ne unim forțele ca să salvăm 
Hatti. 

— Să salvăm Hatti... Dar cine ne ameninţă acum ţara? 

— În jurul nostru, lumea se schimbă mereu; noi n-am putut 
nimici Egiptul, anumite alianţe s-ar putea modifica mai devreme 
decât ne-am aștepta. 

— Eu nu pricep nimic din toate astea! M-am născut ca să lupt, 
nu ca să țes tot felul de intrigi din care Hatti nu câștigă nimic. 

— Astea-s niște concluzii pripite și false, fiule. Dacă vrem să 
ne impunem supremația peste întregul Orient Apropiat, trebuie 
să începem prin a rezolva problemele noastre din interior. Există 
o soluţie potrivită și neapărat necesară: împăcarea ta cu 
Hattușil. 

Uri-Teșub izbi cu pumnul în unul dintre stâlpii șemineului. 

— Niciodată! Niciodată nu o să accept să mă umilesc în fața 
prostului ăstuia! 

— Dacă punem capăt conflictelor dintre noi, am putea fi mai 
puternici. 

— Închide-l pe fratele tău și pe nevastă-sa într-un templu și 
dă-mi mie ordin să atac Egiptul: asta-i soluţia salvatoare. 

— Refuzi, așadar, orice formă de împăcare? 

— Refuz. 

— Este ultimul tău cuvânt? 


— Dacă îl îndepărtezi pe Hattușil, o să-ţi fiu un susținător 
credincios. Eu și, împreună cu mine, armata. 

— Un fiu își negociază dragostea pe care i-o poartă tatălui 
său? 

— Ești mult mai mult decât un tată, ești împăratul din Hatti. 
Numai interesul ţării Hatti trebuie să ne dicteze hotărârile. O să 
recunoști în cele din urmă că doar poziţia mea este dreaptă. 

Impăratul păru dintr-o dată obosit de această discuţie. 

— Poate că ai și tu pe undeva dreptate... Trebuie să mă mai 
gândesc. 

leșind din sala de primire, Uri-Teșub era sigur că îl convinsese 
pe tatăl său. Nu va mai trece mult timp și împăratul, 
îmbătrânind, nu va mai avea de ales și-i va acorda puteri 
depline, după care îi va ceda și tronul. 

Purtând o rochie roșie, un colier de aur, brățări de argint și 
sandale de piele, Putuhepa, soția lui Hattușil ardea tămâie în 
sala subterană a templului lui Iștar. La această oră târzie din 
noapte, acropola era cufundată în tăcere. 

Doi bărbaţi coborau scara. Scund, cu părul strâns de o 
panglică, îmbrăcat cu o mantie groasă din stofă de mai multe 
culori, purtând o brățară la cotul stâng, Hattușil mergea înaintea 
împăratului. 

— Ce frig este, se plânse Muwattalis, strângându-și mai bine 
în jurul corpului mantia de lână groasă. 

— Incăperea asta nu este deloc plăcută, recunoscu Hattușil, 
dar prezintă avantajul de a fi absolut liniștită. 

— Vreţi să luaţi loc, Maiestate? întrebă Putuhepa. 

— O să stau pe banca asta de piatră. Deși s-a întors dintr-o 
călătorie așa de lungă, fratele meu pare mai puţin obosit decât 
mine. Ce lucruri importante ai aflat, Hattușil? 

— Sunt îngrijorat pentru coaliția noastră. Unii dintre aliaţii 
noștri par să fie pe punctul de a-și uita angajamentele luate. 
Sunt din ce în ce mai lacomi, dar am reușit să-i potolesc. Să știi 
că această coaliţie a devenit foarte costisitoare; mai sunt și alte 
lucruri îngrijorătoare. 

— Spune, te rog. 

— Asirienii devin ameninţători. 

— Poporul ăla mic? 


— Asirienii ne studiază cu atenţie și ne cred în plină decădere, 
în urma recentelor înfrângeri și din cauza neînțelegerilor dintre 
noi. 

— l-am putea nimici în câteva zile! 

— Eu n-aș crede asta; și ar fi înţelept să ne dispersăm forţele 
într-un moment în care Ramses se pregătește să atace Kadesh? 

— Ai niște informaţii precise despre așa ceva? 

— După cum ne transmit spionii noștri, se pare că armata lui 
Ramses este pe punctul de a relua ofensiva. De data aceasta, 
locuitorii din Canaan și beduinii nu vor mai opune rezistenţă 
regelui Egiptului. Ar fi o adevărată nebunie să deschidem un al 
doilea front împotriva asirienilor. 

— Ce crezi că ar trebui să facem, Hattușil? 

— Să ne ocupăm în primul rând de unitatea noastră internă; 
scandalul dintre fiul tău și mine n-a făcut decât să dureze prea 
mult și să ne slăbească. Sunt gata să mă întâlnesc cu el, pentru 
a-l face să înţeleagă toată gravitatea acestui moment. Dacă 
vom continua să ne certăm, vom dispărea. 

— Uri-Teșub refuză orice formă de împăcare și cere să-i dau 
comanda generală a trupelor noastre. 

— Ca să se arunce cu capul în piept împotriva egiptenilor și să 
sufere o înfrângere zdrobitoare! 

— După părerea lui, atacul frontal este singura noastră soluţie 
de izbândă. 

— Tu ești împăratul, este de datoria ta să alegi între el și 
mine. Dacă optezi pentru politica fiului tău, eu mă retrag. 

Muwattalis făcu câţiva pași prin încăpere ca să se mai 
dezmorțească. 

— Nu există decât o singură soluție înţeleaptă, spuse calm 
frumoasa Putuhepa. Ca împărat, trebuie să dați întâietate 
intereselor ţării Hatti. Faptul că Hattușil este fratele vostru, iar 
Uri-Teșub fiul vostru nu are nicio importanţă având în vedere 
binele poporului nostru și știți prea bine că avântul războinic al 
lui Uri-Teșub ne va duce la dezastru. 

— Care este soluţia ta... înțeleaptă? 

— Nimeni nu poate domoli un smintit. De aceea, el trebuie 
suprimat. Nici voi, nici Hattușil nu trebuie să fiţi amestecați în 
dispariţia lui; de aceea, aș lua asupra mea această sarcină. 

Moise se ridică în picioare. 

— Tu, aici? 

— Am permisiunea tribunalului să te vizitez. 

— Faraonul trebuie să ceară voie cuiva ca să-și viziteze 
închisorile? 

— In cazul tău, da, din moment ce ești acuzat de crimă. Dar 
tu ești, în primul rând, un prieten de-ai meu. 

— Așadar, nu mă părăsești... 

— Poate fi părăsit un prieten aflat la necaz? 

Ramses și Moise se îmbrăţișară îndelung. 

— Nu am avut încredere în tine, Ramses, căci n-am crezut că 
vei veni să mă vezi. 

— Om fără minte ce ești! De ce ai fugit din ţară? 

— În primul moment, am crezut că atitudinea mea ar fi putut 
fi dictată de panică... Dar, în ţara Madian, unde m-am refugiat, 
am avut timp să mă gândesc la toate. N-a fost o fugă, ci o 
chemare. 

Celula lui Moise era o încăpere curată și bine aerisită, având 
pe jos pământ bătătorit. Regele se așeză pe un taburet cu trei 
picioare, în fața prietenului său evreu. 

— De la cine venea această chemare? 

— De la Dumnezeul lui Abraham, al lui Isaac și al lui lacov. De 
la Yahwe. 

— „Yahwe” este numele unui munte, în deșertul Sinai; să faci 
dintr-un munte simbolul unei divinități nu este ceva deosebit. 
Muntele de la Apus, la Theba, n-o adăpostește pe zeiţa tăcerii? 

— Yahwe este singurul Zeu, el nu se reduce la un simplu colț 
de natură. 

— Ce s-a întâmplat în timpul exilului tău? 

— Pe munte, l-am întâlnit pe Dumnezeu, sub forma unei 
flăcări care ţâșnea dintr-un tufiș. El mi-a dezvăluit numele Său: 
„Eu sunt”. 

— De ce se limitează la o singură latură a realităţii? Atum, 
creatorul, este în același timp „Cel care este” și „Cel care nu 
este”. 


— Yahwe mi-a încredințat o misiune, Ramses; o misiune 
binecuvântată care s-ar putea să nu-ţi placă. Trebuie să scot din 
Egipt poporul evreu și să-l călăuzesc spre o ţară sfântă. 

— Ai înţeles cum trebuie vocea lui Dumnezeu? 

— Era la fel de puternică și de limpede cum este și a ta. 

— În deșert nu se întâlnesc și multe fiinţe iluzorii? 

— N-o să mă poţi face să cad pradă îndoielilor; eu știu ce am 
văzut și am auzit. Misiunea mea a fost dată de Dumnezeu și eu 
mi-o voi îndeplini. 

— Vorbești de... toţi evreii? 

— Este un popor întreg care va ieși liber din Egipt. 

— Cine împiedică un evreu să circule liber unde dorește? 

— Eu cer o recunoaștere oficială a credinței evreilor și 
permisiunea de a pleca în exod. 

— Cel mai urgent este să te scoatem din închisoare; de 
aceea, i-am trimis pe oamenii mei să-l caute pe Abner. Mărturia 
lui va fi hotărâtoare și va duce la achitarea ta. 

— Poate că Abner a părăsit de mult timp Egiptul. 

— Îți promit că se va face tot ce este posibil ca să fie adus în 
faţa tribunalului. 

— Prietenia mea pentru tine, Ramses, a rămas aceeași și m- 
am rugat pentru victoria ta în lupta împotriva hitiţilor; dar tu ești 
Faraonul, iar eu, viitorul conducător al poporului evreu. Dacă mă 
împiedici să fac ceea ce trebuie, am să devin cel mai aprig 
dușman al tău. 

— Între prieteni nu se găsește întotdeauna o cale de 
înțelegere? 

— Prietenia dintre noi va conta mai puţin decât misiunea 
mea; chiar dacă sufletul meu este rănit, trebuie să mă supun 
voinţei lui Yahwe. 

— O să avem timp să mai vorbim despre asta; înainte de 
toate, va trebui să-ţi recapeţi libertatea. 

— Faptul că sunt închis nu mă apasă. 

În singurătatea mea, mă pregătesc pentru încercările de 
mâine. 

— Prima dintre ele ar putea fi o condamnare grea! 

— Yahwe mă apără! 

— Ți-o doresc din tot sufletul, Moise; căutând prin amintirile 
tale, nu cumva descoperi vreun amănunt care ţi-ar putea fi util 
pentru apărarea ta? 


— Am spus adevărul și adevărul va ieși la suprafaţă. 

— Nu mă ajuţi prea mult. 

— Când ești un prieten al faraonului, de ce să te mai temi de 
nedreptate? Niciodată nu o vei lasa să invadeze regatul și 
inimile judecătorilor. 

— Ai întâlnit pe un individ pe nume Ofir? 

— Nu-mi aduc aminte... 

— Amintește-ţi: Ofir este un fals arhitect care te-a contactat la 
Pi-Ramses, pe când tu construiai capitala mea; nu mă îndoiesc 
că el a ridicat în slăvi meritele religiei lui Akhenaton. 

— Așa este. 

— Ţi-a făcut și niște propuneri concrete? 

— Nu, dar mi-a făcut impresia că suferea și el din cauza 
mizeriei în care trăiesc evreii. 

— Mizerie... Cuvântul nu este cam exagerat? 

— Tu ești egiptean, nu poți înțelege așa ceva. 

— Ofir acesta este un spion hitit care complotează împotriva 
Egiptului; el este, de asemenea, și un asasin. Cea mai mică 
înţelegere avută cu el ar putea aduce asupra ta bănuiala de 
înaltă trădare. 

— Oricine ajută poporul meu merită recunoștința mea. 

— Ai putea urî pământul pe care te-ai născut. 

— Copilăria, adolescenţa, studiile noastre la Memphis, cariera 
mea în slujba ta... toate astea au murit și sunt date uitării, 
Ramses. Eu nu iubesc decât un singur pământ: cel pe care 
Dumnezeu l-a promis poporului meu. 

Nedjem, ministrul Agriculturii, era mai furios ca niciodată. El 
care, de obicei, era amabil și bine dispus, îl bruftuluise fără 
niciun motiv pe secretarul său. Incapabil să se mai concentreze 
asupra treburilor pe care le avea de rezolvat, își părăsi biroul și 
intră în laboratorul lui Setau și al lui Lotus. 

Stând pe vine, frumoasa nubiană ţinea la respect o viperă cu 
capul roșu care bătea furioasă din coadă. 

— Ține-mi, te rog, vasul ăsta de aramă, îl rugă ea pe ministru. 

— Nu știu dacă... 

— Hai, mai repede! 

Șovăind, Nedjem luă castronașul în care se afla un lichid brun 
și uleios. 

— Să nu-l răstorni, este foarte coroziv. 


Nedjem tremura tot. 

— Unde pot să-l pun? 

— Pe etajera de acolo. 

Lotus închise vipera într-un coș de nuiele și-i puse capacul 
deasupra. 

— Ai nevoie de ceva, Nedjem? 

— Tu și cu Setau... 

— Cine are treabă cu Setau? întrebă vocea dogită a 
îmblânzitorului de șerpi. 

Aburi ciudați și neliniștitori ieșeau din retorte de diferite 
dimensiuni; pe rafturi, se puteau vedea castronașe alături de 
strecurători, tigve cu niște tuburi care ieșeau din ele, fierturi și 
alifii. 

— Vreau neapărat să-ţi spun... 

Un acces de tuse îl împiedică pe ministru să continue. 

— Ei bine, hai, spune! îl îndemnă Setau. 

Neras de câteva zile, hirsut, cu umerii pătraţi, zărindu-se cu 
greu prin fumul des care se împrăștia în partea aceea a 
laboratorului, Setau turna dintr-un vas în altul niște venin diluat. 

— Este vorba despre micul Kha. 

— I s-a întâmplat ceva? 

— Tu ești ăla care... În sfârșit, vreau să spun că, până în 
prezent, eu m-am ocupat de educaţia acestui copil. li place să 
scrie și să citească, dă dovadă de o maturitate extraordinară 
pentru vârsta lui, are deja o cultură pe care mulţi scribi i-ar 
invidia-o, nu ezită să studieze secretele cerului și ale 
pământului, vrea... 

— Știu toate astea, Nedjem, și am multă treabă. Treci la 
subiect. 

— Tu... cu tine nu poate sta omul de vorbă! 

— Viaţa nu-i deloc ușoară. Câne ai de-a face în fiecare zi cu 
reptilele, nu prea mai ai timp de pierdut cu sporovăieli de 
politeţe. 

Nedjem parcă luă foc. 

— Dar... vizita mea nu este doar din politeţe! 

— Bine, dar spune odată ce ai de spus! 

— Bun, atunci, am să-ţi spun fără ocolișuri: de ce îl îndrumi pe 
Kha pe un drum greșit? 

Setau puse pe un raft sticluța pe care o avea în mână și-și 
șterse fruntea cu o cârpă. 


— Dai buzna în laboratorul meu, Nedjem, mă deranjezi în timp 
ce lucrez și, pe deasupra, mă mai și insulți! Cât ești tu de 
ministru, vezi că s-ar putea să-ţi trag un pumn în mutră. 

Nedjem se dădu câţiva pași înapoi și se ciocni de Lotus. 

— lartă-mă... Nu credeam că... Dar copilul ăsta... 

— Ți se pare că este prea devreme pentru iniţierea lui Kha în 
magie? îl întrebă nubiana cu surâsul său fermecător. 

— Da, da, chiar asta voiam să spun, se grăbi să răspundă 


Nedjem. 
— Grija asta îţi face cinste, dar n-ai de ce să te temi. 
— Un copil... la o vârstă atât de fragedă, faţă în faţă cu o 


știință atât de complexă, atât de primejdioasă... 

— Faraonul ne-a poruncit să-i protejăm fiul; ca să putem face 
asta, avem nevoie ca și Kha să contribuie cu puterile lui. 

Ministrul se făcu alb la faţă. 

— Să-l protejaţi... Dar cine sau ce îl amenință? 

— Îți place carnea de vită marinată? îl întrebă Lotus. 

— Eu... sigur că da... Bineînţeles. 

— Asta-i una dintre specialităţile mele; nu vrei să stai la masă 
cu noi? 

— Mă obligaţi așa, în ultimul moment... 

— S-a aranjat deja, aprecie Setau. Kha nu este un obiect 
mărunt și fragil, ci fiul cel mare al lui Ramses. Atacându-l pe el 
se urmărește slăbirea perechii regale și a întregii ţări. O să 
înălțăm un zid magic în jurul lui Kha pentru a respinge 
influențele nocive lansate împotriva lui. Treaba asta cere 
precizie, va fi dificilă și nu se desfășoară după reguli dinainte 
stabilite. Este binevenită orice formă de colaborare. 

Pe deasupra străduţei din cartierul evreiesc fuseseră fixate 
grinzi din lemn peste care se așternuseră împletituri din stuf ce 
protejau trecătorii de razele fierbinţi ale soarelui. Așezate pe 
pragul caselor, gospodinele stăteau de vorbă; când trecea 
sacagiul, ele își potoleau setea și își continuau conversaţia în 
care se amestecau meșterii ce își luau câteva clipe de răgaz sau 
cărămidarii care se întorceau de pe șantier. 


Un singur subiect îi preocupa pe toți: procesul lui Moise. Unii 
spuneau că el va fi condamnat la moarte; alţii că va primi doar o 
pedeapsă ușoară cu închisoarea. Unii extremiști susțineau că se 
va declanșa o răscoală, majoritatea evreilor, însă, făceau parte 
din tabăra fataliștilor; cine ar fi cutezat să se ridice împotriva 
armatei și poliţiei Faraonului? Și, de altfel, Moise nu avea parte 
de ceea ce merita, nu omorâse el un om? Faptul că legea 
trebuia aplicată cu toată asprimea ei nu revolta pe nimeni, chiar 
dacă Moise era foarte popular; cine nu-și amintea cu cât 
devotament îi susținuse pe cărămidari și câte avantaje 
materiale avuseseră datorită lui? Mulţi muncitori doreau ca el să 
redevină arhitect și să aibă grijă din nou de soarta lor. 

Aaron împărtășea și el pesimismul celor din jur. Desigur, 
soarta lui Moise se afla în mâinile lui Yahwe, dar justiţia 
egipteană nu se arăta deloc blândă faţă de criminali. Dacă 
Abner ar fi acceptat să apară în faţa tribunalului, acuzaţia ar fi 
fost anulată; dar cărămidarul afirma cu tărie că Moise minţea. El 
refuza, de asemenea, să iasă din vizuina sa înainte de 
terminarea procesului. Deoarece Aaron nu avea nimic să-i 
reproșeze lui Abner, el nu-i putea pretinde șefului său de trib să- 
i ceară să depună mărturie. 

Trecând în fiecare zi pe străduţă, Aaron remarcase prezenţa 
unui cerșetor care avea capul acoperit cu o glugă. Rezemat de 
perete, cu genunchii îndoiţi, omul molfăia bucăţile de pâine pe 
care i le aruncau trecătorii. Încă din prima zi, Aaron încercă să 
uite de nenorocitul acela; în a doua, îi dădu el însuși o bucată de 
pâine; în a treia, se așeză chiar lângă el. 

— N-ai familie? 

— Nu mai am. 

— Erai căsătorit? 

— Soţia mea a murit, copiii au plecat în lume. 

— Ce soartă ai avut de ai ajuns aşa? 

— Eram negustor de grâne, aveam o casă frumoasă, duceam 
o viață liniștită... Și am făcut o greșeală, înșelând-o pe soția 
mea. 

— Dumnezeu te-a pedepsit. 

— Ai dreptate, dar nu El m-a adus în asemenea hal. Un oma 
descoperit legătura mea cu femeia aceea, m-a șantajat, m-a 
ruinat și mi-a distrus căsătoria. Soţia mea a murit de inimă rea. 

— Cel de care-mi povestești era un monstru! 


— Un monstru care continuă să facă rău și să aducă peste tot 
numai nenorociri... Și alţii ca mine o să aibă de suferit de pe 
urma cruzimii lui. 

— Cum îl cheamă? 

— Mi-e și rușine să-i pronunţ numele. 

— Din ce cauză? 

— Pentru că este evreu, ca tine și ca mine. 

— Pe mine mă cheamă Aaron și am o oarecare influenţă 
printre ai noștri. Tu nu mai ai dreptul să taci, căci de la o oaie 
râioasă se poate molipsi toată turma. 

— Ce importanţă mai are, astăzi... Sunt singur și disperat. 

— Cu toate că ești atât de amărât, trebuie să te gândești cum 
să-i aperi și pe alţii. Omul acesta trebuie pedepsit. 

— Se numește Abner, murmură cerșetorul. 

De data aceasta, Aaron avea un motiv serios ca să se plângă 
de comportamentul lui Abner. In aceeaşi seară, el ceru să se 
întrunească o adunare a bătrânilor și a șefilor de trib și le 
povesti necazurile prin care trecuse negustorul de grâne. 

— Cândva, recunoscu unul dintre bătrâni, Abner îi şantaja de 
cărămidari, dar ei au păstrat tăcerea și la urechile noastre nu au 
ajunse decât niște vorbe, nu și dovezi. Este de înțeles de ce 
Abner nu are niciun chef să apară în faţa unui tribunal. Preferă 
să aștepte ca toată agitația asta să se potolească. 

— Moise este la închisoare și doar mărturia lui Abner l-ar 
putea salva! 

Încurcaţi, cei de faţă nu prea voiau să se pronunțe. Unul 
dintre șefii de trib vorbi în numele lor exprimând ceea ce 
gândeau. 

— Să vorbim deschis: Moise a comis o crimă care a aruncat 
bănuieli asupra tuturor evreilor. Nu este o nedreptate ca el să 
fie pedepsit. În plus, el s-a întors printre noi ca să semene 
zâzanie, cu ideile lui nebunești. Ar fi mai prudent să lăsăm ca 
lucrurile să meargă în voia lor. 

Aaron fu cuprins de o furie îngrozitoare. 

— Sunteţi cei mai lași dintre lași! Așa, va să zică, voi preferaţi 
să ajutaţi o canalie ca Abner și-l trimiteţi la moarte pe Moise 
care s-a luptat întotdeauna pentru voi! Fie ca Yahwe să vă dea 
numai nenorocire și necazuri! 


Cel mai în vârstă dintre cei prezenţi, un cărămidar care nu 
mai lucra, interveni cu un glas tunător. 

— Aaron are dreptate, purtarea noastră este vrednică de 
dispreţ. 

— Noi l-am protejat pe Abner, aminti unul dintre șefii de trib; 
nu avem dreptul să-l obligăm să riște o condamnare pe baza 
unor acuzaţii nu prea solide. 

Aaron bătu în podea cu toiagul. 

— Nu cumva te-a ajutat Abner și pe tine să te îmbogățești pe 
spinarea fraților noștri? 

— Cum îndrăznești? 

— Să-i punem față în faţă pe cerșetor și pe Abner. 

— Propunerea este acceptată, declară cel mai bătrân dintre 
cei prezenţi. 

Abner se ascundea în centrul mahalalei evreiești, într-o casă 
cu etaj de unde nu voia să mai iasă decât după ce Moise avea 
să fie condamnat. Bogat acum și temut de toţi, el se îndopa 
toată ziua cu dulciuri și-și petrecea timpul mai mult dormind. 

Când sfatul bătrânilor și al șefilor de trib îl obligase să accepte 
confruntarea, el râsese. Mai întâi, pentru că un cerșetor nu se 
putea compara ca poziţie socială cu el; mai apoi, Abner acuza 
poporul evreu că lăsa un om să trăiască în mizerie, lucru interzis 
de legile egiptene. Dacă, în cel mai rău caz, afacerea căpăta un 
curs nefavorabil lui, aliaţii săi urmau să aibă grijă ca acuzatorul 
său vrednic de milă să dispară. 

Întrevederea avu loc la parterul casei, în camera de primire, 
unde băncile de lemn fuseseră acoperite cu perne. Erau de faţă 
mai-marele bătrânilor, un șef de trib trimis de colegii săi și 
Aaron care-i sprijinea pe cerșetorul atât de gârbovit încât abia 
mai putea merge. 

Abner avea un aer zeflemitor. 

— Asta-i amărâtul care scornește atâtea baliverne pe 
socoteala mea... Mai este în stare să vorbească? Cel mai bine ar 
fi să-i daţi ceva de mâncare și să-l trimiteţi să-și aștepte 
moartea prin vreo fermă din Deltă. 

Aaron îl ajută pe cerșetor să se așeze. 

— Am mai putea evita o confruntare, declară mai-marele 
bătrânilor, dacă accepţi să depui mărturie în favoarea lui Moise 


și să confirmi cele petrecute, așa cum apar ele în documentul pe 
care l-ai semnat. 

— Moise este un om agitat și primejdios. Eu, eu, cel pe care îl 
vedeți aici, am făcut în așa fel încât mulţi dintre fraţii noștri să 
se îmbogăţească! De ce aș risca acum în zadar? 

— Ca să respecţi adevărul, interveni Aaron. 

— Adevărul este atât de schimbător... Și va fi el de ajuns ca 
să-i aducă libertatea lui Moise? Totuși, el este un asasin! Noi nu 
avem nimic de câștigat dacă ne amestecăm în toată povestea 
asta. 

— Moise ţi-a salvat viața, acum trebuie să i-o salvezi și tu pe a 
lui. 

— Întâmplările astea s-au petrecut acum multă vreme, 
memoria mea este tulbure... N-ar fi mai bine să ne gândim la 
viitor? Și, apoi, declarația mea scrisă îl va ajuta pe Moise. Dacă 
va exista o îndoială în favoarea lui, nu va mai fi condamnat la 
moarte. 

— O condamnare grea, cu mulţi ani de închisoare ar fi o 
soluție mai bună? 

— Moise ar fi trebuit să se controleze și să nu-l ucidă pe Sary. 

Ajuns la capătul răbdării, Aaron izbi cu toiagul în podea. 

— Fără violenţă, îi ceru bătrânul șef. 

— Individul ăsta este un ticălos, i-a trădat pe ai săi și-i va 
trăda întotdeauna! 

— Păstrează-ţi calmul, îi recomandă Abner; eu sunt generos și 
îmi iau angajamentul să te ajut cu tot ce ai nevoie. Pentru mine, 
respectul față de cei în vârstă este o adevărată îndatorire. 

Dacă nu ar fi fost de faţă mai-marele peste bătrâni și șeful de 
trib, Aaron i-ar fi sfărâmat ţeasta lui Abner. 

— Să ne oprim aici, prieteni, și să sărbătorim împăcarea 
noastră cu o masă bună pe care v-o ofer cu cea mai mare 
plăcere. 

— Ai uitat de cerșetor, Abner? 

— Ah, cerșetorul... El mai are ceva de spus? 

Aaron se întoarse către bietul om. 

— Nu te teme, vorbește fără nicio opreliște. 

Omul rămase încovoiat și Abner își ieși din fire. 

— Poftim, ăsta-i marele vostru acuzator! Lăsaţi-l în grija 
servitorilor, o să-l ducă la bucătărie și o să-i dea acolo de 
mâncare. 


Aaron era teribil de dezamăgit. 

— Vorbește, te rog să spui ceva. 

Încet, falsul cerșetor se ridică în toată înălțimea sa, îşi lăsă jos 
gluga, descoperindu-și fața. 

Încremenit de uimire, Abner abia reuși să îngaime numele 
acestui oaspete neașteptat și de temut. 

— Serramanna... 

— Ești arestat, declară sardul având pe buze un zâmbet de 
adevărat pirat. 

În timp ce avea loc audierea lui Abner, Serramanna era 
cuprins de sentimente contradictorii. Pe de o parte, el sperase 
să nu-l găsească pe Abner, astfel încât Moise, complotistul, să 
nu fie scos basma curată; pe de altă parte, își îndeplinise 
întocmai misiunea. Probabil că Ramses era o ființă extraordinară 
dacă trezea în el o asemenea supunere, pe când sardul 
rămânea convins de vinovăția evreului. Regele se înșela având 
încredere în Moise, dar cum să critici un suveran ce considera 
prietenia ca pe una dintre valorile sacre? 

Întregul Pi-Ramses era în așteptarea sentinţei pe care urma s- 
o anunţe primul-ministru, după deliberarea juriului. Procesul 
făcuse ca prestigiul lui Moise să crească enorm; oamenii umili și 
cărămidarii erau acum aproape în totalitate trup și suflet de 
partea lui. Nu apărea el ca un apărător al amărâţilor faţă de care 
viaţa se arătase nedreaptă? 

Serramanna spera ca Moise să fie trimis în exil și că, astfel, nu 
va mai tulbura armonia generală a ţării, clădită, zi de zi, de 
perechea regală. 

Când Ameni ieși din sala tribunalului, sardul îi ieși în 
întâmpinare. Secretarul particular al Faraonului era bucuros. 

— Moise este achitat. 

Curtea se adunase în sala de primire a palatului din Pi- 
Ramses, unde se ajungea urcând o scară monumentală, 
împodobită cu imagini ale dușmanilor nimiciţi de-a lungul anilor. 
Nimeni nu știa de ce Faraonul chemase astfel pe toți demnitarii 
și pe principalii membri ai Administraţiei, dar toată lumea se 


aștepta să fie anunţate unele decizii de cea mai mare 
importanţă pentru viitorul ţării. 

Intrând pe ușa impunătoare în jurul căreia se aflau toate 
titlurile lui Ramses ca suveran al Egiptului, pictate cu albastru 
pe fond alb și plasate fiecare dintre ele în chenare frumos 
desenate, Ameni nu reușea să-și ascundă nemulțumirea; de ce 
regele nu-i spusese nimic mai înainte? Văzând și aerul crispat al 
lui Acha, înțelese că nici prietenul său nu știa mai mult decât el. 

Curtenii erau atât de numeroși încât nu se mai puteau admira 
bogatele decorațiuni din plăci de teracotă smălțuită, 
reprezentând grădini înflorite și bazine în care forfoteau peștii. 
Toată lumea se înghesuia printre coloane și pe lângă pereţii 
care întruchipau o combinaţie feerică de verde palid, roșu 
intens, albastru deschis, galben strălucitor și alb imaculat. Dar, 
în aceste clipe de încordare, cui îi mai venea să admire acele 
păsări sublime surprinse în zborul lor maiestuos peste 
smârcurile cu papirus des ca peria? 

Cu toate acestea, privirile lui Setau zăboviră pe o pictură care 
reprezenta o tânără aflată într-o meditaţie profundă, în faţa unui 
pâlc de nalbe, având niște trăsături semănând destul de mult cu 
cele ale reginei. Frizele cu ornamente în formă de lotus, de 
maci, de margarete și de albăstrele completau tabloul unei 
naturi pașnice și surâzătoare. 

Miniștri, funcționari superiori, scribi regali, responsabili ai 
ritualurilor, păstrători ai secretelor, preoți și preotese, mari 
doamne și alte personaje importante făcură liniște când Ramses 
și Nefertari se așezară fiecare pe tronul său. Forța pe care o 
emana suveranul era impunătoare, iar prestanţa sa inegalabilă. 
Purtând coroana dublă care sublinia domnia lui asupra Egiptului 
de Sus și al celui de jos, înveșmântat într-o mantie albă și având 
petrecută o pânză aurie în jurul șoldurilor, Ramses ţinea în mâna 
dreaptă sceptrul „magic”, toiagul păstorului cu care aduna în 
jurul său poporul, în plan invizibil, și-i menținea unitatea în 
planul vizibil. 

Nefertari reprezenta graţia, Ramses forţa. Toţi cei de față 
simţiră dragostea profundă care îi unea pe cei doi și punea pe 
existența lor pecetea veșniciei. 

Șeful ritualiștilor citi un imn închinat lui Amon, celebrând 
prezența zeului ascuns în toate formele de viaţă. După aceea, 
Ramses începu să vorbească. 


— Vă voi aduce la cunoștință câteva hotărâri cu scopul de a 
risipi zvonurile care circulă și a preciza politica pe care o voi 
adopta în viitor. Am luat deciziile acestea împreună cu marea 
soţie regală, după o îndelungată cugetare. 

Mai mulţi scribi regali se pregătiră să transcrie spusele 
monarhului, acestea urmând să devină decrete aplicabile 
imediat. 

— Am hotărât să întăresc graniţa de nord-est a Egiptului, să 
construiesc aici noi cetăţi, să consolidez vechile fortificații, să 
dublez garnizoanele și să măresc solda oamenilor de acolo. 
Ceea ce se va numi Zidul regelui, va trebui să devină de 
netrecut și să apere Delta de orice încercare de invazie. Mai 
multe echipe de cioplitori în piatră și de cărămidari vor pleca 
încă de mâine dimineaţă ca să se apuce de lucrările necesare 
acolo. 

Un curtean mai vârstnic ceru cuvântul. 

— Maiestate, Zidul regelui va fi suficient pentru a opri 
hoardele hitite? 

— Zidul în sine, nu; el nu este decât ultimul element al 
sistemului nostru de apărare. Prin campania pe care am 
întreprins-o de curând, armata noastră a zdrobit contraofensiva 
hitită și a recucerit vechile noastre protectorate. Intre noi și 
invadatori se află acum Canaan, Amurru și Siria de Sud. 

— Prinții care guvernează aceste provincii nu ne-au trădat, 
oare, de prea multe ori? 

— De multe ori, într-adevăr; de aceea, am încredințat 
conducerea administrativă și militară a acestei zone tampon lui 
Acha, căruia îi acord puteri excepţionale în această regiune. Il 
însărcinez să menţină supremaţia noastră, să ţină sub control 
demnitarii locali, să creeze un serviciu de informaţii eficient și să 
pregătească un corp de elită care să fie capabil să oprească, 
poate chiar temporar, un eventual atac hitit. 

Acha nu schiță niciun gest, deși, pentru câteva clipe, fu ţinta 
tuturor privirilor, unele admirative, altele invidioase. Ministrul 
Afacerilor externe devenea unul dintre cele mai importante 
personaje ale statului. 

— Am hotărât, de asemenea, să fac o lungă călătorie 
împreună cu regina, continuă Ramses; în lipsa mea, Ameni va 
avea în grijă toate afacerile curente ale ţării și se va sfătui în 


fiecare zi cu regina-mamă Tuya. Noi vom rămâne în legătură 
prin curieri, niciun decret nu va fi adoptat fără aprobarea mea. 

Curtea rămase stupefiată. Roiul de eminenţă cenușie al lui 
Ameni nu era o noutate, dar de ce pleca din Pi-Ramses perechea 
regală, tocmai în momente atât de încordate? 

Șeful protocolului își luă inima în dinţi și puse întrebarea care 
stătea pe buzele tuturor: 

— Maiestate... Aţi fi de acord să ne spuneţi care este scopul 
călătoriei voastre? 

— Să întărim fundamentul sacru al Egiptului. Regina și cu 
mine vom merge mai întâi la Theba, pentru a vedea cum merge 
construcţia templului meu pentru veșnicie, apoi vom pleca la 
capătul de sud al țării, în ceea ce noi numim Marele Sud. 

— Până în Nubia? 

— Până acolo. 

— lertați-mă, Maiestate... Această lungă călătorie este 
necesară? 

— Neapărat necesară. 

Curtea înțelese că faraonul nu va spune nimic mai mult. Și 
fiecare își imagină în voie care puteau fi motivele secrete ale 
acestei decizii surprinzătoare. 

Străjerul, câinele galben-auriu al regelui, linse mâna reginei- 
mamă, în timp ce leul se culcă la picioarele sale. 

— Acești doi prieteni credincioși vor să te salute, îi explică 
Ramses mamei sale. 

Tuya pregătea un buchet mare de flori asortate care avea să 
fie așezat pe masa cu ofrande pentru zeița Sekhmet. Cât era de 
semeaţă regina-mamă, în rochia sa lungă de în cu găitane de 
aur, cu umerii acoperiți de o capă scurtă, cu talia strânsă într-o 
centură roșie și cu pliseuri care cădeau până la pământ! Cât de 
nobilă era expresia chipului ei, cu ochi pătrunzători, trăsături 
fine și severe, cu aerul său de femeie deţinătoare a puterii, 
poruncitoare și greu de abordat! 

— Ce părere ai despre ceea ce am hotărât, mamă? 

— Nefertari mi-a povestit multe despre intenţiile tale și mă 
tem chiar că, în parte, ea ţi le-a inspirat. Singura protecţie 
eficace a frontierei noastre de nord-est constă mai ales în a 
controla protectoratele cu o mână fermă pentru a împiedica o 
invazie hitită. Aceasta a fost politica tatălui tău, tot așa trebuie 


să fie și a ta. Nouă ani de domnie, fiul meu... cum de mai suporţi 
o asemenea povară? 

— N-am avut nici cel mai mic răgaz ca să mă gândesc la asta. 

— Cu atât mai bine, mergi tot așa și lasă ceva în urma ta. Ai 
sentimentul că echipajul corabiei îți execută întocmai ordinele? 

— Sunt foarte puţini oamenii cu adevărat apropiaţi și nu am 
de gând să-mi găsesc și alţii. 

— Ameni este un om de mare valoare, aprecie Tuya; chiar 
dacă vederile sale nu sunt prea largi, are două calităţi foarte 
rare: cinstea și fidelitatea. 

— ÎI poţi lăuda la fel și pe Acha? 

— Și el posedă o calitate excepţională: curajul, un curaj 
deosebit bazat pe o analiză profundă a situaţiilor. Putea fi cineva 
mai bun decât el pentru a veghea asupra protectoratelor 
noastre din nord? 

— Te-ai putea arăta la fel de binevoitoare și faţă de Setau? 

— Lui nu-i place făţărnicia și este sincer: cum să nu apreciez 
un aliat atât de preţios? 

— Mai rămâne Moise... 

— Știu că ești prieten cu el. 

— Dar nu prea vezi cu ochi buni prietenia asta. 

— Nu, Ramses; evreul ăsta are niște scopuri cu care tu s-ar 
putea să nu fii de acord. În orice situaţie te-ai afla, fă în așa fel 
încât să pui întotdeauna ţara înaintea sentimentelor. 

— Moise încă nu este un instigator la dezordini. 

— Dacă va deveni un asemenea personaj, regula Maat, și 
numai ea, va trebui să te călăuzească. Un asemenea impas riscă 
să fie foarte periculos, chiar și pentru tine, Ramses. 

Tuya îndreptă tulpina unui crin; buchetul reunea strălucirea a 
o sută de flori. 

— Ești de acord să guvernezi cele Două Țări cât timp lipsesc 
eu? 

— Nu mă obligi tu? Povara anilor începe să mă apese. 

Ramses zâmbi. 

— Eu nu cred așa ceva. 

— Tu ești prea puternic acum ca să-ţi poţi închipui ce poate 
însemna această povară a bătrâneţii. Acum, vrei să-mi dezvălui 
care este adevăratul motiv al acestei lungi călătorii? 


— Dragostea pentru Egipt și pentru Nefertari. Vreau să 
reînsuflețesc focul tainic al templelor, să fac în așa fel încât ele 
să producă mai multă energie. 

— S-ar putea ca hitiţii să nu fie singurii noștri dușmani? 

— Un vrăjitor libian, Ofir, folosește împotriva noastră niște 
forțe tenebroase; poate că nu am dreptate să dau importanţă 
acţiunii sale, dar nu vreau să risc nimic. Nefertari a suferit deja 
prea mult de pe urma vrăjilor sale. 

— Zeii te-au ajutat, fiul meu; ar fi putut ei să-ţi dea o fericire 
mai mare decât o soţie atât de minunată? 

— Ar fi o greșeală de neiertat să nu o respect așa cum se 
cuvine; astfel că am în minte un plan măreț pentru ca numele ei 
să strălucească timp de milioane de ani și perechea regală să 
devină un fel de temelie de nezdruncinat pe care să fie clădit 
Egiptul. 

— Pentru că tu ai înţeles această necesitate, domnia ta va fi 
glorioasă. Nefertari este vraja fără de care nicio faptă mare nu 
poate dăinui. Violenţele și tenebrele nu vor dispărea doar 
datorită succedării unor generaţii; armonia va domni peste 
acest pământ atât timp cât va domni perechea regală. 

Consolideaz-o, Ramses, fă din ea piatra de temelie pentru 
acest edificiu al ţării. Când dragostea își împrăștie razele peste 
viaţa unui popor, ea îi oferă mai multă fericire decât orice altă 
bogăție. 

Buchetul era gata; zeiţa avea să fie foarte mulțumită. 

— Te mai gândești din când în când și la Șenar? 

Peste chipul Tuyei se așternu o umbră de tristeţe. 

— Cum poate o mamă să-și uite fiul? 

— Șenar nu mai este al tău. 

— Regele are dreptate și va trebui să-l ascult... Îmi va ierta 
slăbiciunea? 

Ramses o strânse cu dragoste la piept pe mama sa. 

— Prin faptul că nu i-au dat dreptul la un mormânt, preciză 
ea, zeii l-au pedepsit cu cea mai mare asprime. 

— Eu mi-am înfruntat moartea la Kadesh, Şenar a căzut pradă 
ei în deșert. Poate că sufletul său a fost purificat în acest fel. 

— Și dacă el încă mai trăiește? 

— M-am gândit și eu la asta... Dacă se ascunde, în umbră, cu 
aceleași gânduri ca mai înainte, vei fi indulgentă cu el? 


— Tu reprezinţi Egiptul, Ramses, și oricine te va ataca pe tine, 
va trebui să treacă și de mine. 

Ramses se reculese câteva clipe în fața statuii lui Thot, aflată 
la intrarea în ministerul Afacerilor externe, și depuse un buchet 
de crini pe altarul pentru ofrande. Reprezentat printr-o uriașă 
maimuţă din piatră, maestrul hieroglifelor, „cuvintele zeilor”, 
avea cu privirile înălțate spre cer. 

Vizita faraonului era o onoare care-i făcea fericiţi pe 
funcționarii din minister; Acha îl primi ceremonios pe suveran și 
făcu o plecăciune în fața lui. Când Ramses îl îmbrăţișă, 
subordonații tânărului ministru se simţiră mândri că lucrează la 
ordinele unui demnitar căruia regele îi acorda asemenea dovezi 
de simpatie. 

Cei doi bărbaţi se închiseră în biroul luxos și rafinat al lui 
Acha; peste tot se puteau admira trandafiri aduși din Siria, 
compoziţii florale cu narcise și calendula, cufere din lemn de 
acacia, scaune având spătarele pictate cu flori de lotus, perne 
brodate, gheridoane cu picioarele din bronz. Pe pereţi se puteau 
vedea scene de vânătoare de păsări în mlaștinile Deltei. 

— Tu nu prea te dai în vânt după sobrietate, observă Ramses; 
nu mai lipsesc de aici decât vasele exotice ale lui Șenar. 

— Asta era o amintire blestemată! Le-am vândut ca să acopăr 
o parte din cheltuielile ministerului. 

Elegant, purtând o perucă ușoară și parfumată, cu 
mustăcioara bine tunsă, Acha părea pe punctul de a se duce la 
un banchet din înalta societate. 

— Când am norocul să petrec câteva săptămâni liniștite în 
Egipt, mărturisi el, mă bucur de nenumăratele plăceri pe care mi 
le oferă țara mea... Dar regele poate fi liniștit: nu uit în niciun 
caz de misiunea pe care mi-a încredinţat-o. 

Așa era Acha: cinic, în aparenţă neserios, un crai care trecea 
de la o femeie la alta, dar un bărbat de stat, perfect adaptat 
cerințelor politicii internaţionale, cunoscător desăvârșit al 
regiunilor din zonă și aventurier în stare să-și asume riscuri 
nebunești. 

— Ce părere ai de hotărârile pe care le-am luat? 


— Mă copleșesc cu multă muncă și mă onorează, Maiestate. 

— Le apreciezi ca... suficiente? 

— Lipsește esenţialul, nu-i așa? Și, precis, ăsta este și motivul 
vizitei tale care n-are nimic protocolar în ea. Lasă-mă să 
ghicesc: nu cumva este vorba despre Kadesh? 

— Mi-am ales foarte bine ministrul Afacerilor externe și șeful 
serviciului meu de spionaj. 

— Încă mai ai de gând să pui stăpânire pe fortăreaţa aceea? 

— Kadesh a fost locul în care am obţinut o victorie, dar 
cetatea hitită este neatinsă și continuă să ne sfideze. 

Surprins, Acha turnă un minunat vin roșu, de o limpezime 
desăvârșită, în două cupe de argint ale căror toarte aveau forma 
unui corp de gazelă. 

— Nu mă aşteptam ca tu să te mai îndrepți către Kadesh... 
Ramses nu putea răbda nici măcar umbra unui eșec. Da, 
fortăreaţa asta ne sfidează; da, este la fel de amenințătoare ca 
în trecut. 

— Tocmai de aceea eu o consider ca o ameninţare 
permanentă pentru protectoratul nostru asupra Siriei de Sud; 
exact de la Kadesh vor porni atacurile. 

— La prima vedere, raţionamentul pare fără cusur. 

— Dar nu asta este și părerea ta. 

— Un ministru burduhănos și molâu, beneficiind confortabil de 
privilegiile și onorurile sale, ar cădea în genunchi în fața ta și ți- 
ar îndruga aproximativ acest discurs: „Ramses cel Mare, rege cu 
neîntrecută agerime a minţii, cu braţ de oțel, pornește la atac și 
cucerește cetatea Kadesh!” Și acest curtean ar fi un imbecil 
sinistru. 

— De ce crezi tu că ar fi cazul să renunţ la această cucerire? 

— Din cauza ta, hitiţii au descoperit că nu erau de neînvins. 
Sigur că da, armata lor rămâne puternică, dar sufletele sunt 
tulburate. Muwattalis a promis poporului său o invazie rapidă și 
o victorie totală și trebuie să dea socoteală, cu mare greutate, 
pentru retragerea trupelor sale pe poziţiile obișnuite. Un alt 
conflict izbucnește acum: războiul de succesiune, între fiul său, 
Uri-Teșub, și fratele său, Hattușil. 

— Cine are cele mai mari șanse să iasă învingător? 

— Este imposibil de prevăzut; și unul și celălalt deţin niște 
arme eficiente. 

— Căderea lui Muwattalis este apropiată? 


— După părerea mea, da; la curtea hitită, oamenii se omoară 
cu multă plăcere. Într-o societate bazată pe război, șeful care nu 
poate învinge trebuie să fie eliminat. 

— Nu este acesta momentul ideal în care poate fi atacată și 
luată în stăpânire cetatea Kadesh? 

— Desigur, dacă interesul nostru ar consta în șubrezirea din 
temelii a imperiului hitit. 

Lui Ramses îi plăceau mult subtilitatea de spirit și replicile de 
o ironie mușcătoare ale prietenului său Acha, dar, de data 
aceasta, rămase uluit. 

— Nu acesta este scopul de bază al politicii noastre externe? 

— Nu mai sunt chiar atât de sigur. 

— Îți baţi joc de mine? 

— Când o decizie se traduce prin viaţa sau moartea a mii de 
fiinţe omenești, nu am niciun chef să glumesc. 

— Atunci, înseamnă că deţii o informaţie care ar putea 
schimba radical aprecierea mea. 

— O simplă intuiţie, bazată pe câteva vești adunate de 
informatorii-noștri. Ai auzit vorbindu-se despre Asiria? 

— O populaţie războinică, la fel ca hitiţii. 

— Era, până de curând, un stat aflat sub influenţa hitiţilor. Dar 
Hattușil, atunci când a închegat coaliția sa, a dat cam prea mult 
metal galben asirienilor pentru ca ei să se menţină într-o stare 
de neutralitate binevoitoare. Și aceste bogății nesperate s-au 
transformat în armament. Actualmente, în Asiria, militarii au 
luat-o înaintea diplomaților. Viitoarea mare putere asiatică ar 
putea fi foarte bine Asiria, mai dornică de cuceriri și mai 
distrugătoare chiar decât hitiţii. 

Ramses căzu pe gânduri. 

— Asiria... Ar fi această ţară gata să atace Hatti? 

— Nu încă, dar, la momentul potrivit, conflictul mi se pare că 
va deveni inevitabil. 

— De ce Muwattalis nu retează răul de la rădăcină? 

— Din cauza disensiunilor interne care îi ameninţă tronul și 
pentru că se teme de o înaintare a armatei noastre către 
Kadesh. După părerea lui, noi rămânem principalul său 
adversar. 

— Și cei care râvnesc să ia puterea ce părere au? 

— Fiul său, Uri-Teșub, este orbit de furie; nu visează decât să 
pună stăpânire pe cele Două Țări, ucigând un număr cât mai 


mare de egipteni. Hattușil are vederi mai largi și probabil că-și 
dă seama mai bine de pericolul care crește din ce în ce mai 
mult, chiar la porţile imperiului hitit. 

— Așadar, nu mă sfătuiești să pornesc o ofensivă puternică 
asupra fortăreței de la Kadesh. 

— Am pierde foarte mulţi oameni și hitiţii de asemenea; 
adevăratul învingător ar putea fi Asiria. 

— Bineînţeles că tu nu te-ai mărginit doar să reflectezi asupra 
acestor lucruri; care este planul tău? 

— Mă tem că n-o să-ţi placă deloc, în măsura în care el nu 
corespunde politicii pe care tu o consideri ca fiind justă. 

— Hai, asumă-ţi riscul de a mi-l spune. 

— Să-i facem pe hitiţi să creadă că ne pregătim pentru a 
asedia Kadesh. Zvonuri, dezinformare clasică, documente 
pretins confidenţiale, manevre în Siria de Sud. Mă ocup eu de 
toate astea. 

— Până aici, nu mă surprinde nimic. 

— Continuarea riscă să fie mai delicată. Atunci când tot acest 
plan se va dovedi a fi eficace, eu voi pleca în Hatti. 

— In ce scop? 

— Misiune secretă, cu puteri depline de a negocia. 

— Dar... Ce vrei să negociezi? 

— Pacea, Maiestate. 

— Pacea... Cu hitiţii! 

— Este cea mai bună soluţie pentru a împiedica Asiria să 
devină un adevărat monstru, mult mai periculos decât Hatti. 

— Hitiţii nu vor accepta niciodată. 

— Dacă voi avea sprijinul tău, eu mă voi strădui și voi reuși 
să-i conving. 

— Dacă altcineva, nu tu, mi-ar fi făcut o asemenea propunere, 
l-aş fi acuzat de înaltă trădare. 

Acha zâmbi. 

— Și eu m-aș îndoi... Dar cine altcineva decât Ramses ar 
putea vedea lucrurile într-un viitor mai îndepărtat, foarte 
îndepărtat de momentul în care ne aflăm? 

— Înțelepţii nu ne învaţă, oare, că a linguși un prieten este o 
greșeală de neiertat? 

— Eu nu mă adresez acum prietenului, ci faraonului. Dacă am 
vedea la câţiva pași distanţă, concentrați doar asupra 
evenimentului imediat, am putea profita de forțele pe care le 


avem acum pentru a-i înfrunta pe hitiţi, cu șanse reale de a-i 
învinge; dar intrarea năvalnică a Asiriei pe scena internaţională 
trebuie să ne modifice strategia. 

— O simplă intuiţie, Acha; recunoșteai mai devreme chiar tu 
însuți. 

— Pentru că ocup un post ca al meu, este esenţial să prevăd 
viitorul și s-o iau înaintea altora. Nu intuiţia este aceea care 
conduce la o decizie justă? 

— Nu am dreptul să te las să înfrunţi un asemenea risc. 

— Te referi la vizita mea în Hatti? Doar știi că n-ar fi prima 
oară când aș face așa ceva. 

— Chiar dorești să le vizitezi din nou închisorile? 

— Există și călătorii mai plăcute, dar trebuie să știi cum să 
fortezi destinul. 

— Nu știu cum aș mai putea găsi un asemenea ministru al 
Afacerilor externe. 

— Am de gând să mă întorc, Ramses. Și, de altfel, viața 
ușuratică și comodă de aici mi-ar moleși spiritul, dacă aș duce-o 
tot așa prea mult timp. În loc să am câteva iubite pe care să le 
îmbrac, să le scot peste tot și, după o vreme, să mă plictisesc de 
ele, mie îmi trebuie o nouă aventură pentru ca să rămân cu 
spiritul treaz și gata de noi cuceriri. Experienţa aceasta nu mă 
sperie... Mă pricep cum să mă folosesc de slăbiciunile hitiţilor și 
să-i conving să înceteze ostilitățile. 

— Îţi dai seama, Acha, că planul acesta al tău este de-a 
dreptul nebunesc? 

— În acest plan se îngemănează prospeţimea evenimentelor 
noi și atracţia necunoscutului: nu este nespus de seducător? 

— Tu nu credeai, totuși, că aș fi putut fi de acord cu el. 

— Eu am să-l obţin, căci tu nu ești un monarh bătrân și 
friguros, incapabil să schimbe lumea. Dă-mi ordin să negociez 
cu barbarii care vor să ne distrugă pentru a ne transforma în 
niște vasali supuși. 

— Vreau să fac o lungă călătorie în sud și tu, tu vei fi izolat și 
singur acolo, în nord. 

— Dacă tu te ocupi de ceea ce este dincolo de viaţă, lasă-mi 
mie grija hitiţilor. 

Având între cincisprezece și douăzeci și cinci de ani, cu capul 
în întregime ras, cu excepţia unei șuvițe formate dintr-o serie de 
codițe împletite, strânse la nivelul urechii cu o panglică lată și 
lăsate să atârne pe partea dreaptă a feței, „copiii regelui” 
purtau cercei, un colier lat, brățări, iar în jurul șoldurilor aveau o 
pânză plisată; în mâini ţineau cu mândrie o nuia care avea 
fixată în vârf o pană de strut. 

Acestor băieţi, aleși datorită calităţilor fizice și intelectuale de 
care dădeau dovadă, Ramses le încredințase misiunea de a face 
parte, în numele lui, din diferite unităţi ale armatei. Prezenți pe 
câmpul de luptă, ei trebuiau să redea soldaţilor vigoarea 
necesară, atunci când aceștia erau gata să facă un pas înapoi; 
regele nu uitase lașitatea oamenilor săi atunci când, la Kadesh, 
se aflaseră în faţa coaliţiei create de hitiţi. 

„Copiii regelui” aveau să plece în nord și să se ocupe de 
administrarea protectoratelor. Primiseră de ia Acha ordine 
precise și urmau să le respecte întocmai. 

Se răspândise deja legenda conform căreia Ramses cel Mare, 
tată destoinic și neobosit, adusese pe lume cam o sută de băieţi 
a căror existenţă era dovada incontestabilă a puterii divine care 
sălășluia în monarh. Lua fiinţă astfel o genealogie de poveste pe 
care sculptorii o transpuneau în piatră, iar scribii o lăsau cu sârg 
viitorimii. 

La umbra lămâiului său preferat, bătrânul Homer își parfuma 
barba albă. Hector, motanul său alb cu negru, se îngrășase și 
prinse să toarcă îndată ce Ramses începu să-l mângâie. 

— Fie-mi iertată îndrăzneala, Maiestate, dar am impresia că 
sunteți cam supărat. 

— Să zicem, mai degrabă... preocupat. 

— Veşti proaste? 

— Nu, doar gândul la o lungă călătorie care prezintă unele 
pericole. 

Poetul grec își umplu cu frunze de salvie pipa uriașă, făcută 
din cochilia unui melc. 

— Ramses cel Mare... Așa vă spune acum poporul; iată ce am 
scris: Darurile mărete făcute de zei nu pot fi cu niciun chip 


trecute cu vederea. Numai de la ei le putem primi, căci nimeni 
nu le-ar putea obține prin propriile sale puteri. 

— Ești chiar atât de fatalist? 

— Este privilegiul vârstei, Maiestate. //iada mea și Odiseea 
sunt terminate, am scris ultimele versuri la poemul care 
proslăvește victoria voastră de la Kadesh. Nu-mi mai rămâne 
altceva acum decât să-mi fumez frunzele de salvie, să beau vin 
aromatizat cu chimen și să mă las masat cu ulei de măsline. 

— Nu dorești să-ţi mai citeşti o dată opera? 

— Numai scriitorii de duzină se admiră în oglinda propriilor lor 
fraze. La ce servește această călătorie, Maiestate? 

— „Întoarce-te deseori la Abydos, îmi cerea tatăl meu, și ai 
grijă de templul acesta”. l-am cam uitat poruncile și acum 
trebuie să mă îngrijesc de acest sanctuar. 

— Mai este și altceva? 

— La întrebarea: „Ce este un Faraon?” Seti răspundea: „Cel 
care-și face fericit poporul.” Cum să ajungi să faci așa ceva? 
Săvârșind fapte care fac bine Principiului și zeilor, astfel încât 
ele să se răsfrângă asupra oamenilor. 

— Nu regina a fost aceea care v-a îndemnat să faceți asta? 

— Cu ea, și pentru ea, vreau să creez o operă care va produce 
această energie luminoasă binefăcătoare de care noi avem 
atâta nevoie și care va apăra Egiptul și Nubia de nenorociri. 

— Locul a fost ales? 

— În inima Nubiei, Hathor a lăsat urma prezenţei sale într-un 
loc numit Abu Simbel. Încarnându-se în piatră, doamna stelelor 
a dezvăluit astfel secretul iubirii sale. Pe acesta vreau să i-l ofer 
lui Nefertari, pentru ca ea să devină pentru vecie doamna de la 
Abu Simbel. 

Cu barba mare și părul în dezordine, așezat pe călcâie cu 
genunchii îndoiţi sub el, bucătarul se servea de o frunză de 
palmier ca să aţăţe jarul pe care frigea o gâscă; în ciocul și pe 
beregata păsării el îndesase o țepușă cu care învârtea din când 
în când friptura. Când avea să termine, trebuia să jumulească o 
rață, să-i scoată măruntaiele, să-i reteze capul, vârful aripilor și 
labele, urmând s-o înfigă și pe ea într-o frigare ca s-o 
pregătească la foc încet. 

O doamnă îl întrebă: 

— Toate zburătoarele sunt vândute? 


— Aproape toate. 

— Dacă eu îți comand o rață, poţi să mi-o frigi repede de tot? 

— Treaba este că... Sunt foarte ocupat. 

Dolenta, sora lui Ramses, își trase la locul ei breteaua stângă 
care îi aluneca mereu de pe umăr; apoi, doamna înaltă și brună 
puse un vas cu miere la picioarele bucătarului. 

— Te-ai deghizat perfect, Șenar. Dacă nu mi-ai fi dat tu 
întâlnire exact în locul acesta, nu te-aș fi recunoscut. 

— Ai mai aflat ceva important? 

— Cred că da... Am fost de față la marea audienţă a perechii 
regale. 

— Inapoiază-te peste două ore; am să-ţi dau rața friptă, o să 
închid prăvălia și tu o să vii după mine. Am să te duc la Ofir. 

La marginea antrepozitelor, în cartierul bucătarilor și al 
măcelarilor, liniştea nu se aşternea decât la căderea nopții. 
Câțiva ucenici, cocoșaţi sub poverile pe care le cărau în spate, 
se îndreptau către vilele celor bogaţi pentru a le aproviziona cu 
carnea cea mai bună destinată banchetelor. 

Șenar o luă pe o străduță pustie, se opri în faţa unei uși 
scunde, vopsită în albastru, și bătu de patru ori cu pauze, Îndată 
ce ușa se deschise, îi făcu semn Dolentei să se apropie. Femeia 
înaltă și brună veni în grabă și se strecură într-o încăpere cu 
tavanul jos, ticsită de coșuri împletite din nuiele. Șenar ridică un 
capac din podea și cobori împreună cu sora sa pe o scară de 
lemn care ducea în pivniţă. 

Când îl văzu pe magul Ofir, Dolenta căzu la picioarele lui și-i 
sărută poala veșmântului. 

— Mă temeam îngrozitor că n-o să te mai văd! 

— Ți-am promis că o să mă întorc. Zilele de meditaţie în 
Orașul Soarelui mi-au întărit credinţa în Aton, zeul unic care, 
mâine, va domni peste această țară. 

Cu priviri admirative, Dolenta îl contemplă pe magul cu figura 
ca a unei păsări de pradă. El o fascina pentru că era profetul 
adevăratei credinţe. Mâine, forța lui va călăuzi poporul; mâine, îl 
va dobori pe Ramses. 

— Ajutorul tău este foarte preţios pentru noi, spuse Ofir cu un 
glas blând și profund: fără tine, cum am putea lupta împotriva 
acestui tiran nemilos și urât de toată lumea? 


— Ramses nu se mai ferește de mine; sunt chiar convinsă că 
îmi acordă din nou încredere, datorită intervenţiei mele în 
favoarea prietenului său, Moise. 

— Ce are de gând regele? 

— A încredinţat guvernarea protectoratelor din Nord fiilor 
regelui, aflaţi sub ordinele lui Acha. 

— Diplomatul ăsta blestemat! izbucni Șenar; m-a înșelat și și- 
a bătut joc de mine. O să mă răzbun, o să-l calc în picioare, o 
să... 

— Avem alte lucruri, mai urgente, de rezolvat, i-o reteză scurt 
Ofir. S-o ascultăm pe Dolenta. 

Sora lui Ramses era mândră că putea juca din nou un rol 
important în această conspirație. 

— Perechea regală urmează să facă o călătorie lungă. 

— Încotro? 

— Sudul Egiptului și Nubia. 

— Ştii de ce? 

— Ramses vrea să facă un dar ieșit din comun reginei. Se 
pare că un templu. 

— Doar pentru asta se duc ei acolo? 

— Faraonul vrea să atragă puterile divine, să le reunească, să 
le folosească energia ca să creeze un fel de plasă protectoare 
pe care s-o întindă pe deasupra Egiptului. 

Șenar rânji. 

— Preaiubitul meu frate probabil că și-a ieșit din minţi! 

— Nu, protestă Dolenta, el știe că este ameninţat de adversari 
misterioși; nu are altă soluţie decât să cheme zeii în ajutor și să- 
și alcătuiască o armată invizibilă ca să lupte împotriva unor 
dușmani de care se teme. 

— A început să înnebunească, aprecie Șenar, și continuă să se 
cufunde în demenţa sa. O armată de divinități... Asta-i ceva de-a 
dreptul caraghios! 

Fratele regelui simţi aţintindu-se asupra lui privirea ca de 
gheață a lui Ofir. 

— Ramses și-a dat seama de pericol, spuse Magul. 

— Doar nu crezi că, totuși... 

Șenar nu mai continuă. Dinspre Ofir parcă emana o violență 
înspăimântătoare; pentru o clipă, fratele mai mare al regelui nu 
se mai îndoi de puterile oculte ale libianului. 

— Cine îl protejează pe micul Kha? o întrebă Ofir pe Dolenta. 


— Setau, îmblânzitorul de șerpi. El îi transmite tot ce știe fiului 
lui Ramses și l-a înconjurat de forţe care-i pun la adăpost de 
orice atac, de oriunde arveni el. 

— Șerpii dețin secretele magiei pământului, recunoscu Ofir; 
cine trăiește în preajma lor cunoaște acest lucru. Datorită 
pensulei furate de la copil, eu voi ajunge cândva să distrug 
acest sistem de apărare. Dar îmi va trebui mai mult timp decât 
prevăzusem. 

În adâncul sufletului, Dolenta se simţi revoltată la ideea că 
micul Kha ar putea avea de suferit de pe urma acestui război al 
spiritelor, dar mintea i se supuse voinței lui Ofir. Acest atac avea 
să-l slăbească pe Ramses, i-ar mai fi redus din ka și poate că l-ar 
fi forţat să abdice. Oricât de crud devenea atacul, Dolenta nu ar 
fi avut nimic împotriva lui. 

— Trebuie să ne despărțim, spuse magul. 

Dolenta se agăţă cu disperare de haina lui Ofir. 

— Când o să te mai văd? 

— Șenar și cu mine vom pleca pentru o vreme din capitală; nu 
putem rămâne prea mult timp în același loc. Vei fi prima care va 
afla de întoarcerea noastră. Până atunci, continuă să culegi 
informații. 

— O să răspândesc în continuare credinţa cea adevărată, 
murmură ea. 

— Poate fi ceva mai important decât asta? o aprobă Ofir, cu 
un surâs complice. 

Pentru a sărbători achitarea lui Moise, cărămidarii evrei 
organizaseră un banchet uriaș în mahalaua în care locuiau; pâini 
în trei colțuri, prepelite umplute, tocană de porumbel, compot 
de smochine, vin tare și bere proaspătă fură oferite mesenilor 
care cântară toată noaptea, strigând cu toţii de mai multe ori 
numele lui Moise, devenit cel mai popular dintre evrei. 

Sătul de atâta larmă, acesta se îndepărtă de locul în care se 
ținea petrecerea atunci când susţinătorii săi fură prea ameţiţi ca 
să-i mai bage de seamă absenţa. Moise simţea nevoia de a 
rămâne singur și de a se gândi la luptele pe care urma să le 
dea; să-l convingă pe Ramses că trebuie să lase întregul popor 


evreu să plece din Egipt nu avea să fie un lucru prea ușor. 
Totuși, trebuia să aducă la îndeplinire cu orice preţ misiunea pe 
care o primise de la Yahwe; ca să facă asta, el era în stare să 
mute munții din loc. 

Se așeză pe marginea uriașei pietre a morii cartierului; doi 
bărbaţi se apropiară de el. Doi beduini, pleșuvul și bărbosul 
Amos și uscățivul Baduch. 

— Ce căutați aici? 

— Ne bucurăm și noi laolaltă cu ceilalţi, declară Amos; nu este 
un moment important? 

— Dar voi nu sunteţi evrei. 

— Am putea fi aliaţii voștri. 

— N-am nevoie de ajutorul vostru. 

— N-ai impresia că ai tăi se umflă în pene cam degeaba? Fără 
arme, n-o să ajungi să-ţi realizezi visurile. 

— O să mă folosesc și de unele arme, dar nu de ale voastre. 

— Dacă evreii se aliază cu beduinii, afirmă Baduch, pot forma 
o adevărată armată. 

— Și la ce-ar servi asta? 

— Să luptaţi cu egiptenii și să-i învingeți! 

— Asta-i un vis periculos. 

— Tu, Moise, îndrăznești să critici un asemenea vis? Să-ţi scoţi 
poporul din Egipt, să i te opui lui Ramses, să crezi că te afli 
deasupra legilor din ţara asta... Nu este un vis la fel de 
condamnabil și de periculos? 

— Cine ţi-a vorbit despre planurile mele? 

— Până și ultimul cărămidar le cunoaște! Se pune pe seama 
ta chiar și intenţia de a ridica steagul lui Yahwe, zeul războinic, 
și de a pune mâna pe cele Două Țări. 

— Oamenii o iau razna foarte ușor, atunci când un plan măreț 
le dă peste cap obiceiurile. 

In ochii șireți ai lui Baduch apăru o sclipire de răutate. 

— Nu mai e mult și o să te gândești cum să-i ridici pe evrei 
împotriva autorităţilor egiptene. 

— Feriţi-vă din calea mea și unul și celălalt. 

— Greșești, Moise, insistă Amos; poporul tău va fi nevoit să 
lupte și nu are nici cea mai mică experienţă în privința asta. Noi 
am putea să vă servim drept instructori. 

— Plecaţi și lăsaţi-mă să-mi văd de gândurile mele. 

— Cum dorești... Dar o să ne mai vedem. 


t 

Călătorind pe măgarii lor ca doi simpli țărani care aveau o 
autorizație de a circula, eliberată de Meba, cei doi beduini 
poposiră pe un câmp, la sud de Pi-Ramses. Începuseră să 
mănânce din ceapa dulce pe care o aveau cu ei, cu pâine 
proaspătă și cu pește uscat, când doi bărbați se așezară lângă 
ei. 

— Cum a decurs întâlnirea? întrebă Ofir. 

— Moise ăsta e căpos rău, recunoscu Amos. 

— Ameninţaţi-l cumva, îi îndemnă Șenar. 

— N-ar ajuta la nimic. Trebuie să-l lăsăm să se afunde în 
planurile lui nebunești. Într-un moment sau în altul, tot va avea 
nevoie de noi. 

— Evreii au acceptat să-l urmeze? 

— Achitarea în proces îl ridică la rangul de erou și cărămidarii 
sunt convinși că el le va apăra drepturile, cum a făcut-o și în 
trecut. 

— Ce spun ei despre planul lui Moise? 

— Multă lume are ceva împotriva lui, dar el înfierbântă 
sângele câtorva tineri care visează la independenţă. 

— Să-i încurajăm, spuse Șenar; îndemnându-i să se răscoale, 
ei vor slăbi puterea lui Ramses. Dacă el începe să-i reprime, 
poporul îl va uri. 

Amos și Baduch erau cei doi supraviețuitori ai reţelei de 
spionaj care activase în Egipt timp de mai mulţi ani; aflându-se 
în afara lumii negustorilor, nu fuseseră dibuiţi de Serramanna. În 
Deltă, ei se bucurau de o susţinere destul de importantă. 

Intâlnirea dintre Ofir, Șenar, Amos și Baduch era un adevărat 
consiliu de război, însemnând reluarea ofensivei împotriva lui 
Ramses. 

— Unde se află trupele hitite? întrebă Ofir. 

— După cum spun iscoadele beduinilor, răspunse Baduch, s- 
au stabilit pe poziţii pe undeva pe aproape de Kadesh. 
Garnizoana din cetate a fost întărită, ca măsură de prevedere în 
cazul unui asediu al armatei egiptene. 

— ÎI cunosc eu pe fratele meu, rânji Șenar; n-o să reziste în 
fața dorinţei de a se năpusti orbește înainte! 

Cu prilejul bătăliei de la Kadesh, Amos și Baduch, jucând rolul 
unor prizonieri înspăimântați, îl minţiseră pe Ramses pentru a-l 
atrage într-o cursă din care n-ar mai fi avut nicio scăpare. 


Păstraseră o amintire neplăcută a eșecului lor de atunci și 
căutau să se răzbune pentru a-l da uitării. 

— Ce misiune are pentru noi Hatti? îl întrebă magul pe 
Baduch. 

— Să-l destabilizăm pe Ramses prin toate mijloacele. 

Ofir știa prea bine ce însemna acest ordin destul de vag. 

Pe de o parte, Egiptul își recucerise protectoratele, iar hitiţii 
nu se simțeau în stare să le recupereze; pe de altă parte, fiul și 
fratele împăratului trebuiau să dea între ei o luptă încrâncenată 
pentru a pune mâna pe puterea pe care încă o mai deținea 
împăratul Muwattalis, dar pentru cât timp de-acum încolo? 

Înfrângerea de la Kadesh, eșecul contraofensivei în Canaan și 
în Siria, lipsa de reacţie atunci când Egiptul pusese din nou 
stăpânire pe aceste teritorii, părea să dea de înțeles că puterea 
imperiului hitit slăbea, din cauza luptelor interne. Dar o 
asemenea tristă realitate nu-l putea împiedica pe Ofir să-și 
îndeplinească misiunea. Când Ramses avea să fie lovit de 
moarte, în Hatti ar fi izbucnit o nouă confruntare. 

— Voi doi, le ordonă Ofir lui Baduch și lui Amos, continuaţi să 
vă infiltraţi printre evrei. Oamenii voştri să se declare adepţi ai 
lui Yahwe și să-i convingă pe cărămidari să-l urmeze pe Moise. 
Dolenta, sora regelui, ne va da informaţii despre cum merg 
lucrurile la curte în absenţa perechii regale. Eu o să mă ocup de 
Kha oricare ar fi măsurile de protecţie de care este înconjurat. 

— Eu mi-l rezerv pe Acha, bombăni Șenar. 

— Ai altceva mai bun de făcut, îl potoli Ofir. 

— Vreau să-l ucid cu mâinile mele înainte de a-l elimina pe 
fratele meu! 

— Și ce-ar fi dacă ai începe chiar cu acesta din urmă? 

Propunerea magului îi provocă lui Șenar o nouă izbucnire de 
furie împotriva tiranului care îi răpise tronul. 

— Eu plec din nou la Pi-Ramses pentru a coordona de acolo 
strădaniile noastre; tu, Șenar, o pornești înspre sud. 

Șenar se scărpină în barbă. 

— Să-l întârzii pe Ramses... Asta ai de gând? 

— Aştept să faci mult mai mult. 

— Cu ce? 

Ofir era nevoit să dezvăluie strategia lui Muwattalis. 


— Hitiţii vor invada Delta, nubienii vor trece graniţa și vor 
ataca la Elephantine. Ramses nu va reuși să stingă incendiile pe 
care le vom aprinde noi în același timp și în mai multe locuri. 

— Pe ce mijloace mă pot baza? 

— Un detașament de războinici bine antrenați care te 
așteaptă, lângă Orașul Soarelui, și șefii triburilor nubiene cărora 
le facem daruri însemnate de mai multe luni. Mergând în inima 
acestei regiuni, Ramses nu-și dă seama că se aruncă orbește 
într-o capcană. Fă în așa fel încât să nu se întoarcă viu de acolo. 

Un zâmbet larg lumină faţa lui Șenar. 

— Eu nu cred nici în Dumnezeu nici în zei, dar încep să cred 
din nou în norocul meu. De ce nu mi-ai spus mai demult de 
acești aliaţi preţioși? 

— Astea erau ordinele pe care le primisem. 

— Acum încalci aceste ordine? 

— Am încredere în tine, Șenar. Acum, știi totul despre 
indicaţiile pe care le-am primit din Hatti. 

Agitat peste măsură, fratele lui Ramses smulse câteva 
buruieni de pe jos, le aruncă în vânt, se ridică, nervos, și făcu 
câţiva pași încolo și încoace. În sfârșit, avea și el puterea de a 
acţiona după cum îl tăia capul, fără a mai fi nevoie ca magul să 
fie de față. Ofir se folosea prea mult de magie, de viclenie și de 
forțe ascunse; el, Șenar, avea să adopte o strategie mai puţin 
complicată și mult mai brutală. 

În mintea sa, o sumedenie de idei se îngrămădeau deja. Să 
întrerupă călătoria lui Ramses într-un mod definitiv... Nici nu mai 
avea un alt ţel. 

Ramses... Ramses cel Mare, a cărui reușită nerușinată îi 
stătea pe suflet tot timpul! Șenar nu-și făcea iluzii în privința 
mijloacelor sale limitate, dar el avea o calitate pe care nici cea 
mai mare dezamăgire n-o putea anula: încăpăţânarea. Pe 
măsura staturii adversarului, ranchiuna sa care creștea în 
fiecare zi îi dădea puterea să-l înfrunte pe stăpânul celor Două 
Țări. 

Timp de câteva clipe, pătruns de pacea câmpurilor întinse din 
jur, Șenar șovăi. 

Ce avea el să-i reproșeze lui Ramses? De la urcarea sa pe 
tron, urmașul lui Seti nu făcuse nicio greșeală, nici faţă de ţara 
sa, nici față de poporul egiptean. El îi pusese pe toţi la adăpost 


de nenorociri, se comportase ca un războinic viteaz, apărase 
prosperitatea oamenilor și dreptatea. 

Ce avea, așadar, să-i reproșeze în afara faptului că era 
Ramses cel Mare? 

În timpul unui sfat la care luau parte cei mai importanţi 
reprezentanţi ai castei militarilor și ai celei negustorești, 
împăratul  Muwattalis a repetat cuvintele unuia dintre 
predecesorii săi: „în zilele noastre, omorul a devenit o practică 
obișnuită în familia regală; regina a fost asasinată, fiul regelui a 
fost și el asasinat. Așa că este necesar, pentru a ne feri de 
asemenea drame, să impunem o lege: nimeni să nu omoare un 
membru al familiei regale, nimeni să nu scoată sabia sau 
pumnalul din teacă împotriva lui; trebuie să se ajungă la o 
înţelegere în privinţa găsirii unui succesor al suveranului.” 

Afirmând cu tărie, în același timp, că problema urmașului la 
tron nu era de actualitate, împăratul și-a mărturisit bucuria că 
vremea omorurilor trecuse și-și exprima din nou încrederea în 
Hattușil, fratele său, și în Uri-Teșub, fiul său. Pe acesta din urmă 
l-a confirmat în funcţia de comandant-șef al armatei; fratelui său 
îi dăduse misiunea de a stimula economia și de a menţine 
legături trainice cu aliaţii străini ai ţării Hatti. Cu alte cuvinte, el 
îi retrăgea lui Hattușil orice putere militară și-l făcea invulnerabil 
pe Uri-Teșub. 

judecând după zâmbetul triumfător al lui Uri-Teșub și după 
expresia de dezamăgire a lui Hattușil, nu era greu de ghicit care 
era urmașul pe care și-l alesese Muwattalis, chiar și fără să 
pronunţe vreun nume. 

Plictisit și obosit peste măsură, înfofolit în mantia sa de lână 
roșie cu negru, împăratul nu comentă deloc deciziile luate și ieși 
din sală, înconjurat de garda sa personală. 

Tt 

Turbând de furie, frumoasa preoteasă Putuhepa aruncă pe jos 
și călcă în picioare cerceii din argint pe care îi primise în ajun de 
la soțul său, Hattușil. 

— Este ceva de necrezut! Fratele tău împăratul te face una cu 
pământul și tu habar n-aveai de așa ceva! 


— Muwattalis este un om foarte ascuns... Și, de altfel eu îmi 
păstrez o serie de funcții importante. 

— Fără armată, tu nu ești decât o marionetă supusă bunului 
plac al lui Uri-Teșub. 

— Imi rămân prieteniile strânse cu generali și ofițeri din 
fortărețele care păzesc frontierele noastre. 

— Dar fiul împăratului domnește deja ca un adevărat stăpân 
peste capitală! 

— Uri-Teșub sperie spiritele mai înţelegătoare. 

— Câte bogății va trebui să le dăruim acestor oameni pentru 
a-i convinge să nu treacă în tabăra lui? 

— Negustorii ne vor sări în ajutor. 

— De ce și-a schimbat părerea împăratul? Părea să-l 
dușmănească pe fiul său și aprobase ideea mea de a-l suprima. 

— Muwattalis nu face niciodată cum îl taie capul, aminti 
Hattușil; fără îndoială, a trebuit să ţină cont de amenințările din 
partea castei militare. El i-a potolit pe militari redându-i lui Uri- 
Teșub vechile privilegii. 

— Este o mare neghiobie! Nebunul ăsta războinic va profita 
de așa ceva pentru a lua puterea. 

Hattușil reflectă timp de câteva clipe. 

— Mă întreb dacă, în felul acesta, împăratul nu a încercat să 
ne trimită un mesaj într-un mod foarte discret. Uri-Teșub devine 
omul forte din Hatti, deci noi apărem în faţa lui ca o cantitate 
neglijabilă. Nu este acesta cel mai potrivit moment pentru a-l 
dobori? Eu sunt convins că împăratul îţi recomandă în felul 
acesta să te grăbești. Trebuie să lovești și s-o faci foarte repede. 

— Speram ca Uri-Teșub să vină, într-o zi sau alta, să se roage 
în templul zeiței Ishtar, pentru a cere și sfatul celor pricepuţi în 
ghicit viitorul. După această numire a sa, trebuie examinate cât 
mai repede măruntaiele unui uliu! Noul șef al armatei hitite 
trebuie să se grăbească să-și cunoască viitorul. Eu voi fi aceea 
care va oficia acest ritual. Când îl voi ucide, voi spune că a căzut 
victimă mâniei cerești. 

Purtându-și povara de cositor, de ţesături și de produse 
alimentare, catării intrau în capitala hitită cu pași rari, regulaţi. 
Conducătorii caravanelor îi mânau către o tejghea unde un 
negustor verifica lista și cantitatea de produse, stabilea modul în 


care puteau fi acordate creditele, semna contracte și-i ameninţa 
pe rău-platnici cu pedepse din partea justiţiei. 

Cel mai important reprezentant al castei negustorilor, un 
bărbat obez de vreo șaizeci de ani, se plimba încoace și încolo 
prin cartierul comercial. Cu un ochi atent supraveghea 
tranzacțiile și era gata să intervină în cazul vreunui litigiu. Când 
Hattușil îi ieși în cale, zâmbetul plin de amabilitate 
negustorească îi dispăru de pe buze. Purtând părul strâns cu o 
panglică, îmbrăcat cu un veșmânt dintr-o țesătură multicoloră, 
fratele împăratului părea mai nervos ca de obicei. 

— Am vești proaste, îi mărturisi negustorul. 

— Necazuri cu furnizorii? 

— Nu, mult mai rău: cu Uri-Teșub. 

— Dar... Împăratul mi-a încredințat mie conducerea 
economiei! 

— Lui Uri-Teșub nu pare să-i pese deloc de aceasta. 

— Ce nelegiuiri a mai făcut? 

— Pentru a-și plăti mai bine soldații, fiul împăratului a hotărât 
să încaseze un nou impozit pe fiecare tranzacție comercială. 

— O să înaintez un protest serios. 

— N-are niciun rost, este prea târziu. 

Hattușil era ca un naufragiat pierdut în valuri; pentru prima 
dată, împăratul nu-i făcuse nicio destăinuire așa că el, fratele 
său, afla o veste importantă nu din gura lui Muwattalis, ci de 
undeva din afara palatului. 

— O să-i cer împăratului să anuleze acest impozit. 

— O să dai greș, îi prezise negustorul. Uri-Teșub vrea să 
refacă vechea putere militară hitită asuprind casta negustorilor 
și jefuindu-i de averi. 

— Am să mă opun la așa ceva. 

— Să te ajute zeii, Hattușil. 

De mai bine de trei ore, Hattușil aștepta într-o săliță înghețată 
din palatul împăratului. De obicei, el intra fără niciun fel de 
ceremonial în apartamentele private ale fratelui său; de data 
aceasta, doi oameni din garda personală a lui Muwattalis nu-l 
lăsaseră să mai treacă și un șambelan îi ascultase dorinţa de a-l 
vedea pe rege, dar fără să-i mai spună când putea să fie primit 
de către acesta. 


În curând, se făcea noapte. Hattușil îi spuse unuia dintre 
paznici: 

— Anunţă-l pe șambelan că n-o să mai aştept prea mult. 

Soldatul șovăi, schimbă o privire cu camaradul său, după care 
dispăru pentru câteva clipe. Celălalt părea să fie gata să-l 
străpungă cu lancea pe Hattușil, dacă acesta ar fi încercat să 
intre cu forţa. 

Șambelanul își făcu din nou apariţia, însoțit de șase gărzi cu o 
uitătură dușmănoasă. Fratele împăratului se gândi că aveau de 
gând să-l aresteze și să-l arunce într-o temniţă din care să nu 
mai iasă nicicând. 

— Ce doriţi? îl întrebă șambelanul. 

— Să-l văd pe împărat. 

— V-am mai spus o dată că astăzi nu primește pe nimeni. N- 
are rost să mai așteptați. 

Hattușil se îndepărtă, iar gărzile rămaseră nemișcate. 

Pe când ieșea din palat, se întâlni în drum cu Uri-Teșub, 
strălucind de putere. Cu un zâmbet disprețuitor pe buze, 
comandantul-șef al armatei nici nu catadicsi să-l salute pe 
Hattușil. 

Din înaltul terasei palatului, împăratul Muwattalis își privea 
capitala, Hattuşaş. Adevărată stâncă fortificată, în inima 
stepelor aride, orașul fusese înălțat ca să stea mărturie 
existenţei unei forțe invincibile. Văzând-o, oricare invadator care 
s-ar fi apropiat cu gând să-l cucerească, ar fi făcut calea 
întoarsă. Nimeni nu putea pune stăpânire pe turnurile sale, 
nimeni nu ar fi ajuns la acropola imperială care domina templele 
închinate zeităților. 

Nimeni, în afară de Ramses. 

De când acest faraon urcase pe tronul Egiptului, el făcuse să 
tremure marea fortăreață și dădea lovituri grele imperiului. 
Gândul îngrozitor al înfrângerii îl apăsa câteodată pe Muwattalis; 
la Kadesh, evitase dezastrul, dar mai putea el spera că urma să 
aibă și în viitor același noroc? Ramses era tânăr, năvalnic, iubit 
de zei, și nu s-ar fi lăsat până nu îndepărta ameninţarea hitită. 

EI, Muwattalis, căpetenia unui popor de războinici, trebuia să 
născocească o altă strategie. 

Șambelanul îi anunţă vizita lui Uri-Teșub. 

— Să intre. 


Pasul apăsat al militarului făcu să vibreze lespezile din 
pardoseala terasei. 

— Zeul furtunii să te aibă în pază, tată! Armata va fi în curând 
gata să recucerească teritoriile pierdute. 

— Nu ai pus tu cumva un nou impozit care îi nemulțumește pe 
negustori? 

— Ăia sunt niște profitori și niște lași! Bogăţiile luate de la ei 
vor contribui la întărirea armatei noastre. 

— Vezi că ai intrat în domeniul pe care i l-am dat în grijă lui 
Hattușil. 

— Că mult îmi pasă mie de Hattușil! N-ai refuzat să-l primeşti? 

— Nu-ţi dau ţie socoteală de hotărârile mele. 

— M-ai ales ca urmaș, tată, și ai avut dreptate. Armata este 
plină de elan, poporul este liniștit. Te poţi baza pe mine ca să 
arăt lumii ce puternici suntem și să-i masacrăm pe egipteni. 

— Știu cât ești de viteaz, Uri-Teșub, dar mai ai încă multe de 
învăţat; politica externă pe care o duce Hatti nu se reduce doar 
la un permanent conflict cu Egiptul. 

— Nu există decât două feluri de oameni: învingătorii și 
învinșii. Hitiţii nu pot face parte decât din prima categorie. 
Datorită mie, noi o să ieșim și de data aceasta învingători. 

— Multţumește-te doar la a-mi asculta ordinele. 

— Când o să atacăm? 

— Am alte planuri, fiule. 

— De ce să mai amânăm o înfruntare pe care imperiul o cere? 

— Pentru că trebuie să ducem tratative cu Ramses. 

— Noi, hitiţii, am ajuns să ne târguim cu dușmanul... Ti-ai 
pierdut minţile, tată? 

— Nu-ţi dau voie să-mi vorbeşti pe un asemenea ton! se 
burzului Muwattalis. Îngenunchează în faţa împăratului tău și 
cere-ţi iertare pentru ce ai spus. 

Uri-Teșub nici nu se mișcă, rămânând cu braţele încrucișate. 

— Fă cum ţi-am spus, dacă nu... 

Cu răsuflarea întretăiată, cu buzele strâmbate într-un rânjet 
sinistru, cu ochii rotindu-se în orbite, Muwattalis își duse mâinile 
la piept și se prăbuși pe jos. 

Uri-Teșub nu făcea decât să se uite nepăsător la el. 

— Inima... inima mea este ca piatra... Cheamă-l pe doctorul 
palatului. 


— Îţi cer să-mi dai puteri depline. De-acum încolo, numai eu o 
să dau ordine armatei. 

— Un doctor, repede... 

— Renunţă la tron. 

— Sunt tatăl tău... O să mă lași... să mor? 

— Renunţă la domnie. 

— Eu... eu renunţ. Ai... cuvântul meu. 

Cei din sfatul șefilor de trib îl ascultară cu cea mai mare 
atenţie pe Moise. Achitarea lui îi crescuse atât de mult 
popularitatea încât glasul celui pe care lumea începuse să-l 
numească „profetul” trebuia să fie ascultat. 

— Dumnezeu te-a ferit, constată Libni cu o voce răgușită; 
adu-i laudă și petrece-ţi restul vieţii în rugăciune. 

— Tu știi foarte bine ce am eu de gând. 

— Nu-ţi bate joc de norocul pe care l-ai avut, Moise. 

— Dumnezeu mi-a poruncit să scot poporul evreu din Egipt și 
eu am să mă supun poruncii Lui. 

Aaron bătu în podea cu toiagul. 

— Moise are dreptate: trebuie să facem ceva ca să ne 
căpătăm independenţa. Când o să trăim pe pământul nostru, o 
să avem parte, în sfârșit, de fericire și de prosperitate. Să 
plecăm cu toţii din Egipt, să împlinim voinţa lui Yahwe! 

— De ce să ducem poporul nostru pe drumul nenorocirii? se 
revoltă Libni. Armata îi va masacra pe răsculați, poliția îi va 
aresta pe cei care nu se supun! 

— Să nu ne lăsăm cuprinși de frică, îi sfătui Moise; numai în 
credința noastră vom găsi tăria de a-l învinge pe Faraon și de a 
scăpa de mânia sa. 

— Nu ne-ar fi de ajuns să ne închinăm lui Yahwe aici, pe 
pământul acesta pe care ne-am născut? 

— Dumnezeu mi s-a arătat și El mi-a vorbit, le aminti Moise; El 
este Acela care v-a arătat ce soartă veţi avea. Dacă Il refuzăm, 
înseamnă să mergem spre pieire. 

Kha era fermecat. Setau îi vorbea despre energia care umblă 

prin univers și însuflețeşte toate ființele, de la grăuntele de nisip 


până la stea, energie concentrată în statuile zeităților. În 
interiorul templelor în care Setau îi dădea voie să intre, fiul cel 
mare al lui Ramses nu se putea opri să nu contemple corpurile 
lor de piatră. 

Copilul era încântat. Un preot îi purificase mâinile și picioarele 
și-i dăduse să poarte o pânză albă în jurul șoldurilor, înainte de 
a-i cere să-și purifice gura cu natron. Încă de la primii pași făcuţi 
în interiorul sanctuarului, lume tăcută și plină de miresme, Kha 
simţise prezenţa unei forțe ciudate, această „magie” care lega 
între ele elementele vieţii și din care Faraonul se hrănea el 
însuși, pentru a-i hrăni, la rândul lui, pe supuși. 

Setau îi arătă lui Kha laboratorul din templul lui Amon, ai cărui 
pereţi erau acoperiţi de scrieri care dezvăluiau secretele de 
preparare a unguentelor rituale și a leacurilor folosite de zei 
pentru a îngriji ochiul lui Horus, astfel încât lumea să nu fie 
lipsită de lumină. 

Kha descifra textele cu lăcomie și încerca să păstreze în 
memorie cât mai multe hieroglife; și-ar fi dorit chiar să locuiască 
acolo, în sanctuar, pentru a studia în amănunţime toate aceste 
scrieri. Doar datorită acestor semne purtătoare de viaţă se 
transmitea înțelepciunea strămoșilor. 

— Aici se dezvăluie adevărata magie, îl lămuri Setau; ea este 
arma pe care Dumnezeu a dat-o oamenilor pentru a îndepărta 
nenorocirile și a nu mai suferi loviturile destinului. 

— Putem scăpa de destinul nostru? 

— Nu, dar putem trăi conștienți; nu înseamnă asta să te 
ferești de loviturile destinului? Dacă știi să faci ca viaţa cotidiană 
să devină magică, vei dispune de o forță care-ţi va permite să 
cunoști secretele cerului și ale pământului, ale zilei și ale nopţii, 
ale munţilor și ale râurilor; vei înțelege limbajul păsărilor și al 
peștilor, vei renaște în zori în tovărășia soarelui și vei vedea 
puterea divină plutind peste ape. 

— Ai să mă înveţi și pe mine formulele cunoașterii? 

— Poate, dacă ești silitor și vei ieși învingător din lupta dintre 
vanitate și lene. 

— O să mă lupt din toate puterile pentru asta! 

— Tatăl tău și cu mine plecăm în sudul ţării și vom lipsi mai 
multe luni. 

Kha se îmbufnă. 


— Mi-ar fi făcut plăcere să rămâi aici și să mă înveţi adevărata 
magie. 

— Transformă această încercare în cucerire. Vei veni aici în 
fiecare zi și vei primi în conștiința ta semnele sacre pe care le 
vezi trăind în această piatră; în felul acesta, vei fi apărat de 
orice atac din afară. Pentru mai multă siguranță, am să-ţi dau o 
amuletă și o țesătură protectoare. 

Setau dădu la o parte capacul unei lădiţe din lemn aurit și 
scoase de acolo o amuletă în formă de codiţă de papirus, 
simbolizând vigoarea și satisfacția sufletească. O puse pe un 
șnur și i-o petrecu lui Kha în jurul gâtului. Apoi desfăcu o 
panglică și, cu cerneală proaspătă, desenă amănunţit un ochi; 
când cerneala se uscă, el înfășură panglica la încheietura mâinii 
stângi a băiatului. 

— Ai grijă să nu pierzi amuleta aceasta și nici această codiță 
de papirus; ele vor împiedica pătrunderea energiilor negative în 
sângele tău. Au fost încărcate cu fluid de către preoţi și 
acționează preventiv. 

— Șerpii sunt aceia care deţin formulele? 

— Ei știu mult mai multe decât noi despre viaţă și despre 
moarte, cele două aspecte ale realităţii; perceperea mesajelor 
pe care le trimit ei trebuie să constituie începuturile oricărei 
științe. 

— Aș vrea să fiu ucenicul tău și să prepar și eu leacuri. 

— Destinul tău nu este de a îngriji, ci de a domni. 

— Eu nu vreau să domnesc! Mie îmi plac hieroglifele și 
formulele de cunoaștere. Un faraon trebuie să aibă de-a face cu 
prea mulţi oameni și să rezolve prea multe probleme. Eu prefer 
tăcerea. 

— Viaţa nu se potrivește întotdeauna cu dorințele noastre. 

— Cum să nu, dacă avem la dispoziţie magia! 

Moise lua masa de prânz cu Aaron și cu doi șefi de trib care 
susțineau ideea exodului. 

Cineva bătu la ușă. Aaron deschise și Serramanna trecu 
pragul încăperii. 

— Moise este aici? 

— Cei doi șefi de trib se postară în fața profetului. 

— Eu sunt Moise. 

— Urmează-mă Moise. 


— Unde vrei să-l duci? vru să știe Aaron. 

— Asta nu te interesează. Nu mă obligați să folosesc forţa. 

Moise făcu câţiva pași înainte. 

— Vin cu tine, Serramanna. 

Sardul îl urcă pe evreu în carul său. Escortat de alte două care 
ale poliţiei, ieși în mare viteză din Pi-Ramses, traversă câmpurile 
și coti spre deșert. 

Serramanna se opri la poalele unui deal care domina o 
întindere nesfârșită de nisip și de pietriș. 

— Urcă-te până în vârf, Moise. 

Urcușul nu era deloc greu. 

Așezat pe un bolovan ros de vânturi, Ramses îl aștepta. 

— lubesc deșertul la fel ca tine, Moise; n-am petrecut noi 
ceasuri de neuitat în Sinai? 

Profetul se așeză și el alături de faraon și-și îndreptară 
privirile în aceeași direcție. 

— Care este zeul care a pus stăpânire pe sufletul tău, Moise? 

— Zeul unic, adevăratul Dumnezeu. 

— Pentru că ai studiat înțelepciunea Egiptului, ţi-ai deschis 
spiritul mai multor fațete ale divinului. 

— Să nu crezi că mă poţi aduce iarăși înspre trecut. Poporul 
meu are un viitor și acest viitor și-l va realiza în afara Egiptului. 
Dă-le voie evreilor să meargă în deșert, la trei zile de mers, 
pentru a aduce acolo sacrificii lui Yahwe. 

— Ştii bine că așa ceva nu este posibil. Pentru a sta câtva 
timp acolo, ar fi nevoie de o protecţie masivă din partea 
armatei. În împrejurările actuale, n-ar fi exclus ca beduinii să 
întreprindă un raid care ar face numeroase victime în rândul 
unei populaţii neînarmate. 

— Yahwe ne va apăra. 

— Evreii sunt supușii mei și eu răspund de securitatea lor. 

— Suntem prizonierii tăi. 

— Evreii sunt liberi să plece și să vină după bunul lor plac, să 
intre și să iasă din Egipt, dacă respectă legea. Ceea ce îmi ceri 
tu, în vreme de război, nu este prea înţelept. In plus, nu te vor 
urma prea mulţi dintre ai tăi. 

— Îmi voi conduce poporul către Țara care i-a fost făgăduită. 

— Unde se află ea? 

— Yahwe o să ne arate unde este. 

— Evreii sunt atât de nefericiţi în Egipt? 


— Nu are importanţă. Ceea ce contează este doar voinţa lui 
Yahwe. 

— De ce atâta încrâncenare? La Pi-Ramses există sanctuare în 
care pot fi veneraţi și zeii străini. Evreii își pot exercita credința 
după bunul lor plac. 

— Asta nu ne mai este de ajuns; Yahwe nu admite prezența 
unor zei falși. 

— N-o lua razna, Moise! Dintotdeauna, în ţara noastră, 
înţelepții au venerat unitatea divinului în Principiul său și 
multiplicitatea în manifestare. Când Akhenaton a încercat să-l 
impună pe Aton în detrimentul altor forțe creatoare, a comis o 
mare greșeală. 

— Doctrina lui renaște astăzi, după ce a fost înlăturat tot ceea 
ce era fals. 

— Venerarea unui zeu unic și numai a aceluia va împiedica 
schimburile de divinităţi dintre țări și va îndepărta speranţa unei 
înfrăţiri între popoare. 

— Yahwe este cel care-i apără și-i ajută pe cei drepţi. 

— Uiţi de Amon? El alungă răul, ascultă rugămintea celui care 
vine către el cu un suflet plin de iubire, aleargă într-o clipă în 
ajutorul celui care-i cheamă. Amon este medicul care redă 
vederea unui orb fără să se folosească de leacuri, el este în 
același timp și unul și mai mulți. 

— Evreii nu-l venerează pe Amon, ci pe Yahwe; și Yahwe îi va 
călăuzi în întâmpinarea destinului lor. 

— O doctrină prea rigidă duce la moarte, Moise. 

— Hotărârea mea este luată și nu mi-o voi schimba. Aceasta 
este voinţa lui Dumnezeu. 

— Nu cumva este curată vanitate să crezi că ești singurul care 
cunoaște aceste lucruri? 

— Nu mă interesează părerea ta. 

— Așadar, prietenia noastră nu mai există. 

— Evreii mă vor alege ca șef al lor: tu, tu ești stăpânul unei 
țări care ne ţine în captivitate. Oricât de puternice ar fi prietenia 
și prețuirea pe care le am pentru tine, ele vor trebui să dispară 
în faţa misiunii mele. 

— Dacă te încăpăţânezi, vei încălca Regula lui Maat. 

— Nu mă interesează! 


— Crezi că te afli deasupra regulii veșnice a universului, care 
exista chiar înainte de a fi apărut omenirea și va dura chiar și 
după dispariţia ei? 

— Singura lege pe care o respectă evreii este cea a lui Yahwe. 
Ne dai voie să mergem în deșert și să oferim acolo sacrificii în 
onoarea Lui? 

— Nu, Moise; cât timp sunt în război cu hitiţii, nu-mi este 
permis să înfrunt un asemenea risc. Nici cea mai mică tulburare 
nu trebuie să dezorganizeze sistemul nostru de apărare. 

— Dacă tu refuzi în continuare, Yahwe îmi va întări braţul și 
voi săvârși mai multe minuni care vor duce ţara ta într-o stare 
de disperare. 

Ramses se ridică. 

— La lucrurile de care ești sigur, prietene, mai adaugă unul: 
niciodată nu voi ceda unui șantaj. 

Caravana înainta printr-o regiune aridă. Delegaţia egipteană, 
compusă din vreo treizeci de bărbaţi călări, scribi și militari, și 
cam dintr-o sută de catâri încărcaţi cu cadouri, înainta printre 
doi pereţi stâncoși în care erau sculptate figuri uriașe ale unor 
războinici hitiţi aflaţi în marș către sud, adică în direcţia 
Egiptului. Acha citi inscripţia: „Zeul furtunii îi călăuzește pe 
războinici și le oferă în dar victoria.” 

De mai multe ori, șeful diplomaţiei egiptene fusese nevoit să-i 
dojenească și să-i îmbărbăteze pe membrii grupului, năuciţi de 
peisajele neliniștitoare și de prezenţa unor forțe obscure care 
cutreierau prin păduri, printre dealuri și peste masivele 
muntoase. Deși nu se simţea nici el prea în largul lui, Acha îi 
îndemna la mers, fericit că putea scăpa de bandele de tâlhari 
care bântuiau prin regiune. 

Delegaţia ieși din defileul pe care-i străbătuse, porni de-a 
lungul unui râu, trecu prin fața stâncilor împodobite și ele cu 
anatolieni cu expresie agresivă, apoi înaintă pe o câmpie bătută 
de vânturi. În depărtare se vedea o colină pe care fusese 
construită o fortăreață, ca o uriașă și amenințătoare bornă de 
graniţă a imperiului. 


La un moment dat, nici animalele nu mai vrură să-și continue 
drumul; cei care-i mânau se folosiră de toate mijloacele de 
convingere pentru a-i face să meargă mai departe în direcţia 
sinistrei construcţii. 

La creneluri, se puteau zări arcași gata să-și arunce săgețile. 

Acha le ordonă membrilor delegaţiei să descalece și să-și 
pună armele pe pământ. 

Agitând un steag multicolor, un herald făcu câţiva pași către 
intrarea în fortăreață. 

O săgeată sfărâmă coada steagului, a doua se înfipse în 
pământ, în faţa lui, iar o a treia îi făcu o zgărietură la umăr. 
Strâmbându-se de durere, omul făcu cale-ntoarsă. 

Imediat, soldaţii egipteni puseră mâna pe arme. 

— Nu, urlă Acha, nu vă atingeţi de arme! 

— Doar n-o să ne lăsăm măcelăriți aici fără să facem nimic! 
protestă un ofiţer. 

— Comportarea lor este neobișnuită. Pentru ca hitiţii să fie 
atât de nervoși și gata să se apere astfel, trebuie ca evenimente 
grave să se fi produs în imperiu, dar ce fel de evenimente? N-o 
să știu decât după ce o să vorbesc cu comandantul fortăreței. 

— După o asemenea primire, doar n-o să credeţi că... 

— La cu tine zece oameni și porniţi în galop spre poziţiile 
noastre avansate; trupele din protectoratele noastre să intre în 
stare de alarmă, ca și cum ar fi atacate de o forță armată hitită. 
De asemenea, să fie trimiși mesageri care să-l informeze pe 
Faraon despre situaţia de aici, pentru ca linia noastră de apărare 
de la nord-est să fie pe picior de război. Îndată ca va fi posibil, îi 
voi trimite regelui informaţii mai amănunțite. 

Foarte fericit că va ajunge în locuri mai primitoare, ofițerul nu 
așteptă să i se spună de două ori. El își alese zece oameni, îl 
înlocui pe stegarul rănit și porni în galop în fruntea micului 
detașament. 

Cei care rămăseseră împreună cu Acha nu erau prea încântați 
de situaţie. Tânărul diplomat scrise pe un papirus câteva rânduri 
cu caractere hitite, menţionând numele și funcţiile sale, fixă 
documentul în vârful unei săgeți și-l puse pe un arcaș s-o trimită 
în poarta fortăreței. 

— Aveţi răbdare, le recomandă Acha celorlalţi; ori ne primesc 
ca să avem o discuţie, ori ne ucid pe toți. 

— Dar... noi suntem o solie! îi aminti un scrib. 


— Dacă hitiţii îi ucid pe diplomaţii care cer să stea de vorbă cu 
ei, înseamnă că a început o fază nouă, neobișnuită, a războiului. 
Asta nu este o informaţie de cea mai mare importanţă? 

Scribul înghiţi în sec și tăcu. 

— N-am putea să batem în retragere? 

— N-ar fi prea frumos. Noi reprezentăm diplomaţia Maiestăţii 
sale. 

Nu prea convins de măreţia acestui argument, scribului și 
colegilor săi li se făcuse pielea ca de găină. Poarta fortăreței se 
deschise, lăsând să treacă trei călăreţi hitiţi. 

Un ofițer cu coif pe cap, purtând o platoșă groasă, luă mesajul 
și-l citi. Apoi le dădu ordin soldaţilor să-i înconjoare pe egipteni. 

— Urmatţi-ne, porunci el. 

În interior fortăreața arăta la fel de sinistru ca pe dinafară. 
Ziduri reci, camere îngheţate, o armurărie, dormitoare, 
infanteriști care făceau instrucție... Această atmosferă 
înăbușitoare îi opri lui Acha răsuflarea în gât, dar îi încurajă pe 
membrii soliei care se simțeau deja prizonieri. 

După o așteptare de câteva clipe, ofițerul cu coif reapăru. 

— Cine este ambasadorul Acha? 

Acesta veni mai în faţă. 

— Comandantul fortăreței dorește să vă vadă. 

Acha fu condus într-o încăpere pătrată, încălzită de focul 
dintr-un șemineu. Lângă foc, un bărbat de statură mijlocie, 
îmbrăcat cu o mantie groasă de lână. 

— Bine ai venit în Hatti; mă bucur să te revăd, Acha. 

— Pot să-ţi mărturisesc că sunt foarte surprins să te văd aici, 
Hattușil. 

— Care este misiunea cu care a venit la noi ministrul 
Afacerilor externe al Faraonului? 

— Să-i ofere împăratului o sumedenie de daruri. 

— Suntem în război... Nu se prea obișnuiește un asemenea 
lucru. 

— Conflictul dintre cele două țări ale noastre trebuie să 
dureze la nesfârșit? 

Hattușil nu-și ascunse surprinderea. 

— Ce-ar trebui să înțeleg din asta? 

— Că mi-ar plăcea să fiu primit de împărat pentru a-i vorbi 
despre ceea intenţionează Ramses. 


Hattușil își încălzi mâinile la foc. 

— Va fi greu... foarte greu. 

— Vrei să spui: imposibil? 

— Întoarce-te în Egipt, Acha... Nu, nu pot să te las să pleci... 

Văzându-l atât de nehotărât pe interlocutorul său, Acha se 
hotărî să-i spună adevărul. 

— Am venit să-i propun pacea lui Muwattalis. 

Hattușil se întoarse brusc către el. 

— Este o cursă sau o glumă? 

— Faraonul este convins că aceasta ar fi cea mai înțeleaptă 
cale pentru Egipt, ca și pentru Hatti. 

— Ramses să dorească pacea? De necrezut! Nemaipomenit! 

— Mie îmi revine misiunea de a vă convinge de acest lucru și 
de a purta negocierile. 

— Renunţă, Acha. 

— Care ar fi motivul? 

Hattușil aprecie favorabil sinceritatea  oaspetelui său. 
Ajungând în acest stadiu al discuţiei, ce rost mai avea să-i 
ascundă adevărul. 

— Împăratul a suferit o criză de inimă. Fără să mai poată 
vorbi, paralizat, el nu mai este capabil să guverneze. 

— Cine exercită acum puterea? 

— Fiul său, Uri-Teșub, comandantul șef al forțelor armate. 

— Muwattalis nu-ţi mai acordă încrederea sa? 

— Mi-a dat în grijă economia și diplomaţia. 

— Eşti, așadar, interlocutorul meu cel mai autorizat. 

— Nu mai sunt nimic, Acha; propriul meu frate îmi închidea 
toate ușile în nas. Îndată ce am aflat de starea lui de sănătate, 
m-am refugiat aici, în această fortăreață, unde garnizoana mi-a 
rămas credincioasă. 

— Uri-Teșub o să se proclame împărat? 

— Imediat ce moare Muwattalis. 

— De ce renunţi să mai lupţi, Hattușil? 

— Nu mai am mijlocele necesare pentru a lupta. 

— Armata este în întregime în mâinile lui Uri-Teșub? 

— Unii dintre ofiţeri se tem de temperamentul său foarte 
impulsiv și radical, dar ei sunt nevoiţi să tacă. 

— Sunt gata să mă duc în capitala voastră și să-i prezint 
propunerile noastre de pace. 


— Uri-Teșub nu cunoaște cuvântul „pace”! N-ai nicio șansă de 
reușită. 

— Unde îţi este soţia, Putuhepa? 

— Ea n-a plecat din Hattușaș. 

— N-a fost o imprudenţă din partea ei? 

Hattușil se întoarse din nou către foc. 

— Putuhepa are un plan pentru a frâna ascensiunea lui Uri- 
Teșub. 

t 

Nobila și mândra Putuhepa medita de trei zile în templul zeiței 
Ishtar. Când specialistul în ghicit puse pe un altar leșul unui 
vultur doborât de un arcaș, ea înţelese că sosise clipa așteptată. 

Cu o diademă de argint prinsă în păr, înveșmântată într-o 
lungă robă vișinie, Putuhepa strânse în pumn mânerul 
pumnalului pe care avea să-l împlânte în spatele lui Uri-Teșub 
pe când el se va apleca deasupra măruntaielor vulturului, la 
îndemnul ghicitorului. 

Frumoasa preoteasă visase la o pace imposibilă, la o 
împăcare între toate forțele active din Hatti și la un armistițiu cu 
Egiptul; dar însăși existența lui Uri-Teșub făcea ca planurile sale 
să se piardă în neant. 

Numai ea îl putea împiedica pe acest demon să ducă la bun 
sfârșit planurile sale de distrugere, numai ea îi putea oferi 
puterea soțului ei, Hattușil, care ar fi readus imperiul pe făgașul 
raţiunii. 

Uri-Teșub intră în sanctuar. 

Putuhepa era ascunsă în spatele unei coloane groase, în 
apropiere de altar. 

Fiul împăratului nu venise de unul singur. Patru soldați îi 
asigurau paza. Deși îi era greu să accepte așa ceva, Putuhepa ar 
fi trebuit să renunţe la ceea ce își pusese în gând și să iasă din 
templu fără a fi văzută; dar când s-ar mai fi întâlnit cu o 
asemenea ocazie? În situaţia actuală, Uri-Teșub se ferea să-și 
asume chiar și cel mai mic risc. Dacă ar fi acţionat suficient de 
iute, soția lui Hattușil ar fi reușit să-l ucidă pe viitorul tiran, dar 
ar fi fost ucisă și ea de gărzile de corp. 

Dacă s-ar fi ferit de acest sacrificiu, ar fi fost o lașitate din 
partea ei. Trebuia să se gândească în primul rând la viitorul ţării 
sale și abia mai apoi la propria sa viaţă. 


Ghicitorul spintecă pe burtă vulturul și în jurul său se răspândi 
o duhoare insuportabilă. Trăgând cu degetele măruntaiele, el le 
puse pe altar. 

Uri-Teșub se apropie, lăsându-i la câţiva metri în urmă pe 
paznicii săi. Putuhepa strânse cu putere mânerul pumnalului și 
se pregăti să se arunce asupra victimei; trebuia să fie la fel de 
sprintenă ca o pisică sălbatică și să pună toată energia de care 
era capabilă în gestul acela ucigaș. 

Strigătul ghicitorului o ţintui pe loc. Uri-Teșub se dădu cu 
câţiva pași înapoi. 

— Stăpâne, aici este ceva îngrozitor! 

— Ce vezi tu în maţele astea? 

— Trebuie să vă schimbaţi planurile... Soarta nu vă este 
favorabilă. 

Lui Uri-Teșub îi venea să-i ia beregata bietului ghicitor, dar își 
dădu seama că de la soldaţii din gardă vestea s-ar fi răspândit 
peste tot. În Hatti, nimeni nu îndrăznea să nesocotească 
previziunile unui ghicitor. 

— Cât timp ar mai trebui să aştept? 

— Până când sorții vă vor fi favorabili, stăpâne. 

Furios la culme, Uri-Teșub ieși val-vârtej din templu. 


28 


La curte circulau cele mai felurite zvonuri despre plecarea 
perechii regale în Sud; unii susțineau că aceasta se va întâmpla 
neîntârziat, alţii că va fi amânată sine die, având în vedere 
situaţia tulbure din protectorate. Mai erau unii care pretindeau 
chiar că regele, în ciuda faptului că acolo se aflau „fiii regelui” în 
fruntea regimentelor, ar fi fost nevoit să plece din nou la război. 

Lumina pătrundea din plin în biroul lui Ramses ce medita în 
fața statuii care-i înfățișa pe tatăl său. Pe masa cea mare din 
mijloc, se aflau mesajele urgente venite din Canaan și din Siria 
de Sud. Străjer, câinele galben-auriu al regelui, dormea pe 
fotoliul stăpânului său. 

Ameni dădu buzna pe neașteptate în birou. 

— Un mesaj de la Acha! 

— Ai siguranţa că este de la el? 


— Este, fără îndoială, scrisul lui și a menţionat și numele meu 
sub o formă cifrată. 

— Pe ce cale a ajuns aici? 

— Prin unul dintre membrii reţelei sale care a sosit din Hatti. 
Nimeni altcineva nu s-a atins de acest mesaj. 

Ramses citi textul transmis de Acha și-și dădu astfel seama de 
importanţa tulburărilor care amenințau să destrame imperiul 
hitit. Acum înțelegea de ce mesajele celelalte ale lui Acha îl 
făcuseră să pună în stare de alarmă forturile de la graniţa de 
nord-est. 

— Hitiţii nu mai sunt în stare să ne atace, Ameni; regina și cu 
mine putem pleca. 

Având asupra sa amuleta și înscrisul magic, Kha transcria o 
problemă de matematică în care se cerea să se calculeze 
unghiul ideal al unei pante pe care puteau fi târâte până sus 
blocurile de piatră necesare înălțării unei construcții pe un teren 
cu multe denivelări. Sora sa, Meritamon, cânta din ce în ce mai 
bine la harpă, lucru de care era încântat micul său frăţior, 
Merenptah, care începea să meargă sub supravegherea atentă a 
lui Iset cea frumoasă și a Voinicului. Uriașul leu nubian, cu ochii 
pe jumătate închiși, îl urmărea cu o vizibilă plăcere pe omulețul 
care mergea clătinându-se încă și șovăind. 

Fiara ridică de îndată capul când Serramanna apăru la 
intrarea în grădină. Dându-și seama că sardul venea cu gânduri 
pașnice, se mulțumi să mârâie leneș, după care își reluă poziţia 
ca a unui sfinx. 

— Aş vrea să stau puţin de vorbă cu Kha, îi spuse el lui Iset 
cea frumoasă. 

— Dar ce s-a întâmplat... a făcut ceva rău? 

— Nu, bineînţeles că nu; dar m-ar putea ajuta în cercetările pe 
care le fac. 

— Imediat ce o să termine de rezolvat problema la care 
lucrează, o să ţi-l trimit. 

Serramanna făcuse pași serioși înainte. 

Ştia de-acum că un mag libian, pe nume Ofir, o ucisese pe 
nefericita Lita, moartă pentru că, naivă, crezuse într-o minune. 
Transformându-se într-un port-drapel al ereziei lui Akhenaton, se 
ascunsese în spatele acestei doctrine pentru a putea înșela cu 
ușurință pe anumiţi oameni și a-și masca rolul de spion în slujba 


hitiților. Nu mai era vorba despre simple presupuneri, ci despre 
dovezi sigure obținute prin interogarea unui negustor ambulant 
căzut în ochiurile plasei lui Serramanna în momentul în care 
apăruse la vechea locuinţă a lui Șenar, acolo unde Ofir se 
ascunsese mult timp. Personajul nu era, desigur, decât un agent 
mărunt al rețelei hitite; pentru că nu lucra decât sporadic pentru 
negustorul sirian Raia, șeful său direct care se întorsese de mult 
timp în Hatti, el nu fusese anunţat de faptul că activitatea 
secretă fusese descoperită și că toţi cei care erau implicaţi se 
împrăștiaseră care încotro. Temându-se că ar putea fi torturat, 
nefericitul spusese tot ce știa, permițându-i lui Serramanna să 
lămurească unele aspecte care mai rămăseseră neclare. 

Ofir rămânea, însă, de negăsit și Serramanna nu era pe deplin 
convins că Șenar își găsise moartea în deșert. Magul luase și el 
drumul către Hatti, împreună cu fratele lui Ramses? Experienţa 
îl învățase pe sard că răufăcătorii nu încetau niciodată să comită 
tot felul de rele și că imaginaţia lor nu avea limite. 

Kha se apropie de polițistul cel uriaș și ridică privirile înspre el. 

— Ești foarte înalt și foarte puternic. 

— Ești de acord să-mi răspunzi la câteva întrebări? 

— Te pricepi la matematică? 

— Știu să număr oamenii pe care-i comand și armele pe care 
le dau acestora. 

— Ştii să construieşti un templu sau o piramidă? 

— Faraonul mi-a dat o altă misiune: să-i descopar și să-i 
arestez pe criminali. 

— Mie îmi place să scriu și să citesc hieroglifele. 

— Perfect; chiar doream să vorbim despre pensula care ţi-a 
dispărut. 

— Era pensula mea preferată. Îmi pare foarte rău că n-o mal 
am. 

— De la întâmplarea aceasta, probabil că tu te-ai gândit mult 
la cele întâmplate. Sunt sigur că tu ai niște bănuieli și că o să 
mă ajuţi să-l descopăr pe vinovat. 

— Da, m-am gândit, dar nu pot fi sigur de nimic. Să acuzi pe 
cineva de furt este un lucru foarte grav și nu poţi vorbi fără să fii 
sigur de ceva. 

Maturitatea băiatului îl lăsă mut de uimire pe sard; dacă ar fi 
existat cu adevărat un indiciu, era sigur că nu i-ar fi scăpat lui 
Kha. 


— La oamenii din jurul tău ai observat un comportament 
neobișnuit? 

— Timp de câteva săptămâni, am avut un prieten nou. 

— Pe cine adică? 

— Diplomatul Meba. Dintr-o dată, el s-a interesat de ceea ce 
fac eu; și, la fel de brusc, a și dispărut. 

Un surâs larg se așternu pe figura încruntată a sardului. 

— Mulţumesc, printe Kha. 

La Pi-Ramses, ca și în celelalte orașe, sărbătoarea florilor era 
o zi de bucurie populară. Mai-mare peste toate preotesele, 
Nefertari nu uita că, încă de la prima dinastie, conducerea ţării 
fusese preocupată să fixeze un calendar al sărbătorilor care 
celebrau unirea cerului cu pământul. Prin ritualurile pe care le 
săvârșea perechea regală, întregul popor era părtaș la viaţa 
zeilor. 

Pe altarele templelor ca și în faţa fiecărei case, arta aranjării 
florilor era la mare preţ. Aici, buchete mari din diferite flori, 
frunze de palmier și tulpini de trestii; dincolo, lotuși, albăstrele, 
mandragore cu cozi lungi. 

Dansând pe ritmurile unor tamburine rotunde sau pătrate, 
agitând în mâini ramuri de acacia, purtând atârnate la gât 
ghirlande împletite din albăstrele și maci, preotesele zeiţei 
Hathor străbăteau principalele străzi ale capitalei unde tălpile 
lor călcau pe un covor din petale de flori. 

Sora lui Ramses, Dolenta, ţinuse morțiș să se arate în 
apropierea reginei a cărei frumusețe îi amuţea pe toţi aceia, 
bărbați sau femei, care avea norocul s-o vadă. Nefertari își 
amintea că, pe când era tânără fată, își dorea să devină ucenică 
în serviciul unei zeițe, undeva, departe de lume; cum și-ar fi 
putut ea imagina atunci îndatoririle unei mari soţii regale, a 
căror povară era din ce în ce mai apăsătoare? 

Procesiunea se îndrepta către templul lui Amon, întâmpinată 
de cântece de bucurie. 

— A fost stabilită data plecării, Maiestate? întrebă Dolenta. 

— Vasul nostru va fi încă de mâine pregătit de drum, îi 
răspunse Nefertari. 

— Curtea este în fierbere; se spune că veţi lipsi mai multe 
luni. 

— S-ar putea. 


— Veţi ajunge chiar... până în Nubia? 

— Aceasta este hotărârea Faraonului. 

— Egiptul are mare nevoie de voi amândoi! 

— Nubia face parte și ea din ţara noastră, Dolenta. 

— Este un ţinut câteodată primejdios... 

— Nu este deloc o călătorie de plăcere. 

— Ce motiv ar putea fi atât de urgent pentru a vă chema lao 
asemenea depărtare de capitală? 

Nefertari zâmbi, visătoare. 

— Dragostea, Dolenta. Doar dragostea. 

— Nu înțeleg, Maiestate. 

— Nu-i nimic, reflectam cu voce tare, spuse regina aflată cu 
gândul foarte departe. 

— Mi-ar plăcea tare mult să vă pot fi de folos cumva... Ce aș 
putea face în perioada în care veţi lipsi? 

— Ajut-o pe Iset dacă are nevoie de ceva; singurul lucru pe 
care-i regret este că nu am avut destul timp ca să mă ocup de 
educația lui Kha și a lui Meritamon. 

— Să vă aibă zeii în pază, așa cum știu ei cel mal bine. 

Îndată ce sărbătoarea lua sfârșit, Dolenta avea să-i transmită 
lui Ofir informaţiile pe care le culesese. Părăsind capitala pentru 
o perioadă atât de lungă de timp, se părea că Ramses și 
Nefertari făceau o mare greșeală de care dușmanii lor aveau să 
profite. 

Avându-l alături pe purtătorul său de sandale, Meba avea de 
gând să facă o lungă plimbare cu barca pe un lac de agrement 
din Pi-Ramses. Diplomatul simțea nevoia să reflecteze în timp ce 
contempla oglinda apei. 

Prins parcă într-un vârtej, Meba simțea că nu mai este el 
însuși. Ce altceva își mai putea dori decât o viață tihnită și 
îndestulată, într-un post înalt în care ar fi putut urzi intrigi abile 
pentru a-și consolida poziția? Dar el făcea parte dintr-o rețea de 
spionaj hitită, trudindu-se să distrugă Egiptul... Nu, el nu voise 
aşa ceva. 

Dar lui Meba Îi era frică. Se temea de Ofir, de privirile sale 
îngheţate, de violența pe care și-o stăpânea cu greu. Nu, îi era 
imposibil să mai scape din această capcană. Viitorul său 
depindea de căderea lui Ramses. 


Purtătorul sandalelor strigă la un barcagiu care dormea pe 
chei. Serramanna interveni. 

— Pot să vă fiu de folos, domnule Meba? 

Diplomatul tresări. 

— Nu, nu cred că... 

— Eu da! Mi-ar plăcea foarte mult o plimbare pe lacul acesta 
minunat. Îmi daţi voie să vâslesc eu? 

Forța fizică pe care o emana sardul îl înfricoșă pe Meba. 

— Cum vreţi. 

Pusă în mișcare de brațele lui Serramanna, barca se îndepărtă 
rapid de mal. 

— Ce loc drăguţ! Păcat că amândoi avem atât de multă 
treabă și nu avem deloc timp ca să ne putem bucura de el. 

— Care este motivul acestei discuţii? 

— Fiţi liniștit, nu am câtuși de puţin de gând să vă supun la un 
interogatoriu. 

— Un interogatoriu, pe mine? 

— Am nevoie, pur și simplu, de părerea unei persoane în 
cunoștință de cauză pentru a lămuri o situaţie delicată. 

— Nu sunt deloc sigur că te-aș putea ajuta. 

— Aţi fost informat despre comiterea unui furt ciudat? Cineva 
a furat una dintre pensulele lui Kha. 

Meba evită privirile sardului. 

— Furat... Ești sigur de asta? 

— Așa sună declaraţia fiului cel mare al faraonului. 

— Kha nu este decât un copil. 

— Mă întreb dacă nu aveţi o idee, oricât ar fi ea de vagă, 
asupra identității hoţului. 

— Întrebarea aceasta mă jignește. Duceţi-mă imediat înapoi 
pe mal. 

Zâmbetul lui Serramanna era acela al unui animal de pradă. 

— A fost o plimbare foarte interesantă, onorabile Meba. 

Aflat la prora corăbiei regale, Ramses o strângea cu drag pe 
Nefertari alături de el. Perechea regală se bucura de clipe cu 
adevărat fericite, părând să comunice chiar cu spiritul fluviului 
care, asemenea unei doici divine, venise din genunile 


universului și coborâse pe pământ pentru a aduce aici suflul 
vieţii. 

Apele crescuseră așa că navigau cu mare viteză, datorită unui 
vânt favorabil dinspre nord. Căpitanul era în permanenţă cu 
ochii în patru, căci curentul crea imense vârtejuri care puteau fi 
periculoase; o manevră greșită ar fi putut cauza eșuarea oricărei 
corăbii. 

În fiecare zi, frumuseţea lui Nefertari îl impresiona tot mai 
mult pe Ramses. În persoana ei se reuneau graţia și autoritatea 
suverană, prin ea se împlinea combinaţia miraculoasă dintre un 
spirit luminos și un corp perfect. Această lungă călătorie spre 
sud avea să fie cea a iubirii regelui pentru o femeie sublimă, a 
cărei simplă prezenţă însemna seninătate atât pentru Faraon 
cât și pentru poporul său. De când trăia alături de Nefertari, 
Ramses înțelegea de ce înţelepţii fuseseră de părere că Egiptul 
trebuia condus de o pereche regală care să aibă aceeași 
gândire. 

După nouă ani de domnie, Ramses și Nefertari erau căliţi 
datorită încercărilor prin care trecuseră, atașați unul de altul la 
fel ca în clipa în care își dăduseră seama că aveau să parcurgă 
împreună drumul vieţii și al morții. 

Cu pletele fluturând în vânt, îmbrăcată cu o rochie albă 
simplă, Nefertari admira priveliștile din Egiptul de Mijloc, mereu 
cuprinsă de încântare; culturile de palmieri, ogoarele de pe 
marginea apei, satele cu căsuțe albe înșirate pe dealuri 
întregeau frumuseţea unui adevărat rai pe care cei trecuți în 
lumea drepţilor îl descopereau după ce treceau pragul morții și 
pe care perechea regală trebuia să încerce să-l creeze pe 
pământ. 

— Nu te temi că absenţa noastră... 

— Am acordat cea mai mare parte atenţie până acum 
Nordului; a venit vremea să mă ocup și de Sud; fără unirea 
dintre cele Două Țări, Egiptul nu ar supraviețui. In plus, acest 
război cu Hatti m-a ţinut prea mult timp departe de tine. 

— Și războiul încă nu s-a terminat. 

— Asia va avea parte de o mulţime de răsturnări de situaţie; 
dacă există o șansă de instaurare a păcii, nu trebuie să profităm 
de ea? 

— Asta-i misiunea secretă a lui Acha, nu-i așa? 


— Riscurile pe care le înfruntă el sunt enorme. Dar cine altul 
decât el ar fi putut duce la bun sfârșit o misiune atât de 
delicată? 

— Noi suntem împreună, la fericire ca și la suferință, la 
speranţă ca și la teamă; fie ca vraja acestei călătorii să-l 
protejeze pe Acha. 

Pașii lui Setau răsunară pe punte. 

— Pot să vă deranjez un pic? 

— Apropie-te, Setau. 

— Mi-ar fi plăcut să rămân alături de Kha; băiatul ăsta va 
deveni un magician faimos. În ce privește protecţia lui, staţi pe 
pace: nimeni nu va putea trece peste măsurile de apărare pe 
care i le-am pregătit. 

— Lotus și cu tine nu sunteți nerăbdători să revedeţi Nubia 
care vă este atât de dragă? întrebă Nefertari. 

— Acolo se află cei mai frumoși șerpi din toată lumea... Aflaţi 
că pe căpitanul nostru îl îngrijorează niște semne ale apei. El 
crede că ne apropiem de o zonă periculoasă și ar vrea să ne 
îndreptăm către mal imediat după ce trecem de ostrovul acela 
năpadit de verdeață din mijlocul fluviului. 

Depășind mai multe meandre pe care le desena albia 
fluviului, apele treceau prin fața unei stânci, loc preferat de 
vulturi pentru a-și face cuib, apoi se îndepărtau de faleza de 
piatră. După o vreme, în faţa ochilor apăru un lanţ muntos în 
formă de semicerc, desfășurat cam pe douăzeci de kilometri. 

Nefertari își duse mâna la gât. 

— Ce s-a întâmplat? o întrebă îngrijorat Ramses. 

— Un nod în gât mi-a împiedicat răsuflarea... Mi-a trecut. 

O zguduitură puternică făcu ambarcaţiunea să se clatine. 

Erau valurile cauzate de un vârtej puternic. 

Pe mal se zăreau clădirile ruinate ale capitalei lui Akhenaton. 

— Du-o pe regină în cabina noastră, îi porunci Ramses lui 
Setau, și ai grijă de ea. 

Speriați, câțiva marinari își pierdură capul. Unul dintre ei căzu 
de pe catargul principal, pe când încerca să strângă o pânză, și-l 
lovi pe căpitan. Pe jumătate ameţit, cu ochii înceţoșaţi de 
durere, acesta încetă să mai fie stăpân pe situaţie. Se auziră 
mai multe ordine contradictorii. 

— Liniște! porunci Ramses. Treceţi fiecare la postul său, eu 
comand acum toate manevrele. 


În numai câteva clipe, apăruse un pericol. Bărcile de escortă, 
luate de un curent de apă invers, nu reușiră să-și dea seama de 
cauza acestei balansări violente a bărcii regale și se treziră 
brusc departe de aceasta și în imposibilitate de a-i acorda vreun 
ajutor. 

Când nava lui Ramses își reluă direcția normală, regele 
observă dublul obstacol. 

Era de netrecut. 

În mijlocul fluviului se vedea un vârtej puternic; pe malul pe 
care se afla cândva debarcaderul construit pentru Orașul 
Soarelui, acolo unde trecerea era navigabilă, un baraj de plute 
pe care fuseseră așezate vase cu lemne arzând. Regele avea de 
ales între a naufragia și a lua foc dacă se izbea în plină viteză de 
plute; în ambele cazuri ambarcaţiunea sa ar fi fost distrusă. 

Cine putea fi acela care îi întinsese o asemenea cursă exact în 
dreptul orașului părăsit? Ramses își explica acum tulburarea 
stării fizice a reginei; prin darul său de a vedea în lumea 
spiritelor, ea presimţise pericolul. 

Regele nu avea la dispoziţie decât câteva clipe ca să ia o 
hotărâre. De data aceasta, leul nu putea face nimic pentru el. 

— Uite-l! urlă din răsputeri omul care stătea la pândă. 

Aruncând pe jos pulpa de gâscă din care înfrupta, Șenar 
înșfăcă arcul și sabia. El, marele demnitar pentru care confortul 
era cel mai important lucru, descoperise că în suflet îi bătea o 
inimă de războinic. 

— Corabia lui Ramses a fost despărțită de celelalte? 

— Exact aşa cum ați cerut... Escorta este la mare depărtare 
de ea. 

Mercenarului îi curgeau balele de poftă. Lui și tovarășilor săi 
din grupul de luptă adunat de Ofir, Șenar le promisese că vor 
avea parte de o pradă bogată. Fratele regelui fusese mai 
convingător ca niciodată și lăsase să se înțeleagă din discursul 
pe care-i ținuse cât de mult îl rodea la suflet ura față de rege. 

Niciun mercenar nu ar fi îndrăznit să ridice mâna asupra lui 
Ramses, de frică să nu cadă victimă forţei divine care sălășluia 
în fiinţa faraonului. De la victoria pe care o repurtase la Kadesh, 
se temeau cu toţii de puterile supranaturale ale stăpânului peste 
cele Două Țări. Șenar nu luase în seamă asemenea temeri și 
promisese că-l va ucide el însuși pe tiran. 


— Jumătate din oameni la plute, ceilalţi după mine. 

În felul acesta, Ramses avea să piară în apropiere de Orașul 
Soarelui, ca și cum erezia lui Akhenaton ar fi reușit, în sfârșit, să 
le vină de hac lui Amon și celorlalte zeități pe care le venera 
regele Egiptului. Luând-o ca ostatică pe Nefertari, Șenar era 
sigur că va convinge escorta suveranului să-l recunoască pe el 
ca rege. Moartea lui Ramses ar fi lăsat un gol imens pe care 
fratele său l-ar fi umplut fără a pierde nici măcar o secundă. 

Mai mulţi mercenari săriră de pe debarcader pe plute și erau 
gata să arunce săgeți cu foc în vârf asupra bărcii regale pe care 
camarazii lor, sub comanda lui Șenar o atacau din spate. 

Victoria nu putea să le mai scape. 

— Toţi văslașii să treacă la tribord! ordonă Ramses. 

Prima săgeată incendiară se înfipse în peretele de lemn al 
cabinei din mijlocul vasului; frumoasa Lotus, sprintenă și iute în 
mișcări, înăbuși primele flăcări cu o bucată dintr-o velă. 

Ramses sări pe acoperișul cabinei, își încordă arcul, îl ochi pe 
unul dintre atacatori, își ţinu răsuflarea și trase. Săgeata 
străpunse gâtul mercenarului, iar ceilalți se îngrămădiră în 
spatele vaselor cu foc pentru a se feri de loviturile ucigătoare 
ale suveranului; săgețile pe care le trăgeau ei, lipsite de 
precizie, se pierdură în valurile învârtejite care făceau ca nava 
să tremure din toate încheieturile. 

Manevra bruscă pe care o ordonase Ramses făcuse ca 
traiectoria bărcii să se schimbe; prora se ridicase în aer ca un 
cal furios, iar vasul ajunsese de-a curmezișul fluviului, împins din 
stânga de un curent vijelios. Ar fi putut avea norocul de a ajunge 
la debarcader, cu condiţia să nu fie purtat de vârtej și ajuns din 
urmă de bărcile rapide ale oamenilor lui Șenar ce doborâseră 
deja doi marinari care se aflau la pupa; cu pieptul străpuns de 
săgeți, nefericiții se prăbușiseră în apă. 

Setau alergă spre proră, ducând cu mare atenţie în mâini un 
ou din argilă. Acoperit de hieroglife, talismanul era o copie după 
oul lumii păstrat în naosul marelui templu al lui Thot, din 
Hermopolis; numai magicienii autorizaţi ai statului, cum era 
Setau, aveau voie să folosească un asemenea simbol încărcat 
cu unde de o eficacitate înspăimântătoare. 

Setau era prost dispus. El se gândise dinainte să se folosească 
de talisman în Nubia, dacă un pericol neașteptat ar fi ameninţat 


perechea regală; faptul că trebuia să rămână acum fără o 
asemenea protecţie îl înfuria cumplit, dar trebuia să învingă 
blestematul de vârtej. 

Cu o mișcare largă a mâinii, îmblânzitorul de șerpi aruncă oul 
lumii în centrul vârtejului. Apele bolborosiră ca și cum ar fi fost 
pe punctul de a fierbe; se formă o spirală, un val se revărsă 
peste plute, stingând cele mai multe dintre vasele cu foc și 
înecându-i pe doi dintre mercenari. 

Corabia regală nu mai era acum în pericol nici să se scufunde, 
nici să ia foc, dar, la pupa, situaţia devenea gravă. Oamenii lui 
Șenar aruncaseră frânghii cu cârlige la capăt și începeau să se 
cațăre de-a lungul bordurilor; dezlănţuită, căpetenia lor trăgea 
săgeată după săgeată, împiedicându-i pe marinarii egipteni să 
intervină. 

Două săgeți cu foc în vârf se înfipseră în velă, provocând un 
început de incendiu pe care Lotus îl stinse din nou. Deși se afla 
în bătaia săgeţilor dușmane, Ramses rămânea în același loc și 
continua să-i doboare pe mercenari. Auzind strigătele venind de 
la pupa, el se întoarse și văzu cum un pirat ridica securea 
deasupra capului unui marinar dezarmat. 

Săgeata trimisă de suveran străpunse încheietura mâinii 
atacatorului care se dădu înapoi urlând de durere; Voinic își 
înfipse colții în ţeasta unui alt mercenar care izbutise să ajungă 
pe punte. 

Pentru o clipă, privirea faraonului se încrucișă cu aceea a 
căpeteniei bandiţilor, un bărbat cu barba deasă și cu o expresie 
încordată care-i luase la ţintă. Cu o mișcare aproape 
imperceptibilă, regele se deplasă către stânga; săgeata trimisă 
de turbatul atacator îi șterse obrazul. Dezamăgit, atacatorul 
dădu ordin de retragere celor care mai rămăseseră în viaţă. 

Izbucnirea unei flăcări mocnite până atunci o surprinse pe 
Lotus a cărei rochie luă foc imediat; nubiana se aruncă în apă, 
dar, spre ghinionul ei, fu absorbită de spirala pe cale să se 
liniștească a vârtejului. Neputând să mai înoate, ea ridică un 
braț pentru a cere ajutor. 

Ramses se aruncă și el în apă. 

leșind din cabină, Nefertari văzu cum regele dispărea în apele 
învolburate ale Nilului. 

Minutele treceau. 

Corabia regală și bărcile din escortă aruncaseră ancora în 
dreptul Orașului Soarelui, în apele care deveniseră din nou 
liniștite. Trei sau patru mercenari izbutiseră să scape cu fuga, 
dar soarta lor nu-i interesa nici pe Nefertari, nici pe Setau. Ei 
aveau privirile aţintite, ca și Voinic, în direcţia în care 
dispăruseră Ramses și Lotus. 

Regina arsese tămâie pentru Hathor, zeița navigaţiei; cu un 
calm și o demnitate care merseră la sufletul tuturor marinarilor, 
Nefertari aștepta raportul oamenilor trimiși în căutarea celor doi 
dispăruţi. Unii brăzdau apele fluviului, alţii scotoceau prin 
ierburile înalte de pe mal. Nu mai era nicio îndoială că regele și 
nubiana fuseseră târâţi de curent spre sud. 

Setau rămăsese în preajma reginei. 

— Faraonul se va întoarce, murmură ea. 

— Maiestate... Fluviul acesta este câteodată nemilos. 

— Se va întoarce și a salvat-o și pe Lotus. 

— Maiestate... 

— Ramses nu a terminat ceea ce și-a pus în gând. Un faraon 
care nu termină ce a început, nu poate muri. 

Setau înțelese că nu va putea schimba convingerile reginei; 
dar cum va reacţiona ea, oare, când va fi nevoită să accepte că 
ireparabilul se produsese? Magicianul nu mai lua în seamă 
propria sa durere pentru a o împărtăși pe aceea a lui Nefertari. 
Își imagina deja ce îngrozitoare aveau să fie drumul de 
întoarcere la Pi-Ramses și anunţul către curte privitor la 
dispariţia lui Ramses. 

Șenar și ai lui așteptară să parcurgă un număr mare de 
kilometri către nord, purtaţi de un curent puternic, înainte de a 
se considera salvaţi. Traseră pe uscat barca și o porniră pe o 
câmpie plină de verdeață; la primul sat, făcură un troc dând 
niște ametiste pe câţiva catâri. 

— Încotro mergem? întrebă un mercenar cretan. 

— Tu, tu te duci la Pi-Ramses și-l anunţi pe Ofir de cele 
întâmplate. 

— N-o să-i facă plăcere ce-i voi spune. 


— Nu avem nimic să ne reproșăm. 

— Lui Ofir nu-i plac deloc înfrângerile. 

— El știe că afacerea în care ne-am angajat este foarte dificilă 
și că eu nu-mi precupeţesc eforturile. Și îi vei da două vești 
bune. Prima: l-am văzut pe Setau la bordul corabiei regale, 
astfel încât Kha nu se mai bucură de protecţia lui. A doua: mă 
duc în Nubia, așa cum am plănuit, și-l voi ucide acolo pe 
Ramses. 

— Eu aș prefera să mă luaţi și pe mine acolo, spuse cretanul; 
camaradul meu va fi un curier excelent. Eu știu doar să lupt și 
să fugăresc vânatul. 

— Am înţeles. 

Șenar nu se simțea câtuși de puţin descurajat. Acţiunea 
aceasta violentă îl transformase într-o căpetenie războinică și 
furia pe care o acumulase prea mulţi ani putea ieși în deplină 
libertate la suprafață. Cu o mână de oameni și cu o strategie 
bine pusă la punct, nu-l surprinsese el pe Ramses cel Mare, nu 
se aflase la câţiva pași de triumf? 

Perseverenţei sale, soarta îi dădea, în cele din urmă, un 
răspuns încurajator. 

Pe toate ambarcaţiunile flotilei regale domnea o tăcere 
adâncă. Nimeni nu cuteza să vorbească, de teamă să nu tulbure 
dureroasa reculegere a reginei. La apropierea serii, ea stătea 
nemișcată, tot la prora navei faraonului. 

Setau tăcea și el parcă pentru a păstra ultima speranţă care îl 
mai lega de umbra lui Ramses. Dar, la ceasul asfințitului, 
Nefertari trebuia să accepte îngrozitoarea realitate. 

— Știam eu, spuse ea cu o voce blândă care îl impresionă pe 
Setau. 

— Maiestate... 

— Ramses este acolo, pe acoperişul palatului alb. 

— Maiestate, se face întuneric și... 

— Uită-te mai bine. 

Setau privi cu atenţie în direcția pe care i-o indica Nefertari. 

— Nu, nu-i decât o iluzie. 

— Ochii mei îl văd, să ne apropiem. 

Setau nu îndrăzni să se opună acestei dorințe a reginei. 
Corabia regală ridică ancora și se îndreptă spre Orașul Soarelui 
pe care bezna avea să-l înghită în scurt timp. 


Îmblânzitorul de șerpi își aţinti din nou privirea asupra 
acoperișului palatului alb în care locuiseră Akhenaton și 
Nefertiti. Pentru o clipă, i se păru că zărește acolo un om în 
picioare; se frecă la ochi, privi mai atent. Mirajul nu dispăruse. 

— Ramses trăiește, repetă Nefertari. 

— Vâsliți mai repede! porunci Setau. 

Și silueta lui Ramses se apropia, mai mare din minut în minut, 
luminată de ultimele raze ale soarelui. 

Setau tot nu era lămurit. 

— De ce stăpânul celor Două Țări n-a căutat să facă totul 
pentru a ne da un semn de viaţă și a ne chema în ajutor? Asta n- 
ar fi însemnat câtuși de puţin o umilinţă pentru el. 

— Aveam altceva mai bun de făcut, răspunse regele. Lotus și 
cu mine am înotat pe sub apă, dar ea și-a pierdut cunoștința și 
am crezut că s-a înecat. Am ajuns pe mal în marginea de sud a 
orașului părăsit, și am magnetizat-o îndelung pe Lotus, până 
când și-a venit în fire. Apoi, am mers către centrul orașului și am 
căutat locul cel mai înalt pentru a ne semnala prezenţa. Știam 
că spiritul lui Nefertari ne urmărea pas cu pas și că ea va privi în 
acea direcţie. 

Înseninată și liniștită, regina își manifesta cu discreţie emotia 
strângând braţul drept al lui Ramses care, cu mâna cealaltă, își 
mângâia leul. 

— Am crezut că oul lumii nu va fi în stare să te salveze, 
bombăni Setau; dacă tu ai fi dispărut, reputaţia mea ar fi fost la 
pământ. 

— Cum se simte Lotus? întrebă îngrijorată regina. 

— l-am dat să bea o licoare calmantă; după o noapte de somn 
zdravăn va uita de această întâmplare nefericită. 

Un paharnic turnă vin alb proaspăt în cupe. 

— Era timpul să se întâmple și așa ceva, spuse Setau; chiar 
mă întrebam dacă ne mai aflăm într-o ţară civilizată. 

— În timpul luptei, îl întrebă Ramses, l-ai privit mai atent pe 
cel care-i comanda pe atacatori? 

— Mi se păreau cumplit de fioroși atât unii cât și alţii; nici 
măcar n-am băgat de seamă să fi avut vreun șef. 

— Era unul bărbos, peste măsură de agitat, cu privirea plină 
de ură... Timp de o clipă, am crezut că-l recunosc în el pe Șenar. 

— Șenar a murit în deșert, pe drumul către ocnă. Până și 
scorpionii ajung să moară în cele din urmă. 


— Dar dacă a rămas în viață? 

— Dacă s-ar fi întâmplat așa ceva, nu s-ar mai fi gândit la 
altceva decât la o ascunzătoare cât mai sigură și nu ar fi asmuţit 
în niciun caz o bandă de mercenari împotriva ta. 

— Capcana asta era pregătită din vreme și n-a lipsit mult să 
reușească. 

— Ura poate să acapareze atât de mult o ființă, încât să 
transforme un om de vază într-un războinic oarecare, gata să 
facă orice pentru a-și ucide propriul frate și a ataca persoana 
ocrotită de zei a faraonului? 

— Dacă este vorba despre Șenar, el îţi poate oferi răspunsul 
potrivit. 

Setau se posomori. 

— Dacă monstrul ăsta mai trăiește, nu trebuie să stăm cu 
mâinile în sân. Nebunia care-i mână să facă toate astea este cea 
a demonilor din deșert. 

— Atentatul acesta n-a avut loc la întâmplare, gândi cu voce 
tare Ramses; adună-i cât poţi de repede pe toţi cioplitorii în 
piatră de prin orașele cele mai apropiate. 

Unii veniră din Hermopolis, oraşul lui Thot, alții din Assiutul lui 
Anubis; mai multe zeci de tăietori de piatră se instalară într-o 
tabără de corturi și, la câteva ore după ce sosiseră, începură 
lucrul sub ordinele a doi conducători de lucrări, după ce 
ascultaseră o cuvântare scurtă, dar plină de hotărâre a lui 
Ramses. 

In faţa palatului din orașul părăsit, Faraonul le spusese ce voia 
de la ei: Orașul Soarelui, dedicat zeului Aton, trebuia să dispară. 
Unul dintre înaintașii lui Ramses, Horemheb, dărâmase unele 
temple și folosise piatra din ele ca umplutură pentru pilonii 
înălțaţi de el la Karnak. Pe măsură ce avea să dărâme și el 
palatele, casele, atelierele, cheiurile și alte construcţii ale 
orașului mort, Ramses ar fi desăvârșit ideea strămoșului său. 
Pietrele și cărămizile aveau să fie folosite în alte construcții. 
Mormintele, care nu adăposteau nicio mumie, aveau să rămână 
neatinse. 

Corabia regală rămase la ancoră atât timp cât fu nevoie 
pentru ca, din clădiri, să nu mai rămână decât temeliile; în 
curând, furtunile de nisip urmau să le acopere, aruncând în 


neantul uitării capitala rătăcirii, devenită un focar de energii 
negative. 

Hamalii transportară materialele în bărcile pentru poveri; 
urmau să plece atunci când era nevoie de aceste materiale la 
noi construcţii. Cantitaţile mai mari de carne, ulei, bere și haine 
îi făcură pe muncitori să-și facă treaba cu o râvnă neobosită. 

Ramses și cu Nefertari vizitară pentru ultima oară palatul din 
Orașul Soarelui înainte ca acesta să fie dărâmat; pardoseala 
frumos ornamentată avea să fie folosită la construirea palatului 
regal din Hermopolis. 

— Akhenaton s-a înșelat, gândi cu voce tare Ramses; religia 
pe care o predica se rezuma la doctrină și la intoleranță. El trăda 
chiar spiritul Egiptului. Din păcate, Moise a apucat-o și el pe un 
drum asemănător. 

— Akhenaton și Nefertiti au constituit o pereche regală, îi 
aminti Nefertari; ei au respectat legile noastre și au fost atât de 
înţelepţi să limiteze experienţa lor la un anumit timp și spaţiu. 
Prin stabilirea unor graniţe, ei făcuseră ca acest cult al lui Aton 
să se concentreze doar în orașul său. 

— Dar otrava s-a răspândit... Și nu sunt chiar atât de sigur că 
dispariţia acestui oraș, în care tenebrele au înlocuit lumina, îi va 
anula efectele. Bine, cel puţin, că locul acesta este din nou 
totuna cu muntele și deșertul, așa încât niciun rebel nu se va 
mai servi de el ca punct de plecare. 

Când ultimul cioplitor în piatră părăsi orașul făcut una cu 
pământul, cufundat de-acum în tăcere și în uitare, Ramses dădu 
ordinul de plecare înspre Abydos. 

Pe măsură ce se apropiau de Abydos, lui Ramses i se 
strângea inima. Știa cât de mult iubise părintele său aceste 
locuri, cât de importantă considera el că este construirea 
marelui templu al lui Osiris, și-și reproșa că nu venise aici cu mai 
mult timp înainte. Sigur că da, războiul cu hitiţii și apărarea 
Egiptului îi acaparaseră spiritul și braţul, dar nicio scuză nu 
putea fi acceptată de zeul reînvierii, atunci când avea să vie 
vremea judecății. 


Setau își închipuise că o mulţime de „preoți puri”, cu craniul 
ras, parfumaţi și îmbrăcaţi în veșminte de un alb imaculat, de 
țărani cărând ofrande, de preotese cântând din lire și din lăute, 
se va înghesui să-l întâmpine pe rege. Dar, debarcaderul era 
pustiu. 

— Așa ceva nu se poate, declară el; să nu coborâm de pe 
corabie. 

— De ce te temi? îl întrebă Ramses. 

— Bănuiesc că alţi mercenari s-au instalat în templu și 
încearcă să-ţi întindă o altă cursă. 

— Aici, pe pământul sacru de la Abydos? 

— N-are rost să riști; să ne continuăm drumul spre Sud și să 
trimitem aici armata. 

— Cum crezi că aș putea fi de acord ca o singură palmă de 
pământ din ţara mea să-mi fie inaccesibilă? Și, mai mult, locul 
acesta să fie chiar Abydos! 

Mânia lui Ramses se dezlănţuia ca o furtună a zeului Seth. 
Nici Nefertari nu căută să-l liniștească. 

Flotila acostă și Faraonul însuși luă comanda unei unităţi de 
care de luptă care fuseseră asamblate în cea mai mare grabă 
din piesele aduse pe bărcile din escortă. 

Calea construită special pentru procesiuni, ducând de la 
debarcader la piaţa din faţa templului, era și ea pustie, ca și 
cum orașul sfânt fusese părăsit. În faţa pilonului* se aflau blocuri 
de calcar purtând marca tăietorilor în piatră și unelte rânduite 
frumos în lăzile lor. Pe sub arbuștii de tamarix care umbreau 
piața, se puteau vedea sănii de lemn încărcate cu blocuri de 
granit provenind din carierele de la Assuan. 

Uluit, Ramses se îndreptă spre palatul de lângă templu. Pe 
treptele care duceau către intrarea principală, un bătrân își 
punea brânză de capră pe felii groase de pâine. Apariţia acelui 
alai impunător îi tăie pofta de mâncare; cuprins de teamă, își 
părăsi în grabă sărăcăcioasa masă și încercă s-o ia la fugă, dar 
fu ajuns din urmă de un soldat care-i aduse în fața suveranului. 

— Cine ești? 

Bătrânul îi răspunse cu o voce tremurătoare. 

— Sunt unul dintre spălătorii de rufe de la palat. 

— De ce nu ești la lucru? 


8 Pilon: cele două turnuri masive care străjuiau poarta de piatră prin care se 
pătrundea în templu. 


— Eu... N-am nimic de făcut acolo pentru că au plecat cu toții. 
Mă rog, aproape toţi... N-au mai rămas decât câţiva preoţi, 
bătrâni și ei ca mine, lângă lacul sacrul. 

Deși, la începuturile domniei sale, Ramses intervenise 
energic, templul rămăsese tot neterminat. După ce trecu de 
pilon, regele, împreună cu câţiva soldaţi, traversară zona 
administrativă care cuprindea birouri, ateliere, o măcelărie, o 
brutărie și o fabrică de bere, toate pustii, și se îndreptară cu pași 
grăbiţi câtre locuinţele preoţilor permanenți. 

Așezat pe o băncuţă de piatră, cu mâinile încrucișate pe 
mânerul cârjei sale din lemn de acacia, un bătrân cu ţeasta rasă 
încercă să se ridice în picioare în momentul în care-i văzu pe 
rege apropiindu-se. 

— Nu te obosi, bătrâne servitor al zeului. 

— Ești Faraonul... Mi s-au spus atâtea despre Fiul Luminii a 
cărui putere strălucește ca soarele! Vederea îmi este slabă, dar 
nu mă pot înșela... Cât de bucuros sunt că te-am văzut înainte 
de a muri. La optzeci și doi de ani, zeii mi-au dăruit o bucurie 
neînchipuită. 

— Ce se petrece aici? 

— Sunt cele cincisprezece zile de corvoadă. 

— Corvoadă... Dar cine și-a permis să facă așa ceva? 

— Primarul din orașul de lângă templu... El a considerat că 
personalul templului era prea numeros și a crezut de cuviinţă că 
ar fi mult mai de folos la repararea canalelor decât la ţinerea 
ritualurilor. 

Primarul era un grăsan, cu obrajii umflați și cu buzele groase; 
pentru că burta sa revărsată îl împiedica la mers, nu se deplasa 
decât într-o lectică. De data aceasta, însă, fu adus de către un 
ofițer la palatul din Abydos într-un car, în cea mai mare viteză. 

Cu mare greutate, primarul făcu o plecăciune adâncă în faţa 
regelui care era așezat pe un tron din lemn aurit cu picioarele 
de forma labelor de leu. 

— lertaţi-mă, Maiestate, nu am fost anunţat că veți veni! Dacă 
aș fi știut, aș fi organizat o primire demnă de un rege, aș fi... 

— Tu ai avut ideea să pui la corvoadă personalul de la 
Abydos? 

— Da, dar... 

— Ai uitat, oare, că așa ceva este cu totul interzis? 


— Nu, Maiestate, dar m-am gândit că toţi oamenii aceștia tot 
nu aveau nimic de făcut, așa că ar fi fost mai bine să le dau o 
muncă utilă pentru toți agricultorii de pe aici. 

— Nu i-ai lăsat să-și îndeplinească sarcinile pe care le 
primiseră de la tatăl meu și pe care eu însumi le-am întărit. 

— Am crezut, totuși, că... 

— Ai făcut o faptă foarte rea și pedeapsa este prevăzută în 
lege: o sută de lovituri de nuia, tăierea nasului și a urechilor. 

Alb la faţă ca varul, primarul bolborosi. 

— Nu se poate așa ceva, Maiestate, nu este omenește posibil! 

— Erai conștient de greșeala ta și știai și pedeapsa care te 
așteaptă; nici măcar nu este nevoie de judecată. 

Fiind sigur că și tribunalul i-ar fi dat o asemenea pedeapsă, 
poate chiar mai grea, primarul se văita de mama focului. 

— N-am procedat cum trebuia, este adevărat, dar n-am făcut- 
o în folosul meu personal! Cu ajutorul oamenilor din Abydos, 
digurile au fost reparate foarte repede, iar canalele curățate în 
adâncime. 

— Ìn acest caz, te las să alegi între aceasta și o altă 
pedeapsă: tu și slujbașii tăi veţi munci ca hamali pe șantierul 
templului până când acesta va fi terminat. 

Fiecare preoteasă și fiecare preot își îndepliniră îndatoririle 
cerute de ritualuri, astfel încât templul lui Osiris deveni 
asemănător zărilor cerești, iluminând toate feţele. Ramses oferi 
templului o statuie din aur cu chipul tatălui său și îndeplini, 
împreună cu Nefertari, ceremonia ofrandei către Regula lui 
Maat. Ușile din cedru de Liban, căptușite cu plăci de electrum?, 
solul acoperit cu argint, pragurile din granit, basoreliefurile în 
mai multe culori făceau din acest templu un loc parcă din altă 
lume în care puterile divine puteau sălășlui cu plăcere. Pe 
altare, o sumedenie de flori, vase cu parfumuri și alimente 
sortite fiinţelor invizibile. 

Tezaurul fu umplut cu aur, argint, în regal, uleiuri pentru 
ritualurile sărbătorești, tămâie, miere, smirnă și diferite alifii; în 
grajduri fură aduși boi grași, vaci și viței zdraveni, hambarele 
fură umplute cu grâne de cea mai bună calitate. Așa cum se 
putea citi într-o inscripţie hieroglifică, „Faraon înmulțește pentru 
Zeu toate speciile”. 


? Electrum: Aliaj natural de aur cu un conţinut mare de argint. 


Într-un discurs ţinut în faţa notabilităţilor provinciei, adunaţi în 
sala de primiri a palatului din Abydos, Ramses hotări ca bărcile, 
terenurile, ogoarele, animalele, catării și toate celelalte bunuri 
care aparțineau templului să nu poată să-i fie luate sub niciun 
motiv. Cât despre paznicii câmpurilor, îngrijitori de păsări, 
pescari, crescători de albine, grădinari, viticultori, vânători și alt 
personal care lucra pentru ca domeniul lui Osiris să fie înfloritor, 
niciunul dintre acești oameni nu putea fi luat de acolo și dus să 
facă o altă muncă într-un alt loc. 

Oricine ar fi încălcat prevederile decretului regal avea să fie 
pedepsit fizic, demis din orice funcţie și condamnat la mai mulți 
ani de muncă silnică. 

Sub supravegherea lui Ramses, lucrările înaintară rapid; 
ritualurile aduceau lumină asupra statuilor zeilor, instalate în 
capele, răul fu izgonit și templul fu binecuvântat de Maat. 

Nefertari petrecu zile fericite. Timpul pe care-i petrecea la 
Abydos îi dădea nesperata ocazie de a-și înfăptui visul din 
adolescență, acela de a trăi în imediata apropiere a zeităților, de 
a medita în fața frumuseții lor și de a le pătrunde tainele 
practicând ritualurile pentru fiecare dintre ele. 

Când tocmai se apropia timpul să închidă uşile naosului 
pentru noapte, Ramses nu se afla în preajma ei. Regina porni 
să-l caute și-l găsi pe coridorul strămoșilor, unde contempla lista 
faraonilor care domniseră înaintea lui, încă de la prima dinastie. 
Prin puterea hieroglifelor, numele lor avea să fie pentru 
totdeauna prezent în memoria oamenilor; numele lui Ramses cel 
Mare era înscris după acela al tatălui său. 

— Ce trebuie să faci ca să te arăţi demn de aceste ființe 
excepţionale? se întrebă regele cu voce tare. Încălcarea legilor, 
lașitate, minciună... Care faraon ar putea reuși vreodată să 
alunge aceste rele din sufletul oamenilor? 

— Niciunul, îi răspunse Nefertari. Dar cu toţii au dat această 
luptă pierdută dinainte și câteodată chiar au ieșit învingători. 

— Dacă nici măcar teritoriul sacru al Abydosului nu este 
respectat, mai folosește la ceva să dai decrete? 

— In clipele astea de descurajare parcă nu mai ești tu însuți. 

— Tocmai de aceea am venit să stau la sfat cu strămoșii mei. 


— Ei nu puteau să-ţi dea decât un singur sfat: să continui, să 
tragi un folos din fiecare încercare prin care treci pentru a face 
ca puterea ta să crească. 

— Ne simțim atât de bine în templul acesta; aici domnește 
pacea pe care eu nu reușesc s-o fac să domnească în lumea 
profană de afară. 

— Datoria mea este să te feresc de o asemenea ispită, chiar 
dacă un asemenea lucru contrazice una dintre cele mai aprinse 
dorinţe ale mele. 

Ramses o strânse în braţe pe regină. 

— Fără tine, tot ceea ce fac n-ar fi decât niște fapte oarecare. 
Peste cincisprezece zile se vor celebra misterele lui Osiris. O să 
participăm și noi și aș vrea să-ţi propun ceva: tu hotărăști dacă 
accepți sau nu propunerea mea. 

Înarmaţi cu bâte și făcând o larmă de nedescris, o bandă de 
netrebnici îi atacă pe cei care mergeau în fruntea procesiunii. 
Purtând masca zeului șacal, „deschizătorul de drumuri”, preotul 
de la Abydos îi goni pe agresori pronunţând formulele unui 
descântec care trebuia să alunge fiinţele tenebroase departe de 
barca lui Osiris. 

Inițiaţii misterelor veniră în ajutorul deschizătorului de 
drumuri și-i împrăștiară pe cei care cutezaseră să se ridice 
împotriva luminii. 

Procesiunea își continuă drumul către insula primei dimineţi 
unde Ramses, în rolul lui Osiris asasinat de fratele său, Seth, era 
întins pe un pat de forma unui cap de leu. Apele Nilului 
înconjurau această colină primordială la care cele două surori 
devine, Isis și Neftis, ajunseră trecând peste o punte de lemn. 

Insula se afla în centrul unei clădiri uriașe, formată din zece 
stâlpi monolitici pe care se sprijinea un tavan demn de 
constructorii din vremea piramidelor. Sanctuarul secret al lui 
Osiris se termina printr-o cameră așezată de-a curmezișul, de 
douăzeci de metri pe șase; acolo se păstra sarcofagul zeului. 

Nefertari juca rolul zeiţei Isis, soţia lui Osiris, iar Iset cea 
frumoasă pe acela al lui Neftis, numele acesteia din urmă 
însemnând „suverana templului”. Ca soră a lui Isis, ea o ajuta de 
aceasta pe parcursul ritualului care-i făcea pe Osiris să scape de 
pe tărâmul morții. 


Nefertari acceptase propunerea lui Ramses; i se păruse și ei 
că prezența lui Iset în cadrul ritualului era de dorit. 

Cele două femei îngenuncheară, Nefertari la capul patului, 
Iset cea frumoasă la picioare; având un vas cu toartă, plin cu 
apă proaspătă, în mâna dreaptă și cu o pâine rotundă în stânga, 
ele spuseră lungi și mișcătoare poeme rituale, necesare pentru 
a pune în mișcare o nouă energie în venele fiinţei fără viaţă 
întinsă pe pat. 

Glasurile lor se contopiră în aceeași melodie, sub ocrotirea 
zeiței cerului al cărei corp uriaș, presărat cu stele și cu luceferi, 
se zărea pe tavan, deasupra patului învierii. 

La capătul unei nopţi lungi, Osiris Ramses se trezi la viață. Și 
rosti cuvintele pe care le rostiseră și înaintașii săi în timpul 
acelorași mistere: „Să-mi fie date lumina în cer, puterea 
creatoare pe pământ, dreptatea hotărârilor în regatul din 
cealaltă lume și putinţa de a călători în fruntea stelelor; să pot 
să ţin frânghia de la prora bărcii nopţii și frânghia de pupa bărcii 
zilei.” 

Uri-Teșub simțea că-și iese din fire. 

Consultase un alt ghicitor, în templul zeului Furtunii, și primise 
același verdict: previziuni pesimiste, interdicţia de a lansa o 
nouă ofensivă. Majoritatea soldaţilor era atât de superstițioasă 
încât Uri-Teșub nu putea trece peste voinţa lor. Și niciun ghicitor 
nu era în stare să indice o dată anume la care previziunile să fie 
cât de cât favorabile. 

Deși doctorii de la curte nu fuseseră în stare să-l 
însănătoșească pe Muwattalis, împăratul se încăpăţâna să 
trăiască în continuare. Pentru a respecta adevărul, această 
interminabilă agonie venea în sprijinul lui Uri-Teșub: nimeni n-ar 
fi putut să-l acuze de asasinat. Medicii constataseră criza lui 
cardiacă și lăudau devotamentul fiului său care, zi de zi, venea 
să-l vadă pe bolnav. Uri-Teșub tuna și fulgera împotriva lui 
Hattușil care, prin absenţa lui, parcă-și bătea joc de sănătatea 
fratelui său. 

Când se întâlni cu mândra și frumoasa Putuhepa, soţia lui 
Hattușil, fiul împăratului nu se dădu în lături s-o ironizeze. 


— Soţul tău se ascunde cumva? 

— Hattușil este plecat în misiune, din ordinul împăratului. 

— Tata nu mi-a spus nimic despre așa ceva. 

— După cum spun doctorii, Muwattalis nu este în stare să 
scoată niciun cuvânt. 

— Mi se pare că te-ai resemnat deja. 

— Cu toate acestea, ai interzis oricui accesul în camera 
împăratului și ţi-ai proclamat dreptul de a fi singurul care poate 
intra acolo. 

— Muwattalis are nevoie de odihnă. 

— Noi sperăm cu toţii ca el să fie cât de curând capabil să-și 
exercite întru totul îndatoririle de suveran. 

— Bineînţeles, dar închipuiește-ţi că această incapacitate s-ar 
putea prelungi... Ar fi neapărat necesar să luăm o hotărâre. 

— În lipsa lui Hattușil, nici nu poate fi vorba despre așa ceva. 

— Transmite-i să se întoarcă la palat. 

— Este un ordin sau un sfat? 

— Este cum îţi face plăcere să crezi, Putuhepa. 

Tt 

Putuhepa părăsise capitala în toiul nopții, cu o escortă foarte 
puţin numeroasă, și se asigurase în mai multe rânduri că Uri- 
Teșub nu pusese pe nimeni s-o urmărească. 

La vederea sinistrei fortărețe în care se refugiase Hattușil, fu 
cuprinsă de fiori; oare garnizoana nu cumva îl întemniţase pe 
soțul său pentru a-i face pe plac comandantului general al 
armatei? într-un asemenea caz, viața sa, ca și aceea a lui 
Hattușil, ar fi luat sfârșit într-o manieră violentă, în spatele 
acestor ziduri cenușii. 

Putuhepa nu avea chef să moară. Se simţea în stare să-și 
slujească ţara, își dorea să mai trăiască multe veri toride, să mai 
parcurgă de mii de ori potecile sălbatice ale Anatoliei și să-l 
vadă pe Hattușil domnind în Hatti. Dacă mai exista vreo șansă, 
oricât de slabă, de a-l învinge pe Uri-Teșub, s-ar fi agăţat de ea 
cu amândouă mâinile. 

Primirea pe care i-o făcură soldaţii din fortăreață o linişti pe 
preoteasă; ea fu condusă imediat în turnul din mijloc, în 
apartamentele comandantului. 

Hattușil îi alergă în întâmpinare și se îmbrăţișară cu căldură. 

— În sfârșit, ai venit, Putuhepa! Ai reușit să scapi... 

— Uri-Teșub domnește deja în capitală. 


— Aici, suntem în siguranţă; toţi oamenii din această 
fortăreață îl urăsc. Prea mulţi soldaţi au avut de suferit de pe 
urma nedreptăților și brutalităţii sale. 

Putuhepa observă că în faţa șemineului era așezat un bărbat. 

— Cine este? întrebă ea în șoaptă. 

— Acha, ministrul Afacerilor externe al faraonului și 
ambasador extraordinar. 

— EI, aici? 

— Poate că el reprezintă șansa noastră. 

— Dar... ce propune? 

— Pacea. 

Hattușil asista la un fenomen extraordinar. Culoarea maro 
închis a ochilor soţiei sale se lumină, ca și cum i-ar fi invadat o 
lumină interioară. 

— Pacea cu Egiptul, repetă ea, uluită. Dar știm prea bine că 
nu este posibil un asemenea lucru! 

— Nu este normal să ne folosim de acest aliat neașteptat spre 
binele intereselor noastre? 

Putuhepa plecă de lângă Hattușil și merse către Acha. 
Diplomatul se ridică și o salută pe frumoasa hitită. 

— lartă-mă, Acha, ar fi trebuit să te salut mai devreme. 

— Cine n-ar fi asistat încântat la reîntâlnirea unei soții cu soțul 
său? 

— Riști foarte mult aflându-te aici. 

— Mă gândeam să mă duc chiar în capitală, dar Hattușil m-a 
convins să te aștept să vii. 

— Ai auzit, bineînțeles, că împăratul este bolnav. 

— O să încerc să iau totuși legătura cu el cât mai repede. 

— N-are niciun rost, este pe moarte; imperiul este deja în 
mâinile lui Uri-Teșub. 

— Am venit să propun ţării Hatti pacea, și o voi obţine. 

— Uiţi că singurul scop al lui Uri-Teșub este să distrugă 
Egiptul? Eu nu sunt de acord cu încăpăţânarea lui, dar îmi dau 
seama că raţiunea de a fi a Imperiului nostru se bazează pe 
război. 

— Ţi-ai închipuit cumva care ar putea fi adevăratul pericol 
care vă ameninţă? 

— Desigur, un atac al întregii armate egiptene, cu Ramses 
însuși în frunte! 


— Nu trebuie să pierdeţi din vedere și o altă posibilitate: 
irezistibila creștere a puterii asiriene. 

Hattușil și Putuhepa nu-și putură ascunde surprinderea. 
Serviciile de informaţii ale lui Acha era mai eficiente decât s-ar fi 
așteptat. 

— În cele din urmă, Asiria va sfârși prin a vă ataca și veţi fi 
prinși între două focuri, neputând să rezistaţi pe două fronturi. 
Credinţa că armata hitită ar putea distruge Egiptul este o 
adevărată utopie; bazându-se pe învăţămintele trecutului, am 
instalat un sistem defensiv în protectoratele noastre. Nu vă va fi 
ușor să treceţi de el, pentru că rezistenţa sa va permite grosului 
trupelor noastre să treacă foarte repede la o contraofensivă 
nimicitoare. Și ați avut ocazia să aflaţi, pe pielea voastră, că 
Amon îl ocrotește pe Ramses și face ca braţul său să fie mai 
puternic decât mii de soldaţi. 

— Cu alte cuvine, ne dai de veste că imperiul hitit este pe 
cale să se destrame! 

— Nu, stimată Putuhepa, căci Egiptul nu are niciun interes să 
asiste la dispariţia unui vechi inamic. Nu am început deja să ne 
cunoaștem mai bine? În ciuda reputației sale, Ramses este un 
iubitor al păcii și nu marea soţie regală, Nefertari, va fi aceea 
care o să-l convingă să pornească pe acest drum. 

— Ce părere are despre asta regina mamă Tuya? 

— Împărtășeşte vederile mele, știind bine că Asiria va 
reprezenta în curând un pericol de temut pentru ţara noastră. 

Hitiţii vor fi primii care vor avea de suferit, după care va veni 
și rândul egiptenilor. 

— O alianţă împotriva Asiriei... Mai bine spus, asta ne 
propuneţi voi? 

— Pacea și alianţa, pentru a ne feri popoarele de o invazie. 
Viitorul împărat din Hatti va trebui, așadar, să ia niște decizii cu 
urmări foarte importante. 

— Uri-Teșub nu va renunţa niciodată la lupta împotriva lui 
Ramses! 

— Care este raspunsul lui Hattușil? 

— Hattușil și cu mine nu mai avem nicio putere. 

— Care este răspunsul vostru? insistă Acha. 

— Noi am putea accepta să purtăm negocieri, declară 
Hattușil, dar această discuţie mai are vreun rost? 


— Numai lucrurile irealizabile mă amuză, spuse egipteanul 
surâzând; astăzi, voi nu însemnați nimic, dar cu voi aș vrea să 
negociez pentru a lumina viitorul ţării mele. Dacă Hattușil 
devine împărat, propunerile noastre ar căpăta o valoare 
inestimabilă. 

— Nu-i decât un vis, obiectă Putuhepa. 

— Ori daţi bir cu fugiţii, ori luptaţi. 

Orgoliul frumoasei hitite o făcu să se revolte. 

— Noi n-o să fugim în niciun caz. 

— Voi doi va trebui să câștigați sau să cumpăraţi încrederea 
unui număr cât mai mare de ofițeri superiori. Comandanții 
fortăreţelor vor trece în tabăra voastră, căci Uri-Teșub îi 
disprețuiește și-i împiedică să avanseze în ierarhia militară, sub 
pretextul că ei nu joacă decât un rol defensiv. Prin intermediul 
negustorilor care știu că, în marea lor majoritate, sunt de partea 
voastră, răspândiţi zvonul că economia hitită nu va putea 
suporta un nou efort de război și că un conflict cu Egiptul va 
aduce cu sine ruina și sărăcia. Creați mereu alte breșe și nu 
încetaţi să le amplificaţi până când Uri-Teșub va apărea ca fiind 
vinovat pentru apariţia tulburărilor din ţară, rezultând în cele din 
urmă că nu este în stare să domnească. 

— Este un lucru care ar putea dura mult. 

— Veţi avea succes și veţi obține pacea cu acest preţ. 

— Voi cum aveţi de gând să acţionaţi? întrebă Putuhepa. 

— Ar putea fi cam riscant, dar am de-a dreptul intenţia de a-l 
convinge pe Uri-Teșub. 

t 

Acha contempla zidurile de la Hattuşaş și-i plăcea să-și 
închipuie cum ar putea arăta capitala hitită pictată în culori vii, 
împodobită cu ghirlande de flori și plină de tinere nespus de 
frumoase care dansează pe metereze. Dar o asemenea imagine 
încântătoare dispăru pentru a ceda locul unui sinistru oraș 
fortificat, căţărat pe povârnișurile muntelui. 

Ministrul Afacerilor externe nu era însoţit decât de doi 
compatrioți de-ai săi, un grăjdar și un purtător de sandale. 
Ceilalţi membri ai delegaţiei se întorseseră în Egipt. Când Acha 
își declină calitatea la primul post de pază din orașul de jos, 
gradatul rămase stupefiat. 

— Te rog să-l anunţi pe împărat că mă aflu aici. 

— Dar... Sunteţi egiptean! 


— Ambasador plenipotenţiar. Grăbește-te, te rog. 

Dezorientat, gradatul îl lăsă pe Acha să aștepte sub o pază 
atentă și trimise la palat pe unul dintre subordonații săi. 

Acha nu fu deloc surprins să vadă apărând, în pas cadenţat, 
un grup de infanteriști înarmați cu lănci și aflaţi sub comanda 
unei brute a cărei unică formă de gândire era supunerea 
absolută în fața oricărui ordin. 

— Generalul comandant dorește să-l vadă pe ambasador. 

Tt 

Acha îl salută pe Uri-Teșub și-și prezentă împuternicirile. 

— Cel mai strălucit ministru al lui Ramses aici, la Hattușaș... 
Ce surpriză! 

— lată-vă în fruntea unei armate imense; vă rog să primiţi 
felicitările mele. 

— Egiptul ar trebui să se teamă de mine. 

— El are cunoștință de vitejia voastră și de calităţile voastre 
de războinic și ne temem de ele; de aceea am și adus forțe de 
securitate în protectoratele noastre. 

— Le voi nimici. 

— Se pregătesc pentru ciocnirea cu voi, oricât de grozavă ar fi 
aceasta. 

— Vorbe de clacă. Care este motivul vizitei voastre? 

— Am auzit vorbindu-se că împăratul Muwattalis ar fi bolnav. 

— Mulţumiţi-vă doar cu zvonurile; sănătatea conducătorului 
nostru este un secret de stat. 

— Cel care domnește în Hatti este inamicul nostru, dar îi 
respectăm rangul; de aceea sunt eu aici. 

— Ce înseamnă prezenţa voastră aici, Acha? 

— Eu am posibilitatea să vă ofer leacurile necesare pentru a-l 
îngriji pe împăratul Muwattalis. 

În vârstă de șapte ani, băiatul punea în practică învăţătura pe 
care tatăl său, primind-o și el de la tatăl lui, o aplicase pe el 
însuși: să oferi un pește unui om care se plânge de foame este 
mai puţin folositor decât să-l înveţi cum să pescuiască. 


Așa că el își dovedea priceperea bătând apa cu o nuia, astfel 
să dirijeze prada către plasa pe care o întinsese, între doi arbori 
mari de papirus, prietenul său, la fel de flămând ca și el. 

La un moment dat, ștrengarul văzu ceva neobișnuit. 

O flotilă de bărci sosea dinspre nord având în frunte 
ambarcaţiunea cea mai mare, la prova căreia se afla un sfinx 
din aur. Da, era chiar corabia Faraonului! 

Uitând de pește și de plasă, ucenicul pescar se aruncă în 
apele Nilului și înotă în direcția cheiului pentru a-i anunţa pe 
săteni. Timp de mai multe zile, avea să fie sărbătoare mare. 

t 

Uriaşa sală cu coloane a templului din Karnak putea fi 
admirată în toată măreția sa; înalte de douăzeci și cinci de 
metri, cele douăsprezece coloane ale navei din mijloc 
reprezentau puterea creaţiei prin care lua naștere oceanul 
primordial. 

In locul acela, Nebu, mare preot al lui Amon, deplasându-se 
cu ajutorul cârjei sale poleite cu aur fin, ieși în întâmpinarea 
cuplului regal. In ciuda reumatismului, el reuși să facă o 
plecăciune în fața oaspeţilor. Ramses îl ajută să-și îndrepte 
spinarea. 

— Sunt nespus de fericit să vă revăd, Maiestate, și încântat să 
admir frumuseţea reginei. 

— Ai putea să devii un curtean perfect, Nebu. 

— Nicio speranţă în privinţa asta, Maiestate; am să continuu 
să spun ceea ce gândesc, așa cum, de altfel, fac acum. 

— Cum o duci cu sănătatea? 

— Trebuie să te obișnuiești cu bătrânețea, mai ales că ea face 
ca toate încheieturile să mă doară; dar doctorul templului îmi dă 
un leac preparat din salcie și mă simt ceva mai bine. Ca să spun 
drept, nici nu am timp să mă gândesc la sănătatea mea... Mi-aţi 
dat o sarcină atât de grea! 

— Dacă ar fi să mă iau după rezultate, am motive întemeiate 
să fiu mulțumit de alegerea pe care am făcut-o. 

Optzeci de mii de oameni erau dirijaţi în activitatea lor de 
marele preot; în plus, aproape un milion de capete de animale, 
cam o sută de bărci pentru cărat poveri grele, cincizeci de 
șantiere în care lucrările nu se opreau niciodată, o suprafaţă 
imensă de terenuri cultivabile, grădini, crânguri, livezi și vii, 


astfel arăta universul de la Karnak, bogatul domeniu al lui 
Amon. 

— Cel mai greu este, Maiestate, să organizăm și să punem de 
acord eforturile scribilor de pe moșii, ale celor de la hambare, 
ale celor de la contabilitate și ale celorlalţi colegi ai lor... Fără o 
autoritate superioară, peste această mică lume n-ar domni în 
curând decât haosul, fiecare gândindu-se doar la propriul său 
avantaj. 

— Simţul tău diplomatic face adevărate minuni aici. 

— Eu nu cunosc decât două virtuţi pe care trebuie să le 
posed: să mă supun și să slujesc. Restul nu-i decât 
pălăvrăgeală. Și, la vârsta mea, nu mai am timp de palavre. 

Ramses și Nefertari admirară, una câte una, cele o sută 
treizeci și patru de coloane din ale căror ornamente se putea 
deduce numele acelor divinităţi pentru care, fără încetare, 
Faraonul aducea ofrande. Aceste trunchiuri vegetale, devenite 
nemuritoare prin piatra din care erau sculptate, făceau legătura 
între pământ, simbol al mlaștinii roditoare primordiale, și 
plafonul pictat în albastru pe care străluceau stele din aur. 

După cum dorise Seti, nesfârșita sală cu coloane de la Karnak 
întruchipa pentru vecie lauda adusă zeului ascuns, scoțându-i în 
evidenţă, totodată, tainele. 

— Theba va fi un simplu popas, întrebă Nebu, sau perechea 
regală va rămâne în aceste locuri pentru mai mult timp? 

— Pentru a călăuzi Egiptul pe calea păcii, îi răspunse Ramses, 
trebuie să-i mulțumesc pe zei aducându-le în dar temple în care 
să le placă să locuiască și terminând lucrul la lăcașul de veci al 
meu și al lui Nefertari. Viaţa pe care ei ne-au sădit-o în sufletele 
noastre va reveni la ei când va sosi vremea; noi trebuie să fim 
gata să apărem în fața lor, pentru ca poporul Egiptului să nu 
aibă de suferit de pe urma morţii noastre. 

t 

Ramses chemă puterea divină în încăperea secretă a naosului 
din templul de la Karnak și o salută atunci când îi simți prezența: 

— Te salut pe tine, cel care zămislești viaţa, zeii și muritorii, 
creator al țării mele și al pământurilor de pretutindeni, pe tine 
cel care binecuvântezi câmpiile înverzite și revărsarea apelor. 
Tot ceea ce există se bucură de perfecțiunea pe care i-ai dat-o 
tu. 

Karnak se trezea. 


Lumina zilei o înlocuia pe aceea a lămpilor cu ulei, slujitorii 
ritualurilor umpleau vasele de purificare cu apă din lacul sfânt, 
umpleau din nou vasele în care ardea tămâia pentru 
înmiresmarea capelelor, împodobeau altarele cu flori, cu fructe, 
cu legume și cu pâini proaspete, se organizau procesiuni pentru 
a purta pretutindeni ofrandele care, toate, se îndreptau către 
Maat. Numai ea făcea să reînvie diferitele forme de viaţă, numai 
ea însufleţea întreaga creaţiune prin roua înmiresmată pe care o 
răspândea peste pământ la răsăritul soarelui. 

Insoțit de Nefertari, Ramses porni pe drumul destinat 
procesiunilor, o alee mărginită de sfincși care ducea la templul 
din Luxor. 

In faţa pilonului, un bărbat aștepta sosirea perechii regale. Un 
om cu figura pătrată, solid, vechi controlor al grajdurilor din 
întregul regat. 

— Ne-am înfruntat și ne-am luptat de multe ori, îi povesti 
regele soției sale, și nu mică îmi era bucuria atunci când 
reușeam să-i rezist, pe vremea când eram doar un tinerel 
zburdalnic. 

După ce părăsise cariera militară, bolovănosul Bakhen se 
schimbase mult. Ajuns la rangul al patrulea al ierarhiei preoțești 
de la Karnak, el era acum emoţionat până la lacrimi. 
Reîntâlnirea cu faraonul îi provoca o bucurie atât de mare încât 
nu-și mai găsea cuvintele. Preferând să lase ca munca lui să 
spună totul, el le arătă oaspeţilor faţada impresionantă a 
templului de la Luxor care avea în faţă două obeliscuri zvelte și 
mai multe statui uriașe înfăţișându-l pe Ramses. Pe gresia 
minunat lustruită se puteau vedea scene care povesteau 
episoadele bătăliei de la Kadesh și lăudau victoria repurtată de 
regele Egiptului. 

— Maiestate, anunţă ritos Bakhen, construcția este terminată! 

— Dar lucrările trebuie să continue. 

— Eu sunt gata. 

Perechea regală împreună cu Bakhen pătrunseră în marea 
curte aflată în spatele pilonului și mărginită de porticuri cu 
coloane între care fuseseră înălțate statui ale lui Ramses, 
exprimând acel ka al lui, energia nemuritoare datorită căreia el 
era sortit să domnească. 


— Munca tăietorilor de piatră și a sculptorilor este demnă de 
laudă, Bakhen, dar nu-i pot lăsa să se odihnească; vreau chiar 
să-i duc într-un loc plin de dificultăţi, poate chiar periculos. 

— AȘ putea ști ce planuri aveţi, Maiestate? 

— Să ridic mai multe sanctuare în Nubia și, printre ele, un 
templu important. Adună-i pe meșteri și sfătuiește-te cu ei; nu 
voi accepta decât voluntari. 

t 

Ramesseum, templul pentru veşnicie al lui Ramses cel Mare, 
construit după planurile întocmite chiar de rege, devenise un 
monument grandios, cel mai măreț de pe malul apusean. 
Granitul, gresia și bazaltul fuseseră folosite pentru a înălța 
piloni, curți și capele; mai multe uși impunătoare din bronz aurit 
despărțeau diferitele părți ale monumentului, protejat printr-un 
zid exterior din cărămizi. 

La căderea nopţii, Șenar reușise să pătrundă într-o magazie 
goală. Având la el o armă pe care i-o încredințase Ofir și care 
spera să fie hotărâtoare, fratele lui Ramses așteptă să se 
întunece bine pentru a pătrunde în spaţiul sacru. 

Merse de-a lungul zidului în construcţie al palatului și traversă 
o curte. La câţiva metri de capela consacrată lui Seti, se opri în 
loc șovăind. 

Seti, tatăl său... 

Dar era un tată care-i trădase alegându-l pe Ramses ca 
faraon! Un tată care-i dispreţuise și-l îndepărtase de el, 
încurajând ascensiunea unui tiran. 

După ce avea să-și pună în aplicare planul, Șenar nu mai 
putea fi considerat fiul lui Seti. Dar ce importanţă mai avea? 
Contrar celor afirmate de cei care se pricepeau la mistere, 
nimeni nu trebuia să treacă peste obstacolul morții. Neantul îl 
absorbise pe Seti așa cum avea să-l nimicească el pe Ramses. 
Viaţa nu avea decât un sens: acela de a obţine maximum de 
putere, n-are importanţă prin ce mijloace, și a o exercita fără 
nicio opreliște, călcându-i în picioare pe nevolnici sau pe 
mediocri. 

Și ce să mai vorbim de faptul că mii de idioţi începuseră să-l 
considere pe Ramses un zeu! Când Șenar îl va dobori pe acest 
idol, calea va fi deschisă către un nou regim. Va interzice 
ritualurile tradiţionale și va domni condus doar de două interese: 
cucerirea de noi teritorii și dezvoltarea economică. 


Îndată ce va urca pe tron, Șenar avea să radă Ramesseum de 
pe faţa pământului și să dărâme tot ceea ce îl întruchipa pe 
Ramses. Deși era neterminat, templul pentru veșnicie producea 
deja o energie împotriva căreia Şenar însuși lupta destul de 
greu. Hieroglife, imagini sculptate și picturi în culorii vii, toate 
aminteau prin fiecare piatră de prezența și de puterea lui 
Ramses. Nu, toate acestea nu erau decât iluzii create de 
întunericul nopţii! 

Șenar se trezi din amorţeala care-i cuprinsese. El puse în locul 
prevăzut dispozitivul primit de la Ofir și ieși din incinta 
Ramesseumului. 

Căpăta formă, creştea ca o ființă plină de vigoare acest 
templu pentru veșnicie datorită căruia se consolida domnia lui 
Ramses. Regele aduse un omagiu pios acestui edificiu din care, 
de acum înainte, avea să primească forța capabilă să-i 
înlesnească gândul și fapta. 

Ca și la Karnak sau la Luxor, maiștrii, tăietorii de piatră, 
sculptorii, pictorii și desenatorii făcuseră adevărate minuni. 
Sanctuarul, multe capele împreună cu anexele lor, o mică sală 
cu coloane fuseseră terminate, ca și clădirea destinată venerării 
lui Seti. Și toate celelalte părți ale complexului sacru erau în 
curs de construire, fără a pune la socoteală depozitele clădite 
din cărămizi, biblioteca și locuințele preoţilor. 

Plantat în al doilea an de domnie, acacia lui Ramses se făcuse 
și el mare, cu o rapiditate surprinzătoare. Deși foarte fine, 
frunzele sale formau o coroană care oferea deja o umbră 
binefăcătoare. Nefertari mângâie cu duioșie trunchiul copacului. 

Perechea regală traversă curtea cea mare, sub privirile 
respectuoase și admirative ale tăietorilor de piatră care 
puseseră jos dălţile și ciocanele. 

După ce stătu câteva minute de vorbă cu șeful lor de echipă, 
Ramses vru să afle de la fiecare dintre ei cu ce greutăți 
avuseseră de-a face. Regele nu uita ceasurile minunate 
petrecute în carierele de la Gebel Silsileh, într-o vreme în care 
dorea să devină tăietor în piatră. Monarhul le promise 
lucrătorilor un premiu neobișnuit: vin și îmbrăcăminte de cea 
mai bună calitate. 

Pe când perechea regală se îndrepta către capela lui Seti, 
Nefertari duse mâna la inimă și se opri în loc. 


— Un pericol... un pericol aproape de tot. 

— Aici, chiar în templu? se îngrijoră Ramses. 

Îngrijorarea se împrăștie. Perechea regală se apropie de 
sanctuarul în care avea să fie veșnic venerat sufletul lui Seti. 

— Nu deschide ușa sanctuarului, Ramses. Acolo este 
primejdia, dincolo de ușă. Lasă-mă pe mine. 

Nefertari deschise ușa din lemn poleit cu aur. 

Pe prag, se putea vedea un ochi din agat roșu, spart în mai 
multe bucăți; în fața statuii lui Seti, în capătul capelei, o bilă 
roșie alcătuită din păr de animale din deșert. 

Având puterile lui Isis, marea magiciană, regina culese de pe 
prag cioburile, unul câte unul, și refăcu ochiul. Dacă regele ar fi 
atins cu piciorul fragmentele simbolului profanat, ar fi fost 
paralizat pe loc. După aceea, Nefertari luă bila roșie în poala 
rochiei, fără s-o atingă cu degetele, și o duse afară, pentru a fi 
arsă. 

Deochiul, își dădură seama Ramses și Nefertari, iată ce 
îndrăzniseră să folosească ființele apărute din tenebre, dornice 
să distrugă legătura care-i unea pe Seti de fiul său și să-l aducă 
pe stăpânul celor Două Țări în starea unui domnitor oarecare, 
lipsit de învăţătura supranaturală pe care i-o transmisese 
predecesorul său. 

Cine altul decât Șenar, se gândi Ramses, ar fi mers atât de 
departe pe calea răului, cu ajutorul magului vândut hitiţilor? 
Cine altul decât Șenar s-ar fi înverșunat să distrugă ceea ce n-ar 
fi putut încăpea niciodată într-un suflet atât de mic ca al lui? 

Moise șovăia. 

Sigur, el trebuia să îndeplinească misiunea pe care i-o 
încredințase Dumnezeu, dar obstacolul pe care-i întâlnea în cale 
nu era prea greu de trecut pentru posibilităţile sale? De-acum, 
nu se mai lăsa legănat de iluzii: Ramses nu avea să cedeze. 
Moise îl cunoștea destul de bine pe regele Egiptului ca să știe că 
el nu spusese vorbe goale și că, într-adevăr, îi considera pe 
evrei ca făcând parte integrantă din poporul egiptean. 

Totuși, ideea exodului își făcea loc în tot mai multe conștiințe, 
iar opoziţia față de îndemnurile profetului slăbea din zi în zi tot 


mai mult. Mulţi se gândeau că relaţiile deosebite dintre Moise și 
Ramses ar putea ajuta la încheierea unei înţelegeri. Unul câte 
unul, șefii de trib se dăduseră bătuţi; fără a întâmpina niciun 
refuz, Aaron putuse, la ultima întrunire a sfatului bătrânilor, să-l 
prezinte pe Moise ca pe un conducător al poporului evreu, unit 
în aceeași credinţă și în aceeași voinţă. 

O dată depășite neînțelegerile din tabăra sa, profetului nu-i 
mai rămânea decât un singur inamic: Ramses cel Mare. 

Aaron îl întrerupse din meditaţie pe Moise. 

— Un cărămidar dorește să te vadă. 

— Vezi tu ce vrea. 

— Cu tine vrea să vorbească, nu cu altcineva. 

— De ce vrea asta? 

— Spune că i-ai fi făcut cândva niște promisiuni. Numai în tine 
are încredere. 

— Atunci, adu-l aici. 

Purtând o perucă scurtă, neagră, strânsă cu o panglică albă 
care-i acoperea fruntea, lăsându-i libere urechile, cu fața arsă 
de soare, barba tunsă scurt și o mustață neîngrijită, vizitatorul 
părea un cărămidar evreu oarecare. 

Cu toate acestea, înfățișarea acestui om îi trezi bănuieli lui 
Moise; bărbatul acesta nu-i era necunoscut. 

— Ce dorești de la mine? 

— Ideile noastre se întâlneau cândva. 

— Ofir! 

— Chiar eu sunt, Moise. 

— Te-ai schimbat mult. 

— Poliția lui Ramses mă caută peste tot. 

— Nu cumva are motive să facă așa ceva? Dacă nu mă înșel, 
ești un spion hitit. 

— Am lucrat pentru ei, este adevărat, dar reţeaua mea a fost 
distrusă și hitiții nu mai sunt în măsură să distrugă Egiptul. 

— Acum înţeleg că m-ai minţit și, de fapt, încercai să te 
folosești de mine împotriva lui Ramses! 

— Nu, Moise. Și tu și eu credeam într-un singur zeu, unic și 
atotputernic, iar contactul meu cu evreii m-a convins că acest 
zeu este numai Yahwe și nu un altul. 

— Mă crezi chiar atât de prost încât să mă las dus de nas de 
asemenea vorbe? 


— Chiar dacă tu refuzi să crezi în sinceritatea mea, eu voi fi 
de folos cauzei tale, căci ea este singura care merită să fie 
servită. Să știi că nu mă aștept la niciun folos personal, ci la 
salvarea sufletului meu. 

Moise fu impresionat de această mărturisire. 

— Ai renunţat să mai crezi în Aton? 

— Am înțeles că Aton nu era decât o umbră a adevăratului 
Dumnezeu. Din moment ce am găsit adevărul, renunţ la 
rătăcirile mele. 

— Ce s-a ales de fata aceea pe care tu voiai s-o aduci la 
putere? 

— A murit tragic și am suferit mult din cauza asta; totuși, 
poliţia egipteană mă acuză de o crimă îngrozitoare pe care eu n- 
am comis-o. In această întâmplare tristă, mi s-a părut că văd un 
semn al destinului. În ziua de azi, tu ești singurul care te poţi 
ridica împotriva lui Ramses. De aceea, am să te susţin din toate 
puterile. 

— Ce dorești, de fapt, Ofir? 

— Să te ajut să răspândești și să impui credinţa în Yahwe. 

— Ştii că Yahwe cere exodul poporului meu? 

— Sunt de acord cu acest plan măreț. Dacă el este însoţit de 
căderea lui Ramses și de trecerea întregului Egipt la adevărata 
credinţă, aș fi fericit. 

— Un spion nu rămâne el doar un spion? 

— Nu mai am nicio legătură cu hitiţii care, de altfel acum sunt 
prinși în adevărate lupte pentru putere; acest capitol al vieţii 
mele s-a încheiat. Viitorul și speranța ești tu, Moise. 

— Cum ai putea să mă ajuţi? 

— Nu-ţi va fi ușor să lupți împotriva lui Ramses; experiența 
mea în lupta clandestină ţi-ar putea fi de folos. 

— Poporul meu vrea doar să plece din Egipt și nu să se 
răscoale împotriva lui Ramses. 

— Care-i diferenţa, Moise? În ochii lui Ramses, acţiunile tale 
vor fi considerate drept o răzvrătire și el o va reprima ca atare. 

In sinea sa, Moise fu nevoit să-i dea dreptate magului libian. 

— Trebuie să mă mai gândesc la asta, Ofir. 

— Tu ești cel care hotărăști, Moise; lasă-mă, însă, să-ţi dau un 
sfat: nu face nimic în absenţa lui Ramses. Cu el, tu poate că ai 
găsi o cale de negociere; dar oamenii lui de încredere, Ameni și 
Serramanna, fără a o mai pune la socoteală pe regina-mamă 


Tuya, nu se vor arăta deloc indulgenţi față de poporul tău. 
Pentru a menţine ordinea publică, s-ar putea ca ei să ordone o 
represiune sângeroasă. Să profităm de călătoria perechii regale 
ca să întărim unirea dintre noi, să-i convingem pe cei care încă 
mai șovăie și să ne pregătim pentru inevitabilul conflict. 

Modul hotărât în care vorbea Ofir îl impresionă pe Moise. Deși 
nu se hotărâse dacă ar fi cazul să se alieze cu magul, putea, 
oare, să nege că acesta avea dreptate în ceea ce propunea? 

Şeful poliției din Theba declară că oamenii săi nu-şi 
precupețiseră eforturile pentru a-l descoperi pe Șenar și pe 
eventualii lui complici. Ramses le dăduse semnalmentele acelui 
agresor care, în atacul de pe Nil, încercase să-l doboare cu o 
săgeată, dar cercetările forțelor de ordine se dovediseră 
zadarnice. 

— A părăsit Theba, își exprimă convingerea Nefertari. 

— La fel ca mine, ești și tu convinsă că trăiește. 

— Simt o prezenţă periculoasă, o forță a întunericului... Este 
Șenar, magul acela sau unul dintre ciracii lor? 

— El este, aprecie Ramses; el a încercat să rupă pentru 
totdeauna legătura care mă unea cu Seti ca să mă lipsească de 
ocrotirea tatălui meu. 

— Deochiul nu va avea nici cea mai mică eficacitate; focul l-a 
împiedicat să acționeze. Cu ajutorul unui clei preparat cu rășină, 
am reconstituit ochiul protector, furat din tezaurul templului lui 
Seth, de la Pi-Ramses. 

— Animalele deșertului, din părul cărora a fost făcută bila 
aceea roșie, sunt și ele creaturile lui Seth... Șenar avea intenția 
să distrugă totul folosindu-se de energia de temut a acestuia. 

— El a subestimat trăinicia legăturilor tale cu Seth. 

— O armonie care se reînnoiește cu fiecare zi ce trece... La 
cea mai mică greșeală de atenție, focul lui Seth îl nimicește pe 
cel care crede că a reușit să pună stăpânire pe el. 

— Când plecăm în Sudul îndepărtat? 

— După ce ne vom întâlni moartea. 

Cuplul regal se îndreptă către vâlceaua cea mai sudică din 
munţii thebani care purta numele de „locul regenerării” și de 
„loc al florilor de lotus”. În această Vale a Reginelor aveau să-și 
găsească odihna de veci Tuya, mama lui Ramses, și Nefertari, 
marea soţie regală. Mormintele lor fuseseră săpate sus, sub 


creastă, pe tărâmul zeiţei tăcerii. Peste acest pustiu, scăldat în 
nemiloasele raze ale soarelui, domnea Hathor, surâzătoarea 
zeiţă a cerului, cea care făcea stelele să strălucească și inimile 
celor care credeau în ea să dănţțuiască. 

Hathor, pe care Nefertari o descoperi pe pereţii mormântului 
său, în atitudinea celei care dăruiește energia reînvierii unei 
soţii regale care rămâne veșnic tânără; zeița purta o bonetă din 
aur de forma unui vultur. Ea simboliza astfel și o mamă divină. 
Pictorii reușiseră să imortalizeze frumusețea aceleia care era 
supranumită „frumuseţea iubirii”, în forme de o incredibilă 
perfecțiune. 

— Îți place locul acesta, Nefertari? 

— Atâtea splendori... Nu mă simt demnă de toate astea. 

— Niciodată n-a existat un asemenea locaș pentru vecie, 
niciodată nu va mai exista ceva asemănător; tu, care ești 
însufleţită prin iubire, tu vei domni pentru totdeauna în inima 
zeilor și a oamenilor. 

Osiris, cu o față verde, înfășurat într-o mantie albă; Ra cel 
luminos, încoronat cu un soare enorm; Khaepre, principele 
metamorfozelor cu cap de scarabeu; Maat, Regula universului, 
femeie tânără, frumoasă și delicată, având ca singură emblemă 
o pană de struţ, diafană ca adevărul... Puterile divine se 
adunaseră toate ca s-o regenereze pe Nefertari, în timp și 
dincolo de timp. Nu peste multă vreme, pe coloanele încă goale, 
un scrib de la Casa Vieţii va trasa hieroglifele cu „Cartea pentru 
ieșirea la lumină” și cu „Cartea Ușilor” care trebuiau să-i 
permită reginei să călătorească pe minunatele drumuri din 
lumea cealaltă, fără teamă de primejdiile acelui tărâm. 

Nu mai era moarte, ci surâsul misterului. 

Timp de mai multe zile, Nefertari contemplă imaginea 
personajelor divine care locuiau în lăcașul pentru vecie, acolo 
unde, în clipa marii treceri, ea avea să devină oaspete așteptat. 
Ea se familiariză cu ceea ce urma să se întâmple după ce viața 
sa avea să ia sfârșit și se împărtăși din tăcerea care, în inima 
pământului, avea mireasma cerului. 

Când Nefertari se hotărî să părăsească „locul florilor de lotus”, 
Ramses o duse pe „marea pajiște”, Valea Regilor, unde faraonii 
se odihneau pe veci de la începutul celei de-a optsprezecea 
dinastii. Perechea regală rămase timp de mai multe ceasuri în 
mormintele lui Ramses, primul care purtase acest nume, și al lui 


Seti. Fiecare pictură era o capodoperă și regina citi, luând 
coloanele la rând, „Cartea camerei ascunse” care descria fazele 
transformării soarelui murind, într-un soare tânăr, un model al 
reînvierii Faraonului. 

Cu negrăită emoție, Nefertari ajunse și în lăcașul de veci al lui 
Ramses cel Mare. În vase mici, pictorii dizolvaseră pigmenţi 
naturali, pisaţi mărunt, dând apoi viaţă pereţilor prin figuri 
simbolice care urmau să asigure supraviețuirea monarhului. 
Praful acela colorat, amestecat cu apă și cu clei de acacia, le 
permitea o precizie extraordinară a desenului. 

„Lăcașul de aur”, sala sarcofagului, cu opt stâlpi, era aproape 
terminată. Moartea îl putea primi în lumea sa pe Ramses. 

Regele îl chemă pe șeful șantierului. 

— La fel ca în mormintele unora dintre strămoșii mei, vei săpa 
un coridor care se va înfunda în stâncă și vei lăsa acolo piatra 
grosolan cioplită, așa cum a rămas de la dalta pietrarilor. 
Coridorul va avea semnificaţia secretului suprem pe care niciun 
spirit omenesc nu-l poate cunoaște. 

Nefertari și Ramses avură sentimentul că erau pe cale să 
treacă într-o etapă decisivă; la dragostea lor se adăuga de-acum 
conștiența propriei lor morţi, trezire și nu dispariţie totală. 

Răbdarea lui Serramanna era pusă la grea încercare. 

Meba plecase de acasă de mai bine de o oră ca să ia parte la 
banchetul oferit de regina-mamă Tuya, dornică să menţină și să 
consolideze relaţiile dintre curteni în lipsa perechii regale. 
Aflându-se într-un contact permanent, prin curieri, cu Ramses, 
văduva lui Seti era mulțumită de munca meticuloasă a lui Ameni 
și de severitatea lui Serramanna care asigura ordinea fără niciun 
fel de abatere. In rândul evreilor, se părea că agitația scăzuse 
mult. 

Dar fostul pirat, bazându-se pe flerul său, era convins că 
această liniște prevestea o furtună. Desigur, Moise se mulțumea 
să se întâlnească regulat cu oamenii mai importanţi din neamul 
său, dar era evident că devenise șeful de necontestat al 
evreilor. În plus, mai mulţi dintre demnitarii egipteni, cunoscând 
fidelitatea lui Ramses faţă de prieteni, apreciau că ar fi mai bine 


să-l menajeze pe Moise. Într-o zi sau în alta, credeau ei, acesta 
din urmă avea să primească din nou un post important și ar fi 
renunţat la teoriile sale nebuloase. 

Printre cele mai de seamă preocupări ale lui Serramanna se 
afla căutarea lui Meba. Sardul era convins că diplomatul era 
acela care furase pensula lui Kha, dar cu ce intenție? Fostul pirat 
îi ura pe diplomaţi în general și pe Meba în special, prea 
ușuratic, prea elegant și prea conciliant; un om neserios ca el 
avea o înclinaţie naturală pentru minciună. 

Și dacă pensula lui Kha era ascunsă la Meba acasă? 
Serramanna l-ar fi acuzat de furt și aristocratul ar fi fost obligat 
să declare în faţa unui tribunal motivele pentru care comisese 
acest gest. 

Grădinarul lui Meba se duse la culcare, servitorii se retraseră 
și ei în cămăruțele lor. Sardul escaladă zidul din spatele casei și 
ajunse pe terasă; călcând ușor, ca o pisică, el ridică trapa prin 
care se putea ajunge în pod. De acolo, nu-i fu deloc greu să 
ajungă în camerele de jos. 

Serramanna avea la dispoziţie timp suficient în noaptea aceea 
pentru a cerceta cu atenţie toată casa. 

— Nimic, recunoscu sardul, ursuz și cu barba crescută în 
neorânduială. 

— Percheziţia asta era ilegală, îi aminti Ameni. 

— Dacă aș fi găsit ceva, Meba ăsta n-ar mai fi avut cum să 
facă rău. 

— De ce te înverșunezi așa împotriva lui? 

— Pentru că este un individ periculos. 

— Meba, periculos? El n-are în minte decât grija pentru 
cariera lui și în afară de asta nu-l mai poate interesa nimic. 

Sardul înfulecă lacom o bucată de pește uscat, muiat într-un 
sos condimentat. 

— Poate că ai dreptate, spuse el cu gura plină, dar instinctul 
îmi spune că este un individ dubios. Mare poftă aș avea să-l pun 
sub o supraveghere permanentă; sunt sigur că până la urmă tot 
ar face o greșeală. 

— Faci cum vrei... Dar vezi să nu dai greș! 

— Și Moise ar fi trebuit pus sub urmărire. 

— Am fost colegi la universitate, îi aminti Ameni, și nu numai 
cu mine ci și cu Ramses. 


— Evreul ăsta este un agitator de temut! Tu te afli în slujba 
Faraonului, iar Moise se va răscula împotriva Faraonului. 

— N-o să meargă până acolo. 

— Ba bine că nu! În echipajele pe care le-am avut sub 
comanda mea pe mare, eu îi dibuiam repede pe tipii de felul 
lui... Ca provocator de tulburări nici că s-ar putea găsi unul mai 
bun ca el. Numai că Faraonul și cu tine nu vreţi să mă ascultați. 

— Noi îl cunoaștem pe Moise și nu suntem așa de alarmiști ca 
tine. 

— Într-o zi o să vă pară tare rău de orbirea asta a voastră. 

— Du-te și te culcă și ai grijă să nu-i întărâţi pe evrei. Rolul 
nostru este să menţinem ordinea, nu să provocăm vreo 
tulburare. 

Acha era găzduit la palat, era ospătat cu mâncăruri țărănești, 
dar destul de bune, bea un vin de o calitate satisfăcătoare și se 
bucura de gingășia foarte bine învățată de hitită blondă pe care 
șambelanul avusese fericita idee să i-o aducă. Lipsită de orice 
pudoare, fata ardea de dorinţa de a verifica ea însăși reputația 
de care se bucurau egiptenii și anume că erau niște amanți 
minunaţi. Cu spiritul său cooperant, Acha se bucurase să 
participe la acest experiment al fetei, când activ, când pasiv, 
dar întotdeauna cu ardoare. 

Acesta era modul cel mai plăcut de a-și petrece timpul. Uri- 
Teșub, impresionat de cele auzite de la Acha, era totodată flatat 
de prezența ministrului Afacerilor externe al Faraonului; acest 
lucru nu însemna că Ramses îl recunoștea deja drept viitorul 
împărat, pe el, fiul lui Muwattalis? 

Uri-Teșub intră pe neanunţate în camera lui Acha, tocmai în 
momentul în care hitită cea blondă îl săruta cu o impresionantă 
lăcomie. 

— Vin altădată, spuse Uri-Teșub. 

— Rămâi, îl rugă Acha; fata asta va înțelege că afacerile de 
stat sunt legate câteodată și de plăcere. 

Frumoasa hitită se făcu nevăzută, iar Acha trase pe el o haină 
elegantă. 

— Cum se simte împăratul? îl întrebă el pe Uri-Teșub. 

— Starea sa este staţionară. 

— Îmi reînnoiesc oferta: lasă-mă pe mine să-l îngrijesc. 

— De ce vrei să-l ajuţi pe cel mai înverșunat inamic al vostru? 


— O asemenea întrebare mă pune în încurcătură. 

Tonul lui Uri-Teșub deveni mai tăios. 

— Trebuie să-mi raspunzi și asta imediat. 

— Diplomaţilor nu le place câtuși de puţin să-și dezvăluie 
secretele într-un mod atât de direct... Caracterul umanitar al 
misiunii mele nu te satisface? 

— Trebuie să-mi dai un răspuns mai apropiat de adevăr. 

Acha păru sătul să mai continue astfel. g 

— Ei bine... Ramses a învăţat să-l cunoască pe Muwattalis. Il 
prețuiește foarte mult și chiar îl admiră. Îi pare foarte rău că 
este bolnav. 

— Nu cumva îţi baţi joc de mine? 

— Cred că-mi dau seama, încercă Acha să-i explice, că nu ți- 
ar face plăcere să fii acuzat că ţi-ai asasinat propriul tată. 

În ciuda furiei care-i cuprindea din ce în ce mai mult, Uri- 
Teșub nu protesta. Acha merse și mai departe. 

— Tot ceea ce se petrece la curtea hitită ne interesează 
nespus de mult; noi știm că armata dorește ca transmiterea 
puterii să se facă în liniște și ca împăratul să-l desemneze el 
însuși pe cel care-i va urma la tron. De aceea, eu aș vrea să-l 
ajut să se însănătoșească, folosindu-mă de mijloacele medicilor 
noștri. 

Uri-Teșub nu putea fi de acord cu o asemenea cerere. Dacă 
Muwattalis putea vorbi din nou, ar fi putut să-l arunce în 
închisoare pe fiul său și să dea imperiul pe mâna lui Hattusșil. 

— Cum se face că voi sunteţi așa de bine informaţi? îl întrebă 
el pe Acha. 

— Mi-e greu... 

— Răspunde. 

— Îmi pare rău, trebuie să păstrez tăcerea în această privinţă. 

— Doar nu ești în Egipt, Acha, ci în capitala mea! 

— Ca ambasador în misiune oficială, aș avea să mă tem de 
ceva? 

— Eu sunt soldat, nu diplomat. Și noi suntem în stare de 
război. 

— Asta ar fi o ameninţare? 

— Eu nu prea știu ce este răbdarea, Acha. Grăbește-te să-mi 
răspunzi. 

— Ai ajunge chiar și la tortură? 

— N-aș șovăi nici măcar o clipă. 


Tremurând, Acha se înfășură într-o cuvertură de lână. 

— Dacă-ţi spun tot, mă lași în pace? 

— Am putea rămâne prieteni buni. 

Acha își cobori privirea în pământ. 

— Trebuie să-ţi mărturisesc că adevărata mea misiune este 
să-i propun un armistițiu împăratului Muwattalis. 

— Un armistițiu! Și cât timp ar trebui să dureze acest 
armistițiu? 

— Cât mai mult posibil... 

Uri-Teșub era în culmea fericirii. Așadar, armata Faraonului 
ajunsese la capătul puterilor! Indată ce blestematele astea de 
oracole se vor arăta favorabile, noul stăpân din Hatti ar porni 
atacul asupra Deltei. 

— În plus... continuă Acha, șovăitor. 

— În plus, ce? 

— Noi mai știm că, în privința moștenirii tronului, împăratul 
oscilează între fiul și fratele său. 

— Cine vă dă asemenea informații, Acha? 

— Ai fi de acord cu armistițiul dacă ai ajunge la putere? „De 
ce, gândi Uri-Teșub, să nu mă folosesc de șiretenia atât de 
dragă tatălui meu? 

— Sunt un om al armelor și al războiului, dar nu elimin o 
asemenea posibilitate, cu condiţia ca ea să nu ducă la slăbirea 
tării mele. 

Acha era mai ușurat. 

— l-am spus eu lui Ramses că ești un adevărat bărbat de stat 
și nu m-am înșelat. Dacă dorești, am putea ajunge și la 
încheierea păcii. 

— Pacea... bineînţeles... Dar nu mi-ai dat răspunsul pe care ţi 
l-am cerut: cine vă dă informaţiile? 

— Unii dintre ofiţerii superiori care se prefac că te susţin. În 
realitate, ei te trădează în favoarea lui Hattușil. 

Această dezvăluire avu asupra lui Uri-Teșub efectul unei 
lovituri de trăsnet. 

— Cu Hattușil, continuă Acha, noi nu vom obține nici pacea 
nici armistițiul; singurul său ţel este să se pună în fruntea unei 
mari coaliţii, ca aceea de la Kadesh, și să nimicească trupele 
noastre. 

— Vreau nume, Acha. 

— Devenim astfel aliaţi împotriva lui Hattușil? 


Uri-Teșub simţi dintr-o dată că toți mușchii i se încordează, ca 
la apropierea unei bătălii. Să se folosească de un egiptean ca să 
scape de un rival, ce întorsătură ciudată a destinului! Dar el nu 
va lăsa să-i scape o asemenea ocazie. 

— Ajută-mă să scap de trădători, Acha, și vei obţine 
armistițiul, poate și mai mult. 

Diplomatul începu să vorbească. 

Fiecare dintre numele pe care-i pronunță părea să fie o 
lovitură de pumnal. Pe lista lui se aflau câţiva dintre cei mai 
zeloși susținători ai lui Uri-Teșub, cel puţin în vorbe. Erau chiar și 
ofițeri superiori care luptaseră alături de el și-i declaraseră că îl 
considerau deja noul stăpân din Hatti. 

Livid la faţă, Uri-Teșub porni cu pași apăsaţi către ușa 
camerei. 

— Incă un lucru, spuse Acha; al putea să-i spui tinerei mele 
prietene să se întoarcă? 

Trecând împreună cu Bakhen prin carierele de granit de la 
Assuan, Ramses parcă îl revedea pe tatăl său alegând cele mai 
bune blocuri de piatră care aveau să se transforme în obeliscuri 
și în statui. La șaptesprezece ani, fiul lui Seti avusese norocul să 
descopere acest spaţiu magic sub îndrumarea Faraonului, în 
căutarea filoanelor de granit de o calitate fără cusur; astăzi, el, 
Ramses, era cel care conducea această căutare și trebuia să 
facă dovada priceperii sale în acest domeniu. 

Ramses se folosi de nuielușa de căutător de apă a lui Seti 
care îi permitea să simtă pulsându-i în degete emanaţiile 
secrete ale pământului. Lumea în care trăiau oamenii nu era 
decât o apariţie ivită fulgerător, încă de „prima dată”, din 
oceanul de energie în care urma să se întoarcă atunci când zeii 
aveau să creeze un nou ciclu de viaţă; în adâncurile pământului, 
ca și în cer, se produceau neîncetat metamorfoze al căror ecou 
nu putea fi perceput decât de un spirit deosebit de ascuţit. 

Aparent, carierele constituiau un univers încremenit, închis și 
ostil în care căldura era insuportabilă într-o bună parte a anului; 
dar pântecele pământului se arăta a fi de o generozitate 
extraordinară, lăsând să apară la suprafaţă un granit de o 


frumusețe inegalabilă. Era, prin excelenţă, acel mate rial care 
nu se tocea niciodată și care făcea să dăinuie peste milenii 
lăcașurile pentru vecie. 

Ramses se opri în loc. 

— Vreau să sapi aici, îi porunci el lui Bakhen, și să scoţi un 
monolit din care vei ciopli o statuie colosală pentru Ramesseum. 
Ai vorbit cu meseriașii? 

— Se ofereau cu toţii de bună voie să meargă în Nubia; a 
trebuit să aleg o echipă mai mică. Maiestate... Nu-mi stă în 
obicei, dar vreau să vă fac o rugăminte. 

— Te ascult, Bakhen. 

— Aţi fi atât de bun să mă luaţi și pe mine în această 
expediție? 

— Am un motiv serios să te refuz și acesta este numirea ta ca 
al treilea profet al lui Amon la Karnak; o asemenea răspundere 
te obligă să rămâi la Theba. 

— Dar... eu nu mă așteptam la această avansare. 

— Știu, Bakhen, dar marele preot Nebu și cu mine am 
apreciat că ţi-am putea pune o povară mai serioasă pe umeri, îl 
vei ajuta pe marele preot, vei veghea la prosperitatea 
domeniilor de aici și vei avea grijă de șantierul templului meu 
pentru veșnicie. Datorită ţie, Nebu va suporta mai ușor 
greutăţile vieţii de zi cu zi. 

De mare intensitate, dar fără a produce pagube serioase 
digurilor, canalelor și ogoarelor, revărsarea Nilului uşura 
călătoria perechii regale, a escortei sale și a cioplitorilor în 
piatră. Puzderia de stânci de la prima cataractă fusese acoperită 
de apele frământate de vârtejuri și de curenți năvalnici care 
făceau ca navigația să rămână, totuși, plină de primejdii. Era 
nevoie, în primul rând, să se evite denivelările bruște, vizibile 
abia în ultimul moment, apoi valurile violente care puteau 
răsturna orice navă ce nu avea încărcătura bine echilibrată. 
Avându-se în vedere toate acestea, fuseseră luate unele măsuri 
pentru a mai adânci șenalul navigabil, astfel încât flotila regală 
să poată trece fără niciun risc de cataracte. 

De obicei leneș și indiferent la agitația oamenilor din jurul 
său, Voinic manifesta acum o oarecare nervozitate; poate că 
uriașul leu era grăbit să ajungă în Nubia, ţara sa natală. Ramses 
îl liniști, mângâindu-i coama stufoasă. 


Doi bărbaţi cerură permisiunea să urce la bord și să discute 
cu monarhul. Primul dintre ei, un scrib însărcinat cu 
supravegherea nilometrului!%, îi dădu regelui raportul. 

— Maiestate, creșterea atinge douăzeci și unu de coți, trei 
palme și un sfert”. 

— Mi se pare că este foarte bine. 

— Absolut satisfăcător, Maiestate; anul acesta, Egiptul nu va 
avea nicio problemă cu irigațiile. 

Al doilea personaj era șeful poliţiei din Elephantine; spusele lui 
fură mai puţin liniștitoare. 

— Maiestate, vama ne-a semnalat trecerea unui bărbat care 
avea semnalmentele pe care ni le-aţi transmis. 

— De ce n-a fost oprit? 

— Șeful poștei nefiind acolo, nimeni n-a vrut să-și asume 
această responsabilitate, cu atât mai mult cu cât nu fusese 
comisă nicio infracţiune. 

Ramses își stăpâni cu greu furia. 

— Ce altceva mai ai să-mi spui? 

— Omul a tocmit o barcă rapidă pentru un drum spre sud; s-a 
declarat a fi comerciant. 

— Ce încărcătură avea? 

— Chiupuri cu carne de vită uscată pentru forturile de la a 
doua cataractă. 

— Când a plecat? 

— Acum o săptămână. 

— Transmite semnalmentele lui comandanților de forturi și 
ordonă-le să-l aresteze dacă apare la ușa lor. 

Ușurat pentru că scăpase de o sancţiune, polițistul plecă în 
grabă ca să execute ordinele primite. 

— Șenar ne-a luat-o înainte în drumul către Nubia, constată 
Nefertari; crezi că este prudent să ne continuăm drumul? 

— Ce avem a ne teme din partea unui fugar? 

— Este în stare de orice... Ura lui nu este vecină cu nebunia? 

— Șenar nu ne va împiedica să mergem mai departe. Eu nu 
subestimez capacitatea lui de a face rău, Nefertari, dar nu mă 
tem de el. Într-o bună zi, ne vom afla faţă în faţă și el se va 


10 Nilometru: puțuri cu pereţii gradaţi, în legătură cu pânza freatică alimentată de Nil, 
săpate uneori în vecinătatea templelor. 
11 În jur de 11, 275 m. 


înclina în faţa regelui său înainte de a-și primi pedeapsa din 
partea zeilor. 

Se îmbrăţișară cu tandreţe și aceste clipe de apropiere întări 
hotărârea lui Ramses. 

Neîncrezător, Setau sărea de la o pupă la o proră, traversa o 
corabie, sărea pe puntea alteia, examina încărcătura, verifica 
frânghiile, pipăia velele, încerca soliditatea timonelor; navigația 
nu era pentru el o plăcere deosebită, dar nu avea prea mare 
încredere în niște marinari prea siguri pe ei. Din fericire, 
administrarea fluvială avusese grijă să asigure un șenal bine 
amenajat, departe de colţurile de stâncă, și navigabil chiar și în 
perioada în care creșteau apele. Dar îmblânzitorul de șerpi nu se 
putea simţi cu adevărat în siguranţă decât dacă punea din nou 
piciorul pe pământ. 

Întorcându-se pe corabia regală, unde avea rezervată o 
cabină, Setau verifică dacă nu uitase ceva: vasul cu filtre, 
borcănașe umplute cu leacuri solide și lichide, coșuri din nuiele 
pentru șerpi de diferite mărimi, mojare, piuliţe, bisturie din 
bronz, săculețe cu oxid de plumb și cu pilitură de alamă, ocru 
roșu, argilă medicinală, săculeţe cu bulbi de ceapă, comprese, 
vase cu miere, ploști... Nu lipsea aproape nimic. 

Cântând un cântec nubian din bătrâni, Lotus împăturea tunici 
și acoperăminte pentru șolduri, așezându-le pe toate în cufere 
din lemn. Din cauza căldurii, ea era goală și gesturile sale de 
felină îl încântară pe Setau. 

— Bărcile astea par să fie solide, spuse el cuprinzându-i talia 
cu brațul. 

— Ai făcut o inspecţie serioasă? 

— Nu par eu un om serios? 

— Du-te și examinează catargele mai de aproape; eu n-am 
terminat de aranjat toate astea. 

— Dar nici nu-i așa mare grabă. 

— Nu-mi place să văd dezordine în jurul meu. 

Veșmântul lui Setau căzu pe podeaua cabinei. 

— Ai putea fi atât de crudă și să lași baltă un iubit în halul 
ăsta? 

Mângâierile lui Setau deveniră prea insistente și cu adresă ca 
Lotus să-și mai poată continua munca atât de meticuloasă. 


— Profiţi de slăbiciunea mea, tocmai în clipele acestea în care 
plec să revăd Nubia. 

— Cum ai putea sărbători mai bine un asemenea eveniment 
decât făcând dragoste cu mine? 

Cortegiul de vase, pornit spre sud, fu salutat de o mulțime de 
oameni adunați pe chei. Câțiva ștrengari mai îndrăzneţi, 
ajutându-se de plute făcute din stuf, porniră în urma lui, însoţind 
bărcile până la intrarea de-a lungul șenalului. Cine putea uita că 
perechea regală oferise tuturor locuitorilor un banchet în aer 
liber, în cursul căruia berea cursese în valuri? 

Adevărate case plutitoare, corăbiile construite pentru 
călătoriile în Nubia, erau pe cât de solide, pe atât de 
confortabile. Având un singur catarg în mijloc și o pânză foarte 
mare fixată printr-o mulţime de frânghii, ele aveau o cârmă 
dublă, una la babord, cealaltă la tribord. Dimensiunile cabinelor, 
spaţioase și bine mobilate, fuseseră calculate astfel încât să 
asigure o bună circulaţie a aerului. 

Trecând de cataractă, flotila porni la drum cu viteza obișnuită 
de croazieră. 

Nefertari vru să-i invite pe Setau și pe Lotus să bea împreună 
un suc de roșcove, dar oftaturile de plăcere care se auzeau din 
cabina celor doi o convinseră să nu le mai bată în ușă. 
Inveselită, regina se cuibări la proră, alături de Voinic ale cărui 
nări fremătau simțind aerul înmiresmat al Nubiei. 

Marea soție regală mulțumi zeilor că-i oferiseră atâta fericire, 
o fericire pe care ea avea datoria s-o reverse asupra poporului 
său. Ea, modesta și singuratica fată care cânta atât de frumos la 
lăută, cu perspectiva unei cariere mărunte și pașnice, ducea 
alături de Ramses o viață minunată. 

In fiecare dimineață, ea redescoperea acest lucru și dragostea 
sa creștea cu forţa senină a unei legături magice pe care nimic 
și niciodată n-o putea distruge. Să fi fost Ramses doar un 
agricultor sau un cioplitor în piatră, Nefertari tot l-ar fi iubit cu 
aceeași înflăcărare; dar rolul pe care soarta îl rezervase perechii 
regale îi interzicea să se bucure în mod egoist de fericirea sa. 
Soțul său avea nevoie să viseze fără încetare la această 
civilizaţie pe care înaintașii săi i-o încredințaseră și pe care el 
trebuia, la rândul său, s-o transmită, și mai frumoasă, urmașilor 
săi. 


Nu era Egiptul faraonilor o înșiruire de întruchipări ale 
dragostei, ale credinței și ale datoriei, aceștia refuzând 
mediocritatea, josnicia și vanitatea, cu scopul de a forma un lanţ 
de lumini umane aflate în slujba luminii divine? 

Când braţul lui Ramses o strânse la piept pe marea soție 
regală, cu forţa aceea amestecată cu blândețea de care 
Nefertari se îndrăgostise încă de la prima lor întâlnire, ea retrăi 
într-o clipă anii petrecuţi împreună, bucurii amestecate cu 
necazuri, bucurii și necazuri depășite datorită acestei siguranțe 
că erau amândoi ca unul în orice împrejurare. 

Și, doar prin atingerea corpului său, ea își dădu seama că 
același elan cuprindea și sufletul lui și-i purta pe unul și pe 
celălalt pe aceste căi ale lumii invizibile unde zeița dragostei 
cânta muzica stelelor. 

Acum se avânta în linie dreaptă, mândru și impetuos, acum se 
liniștea în curbe seducătoare, mângâind cu plăcere în trecerea 
sa un sat în care se auzeau râsete de copii: astfel curgea Nilul 
prin Marele Sud, fără a-și pierde nicicând măreţia fluviului 
ceresc a cărui prelungire pământeană era. Trecând printre 
coline deșertice și piscuri de stâncă, el hrănea o fâșie îngustă de 
verdeață, presărată cu palmieri. Cocori cu coroană, ibiși, 
flamingi roz și pelicani treceau în zbor pe deasupra flotilei 
regale, parcă fermecaţi de absolutul firmamentului de azur și al 
deșertului. 

In timpul escalelor, triburile de prin partea locului veneau să 
danseze în jurul cortului regal; Ramses stătea de vorbă cu șefii 
lor, Setau și Lotus luau act de plângerile și de dorințele lor. 
Seara, în jurul unui foc, era evocat misterul valului creator, 
creșterea binefăcătoarei revărsări și era lăudat numele lui 
Ramses, soţ al țării Egiptului și al Nubiei. 

Nefertari își dădu seama că renumele faraonului creștea din 
ce în ce mai mult și nu puţini erau aceia care făceau din el un 
egal al zeilor; de când cu victoria de la Kadesh, povestea acestei 
bătălii era pe toate buzele, chiar și în satele cele mai 
îndepărtate. Lumea considera că era o favoare divină să-i vadă 
pe Ramses și pe Nefertari; nu pătrunsese Amon în spiritul 


regelui pentru a-i oțeli braţul, iar Hathor în sufletul reginei 
pentru a răspândi iubirea ca o scânteiere a unor nestemate? 

Pentru că vântul dinspre nord bătea destul de slab, înaintarea 
bărcilor era lentă; Nefertari și Ramses se bucurau de aceste 
ceasuri în care corabia lor era aproape nemișcată și petreceau 
cele mai frumoase momente ale zilei pe punte, la adăpostul unei 
umbrele de soare. Voinic își regăsise liniștea și dormea dus pe 
punte. 

Nisipul auriu și puritatea aerului din deșert nu erau ele un 
ecou al celeilalte lumi? Cu cât corabia regală se apropia mai 
mult de domeniul lui Hathor, această regiune uitată în care zeiţa 
cioplea o piatră miraculoasă, cu atât Nefertari avea sentimentul 
că săvârșește o faptă de o neasemuită importanţă care o punea 
în legătură cu originea tuturor lucrurilor. 

Nopțile erau o adevărată desfătare. 

In cabina perechii regale, patul preferat al lui Ramses, cu 
salteaua făcută din păr de capră împletit cu mare grijă și fixat 
pe un cadru; două chingi late îi dădeau o mai mare elasticitate. 
Montat cu ajutorul unor cepuri de lemn și al unor caneluri, 
cadrul era dublat pe dedesubt pentru a se asigura o mai mare 
soliditate. Pe carpetele așternute pe podea, decoraţiuni cu flori 
de papirus, albăstrele și mandragore încadrau imaginea 
papirusului și a lotusului, simboluri ale Nordului și Sudului. Chiar 
și în timp ce dormea, Faraonul rămânea un mediator între cei 
doi poli ai ţării. 

Nopțile erau o adevărată desfătare și pentru că, în căldura 
verii nubiene, dragostea lui Ramses era la fel de necuprinsă ca 
bolta înstelată a cerului. 

Tt 

Datorită plăcilor de argint pe care i le dăduse Ofir și care 
reprezentau o adevărată avere, Șenar plătise vreo cincizeci de 
pescari nubieni, bucuroși de un câștig neașteptat, deși ceea ce 
le cerea egipteanul era ciudat și periculos. Cei mai mulţi dintre 
acești negri crezură că era o sminteală trecătoare a unui om 
bogat și capricios, dornic să aibă parte de un spectacol 
nemaivăzut până atunci, dar plata era bună și asigura timp de 
câţiva ani o oarecare bunăstare pentru ei și familiile lor. 

Lui Șenar nu-i plăcea deloc Nubia. Urând soarele și căldura, el 
era toată ziua asudat. Nevoit să bea multă apă și să mănânce te 


miri ce, era bucuros că găsise un mijloc pentru a-l suprima pe 
Ramses. 

Această Nubie pe care o detesta îi oferea acum o bandă de 
ucigași nemiloși pe care soldaţii lui Ramses nu ar fi fost în stare 
să-i respingă. O bandă care nu știa ce era disciplina, dar 
deosebit de violentă și de pricepută în luptă. 

Nu mai rămânea decât ca ucigașii să aștepte apariţia corăbiei 
lui Ramses. 

t 

Viceregele Nubiei avea parte de zile nespus de liniștite în 
confortabilul său palat de la Buhen, în apropierea celei de-a 
doua cataracte, supravegheată de mai multe fortărețe care 
descurajau orice încercare de atac din partea nubienilor. În 
trecut, unii șefi de trib încercaseră să invadeze Egiptul; acesta 
luase hotărârea de a elimina acest pericol construind fortărețe 
impunătoare cu garnizoane bine selecționate și aprovizionate cu 
regularitate, primind salarii mai mari decât oriunde. 

Viceregele Nubiei, care mai purta și numele de „fiu regal din 
Kush”, una dintre provinciile nubiene, nu avea decât o grijă mai 
importantă: să se îngrijească de extragerea aurului și de 
transportarea lui la Theba, Memphis și Pi-Ramses. Meșterii 
bijutieri foloseau preţiosul metal, „carnea zeilor” pentru a 
împodobi uși, zidurile templelor și statuile, iar Faraonul se 
servea de el în relaţiile diplomatice cu alte ţări obţinând din 
partea acestora o neutralitate binevoitoare. 

Funcţia de vicerege al Nubiei era o poziţie socială foarte mult 
dorită, chiar dacă acela care avea norocul s-o ocupe trebuia să 
locuiască, timp de luni întregi, departe de Egipt; acest înalt 
demnitar administra un ţinut cu o întindere uriașă și se baza pe 
sprijinul oferit de o castă militară experimentată, cuprinzând în 
rândurile sale mulţi militari autohtoni. Deoarece nu se temea de 
nici cea mai mică revoltă din partea triburilor de mult timp 
pacificate, viceregele era pasionat de plăceri rafinate, de muzică 
și de poezie. Soţia lui, după ce-i dăruise patru copii, devenise 
extrem de geloasă și-i interzicea sa mai admire formele 
ademenitoare ale tinerelor nubiene nespus de pricepute în 
jocurile iubirii. Dacă ar fi divorţat, viceregele ar fi riscat să 
rămână ruinat, pentru că soţia sa ar fi obţinut despăgubiri 
imense și o pensie alimentară care nu i-ar mai fi permis 
demnitarului să ducă o viaţă îndestulată. 


Acesta din urmă se ferea din răsputeri de incidente care i-ar fi 
putut tulbura liniștea... Și iată că o depeșă oficială anunţa 
sosirea perechii regale! Dar nu se preciza exact în document 
nici scopul călătoriei nici data sosirii la Buhen. Printr-o altă 
depeșă i se ordona să-l aresteze pe Șenar, fratele mai mare al 
lui Ramses, de mult timp considerat mort și după atâta vreme, 
cu înfățișarea total schimbată! Viceregele nu era hotărât dacă 
era cazul să trimită o corabie în întâmpinarea suveranului; 
pentru că Faraonul nu era ameninţat de nicio primejdie, poate 
că era mai bine să dea o cât mai mare atenţie asupra 
ceremoniei de primire, precum și organizării unor recepții în 
onoarea perechii regale. 

La fel ca în fiecare zi, comandantul fortăreței de la Buhen îi 
prezentă raportul. 

— Nu există nicio urmă de persoane suspecte în toată 
regiunea, dar s-a întâmplat ceva ciudat. 

— Nu-mi plac incidentele de niciun fel, comandante! 

— N-ar trebui, totuși, să vă spun despre ce este vorba? 

— Dacă ţii neapărat... 

— Mai mulţi pescari și-au părăsit pentru două zile casele, 
raportă ofițerul; la întoarcerea în satul lor, s-au îmbătat crunt și 
s-au luat la bătaie între ei. În timpul încăierării, unul dintre ei a 
murit și am găsit în coliba lui o mică bară de argint. 

— O adevărată avere! 

— Desigur, dar la interogatorii nu am reușit să aflăm nimic; 
nimeni nu ne-a putut spune de unde avea el bara aceasta. Eu 
sunt convins că pescarii au fost plătiţi de cineva ca să fure 
peștele pregătit pentru armată. 

Dacă viceregele s-ar fi lansat în niște cercetări fără rezultat, 
faraonul l-ar fi acuzat de ineficacitate; cea mai bună soluţie era 
să nu facă nimic, sperând că Maiestatea sa nu va afla nimic. 

Vântul sufla atât de încet încât marinarii, neavând nimic de 
făcut, dormeau sau jucau zaruri. Le plăcea tuturor această 
călătorie liniştită cu escale pline de veselie, prilej de întâlniri 
plăcute cu primitoarele fete nubiene. 

Pe corabia care asigura paza la încheierea convoiului, 
căpitanului nu-i plăcea să-și vadă oamenii stând degeaba. Pe 
când se pregătea să-i pună la o curățenie generală, o izbitură 


puternică făcu vasul să se clatine violent; mai mulți marinari se 
rostogoliră pe punte. 

— O stâncă, ne-am lovit de o stâncă! 

Aflat la prora corăbiei regale, Ramses auzise și el zgomotul 
ciocnirii. Toate navele coborâră de îndată pânzele și rămaseră 
nemișcate în mijlocul fluviului care, în zona aceea, se îngusta 
destul de mult. 

Prima care-și dădu seama de ceea ce se întâmplase fu Lotus. 

Câteva zeci de stânci cenușii se vedeau ieșind la suprafaţa 
apei nămoloase, dar, la o privire mai atentă, se puteau distinge, 
deasupra așa-ziselor stânci, niște ochi și niște urechi minuscule. 

— Turme de hipopotami, îi spuse ea lui Ramses. 

Nubiana cea frumoasă se cățără până în vârful catargului și 
văzu că flotila era parcă prinsă într-o capcană. Cobori de îndată 
și nu se feri să spună exact ceea ce văzuse. 

— Niciodată n-am văzut atât de mulţi, Maiestate! Nu putem 
nici să înaintăm nici să ne întoarcem. E tare ciudat... Aș putea 
să jur că au fost forţaţi de cineva să se adune aici. 

Faraonul își dădea seama de primejdie. Hipopotamii adulţi 
cântăreau mai mult de trei tone fiecare și natura îi înzestrase cu 
arme de temut: niște colți gălbui, lungi de câteva zeci de 
centimetri, în stare să străpungă chiar și fundul unei corăbii. 
Foarte nervoși, stăpânii fluviului se simțeau în largul lor în apă și 
înotau cu o ușurință surprinzătoare. Când furia lor se dezlănţțuia, 
își deschideau  maxilarele uriașe într-un fel de căscat 
ameninţător. 

— Dacă masculii cei mai puternici s-au hotărât să se bată 
pentru a le cuceri pe femele, le explică Lotus celor din jur, ei vor 
distruge tot ce întâlnesc în cale și ne vor scufunda bărcile. Mulţi 
dintre noi ar putea muri sfâșiaţi de colții lor sau înecaţi. 

Zecile de urechi se ridicară, ochii pe jumătate închiși se 
deschiseră de tot, nările animalelor apărură la suprafaţa apei, 
fălcile se căscară și niște grohăituri sinistre alungară câteva 
egrete care poposiseră pe crengile arborilor de acacia. Corpurile 
masculilor erau brăzdate de cicatrice, urme lăsate de luptele 
înverșunate încheiate cu moartea unuia dintre adversari. 

Vederea ameninţătorilor colți galbeni îi înspăimântă pe 
marinari. Nu trecu mult și privirile lor se opriră asupra unor 
masculi uriași, aflaţi în fruntea unor grupuri cam de douăzeci de 
animale din ce în ce mai întărâtate. Dacă treceau la atac, 


puteau să înceapă prin a sfărâma dintr-o simplă mușcătură 
cârmele bărcilor, făcându-le imposibil de manevrat, și le-ar fi 
izbit cu corpul lor masiv până le-ar fi scufundat. 

Oamenii nu puteau nici să se arunce în apă, încercând să se 
salveze înot, căci cum puteai să-ţi croiești un drum spre mal 
trecând printre acei monștri furioși? 

— Trebuie să-i ucidem cu sulițele, propuse Setau. 

— Sunt prea mulţi, aprecie Ramses; nu vom reuși să ucidem 
decât vreo câţiva, iar ceilalţi se vor înfuria și mai tare. 

— Doar n-o să ne lăsăm uciși cu toţii fără să facem nimic! 

— Am făcut eu asta la Kadesh? Tatăl meu, Amon, este 
stăpânul vântului. Să facem liniște, pentru ca vocea lui să se 
poată face auzită. 

Ramses și Nefertari ridicară mâinile în semn de ofrandă, cu 
palmele îndreptate spre cer. Sprijinit pe labele din față, cu 
privirea aţintită în depărtări, uriașul leu stătea, plin de 
demnitate, la dreapta stăpânului său. 

Ordinul se transmise de la navă la alta și tăcerea se așternu 
peste întreaga flotilă. 

Mai multe guri de hipopotam se închiseră încet; stăpânii 
Nilului, cu pielea lor sensibilă, se cufundară în apă, lăsând să se 
mai zărească la suprafață doar vârfurile nărilor și ale urechilor. 
Ochii, pe jumătate închiși, păreau să fi adormit pe neașteptate. 

Timp de câteva nesfârșite minute, nu se mișcă nimic în jur. 

Adierea dinspre nord răcori obrajii lui Lotus, această adiere în 
care se simţea un suflu al vieţii. Corabia regală înaintă încet, 
urmată imediat de celelalte, trecând printre hipopotamii care 
parcă adormiseră. 

Din vârful unui palmier, unde își găsise o poziţie bună pentru 
a asista la naufragiul navelor egiptene, Șenar asistă la un nou 
miracol pe care îl săvârșea Ramses. Un miracol... Nu, un noroc 
nemaipomenit, un vânt neașteptat care se iscase în miezul zilei, 
în plină caniculă! 

Furios, Șenar strivi între degete curmalele umflate de soare. 

În timpul verii, cărămidarii evrei erau liberi să facă fiecare ce 
voia. Unii profitau de aceasta ca să se odihnească în sânul 


familiei, alţii mai câștigau un ban angajându-se ca grădinari pe 
moșiile celor bogați. Recolta de fructe se anunţa a fi deosebită; 
vestitele mere de la Pi-Ramses se găseau la loc de mare cinste 
pe mesele de la banchete. 

Cochetele dormitau în chioșcurile din lemn, acoperite de 
plante agăţătoare, sau se îmbăiau în bazine, tinerii înotau prin 
fața lor, făcând tot felul de giumbușlucuri ca să le intre în graţii, 
cei bătrâni se răcoreau la umbra bolților de viţă și peste tot se 
povestea despre ultima ispravă a lui Ramses care, prin darurile 
sale în ale magiei, pusese la respect o turmă uriașă de 
hipopotami întărâtaţi. Și se repeta mereu refrenul cântecului: 
„Ce plăcere este să trăieşti în Pi-Ramses, unde palatele 
strălucesc ca aurul și ca peruzeaua, vântul este blând, păsările 
se zbenguie în jurul iazurilor”, refren pe care-i fredonau până și 
cărămidarii evrei. 

Se părea că planul exodului fusese abandonat. Cu toate 
acestea, când Ameni îl văzu pe Moise intrând în biroul său, se 
temu ca această pace nesperată să nu fie tulburată. 

— Tu nu te odihnești niciodată, Ameni? 

— Ce să fac, vin dosarele unul după altul; când Ramses nu-i 
aici este și mai rău. Regele este în stare să ia o hotărâre în 
numai câteva clipe; eu, trebuie să am grijă de amănunte. 

— Nu te gândești să te însori? 

— Nu-mi pomeni de o asemenea nenorocire! O femeie m-ar 
certa pentru că muncesc prea mult, mi-ar încurca toate afacerile 
și, din cauza ei, nu l-aș mai putea sluji corect pe Faraon. 

— Faraonul, prietenul nostru... 

— A rămas și al tău, Moise? 

— Te îndoiești de asta, Ameni? 

— Aș putea să mă întreb, judecând după atitudinea ta. 

— Cauza evreilor este dreaptă. 

— Ce nebunie și cu exodul ăsta! 

— Dacă poporul tău s-ar fi aflat în captivitate, nu ai fi dorit să-l 
eliberezi? 

— Care captivitate, Moise? Fiecare este liber, în Egipt, și tu și 
ceilalţi! 

— Adevărata noastră libertate înseamnă să fim lăsaţi să 
credem în Yahwe, adevăratul Dumnezeu, singurul Dumnezeu. 

— Eu mă ocup de administraţie, nu de teologie. 

— Ai putea să-mi spui când se va întoarce Ramses? 


— Habar n-am. 

— Dacă ai ști, mi-ai spune? 

Ameni învărtea între degete o tăbliță pentru scris. 

— Eu nu sunt de acord cu planurile tale, Moise; pentru că îţi 
sunt prieten, trebuie să-ţi mărturisesc că Serramanna te 
consideră un om periculos. Nu cumva să dai naștere unor 
tulburări, pentru că, dacă vei face așa ceva, el va restabili 
ordinea cu toată fermitatea și s-ar putea să ai de suferit. 

— Datorită lui Yahwe, nu mă tem de nimeni. 

— Fereşte-te, totuși, de Serramanna; dacă tulburi ordinea 
publică, el va lovi fără milă. 

— N-o să-mi sari în ajutor, Ameni? 

— Religia mea este Egiptul. Dacă tu îţi trădezi ţara, vei trece 
de partea tenebrelor. 

— Mă tem că nu mai avem nimic în comun. 

— Și cine este de vină, Moise? 

leșind din biroul lui Ameni, evreul simţea cum îl cuprind cele 
mai negre gânduri. Ofir avea dreptate: trebuia să aștepte 
întoarcerea lui Ramses și să încerce să-l convingă, în speranța 
că, între ei, cuvântul ar fi o armă eficientă. 

Instalat într-o casă din cartierul evreiesc, magul Ofir mai avea 
puţin și termina de instalat laboratorul. Își începuse deja 
experiențele vrăjitorești folosindu-se de pensula furată de la Kha 
fiul cel mare al lui Ramses, dar fără niciun rezultat. Obiectul 
rămânea inert, fără nicio vibraţie, ca și cum nicio mână 
omenească nu l-ar fi atins vreodată. 

Protecţia magică din jurul lui Kha funcţiona de minune, fapt 
care-i intriga pe vrăjitorul libian; avea el puteri suficiente ca să 
treacă de această barieră? Un singur om l-ar fi putut ajuta: 
diplomatul Meba. 

Totuși, demnitarul care apăru în faţa lui nu avea nimic dintr- 
un personaj strălucitor și sigur pe sine; tremurând ca varga, 
înfofolit într-o mantie cu gluga trasă peste frunte ca să nu fie 
recunoscut, Meba semăna mai mult cu un fugar. 

— Dar s-a făcut întuneric, remarcă ironic Ofir. 

— Cu toate astea, m-ar putea recunoaște cineva... Este foarte 
periculos pentru mine să vin aici! N-ar fi mai bine să ne ferim de 
asemenea întâlniri? 

— Trebuia neapărat. 


Lui Meba îi părea rău că se aliase cu spionul hitit, dar cum ar 
fi putut să rupă ochiurile unei asemenea plase? 

— Ce voiai să-mi spui, Ofir? 

— În imperiul hitit s-ar putea petrece niște schimbări 
importante. 

— În ce sens? 

— Într-un sens care ne va fi de folos. Ai ceva informaţii pentru 
mine? 

— Acha este un om prevăzător. Doar Ameni cunoaște 
conținutul mesajelor diplomatice care ajung la el, după care el îi 
prezintă lui Ramses ceea ce este mai important. Sunt cifrate și 
eu nu știu codul. Dacă m-aș interesa prea mult, aș deveni 
suspect. 

— Vreau să aflu ce scrie în aceste mesaje. 

— Riscurile... 

Privirea înghețată a lui Ofir îl făcu pe Meba să nu mai caute și 
alte scuze. 

— O să văd ce pot face. 

— Ești sigur că pensula de scris pe care ai furat-o îi aparţinea 
lui Kha? 

— N-am nicio îndoială. 

— Setau este acela care i-a asigurat băiatului o protecţie 
magică, nu-i așa? 

— Așa este. 

— Setau a plecat în Nubia împreună cu Ramses, dar măsurile 
lui sunt mai eficace decât bănuiam. Ce precauţii anume a luat? 

— Cred că niște talismane... Dar eu nu mă mai pot apropia de 
Kha! 

— De ce? 

— Serramanna mă bănuiește că eu am furat pensula. Dacă 
fac vreun pas greșit, mă poate arunca în închisoare! 

— Nu-ţi pierde cumpătul, Meba; în Egipt justiţia nu este doar o 
vorbă în vânt. Sardul nu are nicio dovadă împotriva ta, așa că nu 
riști nimic. 

— Sunt sigur că până și Kha mă bănuiește! 

— Există vreo persoană în care el să aibă toată încrederea? 

Diplomatul se gândi câteva clipe. 

— Nu mă îndoiesc că un asemenea om este preceptorul său, 
Nedjem, ministrul Agriculturii. 


— Trage-l de limbă și încearcă să afli despre ce fel de 
talismane este vorba. 

— Este cumplit de periculos. 

— Eşti în slujba imperiului hitit, Meba. 

Demnitarul lăsă ochii în jos. 

— O să fac tot posibilul, îți promit. 

Serramanna trase o palmă răsunătoare peste fesele libienei 
de douăzeci de ani care tocmai atunci încerca să-l distreze, cam 
stângaci, dar cu tragere de inimă. Avea nişte sâni de care 
mâinile sardului se lipeau cu plăcere și niște coapse superbe, o 
adevărată chemare arzătoare la care niciun bărbat în putere nu 
putea rămâne insensibil. Și fostul pirat se lăuda că face parte 
dintr-o asemenea categorie. 

— Mi-ar plăcea s-o luăm de la capăt, îi gânguri ea. 

— Pune-ţi pofta-n cui, acum am treabă. 

Speriată, fata nu mai scoase nicio vorbă. 

Serramanna sări în șaua calului și porni în galop spre postul 
de pază în care oamenii săi se distrau. De obicei, jucau zaruri 
sau jocul șarpelui și discutau aprins despre soldele pe care le 
primeau sau despre posibile avansări; pe perioada lipsei 
perechii regale, Serramanna dublase numărul orelor de muncă 
pentru a asigura pe deplin protecţia reginei-mamă și a 
membrilor familiei regale. 

O tăcere adâncă domnea în postul de gardă. 

— Da’ ce-aţi păţit, aţi amuţit cu toţii? îi întrebă Serramanna, 
parcă presimţind ceva în neregulă. 

Șeful postului se ridică în picioare, cu o expresie pleoștită. 

— Înainte de toate, șefule, trebuie să spun că am respectat 
ordinele. 

— Și, rezultatul? 

— Am respectat întocmai ordinele, dar iscoada din cartierul 
evreiesc n-a avut noroc... N-a observat când a trecut Meba pe 
acolo. 

— Asta înseamnă că a adormit? 

— S-ar putea să fie și așa, șefule. 

— Și tu numești asta „a respecta ordinele”? 

— A fost tare cald astăzi... 


— Eu îţi cer să urmărești un suspect, să nu-l scapi nicio clipă 
din ochi, mai ales dacă intră în cartierul evreiesc, și tu nu-mi 
îndeplinești ordinele! 

— N-o să se mai întâmple, șefule. 

— Încă o boacănă ca asta și vă trimit pe toţi acasă, în insulele 
voastre grecești sau nu mă interesează unde! 

Furios, făcând să tremure pământul sub pașii săi grei, 
Serramanna ieși din postul de gardă. Flerul îi spunea că Meba 
avea unele legături cu contestatarii evrei și că era pe cale să-i 
dea o mână de ajutor lui Moise. O sumedenie de persoane 
importante de la curte, cu toţii niște proști, habar n-aveau de 
pericolul pe care-i reprezenta profetul. 

Ofir închise ușa laboratorului. Cei doi bărbaţi care intraseră, 
Amos și Baduch, nu trebuiau să știe nimic despre experimentele 
sale. La fel ca magul, beduinii purtau veșminte ca ale 
cărămidarilor evrei și-și lăsaseră să le crească niște mustăți 
impozante. 

Datorită triburilor nomade din care făceau parte cei doi 
oameni, Ofir putea intra în legătură cu Hattușaș, capitala hitită. 
Ei erau bine plătiţi, așa că nu aveau să trădeze prea ușor. 

— Împăratul Muwattalis este încă în viaţă, spuse Amos. Fiul 
său, Uri-Teșub ar trebui să-i urmeze la tron. 

— Militarii pregătesc vreo ofensivă? 

— Nu prea curând. 

— Vom avea și noi niște arme? 

— Destule, dar transportul lor este problematic. Va trebui să 
le aducem evreilor câte puţine pentru a atrage atenţia 
autorităţilor egiptene asupra noastră. Poate că va dura mai 
mult, dar nu trebuie să facem nicio imprudență. Aţi obținut 
acordul lui Moise? 

— ÎI voi obţine. Voi să aduceţi armele în pivnițele caselor în 
care locuiesc evreii hotărâți să lupte împotriva armatei și poliţiei 
faraonului. 

— O să facem o listă cu oamenii siguri din acest punct de 
vedere. 

— Când o să începeţi să aduceţi armele? 

— De luna viitoare. 

Ofițerul care avea în grijă securitatea capitalei hitite era unul 
dintre cei mai înfierbântaţi partizani ai lui Uri-Teșub; ca mulți alți 
militari, el aștepta cu nerăbdare moartea împăratului Muwattalis 
și trecerea puterii în mâinile fiului acestuia, pentru a începe, în 
sfârșit, ofensiva împotriva Egiptului. 

După ce controlă cu ochii lui dacă oamenii se aflau exact 
acolo unde trebuia, în punctele strategice ale orașului, ofițerul o 
luă pe drumul spre cazarmă ca să se bucure de odihna 
binemeritată. Se gândea că mâine îi va pune pe chiulangii să 
facă o instrucţie pe cinste și va trimite pe câţiva chiar la arest ca 
să menţină o disciplină de fier. 

Hattuşaş era un oraș de-a dreptul sinistru, cu fortificațiile și cu 
zidurile sale cenușii; dar în curând, după victorie, armata hitită 
va petrece în satele bogate ale Egiptului și soldaţii vor sta cu 
burta la soare pe malul Nilului. 

Ofiţerul se așeză pe pat, se descălță și-și masă picioarele cu o 
alifie ieftină, pe bază de urzici. Era pe cale să adoarmă când ușa 
se deschise brusc. 

Doi soldați cu săbiile trase din teacă îl amenințau. 

— Ce v-a apucat? leșiţi afară de aici! 

— Ești mai rău decât un corb, tu care l-ai trădat pe 
comandantul nostru, Uri-Teșub! 

— Ce tot spuneţi voi? 

— Uite, ja-ţi răsplata! 

Scoțând un icnet ca al unui măcelar dintr-un abator, cei doi 
soldaţi își înfipseră săbiile în pântecul trădătorului. 

Soarele palid urcase destul de mult pe cer. După o noapte 
albă, Uri-Teșub simțea nevoia să ia un mic dejun consistent. Bea 
lapte cald și mânca brânză de capră când cei doi soldați 
însărcinați cu execuțiile se prezentară - în sfârșit - în fața lui. 

— Misiune îndeplinită. 

— Ceva greutăți? 

— Niciuna. Toți trădătorii au fost luați ca din oală. 

— Ridicaţi un rug în faţa porii leilor și adunaţi acolo 
cadavrele; mâine o să aprind cu mâna mea focul care o să-i 


mistuie. Toată lumea va afla ce soartă îi așteaptă pe cei care 
încearcă să mă lovească pe la spate. 

Datorită numelor primite de la Acha, eliminarea trădătorilor 
fusese rapidă și brutală; Hattușil nu mai avea niciun informator 
printre oamenii apropiaţi lui Uri-Teșub. 

Generalul se duse în camera împăratului, tatăl său, pe care 
doi infirmieri îl așezaseră pe terasa palatului de unde se putea 
vedea întreaga vale. 

Privirea lui Muwattalis era fixă, iar mâinile îi erau încleștate pe 
rezemătoarele fotoliului. 

— Poţi vorbi cu mine, tată? 

Gura împăratului se întredeschise, dar niciun sunet nu reuși 
să treacă dincolo de buze. Uri-Teșub răsuflă ușurat. 

— Nu ai de ce să te temi în privinţa imperiului, am eu grijă de 
toate. Hattușil se ascunde pe undeva prin provincie, nu mai are 
nicio putere și nici măcar n-are rost să scap de el. Lașul ăsta o 
să piară de frică și va fi dat imediat uitării. 

În ochii lui Muwattalis apăru o sclipire de ură. 

— N-ai dreptul să mă critici, tată; când nu ţi se oferă puterea, 
nu este normal să pui mâna pe ea indiferent prin ce mijloace? 

Uri-Teșub își scoase pumnalul din teacă. 

— Nu te-ai săturat de atâta suferinţă, dragă tată? Un mare 
împărat nu cunoaște decât gustul pentru o guvernare 
desăvârșită. În halul în care ești, ce speranţe mai ai să-l simţi 
din nou? Fă un efort căci privirea ta mă imploră să curm această 
tortură groaznică. 

Uri-Teșub se apropie de Muwattalis. Suveranul nici nu clipi 
văzându-l atât de hotărât. 

— Aprobă gestul meu, aprobă-l și acordă-mi mie tronul care- 
mi revine de drept. 

Cu toată fiinţa, Muwattalis se încăpăţâna în refuzul său și, cu 
o privire fixă, își sfida fiul. 

Uri-Teșub ridică braţul, gata să lovească. 

— Dar renunţă, o dată, pe toţi zeii! 

În  strânsoarea degetelor împăratului, una dintre 
rezemătoarele fotoliului se sfărâmă ca un fruct prea copt. Uluit, 
fiul său lăsă să-i scape pumnalul pe pardoseală. 

În sanctuarul de la Yazilikaya, ridicat pe povârnișul unui deal, 
la nord est de capitala imperiului hitit, preoţii spălau statuia 


zeului Furtunii pentru a-i păstra neatinsă puterea; apoi, 
săvârșiră ritualurile prin care era ţinut la distanţă haosul, iar răul 
era ferecat sub pământ. Așa încât înfipseră șapte cuie din fier, 
șapte din bronz și șapte din aramă într-un purceluș, înainte de a- 
| sacrifica, animalul fiind încărcat cu forțele întunecate care 
amenințau echilibrul ţării. 

După ce terminară ceremonia, preoții trecură prin faţa unui șir 
de doisprezece zei sculptați în piatră, se opriră în faţa unei mese 
din piatră și băură câte o cupă de alcool ca să alunge orice stare 
de neliniște din spiritul lor. După aceea, porniră pe o scară 
tăiată în piatră ca să ajungă la o capelă săpată în adâncul 
stâncii, loc de reculegere și de rugăciune. 

Un preot și o preoteasă ieșiră din rând și coborâră într-o 
încăpere subterană, luminată de lămpi cu ulei. Hattușil și 
Putuhepa își lăsară pe spate glugile care le acopereau fața. 

— Clipele astea de pace parcă m-au mai liniștit, mărturisi ea. 

— Aici suntem în siguranță, îi spuse Hattușil; nici soldat de-ai 
lui Uri-Teșub n-ar îndrăzni să se aventureze în acest refugiu 
sacru. Ca o măsură de prevedere, am trimis oameni de pază de 
jur împrejurul sanctuarului. Eşti mulţumită de rezultatele 
călătoriei tale? 

— Au fost dincolo de speranţele mele. Numeroși ofiţeri din 
armata lui Uri-Teșub îi sunt mai puţin devotați decât 
presupuneam noi și sunt atrași de gândul că s-ar putea îmbogăţi 
fără a se lăsa uciși. Mulţi dintre ei sunt, de asemenea, conștienți 
de pericolul pe care-i reprezintă Asiria și sunt convinși de 
necesitatea unei întăriri a sistemului nostru de apărare în loc de 
a porni la o aventură nebunească împotriva Egiptului. 

Incântat, Hattușil sorbea ca pe un nectar cuvintele soţiei sale. 

— Este, oare, un vis, Putuhepa, sau tu ești vestitoarea unei 
adevărate speranţe? 

— Aurul lui Acha a făcut minuni și a dezlegat multe limbi; 
militarii de rang înalt condamnă îngâmfarea, cruzimea și 
lăudăroșenia lui Uri-Teșub. Ei nu mai cred în pretenţiile lui de 
cuceritor, nici în capacitatea de a-l învinge pe Ramses și nu-i 
iartă atitudinea pe care o are faţă de împărat. Sigur, n-a 
îndrăznit să-și ucidă tatăl, dar nu declară el pe faţă că-i dorește 
moartea? Dacă acţionăm cum trebuie, domnia lui Uri-Teșub va fi 
scurtă. 


— Fratele meu este pe moarte și eu nu-l pot ajuta în niciun 
fel... 

— Ai vrea să încercăm să-l salvăm prin forță? 

— Ar fi o greșeală, Putuhepa; soarta lui Muwattalis este 
pecetluită. 

Frumoasa preoteasă își privea soţul cu mare admiraţie. 

— Ai curajul să-ţi sacrifici sentimentele pentru fratele tău ca 
să domnești în Hatti? 

— Dacă trebuie... Dar cele care mă leagă de tine sunt de 
nezdruncinat. 

— O să luptăm împreună și o să învingem împreună, Hattușil. 
Cum te-au primit negustorii? 

— Încrederea lor este neschimbată; chiar a crescut datorită 
greșelilor lui Uri-Teșub. După cum îmi spuneau, ei cred că va 
aduce imperiul la ruină. Avem sprijinul provinciei, dar ne lipsește 
cel al capitalei. 

— Aurul lui Acha este departe de a se termina; mă voi duce la 
Hattușaș și-i voi convinge pe șefii militari de rang înalt să treacă 
de partea noastră. 

— Dacă se întâmplă să cazi în mâinile lui Uri-Teșub... 

— Avem prieteni la Hattușaș; ei mă vor ascunde și voi fixa 
întâlniri scurte în locuri diferite. 

— Este prea periculos, Putuhepa. 

— Să nu-i dăm nicio șansă lui Uri-Teșub și să nu pierdem nicio 
clipă. 

Limba tinerei hitite blonde parcurgea încet spatele lui Acha, 
pe jumătate adormit, și urca spre ceafă. Când plăcerea deveni 
prea îmbietoare, diplomatul ieși din letargie, se întoarse și-și 
cuprinse iubita strivindu-i de pieptul lui sânii fremătători. Se 
pregătea s-o mângâie cu patimă când Uri-Teșub dădu năvală în 
cameră. 

— Toată ziua numai la amor ţi-e gândul, Acha! 

— Capitala voastră este bogată în descoperiri palpitante. 

Uri-Teșub o apucă de păr pe blondă și o târî afară, în timp ce 
egipteanul se îmbrăca și se parfuma. 

— Mă simt grozav, îi declară hititul parcă mai înfoiat în pene 
ca de obicei. 

Cu părul său lung și cu pieptul acoperit de păr roșu și des, fiul 
împăratului avea o înfățișare de războinic nemilos. 


— Toţi dușmanii mei au fost eliminaţi, îi declară Uri-Teșub 
egipteanului; nu mai există nici măcar un singur trădător. De 
acum înainte, armata mi se va supune fără să crâcnească. 

Uri-Teșub se gândise mult înainte de a declanșa această 
operaţiune. Dacă Acha spusese adevărul, era cea mai nimerită 
ocazie pentru a elimina caprele râioase; dacă el minţise, își 
suprima eventualii concurenţi. Luată la sugestia ambasadorului 
egiptean, hotărârea de a declanșa o asemenea operaţiune 
sângeroasă nu aducea, la urma urmelor, decât avantaje. 

— Refuzaţi în continuare să mă lăsaţi să-l îngrijesc pe tatăl 
dumneavoastră? 

— Împăratul este bolnav Incurabil, Acha; n-are rost să-l mai 
ameţim cu tot felul de droguri care nu-i vor îmbunătăţi starea și 
chiar riscă să-i provoace suferințe și mai mari. 

— Din moment ce el nu mai este capabil să guverneze, 
imperiul va rămâne fără un conducător? 

Uri-Teșub zâmbi triumfător. 

— Ofițerii superiori mă vor alege cât de curând ca împărat. 

— Și vom încheia un armistițiu pe termen lung, nu-i așa? 

— Voi, egiptenii, vă îndoiţi de asta? 

— Mi-aţi dat cuvântul. 

— Mai rămâne un singur obstacol mai important: Hattușil, 
fratele împăratului. 

— Influenţa sa nu este ca și inexistentă? 

— Atât timp cât va rămâne în viaţă, el va încerca să lupte 
împotriva mea! Cu sprijinul negustorilor, el va unelti ca eu să nu 
mai pot avea suficienţi bani pentru echiparea corectă a armatei. 

— Nu-l puteţi prinde? 

— Hattușil este ca un ţipar și este maestru în arta de a se 
ascunde. 

— Neplăcut, recunoscu Acha; dar există o soluţie. Privirea lui 
Uri-Teșub păru să se înfierbânte. 

— Care, amice? 

— Să i se întindă o cursă. 

— Și... o să mă ajuţi să-l prind? 

— Nu acesta este rolul unui ambasador egiptean care dorește 
să ofere un cadou impresionant noului împărat din Hatti? 

Folosindu-și puterile de clarvăzătoare, Nefertari confirmase 
presimţirile lui Ramses: prezenţa turmelor de hipopotami, gata 
să se lupte pe viaţă și pe moarte între ei, distrugând în felul 
acesta flotila egipteană, nu era ceva întâmplător. Niște pescari 
și niște hăitași obligaseră mastodonţii aceia să se adune și-i 
întărâtaseră. 

— Șenar... El este acela care a făcut asta. Niciodată nu va 
înceta să lupte ca să ne distrugă, este singurul scop al vieții lui. 
Ești de acord, Nefertari, să ne continuăm drumul spre Sud? 

— Faraonul nu trebuie să renunțe la planul său. 

Nilul și priveliștile Nubiei îi făcură să uite de Șenar și de ura 
lui. Cu ocazia popasurilor, Lotus și Setau capturară câteva cobre 
minunate, una dintre ele având capul negru cu dungi roșii. 
Recolta de venin se anunţa îmbelșugată. 

Seducătoarea nubiană cu pielea aurie era parcă și mai 
frumoasă, iar vinul de palmier aromat și plăcerile dragostei, în 
căldura blândă a nopţii, transformară călătoria într-o adevărată 
sărbătoare a dorințelor. 

Când sclipirea zorilor scotea la iveală verdele palmierilor și 
galbenul spre maroniu al dealurilor, Nefertari gusta din plin 
bucuria acestei adevărate reînvieri a naturii, salutată de 
cântecul sutelor de păsări. În fiecare dimineaţă, îmbrăcată în 
rochia tradiţională, albă și cu bretele, ea se ruga la zeii cerului, 
ai pământului și ai lumii dintre ele și le mulțumea pentru că 
dăduse viaţă poporului egiptean. 

În faţa lor, pe un banc de nisip, se vedea un vas comercial 
eșuat. 

Corabia regală se opri în apropiere; pe vasul părăsit, nu se 
vedea niciun semn de viaţă. 

Ramses, Setau și doi marinari luară o barcă pentru a vedea 
mai de aproape epava. Nefertari încercase să-l facă pe rege să 
renunțe, dar acesta, convins că era vorba despre vasul lui 
Șenar, spera să descopere acolo eventuale indicii. 

Pe punte nu se vedea nimic. 

— Cala, arătă un marinar; ușa de acolo este închisă. 

Cu ajutorul lui Setau, omul rupse zăvorul din lemn. 


De ce acest incident, pe o porțiune a fluviului fără niciun 
pericol, de ce vasul fusese părăsit într-o asemenea grabă și 
echipajul nu avusese timp nici măcar să salveze încărcătura? 

Un marinar se strecură în cală. 

Un urlet de groază sfâșie tăcerea albastră a acelei dimineți și 
Setau se dădu înapoi în grabă. El, care nu se temea niciodată de 
reptile, oricât de înfiorătoare ar fi fost, rămăsese țintuit pe loc. 

Mai mulți crocodili care se strecuraseră în apa din cală printr-o 
gaură din bordaj îl apucaseră pe marinar de picioare și acum îl 
devorau cu mișcări lacome ale fălcilor. Omul nici măcar nu mai 
avea putere să strige. 

Ramses vru să sară în ajutorul nefericitului, dar Setau îl opri. 

— O să te ucidă și pe tine... Nimeni nu-l mai poate salva. 

Era o nouă capcană, la fel de crudă cum fusese și cealaltă. 

Șenar prevăzuse reacţia fratelui său al cărui curaj era bine 
cunoscut de toată lumea. 

Plin de furie, regele se dădu înapoi, însoţit de Setau și de 
celălalt marinar. Săriră tustrei pe fâșia de nisip. 

Între ei și barcă, un crocodil uriaş, lung de mai bine de opt 
metri și cântărind peste o tonă, îi privea ţintă, cu ochii ficși și cu 
botul căscat, gata să se repeadă asupra lor. Deși părea greoi ca 
un bolovan, un asemenea monstru putea să se miște cu o 
iuţeală extraordinară; în scrierea  hieroglifică, semnul 
crocodilului simboliza o acțiune fulgerătoare faţă de care nimeni 
nu avea cum să reacționeze. 

Setau privi în jur: apăruseră și alte reptile care-i 
înconjuraseră. Nu era chip să mai fugă. 

Unele dintre bestii, cu botul închis și lăsând la vedere doar 
niște colţi ascuţiţi ca pumnalele, păreau să rânjească la ideea de 
a se bucura de asemenea prăzi de soi. 

De pe corabia regală, ceilalţi nu puteau vedea ce se petrecea. 
După o vreme, marinarii s-ar fi îngrijorat de întârzierea micului 
grup, dar ar fi fost prea târziu. 

— Nu vreau să mor în felul ăsta, șopti Setau. 

Ramses trase încet pumnalul din teacă; nu avea de gând să 
moară fără să lupte până la capăt. Când monstrul avea să-l 
atace, el s-ar fi strecurat sub el, încercând să-i reteze beregata. 
O luptă disperată în urma căreia Șenar, fără a fi nevoit să se 
arate la faţă, ar fi ieșit victorios. 


Printr-o mișcare bruscă, monstrul înaintă cam doi metri și 
rămase din nou încremenit. Marinarul îngenunchease şi-şi 
ascundea fața în palme. 

— O să strigăm tare cu toţii și o să mergem înspre el, îi spuse 
Ramses lui Setau; poate că o să ne audă cineva de pe vas. Tu 
pe stânga, eu pe dreapta. 

Ultimul gând al lui Ramses se îndreptă către Nefertari, atât de 
aproape dar, deja, atât de departe. Apoi nu se mai gândi la 
nimic, își adună toate puterile sufletești și privi fix uriașa bestie. 

Regele era gata să urle, așa cum se înțeleseseră, când auzi 
un freamăt puternic în tufele de mărăcini de pe malul apei. Și 
mugetul izbucni, tunător, atât de puternic încât îi sperie chiar și 
pe crocodili. 

Era mugetul pe măsură al unui elefant mascul uriaș care intră 
cu pași iuți în apă și puse piciorul pe insula de nisip, Intinse 
trompa și înhăţă de coadă crocodilul cel mare și-l aruncă printre 
celelalte fiare; înghesuindu-se unul într-altul, crocodilii se 
afundară în apa fluviului. 

— Tu, se bucură Ramses, tu, credinciosul meu prieten! 

Trompa elefantului, ai cărui colţi cântăreau fiecare peste 
optzeci de kilograme, se încolăci în jurul taliei regelui, îl ridică și- 
| așeză încet pe ceafă, în timp ce urechile mari fluturau prin aer. 

— Eu ţi-am salvat viaţa cândva; azi tu o salvezi pe-a mea. 

Cu trompa rănită de o săgeată, găsit și vindecat de Ramses și 
de Setau, tânărul elefant de atunci devenise un mascul superb, 
cu ochii scânteietori de inteligenţă. 

Când Ramses îl mângâie pe frunte, animalul scoase un alt 
muget, de data aceasta de bucurie. 

Nedjem, ministrul Agriculturii, scrise ultimul rând al raportului 
pe care urma să-l prezinte regelui. Datorită unei revărsări 
excelente, grânarele erau pline și cele două ținuturi ale Egiptului 
aveau în faţă un an îmbelșugat. După socoteli amănunțite, 
scribii de la Vistierie puteau chiar declara o scădere a 
impozitelor. La întoarcerea în capitală, Ramses avea să constate 
că fiecare înalt funcţionar își făcuse cu sârg datoria, sub 
supravegherea atentă și critică a lui Ameni. 

Nedjem se îndreptă cu pași grăbiţi spre grădina palatului unde 
se aștepta să-l vadă pe Kha, jucându-se cu Meritamon, sora sa; 
dar n-o găsi acolo decât pe fetiță, cântând la ţiteră. 


— A plecat de mult timp fratele tău? 

— Nici nu a venit. 

— Trebuia să ne întâlnim aici... 

Nedjem porni spre bibliotecă, unde, la scurt timp după masa 
de prânz, îl lăsase pe Kha, dornic să copieze textele 
Ințelepciunii, scrise de înaintași încă de pe vremea înălțării 
piramidelor. 

Adolescentul era chiar acolo, ca un scrib adevărat, mânuind 
cu îndemânare pensula cu vârful foarte fin pe fâșia de papirus 
desfășurată pe genunchi. 

— Dar... nu ești obosit? 

— Nu, Nedjem; scrierile acestea sunt atât de frumoase încât 
atunci când le copiezi uiţi de oboseală și mâna îţi este parcă mai 
sigură. 

— Poate că ar trebui să te mai... odihnești puţin. 

— Oh, nu, nu acum! Aș vrea tare mult să mă uit puţin prin 
tratatul de geometrie al meșterului care a construit piramida lui 
Ounas, la Saqqara. 

— Cina... 

— Nu mi-e foame, Nedjem; mă lași, spune? 

— Bine, te mai las câteva clipe, dar... 

Kha se ridică, îl sărută pe ministru pe amândoi obrajii, apoi își 
luă poziţia de scrib și se cufundă cu lăcomie în lectură și în scris. 

leșind din bibliotecă, Nedjem clătină din cap. O dată în plus, 
era încântat de însușirile extraordinare ale fiului cel mare al lui 
Ramses. Copilul minune de acum câţiva ani devenise un 
adolescent care adeverea așteptările de odinioară; dacă băiatul 
creștea astfel în înţelepciune, faraonul putea fi sigur că va avea 
un urmaș demn de el. 

— Merge bine agricultura noastră, dragă Nedjem? 

Glasul care-i întrerupse pe ministru din meditaţia lui era a lui 
Meba, elegant și surâzător. 

— Bine, foarte bine. 

— N-am avut de multă vreme ocazia să mai stăm de vorbă 
puţin... N-ai vrea să fii invitatul meu la cină? 

— Am multe pe cap așa că sunt nevoit să refuz. 

— |lmi pare nespus de rău. 

— Și mie, Meba, dar munca în folosul țării nu trebuie să treacă 
înaintea distracţiilor? 


— Toţi cei care-i slujim pe Faraon gândim astfel; tot ce facem 
nu este în slujba ţării? 

— Ei, din păcate, oamenii sunt doar niște oameni și mai uită 
câteodată de datorie. 

Meba îl ura pe acest morocănos naiv și încrezut, dar trebuia 
să-l trateze cu respect și cu mare amabilitate pentru a obţine de 
la el informaţiile de care avea nevoie. 

Situaţia diplomatului nu era deloc de invidiat; după mai multe 
încercări nereușite își dăduse seama că nu va reuși să afle ce 
conţineau mesajele cifrate ale lui Acha. Ameni nu lăsa să-i scape 
absolut nimic. 

— Vrei să te duc până acasă? Am acum un car nou și doi cai 
foarte ascultători. 

— Îmi place mai mult să merg pe jos, spuse acru Nedjem. 

— L-ai văzut de curând pe Kha? 

— Da, cum să nu, am avut plăcerea asta. 

— Ce băiat grozav! 

— Extraordinar! Are stofă de adevărat rege. 

Expresia lui Meba deveni gravă. 

— Numai un om ca dumneata, Nedjem, îl poate apăra de 
atacurile răului; un talent ca al lui poate atrage foarte ușor 
gelozie și invidie. 

— Nu-ţi face griji, Setau l-a pus la adăpost de orice deochi. 

— Ești sigur că el a luat toate măsurile de precauţie? 

— O amuletă de forma unei tulpini de papirus, care asigură 
vigoarea și buna dispoziţie, și o panglică pentru păr pe care este 
desenat un ochi magic nu înseamnă măsuri magice perfecte 
împotriva forțelor răului, de oriunde ar veni ele? 

— Asta-i impresionant, într-adevăr. 

— În plus, adăugă Nedjem, Kha rostește zilnic, cu toată 
credinţa, formulele gravate pe pereții templului lui Amon. Crede- 
mă, băiatul ăsta este bine apărat. 

— Sunt mult mai liniștit auzind toate astea; când vom mai 
avea ocazia, aș putea să repet invitaţia la cină? 

— Ca să fiu sincer, nu mă prea atrag asemenea lucruri. 

— Cât de bine te înțeleg, dragul meu! Din păcate, în lumea 
diplomaților nu-i chip să scapi și de asemenea momente. 

Când cei doi bărbaţi se despărțiră, Meba era în stare să ţopăie 
într-un picior. Ofir avea să fie mulțumit de el. 

Când corabia acostă la Abu Simbel, uriașul elefant, care își 
continuase drumul prin deșert, scoase un muget de bun venit. 
De la înălțimea falezei, el veghea asupra lui Ramses care 
redescoperea cu bucurie istmul cu nisip auriu ce despărțea și 
unea în același timp munții. Regele își amintea cu plăcere de 
locul acela fermecător și de strădania lui Lotus care descoperise 
piatra zeiţei, cu virtuţi vindecătoare. 

Frumoasa nubiană nu ezită să plonjeze din nou goală în apele 
fluviului și să înoate cu repeziciune către malul scăldat în soare. 
Mai mulţi marinari o imitară, bucuroși că ajunseseră într-un 
asemenea paradis. 

Cu toţii fură impresionați de frumuseţea acelui loc în care se 
vedea un pinten stâncos, servind ca punct de reper pentru 
navigatori; Nilul făcea o curbă nespus de frumoasă de-a lungul 
unei faleze, împărţită în două promontorii între care se strecura 
o fâșie de nisip arămiu. 

Cu corpul strălucind de picături argintii de apă, Lotus urcă 
surâzătoare pe corabie, întâmpinată de Setau înveșmântat în 
pielea sa de antilopă, purtând urmele nenumăratelor soluţii 
medicinale. 

— Ce-ţi inspiră acest loc? o întrebă Ramses pe Nefertari. 

— Simt aici prezența zeiței Hathor; pietrele sunt 
asemănătoare stelelor și azurul cerului le face să strălucească. 

— Mai spre nord, o stâncă de gresie coboară într-o pantă 
abruptă și se scufundă în apele adânci; la sud, muntele se 
îndepărtează și face loc unui platou. In felul acesta, cele două 
promontorii par o pereche umană. Eu voi nemuri dragostea 
noastră construind două sanctuare inseparabile unul de altul, la 
fel cum sunt faraonul și marea soţie regală. Imaginea ta va 
rămâne pentru vecie gravată în piatră și va contempla soarele 
care te va face să renaști în fiecare zi. 

Deși un asemenea gest nu era chiar conform protocolului, 
Nefertari înlănțui cu brațele gâtul lui Ramses și-l sărută cu drag. 
t 

Atunci când corabia putu fi zărită din Abu-Simbel, viceregele 
Nubiei se frecă la ochi, crezând că era vorba despre un miraj. 


Pe mal, zeci de cioplitori în piatră organizaseră un șantier pe 
măsura înălțării unui asemenea edificiu. Unii dintre ei, folosind 
schele din lemn, începeau să modeleze faleza de gresie, în timp 
ce alţii tăiau blocurile necesare construcţiei. Vase de transport 
aduseseră utilajele necesare, iar șefii de echipe, dornici să 
asigure disciplina necesară, împărţiseră meșterii în grupe mici 
care aveau sarcini precise. 

Meșterul cel mare nu era altul decât Ramses în persoană. Pe 
o terasă special amenajată, se aflau o machetă și planurile 
construcției; regele veghea aplicarea întocmai a ideilor sale și 
cerea să fie corectate abaterile de la ceea ce dorea el, după 
discuții detaliate cu arhitectul și cu șeful echipei de sculptori. 

Cum să-ţi faci simțită prezenţa fără să-l ofensezi pe suveran? 
Viceregele Nubiei aprecie că era mai prudent să aștepte ca 
privirea lui Ramses să se oprească asupra lui. Nu spuneau unii 
că regele era supărăcios și nu accepta să fie deranjat? 

Simţi ceva care îi atingea piciorul drept, ceva neted și rece... 
Demnitarul își cobori privirea și încremeni pe dată. 

Era un șarpe roșu cu negru, lung cam de un metru. Se târâse 
pe nisip și se oprise chiar pe piciorul viceregelui. La cea mai 
mică mișcare a acestuia, avea să muște. Chiar și un strigăt ar fi 
putut provoca un atac din partea reptilei. 

La câţiva pași de el apăruse o femeie tânără, cu sânii goi, 
având în jurul șoldurilor o pânză scurtă care, fluturată de vânt, 
mai mult îi expunea nurii decât să-i ascundă. 

— Un șarpe, șopti viceregele, care, în ciuda căldurii, avea 
pielea de găină. 

Lotus nu fu deloc impresionată de acest spectacol. 

— De ce vă temeti? 

— Dar... șarpele ăsta... 

— Vorbiţi mai tare, nu aud ce spuneți. 

Încet-încet, reptila se încolăcea în jurul pulpei bietului om. 
Viceregele nu mai putu îngăima niciun cuvânt. 

Lotus se apropie. 

— Dumneavoastră l-aţi deranjat? 

Demnitarul era gata să leșine. 

Frumoasa nubiană apucă șarpele roșu cu negru și acesta se 
încolăci pe braţul său stâng. De ce bărbatul acesta atât de gras, 
cu mușchii fleșcăiți, se temea atât de mult de o reptilă căreia ea 
îi storsese veninul? 


Viceregele o luă la fugă, se împiedică de o piatră și se întinse 
pe jos în preajma regelui. Ramses îl privi cu multă curiozitate pe 
impozantul personaj ajuns acum cu nasul în nisip. 

— Nu cumva este un semn de respect cam exagerat? 

— lertaţi-mă, Maiestate, dar un șarpe... Abia am scăpat cu 
viaţă! 

Demnitarul se ridică de jos. 

— L-ai arestat pe Șenar? 

— Fiţi sigur, Maiestate, că nu mi-am precupeţit eforturile! 
Totul a fost pregătit pentru a vă primi așa cum se cuvine. 

— N-ai răspuns la întrebarea mea. 

— Eșecul nostru a fost doar pentru moment; soldaţii mei ţin 
sub un control sever Nubia de Sus și Nubia de Jos. Cel care 
provoacă tulburări nu ne va scăpa. 

— De ce ai ieșit atât de târziu să mă întâmpini? 

— Din motive legate de securitatea locurilor... 

— Este mai importantă aceasta, în ochii tăi, ca perechea 
regală? 

Viceregele se făcu stacojiu la faţă. 

— Bineînţeles că nu, Maiestate! Nu asta am vrut să spun și... 

— Vino după mine. 

Înaltul funcţionar se temea de mânia lui Ramses, dar acesta 
rămânea calm. 

Viceregele îl urmă într-unul dintre corturile instalate la 
marginea șantierului. El îi servea ca infirmerie lui Setau care 
tocmai termina de pansat glezna unui cioplitor în piatră, strivită 
de căderea unui bloc de granit. 

— Îţi place Nubia, Setau? întrebă regele. 

— Chiar este nevoie să-mi pui o asemenea întrebare? 

— Soţia ta este, după cât se pare, îndrăgostită de locurile 
astea. 

— Aici, mă Sleiește de puteri; s-ar zice că energia ei se 
dublează și că dorințele amoroase nu pot fi satisfăcute cu niciun 
chip. 

Viceregele făcea acum fețe-feţe. Cum putea cineva să 
vorbească pe tonul acesta cu stăpânul celor Două Ţări? 

— Îl cunoști pe acest înalt funcţionar care ne-a făcut plăcerea 
să ne iasă în întâmpinare? 

— Îi urăsc pe funcţionari, mârâi Setau; au atâtea privilegii că 
nu știu cum de nu se sufocă din cauza lor. 


— Îmi pare rău pentru tine. 

Setau îl privi uimit pe rege. 

— Ce vrei să spui? 

— Nubia este un teritoriu întins și administrarea lui este o 
sarcină destul de grea. Nu-i așa? îl întrebă regele pe vicerege. 

— Da, da, Maiestate! 

— Frumoasa provincie Kush, chiar și numai ea, are nevoie de 
o mână forte. Nu este și părerea ta? îl mai întrebă Ramses. 

— Cu siguranţă, Maiestate! 

— Pentru că eu ţin foarte mult la părerea ta, am hotărât să-l 
numesc pe Setau ca „fiu regal în provincia Kush” și să-i 
încredințez lui administrarea ei. 

Ca și cum nici n-ar fi auzit spusele regelui, Setau își strângea 
uneltele. Viceregele semăna cu o statuie căreia sculptorul uitase 
să-i dea viaţă. 

— Maiestate, problemele care vor apărea, relaţiile mele cu 
Setau... _ 

— Ele vor fi deschise și cordiale, sunt convins. Intoarce-te în 
fortăreața Buhen și ai grijă să-l arestezi pe Șenar. 

Redus la tăcere, viceregele se retrase. 

Setau își încrucișă braţele. 

— Bănuiesc, Maiestate, că este vorba doar despre o glumă. 

— Sunt mulţi șerpi în zona asta așa că o să poţi recolta mult 
venin, Lotus va fi fericită și vei avea norocul să trăiești în aceste 
locuri neasemuit de frumoase. Am nevoie de tine, prietene, ca 
să conduci lucrările și să veghezi la înălțarea celor două temple 
de la Abu Simbel. Cele două sanctuare de aici vor imortaliza 
imaginea perechii regale. Aici, în inima Nubiei, va fi celebrat 
misterul cel mai important al civilizaţiei noastre. Dar, dacă 
hotărârea mea nu-ţi este pe plac, ești liber să refuzi. 

Setau scoase un fel de mormăit. 

— Sunt sigur că ai uneltit cu Lotus... Și cine s-ar putea 
împotrivi voinței faraonului? 

t 

Prin magia ritualului, regele mută sufletele duşmanilor din sud 
în nord, cele ale dușmanilor din nord în sud, cele ale adversarilor 
din vest în est și cele ale adversarilor din est în vest. Datorită 
inversării punctelor cardinale, care plasa acest loc în afara 
coordonatelor obișnuite ale lumii, Abu Simbel avea să fie la 
adăpost de tulburările create de oameni; creat de regină în jurul 


viitoarelor clădiri, un câmp de forţă urma să le protejeze de 
agresiuni din exterior. 

În micuța capelă construită în faţa marelui templu, Ramses îi 
consacră lui Maat iubirea care-i unea cu Nefertari și puse în 
legătură cu lumina unitatea perechii regale a cărei căsătorie, 
simbolizată pe vecie la Abu Simbel, se asemăna cu energiile 
divine, izvor de hrană pentru poporul egiptean. 

Sub privirile lui Ramses și ale lui Nefertari apărură templul 
regelui și templul reginei. Meșterii se afundară în inima falezei 
pentru a săpa acolo naosul; stânca urma să fie tăiată până la 
înălţimea de treizeci și trei de metri și scobită până la șaizeci și 
trei de metri în adâncime. 

Când numele lui Ramses și al lui Nefertari fură gravate pentru 
prima oară în piatra de la Abu Simbel, Ramses dădu ordin să se 
facă pregătirile pentru plecare. 

— Te întorci la Pi-Ramses? întrebă Setau. 

— Încă nu. Vreau să aleg numeroase alte locuri din Nubia 
pentru a înălța și acolo sanctuare; zei și zeițe vor sălășlui în ţara 
aceasta de foc și tu vei fi acela care va coordona strădania 
constructorilor noștri. Fie ca Abu Simbel să devină lumina 
centrală, înconjurată de o armată pașnică de sanctuare care vor 
contribui la consolidarea ţării. Vor trece mai mulți ani până când 
vom termina de construit toate acestea, dar noi vom învinge 
timpul. 

t 

Emoționată și concentrată la maximum, Lotus privi cum 
corabia regală se îndepărta de țărm. De la înălţimea falezei, ea 
îi admiră pe Ramses și pe Nefertari, aflaţi la prora vasului care 
înălţase o uriașă pânză albă și aluneca acum pe o apă albastră 
în care se reflecta cerul Nubiei. 

Ceea ce presimţise, Lotus putea înțelege acum: pentru că o 
iubea pe Nefertari și știa să se facă iubit de ea, Ramses era un 
mare faraon. 

Nefertari, doamna de la Abu Simbel, deschidea căile cerului și 
ale pământului. 

Șenar turba de furie. 


Nimic nu mergea cum ar fi dorit. După ce încercările sale de 
a-l suprima pe Ramses și de a provoca oprirea expediției sale 
eșuaseră, Șenar fusese nevoit să-și ia tălpășița și să caute 
scăpare mai spre sud. 

La bordul unei bărci furate dintr-un sat ai cărui locuitori 
avuseseră nefericita idee de a face plângere contra hoţilor, 
Șenar fusese fugărit de soldaţii viceregelui; dacă marinarii 
nubieni nu ar fi fost atât de îndemânatici, ar fi căzut în mâinile 
lor. Din prudenţă, fusese nevoit să părăsească barca și să se 
aventureze în deșert, cu speranța de a-și pierde urma. 
Mercenarii cretani, credincioși lui Șenar, se luptau din greu cu 
căldura și cu aerul înăbușitor, speriaţi de ameninţarea 
permanentă pe care o reprezentau reptilele, leii și celelalte 
fiare. 

Dar Șenar se încăpăţâna să ajungă în ţinutul Irem și să 
asmuţă triburile de acolo, capabile să atace Abu Simbel și să 
distrugă șantierul. Când teama ar fi domnit peste Nubia, 
prestigiul faraonului s-ar fi năruit și adversarii săi s-ar fi unit ca 
să-l doboare. 

Mica trupă de sub comanda lui Șenar ajunse în apropierea 
zonei în care se spăla aurul, un teritoriu interzis în care 
munceau oameni specializaţi, sub supravegherea armatei 
egiptene. Răsculaţii trebuiau să pună stăpânire pe aceste locuri 
pentru a opri aprovizionarea Egiptului cu metalul preţios. 

De pe coama unei dune, Șenar îi văzu pe muncitorii nubieni 
spălând minereul, separându-l de pământul cu care mai era 
amestecat, chiar și după sfărâmare și măcinare. Apa, scoasă 
dintr-un puț săpat în plin deșert, umplea un rezervor și se vărsa 
după aceea pe o rampă care ajungea la un bazin de decantare; 
curentul, deși lent, era suficient pentru a elimina resturile de 
pământ și a elibera aurul. Uneori, pentru ca aurul să fie cât mai 
pur, era necesar să se repete de câteva ori această operațiune. 

Soldaţii egipteni erau în număr mare și bine înarmaţi. Un grup 
mic de atacatori nu avea nicio șansă de izbândă; așa că Șenar 
trebuia să organizeze o răscoală mai extinsă la care să participe 
sute de războinici din diferite triburi. 

În ţinutul lrem, Șenar îl întâlni, la sfatul călăuzei sale nubiene, 
pe șeful de clan, un negru înalt cu corpul acoperit de cicatrice. 
Acesta îl primi într-o casă mare din centrul satului său, dar îl 
întâmpină cu răceală. 


— Tu ești egiptean. 

— Da, sunt, dar îl urăsc pe Ramses. 

— Eu îi urăsc pe toţi faraonii care-mi asupresc ţara. Cine te 
trimite? 

— Nişte dușmani puternici ai lui Ramses care locuiesc la nord 
de Egipt. Dacă noi îi vom ajuta, ei îl vor învinge pe Faraon și-ți 
vor da înapoi pământurile. 

— Dacă ne răsculăm, soldaţii Faraonului ne vor ucide pe toți. 

— Sunt de aceeași părere cu tine că tribul tău nu va fi 
suficient; de aceea, este neapărat necesar să încheiem niște 
alianţe. 

— Cu alianțele e greu, foarte greu... Trebuie să ne adunăm 
toți șefii și să discutăm mult timp, foarte mult timp, chiar luni de 
zile. 

Răbdarea era calitatea care-i lipsea cel mai mult lui Șenar; el 
își stăpâni furia și-și jură să nu renunțe, oricât de multe ar fi fost 
pauzele și întârzierile inevitabile în astfel de negocieri. 

— Eşti gata să mă ajuţi? îl întrebă pe șeful de trib din faţa sa. 

— Eu trebuie să rămân aici, în satul meu; ca să duci aceste 
tratative, va trebui să mergi în satul vecin. Este destul de 
departe. 

Un mercenar îi întinse lui Șenar o plăcută de argint. 

— Cu comoara asta, spuse egipteanul, poţi să-ţi hrănești tot 
tribul timp de mai multe luni. Eu îi plătesc aceluia care mă ajută. 

Nubianul era în culmea fericirii. 

— Dacă tratez eu cu ceilalţi, îmi dai mie asta? 

— Dacă reușești, îți mai dau și altele. 

— Oricum, va dura mult, mult timp... 

— N-avem decât să pornim chiar mâine în zori. 

t 

Revenită la Pi-Ramses, Iset cea frumoasă visa deseori la 
coliba de stuf în care se întâlnea cu Ramses, înainte ca el s-o 
întâlnească pe Nefertari; într-o vreme, ea sperase că se va 
mărita cu bărbatul de care și acum era îndrăgostită, dar cum 
era să rivalizeze cu această femeie sublimă devenită, pe bună 
dreptate, marea soţie regală. 

Uneori, când chinurile iubirii o apăsau prea tare, Iset cea 
frumoasă nu se mai machia, purta niște veșminte vechi, uita să 
se parfumeze... Dar dragostea pe care le-o purta lui Kha și lui 
Merenptah, cei doi fii pe care-i avea de la Ramses, ca și lui 


Meritamon, fiica regelui cu Nefertari, îi permitea să mai iasă 
puțin din starea de tristețe, gândindu-se la viitorul celor trei 
copii: Merenptah, un băiat zdravăn și frumos, cu o inteligenţă 
trează deja; Meritamon, o fetiță frumoasă, înclinată spre 
meditaţie și foarte talentată la muzică; Kha, un viitor învăţat 
excepţional. Acești trei copii erau speranța ei, reprezentau 
viitorul ei. 

Valetul său îi aduse un colier cu patru șiruri de ametiste și 
cornaline, cercei din argint și o rochie colorată și brodată cu fir 
de aur. În urma lui venea Dolenta, sora lui Ramses. 

— Pari obosită, Iset. 

— O moleșeală trecătoare. Dar... pentru cine sunt minunâţiile 
astea? 

— Dă-mi voie să-ţi ofer ţie aceste modeste obiecte. 

— Sunt foarte încântată de ele și nu știu cum să-ți mulțumesc. 

Femeia brună și înaltă, calmă și cu un aer protector, se 
hotărâse să treacă la atac. 

— Viaţa ta nu ţi se pare că seamănă cu o povară, dragă Iset? 

— Nu, sigur că nu, din moment ce sunt fericită să-i cresc copiii 
lui Ramses cel Mare. 

— De ce trebuie să te mulţumești cu o soartă atât de ștearsă? 

— ÎI iubesc pe rege, îi iubesc pe copiii săi: asta nu înseamnă 
că zeii mi-au dăruit o adevărată fericire? 

— Zeii... zeii sunt o amăgire, Iset! 

— Ce tot spui acolo? 

— Nu există decât un singur zeu, cel pe care l-a venerat 
Akhenaton, cel la care se roagă Moise și evreii. Către El trebuie 
să ne îndreptăm noi toată credința. 

— Urmează-ţi calea, Dolenta, ea nu este și a mea. 

Sora lui Ramses înţelese că nu va reuși s-o convertească pe 
Iset cea frumoasă, prea superficială și prea timorată; dar mai 
exista și un alt teren pe care Dolenta putea avea ceva speranţe 
de succes. 

— Faptul că ai fost redusă la rangul de soţie secundară mi se 
pare o nedreptate. 

— Eu nu gândesc așa, Dolenta. Nefertari este mai frumoasă și 
mai inteligentă decât mine; nicio femeie n-ar putea s-o egaleze. 

— Nu-i așa. În plus, ea suferă de un defect îngrozitor. 

— Care? 

— Nefertari nu-l iubește pe Ramses. 


— Cum îndrăznești să bănuiești așa ceva? 

— Eu nu bănuiesc, eu știu. Nu uita că distracţia mea favorită 
este să-i ascult pe curteni și să le aud mărturisirile; astfel încât 
pot să te asigur că Nefertari este o prefăcută și o intrigantă. Ce 
era ea înainte de a-l întâlni pe Ramses? O preoteasă oarecare 
fără niciun viitor, o muziciană modestă care nu se pricepea 
decât să se roage zeilor într-un templu... Și uite că Ramses a 
pus ochii pe ea! A fost o mare minune, o răsturnare de situație 
care a transformat-o pe tânăra aceea timidă într-o stăpână 
ambițioasă. 

— lartă-mă, Dolenta, dar eu nu pot crede ceea ce-mi spui. 

— Ai idee care este adevăratul motiv al călătoriei perechii 
regale în Nubia? Nefertari a cerut să fie construit un templu 
uriaș pentru a fi ea venerată acolo și, în acest fel, numele să-i fie 
imortalizat peste veacuri! Ramses a cedat și a inaugurat un 
șantier care costă foarte mult și va dura mulţi ani. Ambiţia lui 
Nefertari iese acum la iveală: ea vrea să-i ia locul regelui și să 
domnească singură peste Egipt. Pentru a împiedica o asemenea 
nebunie, trebuie să luptăm prin toate mijloacele. 

— Doar nu te gândești să... 

— Repet: toate mijloacele. O singură persoană îl poate salva 
pe Ramses: tu, Iset. 

Tânăra femeie rămase descumpănită. Sigur că da, nu avea 
încredere în Dolenta, dar sora lui Ramses nu aducea niște 
argumente tulburătoare? Și totuși, Nefertari părea sinceră... Dar 
gustul puterii nu se asocia cu o trufie fără limite? In numai o 
clipă, imaginea unei Nefertari îndrăgostită, venerându-l pe 
Ramses, se risipi. Ce ţintă putea fi mai atrăgătoare pentru o 
intrigantă decât să-l vrăjească pe stăpânul celor Două Ţări? 

— Și ce mă sfătuiești să fac, Dolenta? 

— Ramses a fost indus în eroare; tu trebuia să-i fii soţie, tu 
care ești mama fiului său mai mare, Kha, pe care curtea îl 
consideră deja urmașul său la tron. Dacă-l iubeşti pe rege, Iset, 
dacă iubești Egiptul și dorești fericirea ţării tale, există o singură 
soluţie: scapă de Nefertari. 

Iset cea frumoasă închise ochii. 

— Dolenta, nu pot face asta! 

— Am să te ajut. 


— Crima este o faptă îngrozitoare și duce la distrugerea 
spiritului, a sufletului și a numelui... Cine se atinge în vreun fel 
de marea soţie regală, este condamnat pe vecie. 

— Cine va afla? Când te vei hotărî să acţionezi, va trebui s-o 
faci din umbră și să nu lași nici cea mai mică urmă. 

— Asta este voința zeului tău, Dolenta? 

— Nefertari este o femeie necinstită care strică sufletul lui 
Ramses și-l îndeamnă să facă greșeli fatale. Tu și cu mine 
suntem datoare să ne unim eforturile ca să o împiedicăm să mai 
facă vreun rău; numai așa ne putem dovedi credința față de 
rege. 

— Trebuie să mă mai gândesc la toate astea. 

— Mi se pare normal! Eu te preţuiesc foarte mult, Iset, și sunt 
convinsă că vei lua cea mai potrivită hotărâre. Orice-ar fi, ai 
toată dragostea mea. 

Iset cea frumoasă nu putu decât să schițeze un surâs atunci 
când, înainte de a pleca, Dolenta o sărută pe amândoi obrajii. 

Soția secundară a lui Ramses simțea că se înăbușă; cu pași 
șovăitori, ea se îndreptă către fereastra care dădea înspre una 
dintre grădinile palatului și rămase o vreme scăldată în lumina 
puternică a soarelui care nu-i putu risipi tulburarea. 

Simţea în întreaga ei ființă o rugăciune mută către forțele 
ascunse în ceruri, acele forțe care hotărau soarta tuturor 
vietăților, durata existenţei lor și clipa trecerii lor în neființă. 
Avea ea dreptul să acționeze în locul lor, să reteze firul vieţii lui 
Nefertari, sub pretextul că marea soţie regală îi făcea rău lui 
Ramses? 

O rivală! Pentru prima oară, Iset cea frumoasă o vedea cu 
adevărat pe Nefertari ca pe o rivală. Inţelegerea lor mută se 
făcuse țăndări și revolta până atunci mocnită izbucnea în clipele 
acestea cu o violenţă înăbușită timp de prea mulţi ani. Iset era 
mama celor doi fii ai lui Ramses, prima femeie pe care el o 
iubise, cea care ar fi trebuit să domnească acum alături de el. 
Dolenta îi dezvăluise un adevăr pe care ea încercase până 
atunci să nu-l ia în seamă. 

Dacă Nefertari era eliminată, Ramses și-ar fi dat seama, în 
sfârșit, că dragostea aceea nu fusese decât un episod trecător; 
scăpând de sub influenţa acestei vrăjitoare cu intenţii perfide, el 
avea să se îndrepte din nou către Iset cea frumoasă, către 


iubirea sa din tinerețe, către cea care nu încetase nicicând să-l 
iubească. 

Deși, în adâncul inimii sale, îi dispreţuia pe evrei, mârșavul 
Ofir considera cu cinism cartierul evreiesc drept un adăpost 
foarte sigur, chiar dacă trebuia să-și schimbe deseori locuința 
pentru a se asigura că nu va fi descoperit. Datorită unor mărturii 
false care-i fuseseră furnizate în cel mai subtil mod, Serramanna 
fusese convins, în cele din urmă, că magul libian părăsise 
Egiptul; așa că renunţase la niște cercetări amănunțite și nu mai 
păstrase decât măsura unor patrule obișnuite, cu misiunea de a 
preveni orice dezordine pe timpul nopţii. 

Cu toate acestea, magul nu se bucura peste măsură. De mai 
multe luni, situația devenise foarte stabilă; în acest al 
cincisprezecelea an de domnie al lui Ramses, acum în vârstă de 
treizeci și șapte de ani, Egiptul se bucura de o bunăstare 
sfidătoare. 

Știrile care veneau dinspre imperiul hitit erau ciudate și nu 
prea liniștitoare; desigur, Uri-Teșub nu renunţase nici acum la 
un război total împotriva Egiptului, dar nu lansa niciun atac. În 
plus, zona de protecţie formată din teritoriile Siriei și Canaanului 
era ocupată de trupe egiptene bine pregătite, capabile să 
respingă un asalt de anvergură. De ce înfierbântatul Uri-Teșub 
tărăgăna astfel lucrurile? Mesajele prea scurte pe care beduinii i 
le transmiteau lui Ofir nu-i ofereau acestuia nicio explicaţie. 

În sud, Șenar nu izbutea să convingă triburile nubiene să se 
revolte. Aveau loc tratative interminabile fără niciun rezultat 
concret. 

La curte, Dolenta continua să caute prietenia lui Iset cea 
frumoasă, ca s-o convingă să acţioneze; dar soţia secundară a 
regelui părea incapabilă să ia vreo hotărâre. Cât despre Meba, el 
nu era în stare să afle Ce conţineau textele cifrate pe care Acha 
i le trimitea lui Ameni și nu-i era de niciun folos; este adevărat, 
el obținuse niște informaţii precise despre protecția magică a 
tânărului Kha, dar fiul cel mare al lui Ramses ducea o viaţă 
închinată studiului și nu se abătea de la aceste preocupări, 


astfel încât Ofir nu reușise să găsească nicio breșă pentru a 
ajunge la el. 

După o lungă călătorie în cursul căreia întemeiase mai multe 
temple, Ramses se întorsese în capitală. Nefertari strălucea de 
fericire. În ciuda amenințărilor cu războiul venite din partea 
hitiților, perechea regală se bucura de o popularitate 
extraordinară; toţi egiptenii erau convinși că suveranul asigură 
țării o prosperitate trainică și că va ști s-o apere în faţa oricărui 
atac din afară. 

Trecând în revistă toate acestea, Ofir era muncit de gânduri 
rele. Anii treceau și speranţa de a-l dobori pe Ramses devenea 
tot mai palidă. El, maestru în arta spionajului, el care nu se 
îndoise niciodată că misiunea sa va fi încununată de succes, 
începea să fie neliniștit în privinţa unei ieșiri din acest impas și 
cădea treptat pradă descurajării. 

Se afla în camera de primire a locuinței sale, cufundat în 
întuneric, când un bărbat intră în casă. 

— Aș vrea să-ţi spun ceva. 

— Moise... 

— Ești ocupat? 

— Nu, mă gândeam la tot felul de lucruri. 

— Ramses s-a întors și eu l-am așteptat cu răbdare, așa cum 
m-ai sfătuit. 

Tonul ferm pe care vorbise Moise îl mai îmbărbătă pe Ofir; 
evreul se hotărâse, în sfârșit, să treacă la fapte? 

— Am adunat sfatul înțelepţilor, continuă profetul, și ei au 
decis că trebuie să mă trimită pe mine să-i reprezint în faţa 
faraonului. 

— Deci, tot mai vreţi să plecaţi. 

— Poporul evreu va pleca din Egipt pentru că aceasta este 
voinţa lui Yahwe. Ai făcut ce ai promis? 

— Prietenii noștri beduini au adus armele; ele se află acum 
prin pivnițe. 

— Nu ne vom folosi de violenţă, dar trebuie să avem o 
posibilitate de a ne apăra în cazul în care suntem persecutați. 

— O să fiţi, Moise, o să fiţi! Ramses nu va fi niciodată de acord 
cu revolta unui întreg popor. 

— Noi nu dorim să ne răsculăm, ci să plecăm din ţara aceasta 
și să ajungem pe pământurile care ne-au fost făgăduite. 


În sinea sa, Ofir se bucura nespus. În sfârșit, avea un motiv de 
satisfacţie! Moise avea să provoace o stare de nesiguranță, 
tocmai bună pentru o intervenţie a lui Uri-Teșub. 

Tt 

În faţa șirului de statui ale celor doisprezece zei, în sanctuarul 
de la Yazilikaya, preoteasa Putuhepa, cu părul său lung strâns 
într-un coc și ascuns sub o bonetă, se afla întinsă pe un pat din 
piatră, ca și moartă. 

Băuse o licoare periculoasă care îi dădea un somn adânc timp 
de trei zile și de trei nopți. Nu exista o cale mai sigură de a intra 
în legătură cu puterile destinului și de a le afla voința. 

Întrebase oracolele obișnuite, întotdeauna defavorabile lui Uri- 
Teșub, dar nu fusese de ajuns pentru a lua o hotărâre în privința 
vieții sale și a lui Hattușil: așa că se hotărâse să apeleze la o 
metodă radicală, deși foarte primejdioasă. 

Desigur, casta negustorilor în totalitate și o parte destul de 
însemnată a armatei, după o îndelungată muncă de lămurire, se 
declaraseră de partea lui Hattușil, dar el și Putuhepa nu-și 
făceau, oare, prea multe iluzii în privinţa viitorului? Datorită 
aurului oferit de ambasadorul egiptean Acha, numeroși ofiţeri 
superiori doreau o întărire a sistemului de apărare a țării și 
renunţarea la planul de atac asupra Egiptului. Dar nu vor da 
înapoi și nu-și vor schimba părerea dacă Uri-Teșub se trezea și 
descoperea complotul care se urzea împotriva lui? 

Împotrivirea față de urcarea pe tron a lui Uri-Teșub ar fi 
însemnat, mai devreme sau mai târziu, declanșarea unui război 
civil cu un sfârșit nesigur; astfel încât Hattușil, deși avea un 
mare număr de susţinători, încă mai ezita să încerce o 
asemenea aventură ucigătoare în cursul căreia mii de hitiţi și-ar 
fi pierdut viața. 

De aceea Putuhepa dorise să recurgă la visul acesta mistic 
care nu putea avea loc decât în timpul unui somn forţat. 

Câteodată, cel care făcea acest lucru nu se mai trezea 
niciodată; câteodată, spiritul său își pierdea cele mai de seamă 
însușiri. Din cauza aceasta, Hattușil nu fusese de acord cu așa 
ceva, în ciuda insistențelor soţiei sale; și Putuhepa revenise de 
zeci de ori până când îl convinsese. 

Și ea zăcea, nemișcată, respirând cu greutate, după trei zile și 
trei nopţi. După cum spuneau cărțile ghicitorilor, ea avea acum 


să deschidă ochii și să spună ceea ce îi dezvăluiseră puterile 
destinului. 

Nervos, Hattușil strânse în pumn cutele mantiei sale de lână. 

Termenul se împlinise. 

— Putuhepa... Trezește-te, te rog! 

O tresărire. Nu, se înșela... Ea nu se mișcase deloc. Da, era, 
totuși, cu adevărat, o tresărire! Putuhepa deschise ochii și privi 
fix piatra în care erau sculptați cei doisprezece zei. 

Atunci, de pe buzele sale se auzi o voce, o voce înceată și 
profundă pe care Hattușil parcă n-o mai recunoștea. 

— L-am văzut pe zeul Furtunii și pe zeița Ishtar... Și unul și 
celălalt mi-au spus: „Îl sprijin pe soțul tău și ţara întreagă i se va 
alătura, până când dușmanul lui va ajunge ca un porc în mocirla 
sa”. 

O mână catifelată, atât de moale încât îl făcu să se gândească 
la miere și la roua unei dimineți de primăvară; mângâierile erau 
atât de insistente încât îi treziră senzaţii noi și o plăcere nespus 
de mare care-l subjugă cu totul. Cea de-a cincea iubită hitită a 
lui Acha era la fel de pricepută ca și celelalte, dar el începea să 
ducă dorul egiptencelor, al malurilor Nilului și al palmierilor. 

Jocul dragostei era singura posibilitatea de a mai uita de 
atmosfera apăsătoare și plicticoasă a capitalei hitite. Se mai 
adăugau la acestea numeroasele întâlniri cu cei mai de seamă 
reprezentanţi ai castei negustorilor și cu câţiva militari de rang 
înalt. Oficial, Acha purta îndelungi negocieri cu Uri-Teșub, noul 
stăpân din Hatti, urmaș al lui Muwattalis a cărui agonie părea să 
nu se mai termine, iar forțele începeau să-l părăsească. 
Egipteanul mai avea și o altă misiune, da data aceasta mai 
discretă: să-l vâneze pe Hattușil, să-i descopere ascunzătoarea 
și să i-l predea lui Uri-Teșub. La intervale regulate, când fiul 
împăratului se întorcea în capitală după desele perioade de 
instrucţie cu carele, cu cavaleria sau cu infanteria pe care le 
menținea într-o stare de alarmă permanentă, Acha îi prezenta 
un raport amănunțit. 

În trei rânduri, soldaţii lui Uri-Teșub îl scăpaseră printre 
degete pe Hattușil, anunţat de pericol în ultima clipă de niște 
aliaţi din umbră. 


De data aceasta, Acha și iubita sa își terminaseră jocurile 
amoroase când Uri-Teșub năvăli cum îi era obiceiul în camera 
ambasadorului. 

Privirea șefului armatei era aspră, aproape fixă. 

— Am vești bune, spuse Acha care își fricționa mâinile cu un 
ulei parfumat. 

— Și eu, îi replică Uri-Teșub cu o bucurie ca a unui învingător. 
Tatăl meu, Muwattalis, a murit, în sfârșit, și sunt singurul stăpân 
peste Hatti! 

— Felicitările mele... Dar mai rămâne Hattușil. 

— N-o să-mi mai scape multă vreme, deși imperiul meu este 
atât de întins. Vorbeai de vești bune... 

— Ele se referă chiar la Hattușil; datorită unui informator 
demn de încredere, cred că știu unde se află fratele lui 
Muwattalis. Dar... 

— Dar ce, Acha? 

— O dată ce Hattușil va fi arestat, îmi garantaţi că vom 
încheia pacea? 

— Ai făcut o alegere bună, amice, fii sigur de asta; Egiptul nu 
va fi atacat. Unde se ascunde trădătorul ăsta? 

— În sanctuarul Yazilikaya. 

Uri-Teșub se pusese el însuși în fruntea unui mic detașament 
de numai zece oameni, ca să nu atragă atenția eventualilor 
cercetași. O desfășurare mai mare de forțe l-ar fi făcut pe 
Hattuşil să fugă din nou. 

Așadar, preoții aflați sub autoritatea Putuhepei îl adăpostiseră 
pe fratele răposatului împărat; Uri-Teșub avea să-i pedepsească 
fără milă. 

Hattușil făcuse imprudența să se ascundă în apropierea 
capitalei, într-un loc în care se putea ajunge cu ușurință; de data 
aceasta, nu mai putea scăpa. Uri-Teșub nu se hotărâse dacă să-l 
execute pe loc sau să-l supună unui proces aranjat; pentru că 
nu-i prea plăcea calea judiciară, chiar dacă ar fi fost bine 
pregătită, el optă pentru prima soluție. Datorită noii sale poziţii, 
trebuia, din păcate, să renunţe la a reteza el însuși beregata lui 
Hattușil, așa că urma să însărcineze pe unul dintre oamenii săi 
cu o asemenea misiune sinistră. La întoarcerea în Hattușaș, Uri- 
Teșub avea să organizeze funeralii măreţe pentru Muwattalis, și 


el, fiul mult iubit al defunctului împărat, avea să fie urmașul său 
de drept. 

Cu armata sa pregătită pentru luptă va invada Siria de Sud, se 
va uni cu beduinii, va ocupa Canaanul, va trece frontiera 
egipteană și va lupta împotriva unui Ramses care comisese 
greșeala fatală de a crede în pace, așa cum îl asigura 
ambasadorul său. 

El, Uri-Teșub, stăpânul imperiului Hatti! Visul său se împlinea 
fără a mai avea nevoie de coaliția atât de costisitoare pe care o 
crease Hattușil. Uri-Teșub se simţea destul de puternic pentru a 
cuceri Asiria, Egiptul, Nubia și întreaga Asie; gloria sa avea să o 
întreacă pe aceea a celorlalți împărați hitiţi. 

Mica trupă se apropie de stânca sacră de la Yazilikaya în care 
fuseseră construite mai multe capele. Acolo, se spunea, 
sălășluia perechea divină supremă, zeul Furtunii și soţia sa; a 
doua parte a numelui său, Teșub, nu era numele acestui zeu 
înspăimântător de care se temeau cu toţii? Da, el era însăși 
Furtuna divină al cărei fulger se abătea asupra dușmanilor săi. 

În pragul sanctuarului se vedeau un bărbat, o femeie și un 
copil. 

Hattușil, soţia sa, Putuhepa, și fetița lor de opt ani. 
Neobrăzaţii se predau acum, încrezători în clemenţța lui Uri- 
Teșub! 

Acesta din urmă le făcu semn călăreţilor săi să se oprească și- 
și savură triumful. Acha îi dăduse ca pe tavă ocazia să scape de 
ultimii săi dușmani. O dată scăpat de această familie 
blestemată, va pune să fie sugrumat ambasadorul egiptean, 
devenit inutil. Și când te gândești că naivul ăsta crezuse în 
dorinţa de pace a lui Uri-Teșub! Atâţia ani de răbdare, atâţia ani 
de încercări ca să ajungă în cele din urmă la puterea absolută... 

— Doborâţi-i, le ordonă Uri-Teșub soldaţilor săi. 

Când arcurile se încordară, Uri-Teșub simţi o plăcere 
nemaipomenită.  Perfidul  Hattușil și aroganta Putuhepa, 
străpunși de săgeți, leșurile lor arse... Putea exista vreo imagine 
mai încântătoare? 

Dar săgețile nu porniră. 

— Doborâţi-i! repetă ordinul Uri-Teșub, furios. 

Arcurile se îndreptară către el. 

Trădat... Îl trădau, pe el, noul împărat! lată de ce Hattușil, 
soţia sa și fetița erau atât de liniștiți. 


Fratele lui Muwattalis înaintă spre el. 

— Eşti prizonierul nostru, Uri-Teșub; predă-te și vei fi judecat. 

Scoțând un urlet de furie, Uri-Teșub trase de frâul calului și 
acesta se înălță pe picioarele dindărăt; surprinși, arcașii se 
dădură un pas înapoi. Cu îndemânarea unui războinic priceput, 
fiul răposatului împărat rupse cercul soldaţilor și se avântă în 
galop către capitală. 

Săgeţile îi șuierară pe la urechi, dar niciuna nu-l nimeri. 

Uri-Teșub intră în capitală prin poarta leilor și-și continuă 
drumul până la palat, în galopul calului pe care-i forţă fără milă, 
aproape făcându-i inima să explodeze, ajungând în cele din 
urmă în vârful acropolei de unde împăratul își contempla cu 
plăcere imperiul. 

Șeful gărzii sale personale alergă în întâmpinarea lui. 

— Ce se întâmplă, Maiestate? 

— Unde este egipteanul? 

— În apartamentele lui. 

De data aceasta, Acha nu mai era în toiul unor dezmierdări 
pasionale cu vreo hitită blondă, ci se înfășurase într-o mantie 
groasă și avea sabia atârnată la șold. 

Uri-Teșub izbucni într-un acces de furie. 

— A fost o cursă... Era o cursă! Soldaţi din propria mea 
armată s-au răsculat împotriva mea! 

— Trebuie să fugiţi, aprecie Acha. 

Vorbele egipteanului îl umplură de uimire pe hitit. 

— Să fug... Cum adică, să fug? Armata mea va rade de pe 
fața pământului sanctuarul ăla blestemat și-i va ucide pe toți 
rebelii! 

— Nu mai aveţi armată. 

— Nu mai am armată, repetă Uri-Teșub, încremenit. Ce vrei să 
spui cu asta? 

— Generalii respectă oracolele și revelaţiile zeilor către 
Putuhepa; de aceea au trecut de partea lui Hattușil. Nu vă mai 
rămâne decât garda personală și unul sau două regimente care 
nu vor mai rezista nici ele prea multă vreme. În următoarele 


ceasuri, veţi fi prizonier chiar în palatul acesta, până la sosirea 
triumfală a lui Hattușil. 

— Nu-i adevărat, nu se poate așa ceva... 

— Acceptaţi realitatea. Puțin câte puţin, Hattușil a pus mâna 
pe toate pârghiile puterii asupra imperiului. 

— O să mă lupt cu ei până la capăt! 

— Asta-i o atitudine de sinucigaș. Există o soluție mult mai 
bună. 

— Care, vorbește! 

— Cunoașteţi perfect armata hitită, forţa ei, armamentul, 
modul în care este organizată, slăbiciunile... 

— Sigur că da, dar... ce-i cu asta? 

— Dacă plecaţi de îndată, eu am posibilitatea să vă scot din 
Hatti. 

— Ca să merg unde? 

— În Egipt. 

Uri-Teșub rămase ca trăsnit. 

— Baţi câmpii, Acha! 

— In ce altă ţară aţi mai putea fi în siguranță, la adăpost de 
mâna lui Hattușil? Bineînţeles, acest drept de azil trebuie 
negociat; de aceea, în schimbul vieţii pe care v-o salvez, trebuie 
să-i spuneţi lui Ramses tot ce trebuie să știe despre armata 
hitită. 

— Îmi ceri să trădez. 

— Luaţi-o cum vreţi. 

Lui Uri-Teșub îi venea să-l strângă de gât pe Acha. Egipteanul 
acesta îl dusese de nas tot timpul! Dar tot el îi oferea singura 
posibilitate de a se salva, sigur că da, cu prețul trădării, dar era 
o salvare... Și cum altfel i-ar fi putut face rău lui Hattușil decât 
dezvăluind secretele militare ale armatei pe care acesta urma s- 
o comande. 

— Sunt de acord. 

— Este cea mai înțeleaptă alegere. 

— Mergi și tu cu mine, Acha? 

— Nu, eu rămân aici. 

— Destul de riscant. 

— Misiunea mea nu s-a încheiat; aţi uitat că am venit în 
căutarea păcii? 

Îndată ce aflară despre fuga lui Uri-Teșub, ultimii soldaţi care-i 
mai rămăseseră credincioși trecură de partea lui Hattușil care fu 
proclamat împărat. Prima îndatorire a noului suveran fu să 
organizeze funeraliile fratelui său, Muwattalis, al cărui corp fu 
ars pe un rug imens, cu o ceremonie măreaţă, urmată de o 
săptămână de petreceri. 

La banchetul care încheia ceremoniile încoronării, Acha se 
afla pe un loc de onoare, la stânga împăratului Hattușil. 

— Daţi-mi voie, Maiestate, să vă urez o domnie îndelungată și 
liniștită. 

— Nici urmă de Uri-Teșub... Dumneata care ești un adevărat 
geniu al spionajului, Acha, nu ai chiar nicio informaţie în privinţa 
lui? 

— Niciuna, Maiestate; fără îndoială, nu veţi mai auzi niciodată 
vorbindu-se despre el. 

— Asta m-ar mira tare mult. Uri-Teșub este un om ranchiunos 
și încăpățânat care nu va avea alt scop în viaţă decât 
răzbunarea. 

— Doar că ar mai trebui să aibă și mijloacele pentru asta. 

— Un razboinic de talia lui nu va renunţa niciodată. 

— Eu nu vă împărtășesc temerile. 

— Este ciudat, Acha... Am impresia că știi mult mai multe 
despre el. 

— Nu-i decât o simplă impresie, Maiestate. 

— Nu cumva l-ai ajutat chiar dumneata pe Uri-Teșub să iasă 
din ţară? 

— Cu siguranţă, viitorul ne rezervă și destule surprize, dar nu 
eu sunt răspunzător pentru ele; singura mea misiune nu este 
aceea de vă convinge să începeţi negocieri cu Ramses în 
vederea încheierii unei păci durabile? 

— Ai intrat într-un joc foarte periculos, Acha; ce părere ai avea 
dacă eu mi-aş schimba intenţiile și aș avea în vedere o 
continuare a războiului împotriva Egiptului? 

— Sunteţi prea bun cunoscător al situaţiei internaţionale 
pentru a nu lua în seamă pericolul asirian și prea dornic să 
asiguraţi bunăstarea poporului hitit ca să-l distrugeţi într-o 
confruntare inutilă. 

— Analiza ta este destul de apropiată de adevăr, dar eu nu 
sunt obligat s-o împărtășesc ca fiind cea mai convenabilă 
viziune politică a guvernării mele. Adevărul nu este deloc util 


atunci când este vorba despre domnia peste un asemenea 
imperiu; un război ar avea avantajul de a face să înceteze orice 
împotrivire și de a da ţării un nou elan. 

— Vă este indiferent câţi vor muri în acest caz? 

— Cum aș putea evita asta? 

— Trăind în pace. 

— Îți admir perseverenţa, Acha. 

— Mie îmi place viaţa, Maiestate, și războiul distruge prea 
multe bucurii ale ei. 

— Probabil că lumea aceasta a noastră nu-ţi place. 

— În Egipt domnește o zeiţă surprinzătoare, Maat, care îi 
obligă pe toți egiptenii, inclusiv pe faraon, să respecte Regula 
universului și să asigure existenţa dreptăţii pe pământ. O 
asemenea lume este pe placul meu. 

— Povestea asta este frumoasă, dar nu-i decât o poveste cu 
tâlc. 

— Greșiţi, Maiestate; dacă vă hotărâți să atacați Egiptul, vă 
veți lovi de această Maat. Și în cazul în care veţi ieși victorioși, 
veţi distruge o civilizaţie inegalabilă. 

— Ce importanţă are dacă Hatti ar stăpâni întreaga lume? 

— Imposibil, Maiestate; este prea târziu ca să mai împiedicaţi 
Asiria să devină o mare putere. Doar o alianță cu Egiptul v-ar 
putea salva țara. 

— Dacă nu mă înșel, Acha, nu ești consilierul meu, ci 
ambasadorul Egiptului... De aceea continui să susţii o asemenea 
cauză! 

— Nu-i decât o aparenţă, Maiestate; chiar dacă Hatti nu are 
farmecul țării mele, eu m-am atașat de acest pământ și nu mi- 
aș dori ca el să cadă pradă haosului. 

— Eşti sincer când spui asta? 

— Admit că sinceritatea unui diplomat este întotdeauna 
subordonată prevederii... Totuși, vă rog să mă credeţi. Ramses 
nu este interesat de altceva decât de pace. 

— Te angajezi la asta în numele regelui tău? 

— Fără nicio șovăire. Prin vocea mea o puteţi auzi pe a sa. 

— Probabil că între voi există o adâncă prietenie... 

— Chiar așa este, Maiestate. 

— Ramses are noroc, mare noroc. 

— Toţi dușmanii săi au observat asta. 

În fiecare zi, de cinci ani încoace, Kha se ducea în templul lui 
Amon și petrecea acolo cel puţin un ceas, cunoscând pe 
dinafară scrierile păstrate din vechime. De-a lungul anilor, el 
avusese astfel acces la specialiștii în astronomie, geometrie, 
simbolistică și în alte științe aflate sub protecţia zeului; datorită 
lor, el pătrunsese în meandrele gândirii și înaintase pe căile 
cunoașterii. 

Deși foarte tânăr, Kha începea să fie iniţiat în cele mai de 
seamă mistere ale templului. Când curtea de la Pi-Ramses 
aflase acest lucru, se miraseră cu toţii; fără nicio îndoială, fiul 
cel mare al regelui era sortit să ajungă pe cele mai înalte trepte 
ale ierarhiei religioase. 

Kha își scoase amuleta pe care o purta atârnată la gât și 
panglica înfășurată la încheietura mâinii stângi. Cu trupul gol, cu 
ochii închiși, el fu conclus într-o criptă a templului pentru a 
medita acolo în faţa secretelor creaţiei, revelate pe ziduri. Patru 
broaște masculi și patru șerpi femele reprezentau perechile 
primordiale care făuriseră lumea, liniile ondulatorii evocau apa 
primordială în care începutul apăruse pentru a crea universul, o 
vacă a cerului dădea naștere stelelor. 

După aceea, tânărul fu condus în pragul sălii cu coloane în 
care doi preoţi, purtând măștile lui Thot, ibisul, și a lui Horus, 
șoimul, turnară apă rece pe capul și pe umerii săi. Cei doi zei îi 
înfășurară mijlocul într-o pânză albă și-l invitară să venereze 
divinităţile înfățișate pe coloane. 

Zece preoţi cu craniile rase îl înconjurară pe Kha. Tânărul 
trebui să răspundă la o sumedenie de întrebări despre ființa 
nevăzută a zeului Amon, despre elementele creaţiei aflate în oul 
lumii, despre semnificaţia principalelor hieroglife, despre 
conținutul formulelor care însoțeau ofrandele și despre o 
mulțime de alte subiecte, întrebări la care doar un scrib cu mare 
înţelepciune putea răspunde fără greșeală. 

Cei care puseseră toate aceste întrebări nu făcură nici 
aprecieri, nici comentarii. Kha așteptă mult timp verdictul lor, 
într-o capelă cufundată într-o liniște deplină. 

Pe la miezul nopţii, un preot bătrân îl luă de mână și-l conduse 
pe acoperișul templului; îl îndemnă să se așeze și să privească 
la cerul înstelat, corpul zeiței Nut, singura în stare să transforme 
moartea în viață. 


Ridicat la rangul de purtător al Regulii, Kha nu mai visa decât 
la zilele fericite pe care avea să le petreacă în templu, pentru a 
descoperi, în sfârșit, acolo toate ritualurile în ansamblul lor. 
Cuprins de o emoție încă nemaiîntâlnită, băiatul uită să-și mai ia 
panglica și amuleta protectoare pe care și le scosese. 

La Abu Simbel, întreaga energie a lui Setau era acaparată de 
șantierul pe care-i conducea cu o pasiune uriașă pentru a oferi 
perechii regale un monument fără egal în lume; la Theba, 
Bakhen făcea progrese însemnate în construirea templului 
pentru veșnicie al lui Ramses; cât despre capitala cu faţade 
turcoaz, cu fiecare zi care trecea, ea se înfrumuseţa tot mai 
mult. 

Îndată după întoarcerea faraonului la Pi-Ramses, Ameni 
aproape că nu mai ieșea din biroul său. Terorizat de ideea că ar 
fi putut comite vreo greșeală, secretarul particular și purtătorul 
de sandale al regelui muncea zi și noapte, fără a-și putea 
permite nici cel mai mic răgaz pentru odihnă. Aproape chel și 
ceva mai slab, în ciuda poftei lui de mâncare, șeful din umbră al 
administraţiei egiptene dormea puţin, știa tot ce se petrecea la 
curte fără ca să apară vreodată pe acolo și continua să refuze 
titlurile onorifice care i se ofereau. Deși se plângea de dureri de 
spate și de oase, Ameni ducea el însuși dosarele confidenţiale 
despre care trebuia să discute cu Ramses, fără a lua în seamă 
greutatea papirusurilor și a tăblițelor din lemn. 

Purtând întotdeauna cu el teaca pentru pensule, din lemn 
aurit, pe care i-o dăruise regele, scribul manifesta un 
devotament neţărmurit față de Ramses cu care se simţea unit 
prin legături invizibile, dar imposibil de rupt; și cum să nu ad 
mire tot ce făcuse Fiul Luminii care se înscria, deja, în 
îndelungatul șir al dinastiilor, ca unul dintre cei mai remarcabili 
reprezentanţi ai instituţiei faraonice? 

— Te-ai lovit de mari greutăţi, Ameni? 

— Nimic extraordinar. Regina-mamă, Tuya, m-a ajutat foarte 
mult; când unii dintre funcţionari dovedeau prea multă rea- 
voinţă, ea a intervenit cu toată hotărârea. Egiptul nostru este 
prosper, Maiestate, dar noi nu trebuie să ne culcăm pe urechea 


asta. Câteva zile de întârziere în întreținerea canalelor, o lipsă 
de seriozitate în numărarea capetelor de vite, indulgenţa față de 
scribii leneși și totul s-ar duce de râpă. 

— Care este ultimul mesaj de la Acha? 

Ameni își umflă pieptul cu mândrie. 

— Astăzi, pot afirma despre fostul nostru coleg de universitate 
că este un adevărat geniu. 

— Când se întoarce din Hatti? 

— Asta este... că rămâne în capitala hitiţilor. 

Ramses se miră de ceea ce auzea. 

— Misiunea lui trebuia să se termine o dată cu venirea la 
putere a lui Hattușil. 

— Este nevoit să și-o prelungească, dar ne rezervă o surpriză 
de mari proporții! 

Văzând entuziasmul lui Ameni, Ramses înţeles că Acha 
dăduse o nouă lovitură strălucită. Cu alte cuvinte, reușise să 
ducă la bun sfârșit în totalitate planul conceput împreună cu 
faraonul, în ciuda unor greutăţi aproape imposibil de depășit. 

— Maiestatea Voastră îmi permite să deschid ușa biroului său 
ca să las să intre un musafir de vază? 

Ramses fu de acord, gândindu-se că va avea parte de o 
victorie ciudată, așa cum, prin abilitatea sa, numai ministrul său 
de Externe putea s-o obţină. 

Serramanna împinse în faţa lui un bărbat înalt, musculos, cu 
părul lung și cu pieptul acoperit de păr roșu. Ofensat de gestul 
sardului, Uri-Teșub se întoarse către uriașul poliţist, arătându-i 
pumnul. 

— Ai grijă cum te porți cu adevăratul împărat din Hatti! 

— Și tu, interveni Ramses, nu ridica glasul în acest regat care- 
ţi oferă ospitalitate. 

Uri-Teșub încercă să susţină privirea faraonului, dar nu reuși 
decât timp de câteva secunde. Războinicul hitit simţi din plin 
povara crudă a înfrângerii. Să apară astfel în faţa lui Ramses, ca 
un prăpădit de fugar... Ramses, a cărui forță îl fascina și-l 
domina. 

— Cer azil politic Maiestăţii Voastre și știu prețul. Voi 
răspunde la toate întrebările voastre privind fortele și 
slăbiciunile armatei hitite. 

— Să începem imediat, ceru Ramses. 

Cu flacăra chinuitoare a umilinţei în vine, Uri-Teșub se înclină. 

Livada palatului dăduse în floare; se întreceau în frumuseţe 
un rodier, un ienupăr, un smochin și un arbore de tămâie. Acolo 
îi plăcea lui Iset cea frumoasă să se plimbe cu Merenptah. 
Constituţia viguroasă a acestui băiat de nouă ani îi surprindea 
pe învățătorii săi; fiului cel mic al lui Ramses îi plăcea să se 
joace în special cu Străjerul, câinele galben-auriu; deși avea o 
vârstă respectabilă, animalul îi făcea băiatului toate voile. 
Alergau împreună după fluturi pe care nu reușeau să-i prindă 
mai niciodată. Apoi, Străjerul se întindea câte era de lung și 
trăgea un pui de somn binemeritat. Cât despre leul nubian, 
Voinic, el acceptase să fie mângâiat de Merenptah, mai întâi 
cam fără chef, dar, după aceea, cu multă plăcere. 

Iset regreta epoca, deja îndepărtată, în care Kha și Meritamon 
se distrau în această livadă sau în grădina alăturată, și se 
bucurau fără nicio reținere de lipsa de griji a copilăriei. Astăzi, 
Kha studia în templu și frumoasa Meritamon, pe care câțiva mari 
demnitari o ceruseră deja de soţie, se consacra muzicii sacre. 
Iset cea frumoasă își aducea aminte de băiețașul prea serios, 
cărând mereu după el toate uneltele pentru scris, și de fetița 
încântătoare cu harpa sa prea mare pentru ea. Parcă ieri se 
întâmplau toate acestea, o fericire dispărută pentru totdeauna. 

De câte ori nu se întâlnise Iset cu Dolenta, câte ceasuri nu 
stătuseră de vorbă despre Nefertari, despre ambițiile și despre 
ipocrizia ei? Gândindu-se la toate acestea, soţia secundară a 
regelui simţea cum i se învârte capul. Descurajată, a cedat 
insistențelor Dolentei și s-a hotărât să acţioneze. 

Pe o măsuţă joasă din lemn de sicomor, având pictaţi pe ea 
lotuși albaștri, Iset pusese două cupe umplute cu suc de 
roșcove. În cea pe care avea să i-o ofere lui Nefertari, turnase o 
otravă cu efect întârziat. Când marea soţie regală ar fi căzut la 
pat, după patru sau cinci săptămâni, nimeni n-ar fi putut-o 
acuza pe Iset cea frumoasă. Dolenta era aceea care îi pusese în 
mână această armă invizibilă, asigurând-o că doar justiția divină 
avea să fie făcută răspunzătoare de dispariţia lui Nefertari. 

La scurt timp după asfinţit, regina veni și ea în livadă; își 
scoase diadema de pe cap și-i sărută pe Merenptah și pe Iset. 

— O zi tare obositoare, mărturisi ea. 

— L-aţi văzut pe rege, Maiestate? 


— Din păcate, nu. Ameni are mereu treabă cu el și eu, pe de 
altă parte, trebuie să rezolv o mie și una de probleme urgente. 

— Vârtejul acesta al vieţii publice și al obligaţiilor rituale nu vă 
sleiește de puteri? 

— Mai mult decât îţi închipui, Iset; cât de fericită eram în 
Nubia! Ramses și cu mine eram nedespărțiţi și petreceam de 
minune fiecare clipă. 

— Şi totuși... 

Vocea lui Iset tremura; Nefertari se neliniști. 

— Te doare ceva? 

— Nu, dar... sunt... 

Iset cea frumoasă nu mai reușea să se stăpânească; ea puse 
întrebarea care-i ardea buzele și inima. 

— Maiestate, îl iubiți cu adevărat pe Ramses? 

O umbră de iritare trecu pentru o clipă pe faţa lui Nefertari; 
un zâmbet deschis o făcu să se risipească. 

— Ce te face să te îndoiești de asta? 

— La curte, lumea vorbește... 

— Curtea șoptește ca o moară hodorogită și nimeni nu va 
reuși să astupe vreodată „gura lumii” a cărei singură menire 
este să vadă peste tot numai rele și să calomnieze pe oricine. 
Nu știai asta de mai mult timp? 

— Ba da, bineînţeles, dar... 

— Dar eu sunt de origine modestă și m-am măritat cu Ramses 
cel Mare: iată de unde apare cleveteala. Nu-i așa că era 
inevitabil? 

Nefertari o privi pe Iset drept în ochi. 

— ÎI iubesc pe Ramses încă de la prima noastră întâlnire, încă 
din prima clipă în care l-am văzut, dar, în sinea mea, nu 
îndrăzneam să recunosc. Și iubirea aceasta n-a încetat să 
crească până când ne-am căsătorit, nu încetează să crească nici 
de atunci și va dura și dincolo de moartea noastră. 

— Nu i-aţi cerut să construiască un templu care să vă glorifice 
la Abu Simbel? 

— Nu, Iset; Faraonul este acela care dorește să imortalizeze în 
piatra monumentelor unitatea perfectă a perechii regale. Cine 
altul decât el s-ar fi putut gândi la asemenea proiecte mărețe? 

Iset cea frumoasă se ridică și se îndreptă către măsuţa pe 
care se aflau cele două cupe. 


— A-I iubi pe Ramses este un privilegiu enorm, continuă 
Nefertari; eu sunt totul pentru el, el este totul pentru mine. 

Iset răsturnă măsuta cu genunchiul; cele două cupe se 
răsturnară și conţinutul lor se răspândi în iarbă. 

— lertaţi-mă, Maiestate, sunt cam emoţionată; vă rog să uitaţi 
de îndoielile mele absurde și demne de dispreț. 

Împăratul Hattușil poruncise să se scoată trofeele de război 
care împodobeau sala de primire a palatului său. Piatra cenușie 
și rece, prea austeră pentru gustul său, urma să fie acoperită de 
tapiserii cu motive geometrice și în culori vii. 

Purtând un veșmânt larg dintr-o stofă multicoloră, cu gâtul 
împodobit de un colier din argint, o brățară la cotul stâng și cu 
părul strâns de o panglică, Hattușil purta pe cap o bonetă din 
lână care aparținuse răposatului său frate. Fire econoamă, prea 
puţin preocupat de lucrurile de podoabă, el avea să ţină strâns 
frâul finanţelor statului, cu o severitate niciodată întâlnită până 
la el. 

Principalii reprezentanţi ai castei negustorilor veneau pe rând 
în sala de audiențe pentru a stabili cu împăratul priorităţile 
economice ale ţării. Împărăteasa Putuhepa, aflată în fruntea 
castei religioase, participa și ea la aceste întâlniri și susținea o 
scădere importantă a cheltuielilor pentru armată, În pofida 
privilegiilor pe care le redobândeau, negustorii erau nedumeriţi 
de această atitudine: Hatti nu mai era în stare de război cu 
Egiptul? 

După o metodă care îi reușise întotdeauna, Hattușil proceda 
cu pași mărunți, prefera să aibă cât mai multe întrevederi cu 
negustorii ca și cu ofițerii superiori, insistând asupra avantajelor 
unui armistițiu prelungit, fără, însă, a pronunţa niciodată 
cuvântul „pace”. Putuhepa aplica aceeași strategie în mediile 
religioase, iar ambasadorul egiptean, Acha, făcea din plin 
dovada unei îmbunătăţiri a relaţiilor dintre cele două puteri 
adversare. Din moment ce Egiptul renunța să mai atace Hatti, 
acesta din urmă nu trebuia să ia o iniţiativă în sensul încetării 
conflictului? 

Dar o lovitură de trăsnet avea să se producă, năruind acest 
edificiu clădit din iluzii. 

Pe neașteptate, Hattușil îl chemă la el pe Acha. 


— Trebuie să-ţi comunic hotărârea pe care am luat-o și va 
trebui să i-o comunici lui Ramses. 

— O propunere de pace, Maiestate? 

— Nu, Acha. Confirmarea continuării războiului. 

Ambasadorul păru căzut din cer. 

— De ce această întorsătură neașteptată? 

— Am aflat chiar acum că Uri-Teșub a cerut și a obținut azil 
politic în Egipt. 

— Un asemenea amănunt vă poate determina să anulaţi 
înțelegerile noastre? 

— Tu, Acha, l-ai ajutat să iasă din Hatti și să se refugieze în 
ţara voastră. 

— Astea nu ţin, oare, de trecut, Maiestate? 

— Vreau capul lui Uri-Teșub; trădătorul ăsta trebuie să fie 
condamnat și executat. Nicio negociere de pace nu va putea 
începe atât timp cât ucigașul fratelui meu nu va fi adus în Hatti. 

— Din moment ce el este obligat să rămână la Pi-Ramses, de 
ce vă mai temeti de el? 

— Vreau să văd cadavrul său arzând pe rug, aici, în capitala 
mea. 

— Este puţin probabil ca Ramses să nu-și ţină promisiunea și 
să-l extrădeze pe omul căruia i-a acordat protecţie. 

— Pleacă imediat la Pi-Ramses, convinge-l pe regele tău și 
adu-mi-l pe Uri-Teșub. Dacă nu, armata mea va invada Egiptul 
și-l voi captura eu însumi pe trădător. 

O dată cu venirea căldurilor puternice din mai, începuse și 
vremea recoltelor, după ce lanurile fuseseră măsurate înaintea 
secerișului. Secerătorii tăiau doar spicele aurii, iar paiele 
rămâneau pe câmp; cuminţi și neobosiţi, catârii duceau grâul la 
ariile de treierat. Munca era grea, dar nu lipseau nici pâinea, nici 
fructele și nici apa proaspătă. Și niciun supraveghetor n-ar fi 
îndrăznit să le tulbure ţăranilor siesta de după masă. 

Era vremea în care Homer încetase să mai scrie. Când 
Ramses veni în vizită la el, poetul nu mai fuma frunze de salvie 
cu pipa lui mare, făcută dintr-o cochilie de melc: îmbrăcat cu o 
tunică de lână în ciuda caniculei de afară, el era întins pe un pat, 


sub lămâiul din fața casei. Capul îi era rezemat pe o pernă 
moale. 

— Maiestate, nu trăgeam nădejde să vă mai văd. 

— Ce ţi s-a întâmplat? 

— Nimic altceva decât bătrâneţea grea. Mâna îmi este 
obosită, inima de asemenea. 

— De ce nu ai chemat medicii de la palat? 

— Nu sunt bolnav, Maiestate; moartea nu face parte și ea din 
armonia firii? Hector, pisoiul meu negru cu alb m-a părăsit. N- 
am avut curaj să-mi iau altul. 

— Mai ai multe de scris, Homer. 

— Am dat tot ce am avut mai bun în mine în //iada și Odiseea. 
Din moment ce a venit ceasul ultimei plecări, de ce să mă opun? 

— O să te îngrijim. 

— De când domniţi, Maiestate? 

— De cincisprezece ani. 

— Încă nu aveţi destulă experienţă ca să amăgiţi un bătrân 
care a văzut murind atâţia oameni trecând în lumea de dincolo. 
Moartea s-a strecurat în vinele mele, îmi îngheaţă sângele și 
niciun leac nu-i poate sta împotrivă. Dar există ceva mai 
important, mult mai important: strămoșii dumneavoastră au 
clădit o ţară cum nu mai este alta pe pământ, să aveţi grijă s-o 
păstraţi așa. Cum merge războiul cu hitiţii? 

— Acha și-a îndeplinit misiunea: sperăm să semneze un tratat 
care va pune capăt ostilităţilor. 

— Cât de bine este să părăsești pe timp de pace acest 
pământ, după ce ai scris atâtea despre război... Razele 
strălucitoare ale soarelui se cufundă în ocean, spune unul dintre 
eroii mei, se afundă în pământul roditor și vine noaptea neagră, 
noaptea tenebroasă după care tânjesc cei învinși. Astăzi, eu 
sunt învinsul și mă îndrept către tenebre. 

— Voi porunci să ţi se construiască un mausoleu măreț. 

— Nu, Maiestate... Eu tot grec rămân și, pentru poporul meu, 
lumea de apoi nu este decât uitare și durere. La vârsta mea, 
este prea târziu ca să renunţ la credinţele lui. Chiar dacă acest 
viitor nu vi se pare deloc fericit, eu sunt pregătit pentru el. 

— Înțelepţii noștri afirmă că operele marilor scriitori vor dura 
mai mult decât piramidele. 

Homer zâmbi. 


— Maiestate, vreţi sa-mi acordaţi o ultimă favoare? Apucaţi-mi 
mâna dreaptă, cea care a scris... Datorită forței pe care mi-o 
veţi da, voi putea trece mai ușor pragul. 

Și poetul se stinse, împăcat. 

Homer se odihnea sub un tumul de pământ, nu departe de 
lămâiul său; în giulgiul în care fusese înfășurat fuseseră puse 
câte un exemplar din //iada și din Odiseea ca și un papirus în 
care era descrisă bătălia de la Kadesh. Doar Ramses, Nefertari și 
Ameni, peste măsură de întristați, fuseseră prezenţi la 
înhumare. 

Când suveranul se întoarse în biroul său, Serramanna se 
prezentă la raport. 

— Nici urmă de magul Ofir, Maiestate; fără îndoială, a părăsit 
Egiptul. 

— S-ar fi putut ascunde printre evrei? 

— Dacă și-a schimbat înfățișarea și le-a câștigat încrederea, 
de ce nu? 

— Ce spun informatorii tăi? 

— De când Moise a fost recunoscut drept conducător al 
evreilor, tac cu toții. 

— Așadar, nu știi dacă se pune la cale ceva. 

— Da și nu, Maiestate. 

— Vorbește mai limpede, Serramanna. 

— Nu poate fi vorba decât despre o revoltă pusă la cale de 
Moise și de dușmanii Egiptului. 

— Moise mi-a cerut o întâlnire între patru ochi. 

— Nu i-o acordatţi, Maiestate! 

— De ce te temi? 

— Că ar putea încerca să vă ucidă, Maiestate. 

— Nu cumva exagerezi cu asemenea temeri? 

— Un rebel este în stare de orice. 

— Moise îmi este prieten din copilărie. 

— Maiestate, el a uitat de mult aceasta. 

Soarele de mai inunda biroul lui Ramses, luminat prin trei 
ferestre mari, una dând spre o curte interioară în care se aflau 
în permanenţă mai multe care de luptă. Ziduri albe, jilţ cu spătar 
înalt pentru suveran și scaune de culoare galben-pai pentru 
vizitatori, un dulap cu papirusuri și o masă mare formau decorul 
auster cu care și Sethi, ar fi fost de acord. Sethi, cel a cărui 
statuie Ramses o contempla deseori. 


Și Moise intră. 

Înalt, lat în umeri, părul lung, barba stufoasă, cu faţa brăzdată 
de riduri, evreul exprima o maturitate plină de forță. 

— la loc, Moise. 

— Prefer să rămân în picioare. 

— Ce dorești? 

— Absența mea din ţară a fost îndelungată, dar gândirea mea 
a devenit mult mai profundă. 

— Ai ajuns în felul acesta la înţelepciune? 

— Eu am fost instruit în spiritul întregii înţelepciuni a 
egiptenilor, dar ce poate însemna ea în faţa voinței lui Yahwe? 

— N-ai renunţat, așadar, la planurile tale nebunești? 

— Din contra, i-am convins pe cei mai mulţi dintre evrei să mă 
urmeze. Și, cât de curând, cu toţii vor fi alături de mine. 

— Îmi amintesc de cuvintele părintelui meu, Sethi: „Faraonul 
nu trebuie să-l tolereze nici pe rebel, nici pe cel care îndeamnă 
la răzvrătire. Dacă nu facem așa, ar însemna sfârșitul domniei 
lui Maat și trecerea la o stare de haos; și aceasta aduce 
nenorociri pentru toți, fie ei mari sau mici”. 

— Legea după care se conduce Egiptul nu-i mai cuprinde și pe 
evrei. 

— Multă vreme cât ei vor trăi pe acest pământ, vor trebui să i 
se supună. 

— Dă voie poporului meu să meargă trei zile prin deșert 
pentru a-i aduce sacrificii lui Yahwe. 

— Motivele de securitate despre care ţi-am vorbit mă obligă 
să-ţi dau un răspuns negativ. 

Moise își strânse și mai tare în pumn toiagul noduros. 

— Un asemenea răspuns nu mă poate mulțumi. 

— În numele prieteniei noastre, sunt gata să-ţi iert obrăznicia. 

— Eu nu uit nicio clipă că mă adresez faraonului, stăpân al 
celor Două Țări, și nu vreau în niciun caz să nu-i acord respectul 
cuvenit. Cu toate acestea, poruncile lui Yahwe rămân și ele vor 
continua să se facă auzite prin vocea mea. 

— Dacă tu îi împingi pe evrei la revoltă, mă vei obliga s-o 
reprim. 

— Îmi dau seama și de asta. De aceea, Yahwe se va folosi de 
alte mijloace. Dacă vei continua să nu le dai evreilor libertatea 
pe care ei o cer, Dumnezeu va lovi Egiptul cu niște rele 
îngrozitoare. 


— Crezi că mă poţi speria? 

— Eu îmi voi susţine cauza în faţa demnitarilor tăi și a 
poporului tău și puterea nesfârșită a lui Yahwe îi va convinge. 

— Egiptul nu are de ce să se teamă de tine, Moise. 

t 

Cât de frumoasă era Nefertari! Atunci când ea conducea 
ritualurile de inaugurare a unei noi capele destinate îndepărtatei 
zeițe, Ramses o admira din tot sufletul. 

Ea, întruchiparea iubirii, cea al cărei glas aducea bucuria în 
suflet și nu scotea niciun cuvânt în van, ea care își răspândea 
prin tot palatul parfumul și graţia, ea care știa să vadă binele și 
răul fără a le amesteca, devenise suverana adorată a celor Două 
Țări. Purtând un colier din aur cu șase rânduri și o coroană peste 
care se înălțau două pene mari, părea să aparţină acelui univers 
al zeițelor în care frumuseţea și tinerețea nu luau sfârșit 
niciodată. 

În privirea mamei sale, Tuya, Ramses desluși o anume 
fericire: aceea de a vedea că regina care o moștenea era demnă 
de Egipt. Contribuţia sa discretă, dar eficientă îi permisese lui 
Nefertari să înflorească din ce în ce mai mult și să găsească 
adevărata cale prin care putea ajunge o mare suverană. 

Ritualul fu urmat de o recepţie dată în cinstea reginei-mamă. 
Fiecare curtean ţinu s-o omagieze pe Tuya care asculta 
resemnată obișnuitele platitudini. Diplomatul Meba reuși să se 
apropie și el de regina-mamă și de faraon; cu un surâs până la 
urechi, el îi adresă laude banale văduvei lui Sethi. 

— Am impresia că nu muncești destul la ministerul de 
Externe, îl întrerupse Ramses; în absenţa lui Acha, trebuia ca tu 
să ai o corespondenţă mai bogată cu aliații noștri. 

— Maiestate, cantitatea și calitatea tributurilor pe care ei vi le 
promit sunt excepţionale! Aș vrea să vă asigur că am negociat 
la un preț foarte înalt susținerea lor de către Egipt. Numeroși 
ambasadori cer să fie primiţi pentru a aduce omagii Maiestăţii 
voastre, căci prestigiul unui faraon nu a fost niciodată atât de 
strălucitor! 

— Nu mai ai nimic altceva să-mi spui? 

— Ba da, Maiestate: Acha m-a anunţat de curând că se va 
întoarce cât de repede la Pi-Ramses. Mă gândesc să organizez o 
frumoasă recepție pentru a-i sărbători întoarcerea în ţară. 

— Mesajul său spune ceva despre motivele acestei călătorii? 


— Nu, Maiestate. 

Regele și regina-mamă se îndepărtară. 

— Pacea este pe cale să fie încheiată, Ramses? 

— Dacă Acha i-a trimis un mesaj necifrat lui Meba și a părăsit 
pe neașteptate Hatti, n-a făcut acest lucru doar ca să-mi aducă 
o veste bună. 

După zece discuţii prelungite cu Uri-Teșub, Ramses aflase 
totul despre armata hitită, despre strategiile sale preferate, 
despre felul în care era înarmată, despre puterea și slăbiciunile 
ei. Generalul demis se arătase foarte cooperant, pe măsura 
dorinţei sălbatice de a-i face un rău cât mai mare lui Hattușil. In 
schimbul informaţiilor pe care le oferea, Uri-Teșub avea la 
dispoziție o vilă, doi servitori sirieni, o hrană căreia îi apreciase 
imediat gustul și se afla sub o severă supraveghere 
polițienească. 

Ramses află abia acum amănunte despre puterea și cruzimea 
monstrului pe care-i înfruntase cu elanul tinereţii. Fără protecţia 
lui Amon și a lui Sethi, imprudenţa sa ar fi dus la un dezastru al 
țării. Deși slăbită, Hatti rămânea o putere militară de temut. O 
alianţă, fie ea chiar temporară, între Egipt și Hatti ar fi dus la o 
pace durabilă în întreaga regiune, căci niciun popor n-ar fi 
îndrăznit să atace o asemenea forță. 

Ramses discuta toate lucruri cu Nefertari, la umbra unui 
sicomor, când Ameni veni gâfâind să-i anunţe sosirea lui Acha. 

Lunga perioadă de absență din ţară a șefului diplomaţiei 
egiptene nu-l schimbase deloc. După figura prelungă, trăsăturile 
fine, mustăcioara bine îngrijită, ochii scăpărând de inteligenţă, 
mâinile delicate s-ar fi putut crede că era dispreţuitor și distant 
și că trecea prin viaţă cu o ironie de netulburat. 

Acha se înclină în faţa perechii regale. 

— Maiestăţile voastre să mă ierte, dar n-am avut timp să fac o 
baie, să mă las masat și parfumat... Am îndrăznit să apar aici ca 
un nomad soios, dar mesajul pe care-i aduc este prea urgent 
pentru a-l sacrifica de dragul confortului meu. 


— O să amânăm, deci, felicitările pentru mai târziu, spuse 
Ramses zâmbindu-i, cu toate că întoarcerea ta înseamnă una 
dintre acele bucurii pe care nu le uiţi toată viața. 

— In halul în care arăt, să apar astfel în fața regelui meu 
seamănă cumva cu o crimă de lezmajestate. Ramses, cât de 
frumos este Egiptul! Doar un călător experimentat este în stare 
să-i aprecieze rafinamentul. 

— N-ai dreptate, îl contrazise Ameni; călătoria tulbură spiritul. 
În schimb, a nu-ţi părăsi nicio clipă biroul și a privi pe fereastră 
fiecare anotimp îţi permite să guști fericirea de a trăi aici. 

— Haideţi să lăsăm cearta pe mai târziu, îi potoli Ramses; ai 
fost expulzat din Hatti, Acha? 

— Nu, dar împăratul Hattușil ţinea neapărat ca pretenţiile lui 
să fie comunicate de gura ambasadorului la urechea Faraonului. 

— Vii să-mi anunţi începerea dezbaterilor care vor duce la 
încheierea păcii? 

— Mi-aș fi dorit cel mai mult să fi fost vorba despre așa ceva... 
Din nefericire, îți aduc un ultimatum. 

— Hattușil este și el războinic, la fel ca Uri-Teșub? 

— Hattușil este de acord că, printr-o pace cu Egiptul, ar 
înlătura ameninţarea asiriană, dar dificultatea este chiar Uri- 
Teșub. 

— Manevra ta a fost grozavă! Datorită ei, am aflat totul 
despre armata hitită. 

— Un lucru foarte folositor în caz de conflict, sunt de acord; 
dacă noi nu i-l predăm pe Uri-Teșub, Hattușil va continua 
războiul. 

— Un Teșub este oaspetele nostru. 

— Hattușil vrea să-i vadă cadavrul arzând pe rug. 

— l-am acordat azil politic fiului lui Muwattalis și nu-mi voi lua 
cuvântul înapoi. Dacă aș face așa ceva, Maat ar înceta să mai 
domnească asupra Egiptului pentru a face loc minciunii și 
lașității. 

— Tocmai asta i-am spus și eu lui Hattușil, dar el nu-și va 
schimba poziția: ori Uri-Teșub este extrădat și pacea devine 
posibilă, ori, dacă nu, conflictul continuă. 

— Nu-mi voi schimba nici eu poziţia: Egiptul nu-și va negocia 
dreptul de azil, iar Uri-Teșub nu va fi extrădat. 

Acha se rezemă de spătarul scund al unui fotoliu. 


— Toţi anii aceștia pierduţi, toate aceste eforturi zădărnicite... 
Este riscul pe care ni l-am asumat și Maiestatea ta are dreptate: 
mai degrabă un război decât sperjurul. Bine măcar că suntem 
mai bine informaţi pentru a lupta împotriva hitiţilor. 

— Mă lasă Faraonul și pe mine să intervin? întrebă Nefertari. 

Vocea blândă și melodioasă a marii soții regale îi încântă pe 
suveran, pe ambasador și pe scrib. 

— In trecut, femeile au fost acelea care au scăpat Egiptul de 
ocupanți, le aminti Nefertari, și tot femeile au fost acelea care 
au negociat tratatele de pace cu puterile străine; Tuya însăși a 
urmat această tradiţie, dându-mi și mie un exemplu demn de 
urmat. 

— Ce propui? o întrebă Ramses. 

— li voi scrie împărătesei Putuhepa; dacă reușesc s-o conving 
să se intereseze de negocieri, ea nu va reuși să-l convingă la 
rândul ei pe soțul său să se arate mai puţin intransigent? 

— Obstacolul pe care-i reprezintă Uri-Teșub nu poate fi 
înlăturat, obiectă Acha; fără îndoială, împărăteasa Putuhepa 
este o femeie deosebit de frumoasă și de inteligentă, 
preocupată mai mult de grandoarea ţării sale decât de 
interesele proprii. Faptul că regina Egiptului i se adresează chiar 
ei n-ar trebui s-o lase indiferentă. Și, cum ea are o influenţă 
destul de mare asupra lui Hattușil, s-ar putea ca o asemenea 
intervenţie să aibă succes. Eu nu i-aș ascunde marii soţii regale 
cât de dificilă este această acţiune. 

— lertaţi-mă că trebuie să vă părăsesc acum, spuse Nefertari, 
dar veţi înțelege că voi avea o misiune destul de grea. 

Cuprins de admiraţie și impresionat de spusele reginei, Acha 
o privi pe când aceasta se îndepărta, graţioasă și strălucitoare. 

— Dacă Nefertari reușește să facă o breșă, îi spuse Ramses 
ambasadorului său, tu te vei întoarce în Hatti. Nu-l voi extrăda 
niciodată pe Uri-Teșub, dar tu vei obţine pacea. 

— Îmi ceri imposibilul; tocmai de asta îmi place atât de mult 
să lucrez pentru tine. 

Regele se întoarse către Ameni. 

— l-ai comunicat lui Setau să se întoarcă aici cât poate de 
repede? 

— Da, Maiestate. 

— Ce s-a întâmplat? întrebă, neliniștit, Acha. 


— Moise crede că el este trimisul zeului său unic, acest 
Yahwe, care i-a poruncit să-i conducă pe evrei în afara Egiptului, 
îi explică Ameni. 

— Vrei să spui... pe toţi evreii? 

— El este de părere că evreii sunt un popor care are dreptul la 
independență. 

— Dar asta-i o nebunie! 

— Nu numai că este imposibil să-l faci pe Moise să devină 
raţional, dar, mai mult, el devine ameninţător. 

— Te temi, cumva, de el? 

— Mi-e frică, mai ales, că prietenul nostru Moise ar putea 
deveni un inamic de temut, mărturisi Ramses, și am învățat că 
nu trebuie să-mi subestimez adversarii; de aceea, prezenţa lui 
Setau este neapărat necesară. 

— Ce belea, exclamă Acha; Moise era un om puternic și cu 
simțul dreptății. 

— Și acum este tot așa, dar și-a pus aceste calităţi în slujba 
unei dogme și a unui adevăr dincolo de care nu mai poate 
vedea nimic. 

— Chiar că mă sperii, Ramses; un asemenea război nu este 
mai de temut decât o confruntare cu hitiţii? 

— Ori îl câștigăm, ori, dacă nu, vom pieri. 

T 

Setau își puse palmele late pe umerii plăpânzi ai lui Kha. 

— Pe toți șerpii din lume, aproape că te-ai făcut un adevărat 
bărbat! 

Între cele două fiinţe, contrastul era perfect vizibil. Kha, fiul 
cel mare al lui Ramses, era un tânăr scrib palid la faţă și cu o 
statură fragilă; Setau, îndesat, viguros, cu pielea mată, mușchi 
proeminenţi, ţeasta pătrată, nebărbierit, purtând o tunică din 
piele de antilopă cu o mulţime de buzunare; pe scurt, o alură de 
aventurier și de căutător de aur. 

Văzându-i împreună pe cei doi, nimeni n-ar fi îndrăznit să-și 
imagineze că ar fi putut exista vreo legătură de prietenie între 
ei. Cu toate acestea, Kha îl considera pe Setau drept maestrul 
care-i inițiase în cunoașterea lucrurilor invizibile, în timp ce 
Setau vedea în Kha o fiinţă de excepţie, capabilă să pătrundă 
până în esenţa misterelor. 

— Mă tem să nu fi făcut prea multe prostii cât timp am lipsit 
eu, spuse Setau. 


Kha zâmbi. 

— Ei bine... sper, totuși, că nu te-am făcut de rușine. 

— Tu... chiar ai avut parte de o promovare? 

— Îndeplinesc și eu acum câteva ritualuri la templu, este 
adevărat... Dar n-am avut de ales. Și, de fapt, sunt foarte fericit 
pentru asta. 

— Te felicit, măi băiete! Dar, spune-mi... Nu-ţi mai văd nici 
amuleta atârnată la gât și nici panglica de la încheietura mâinii. 

— Le-am scos atunci când am fost chemat pentru ritualul de 
purificare de la templu și nu le-am mai găsit după aceea. Din 
moment ce te-ai întors, nu mai există nicio primejdie, cu atât 
mai mult cu cât, până acum, am beneficiat de puterea magică a 
ritualurilor. 

— Va trebui, totuși, să porți niște amulete. 

— Tu porți așa ceva, Setau? 

— Eu am, într-adevăr, pielea mea de antilopă. 

O săgeată se înfipse drept în mijlocul țintei, spre admirația 
celor doi bărbaţi care se aflau la câţiva pași de locui în care se 
antrenau arcașii de elită. În locul acela le dăduse întâlnire 
faraonul. 

— Ramses este la fel de bun ţintaș, observă Setau. 

Kha îl privi pe tatăl său când acesta puse jos arcul pe care-i 
folosise în bătălia de la Kadesh. Statura regelui părea în clipele 
acelea să reprezinte, prin simpla sa prezenţă, autoritatea 
supremă. 

Kha se înclină în faţa acelei fiinţe care îi era mult mai mult 
decât părinte. 

— De ce ne-am întâlnit aici? întrebă Setau. 

— Pentru că fiul meu și cu tine mă veţi ajuta să duc o luptă și 
vreau ca ea să fie dreaptă. 

Kha răspunse fără ezitare. 

— Mă tem că nu sunt prea priceput la așa ceva. 

— Liniștește-te, fiule; armele cu care va trebui să lupti sunt 
spiritul și magia. 

— Fac parte dintre slujitorii templului lui Amon și... 

— În unanimitate, preoţii te-au ales ca șef al comunităţii lor. 

— Dar... nu am încă douăzeci de ani! 

— Ce importanţă are vârsta; oricum, am respins propunerea 
lor. 

Kha răsuflă ușurat. 


— Am primit o veste proastă, le destăinui Ramses: la 
Memphis, marele preot al lui Ptah este pe moarte. Pe tine, fiul 
meu, te-am ales ca să-i iei locul. 

— Eu, mare preot al lui Ptah... Dar, asta este... 

— Este dorinţa mea. În această calitate, tu vei face parte 
dintre notabilităţile în fața cărora dorește să se prezinte Moise. 

— Ce-a mai inventat? vru să afle Setau. 

— Pentru că am refuzat să-i las pe evrei să plece la 
întâmplare prin deșert, Moise ameninţă Egiptul că va fi pedepsit 
de zeul său. Crezi că noul mare preot al lui Ptah și cel mai bun 
dintre magicienii mei nu vor fi în stare să risipească această 
iluzie a lui? 

Însoţit de Aaron, Moise se prezentă la ușa de intrare a sălii de 
audienţe a palatului din Pi-Ramses, aflată sub supravegherea lui 
Serramanna și a gărzii de onoare. Când evreul trecu prin fața 
lui, sardul îi aruncă o privire furioasă; în locul regelui, el ar fi 
poruncit ca acest rebel să fie aruncat într-o temniță de sub 
pământ sau, chiar și mai bine, l-ar fi azvârlit în plin deșert. 
Fostul pirat se baza pe instinctul său: Moise ăsta nu avea 
altceva de gând decât să-i facă rău lui Ramses. 

Înaintând prin mijlocul sălii, printre cele două șiruri de 
coloane, conducătorul și purtătorul de cuvânt al poporului evreu 
constată, nu fără plăcere, că se adunaseră foarte mulți oameni 
în sală. 

În dreapta regelui, fiul său, Kha, îmbrăcat într-o piele de 
panteră împodobită cu stele de aur. In ciuda vârstei sale 
fragede, Kha ocupa o funcție foarte înaltă; având în vedere 
deschiderea spirituală și vastitatea cunoștințelor sale, niciun 
preot nu contestase această hotărâre a faraonului. Trebuia 
acum ca fiul cel mare al Faraonului să-și demonstreze calităţile 
primind mesajul zeilor pentru a-l transcrie în hieroglife; 
comportarea sa avea să se afle în centrul atenției, din moment 
ce el trebuia să continue tradiţia din vremea piramidelor, acea 
epocă de aur în cursul căreia se închegaseră valorile creatoare 
ale civilizaţiei egiptene. 


Numirea băiatului în această funcţie îl uimise pe Moise; dar, 
văzându-l pe Kha mai de aproape, își dădu seama că hotărârea 
și maturitatea tânărului erau ieșite din comun. Și nu mai avu 
nicio îndoială că el urma să-i fie un adversar de temut. 

Și ce să mai zică de personajul aflat în stânga faraonului? Era 
Setau, îmblânzitorul de șerpi, un adevărat șef al magicienilor din 
regat! Setau era, la fel ca și Ramses, unul dintre colegii de 
universitate ai lui Moise, ca și Ameni, așezat ceva mai în spate și 
gata deja să noteze ceea ce era mai important în timpul 
dezbaterilor. 

Moise nu voia să-și mai aducă aminte de anii aceia în timpul 
cărora muncise pentru măreția Egiptului. Trecutul său era mort 
din ziua în care Yahwe îi încredințase acea misiune și el nu mai 
avea astfel dreptul să se mai gândească la clipele pierdute 
pentru totdeauna. 

Moise și Aaron se opriră la capătul treptelor ce duceau la 
estrada pe care luaseră loc faraonul și demnitarii săi. 

— Ce subiect doriţi să dezbateţi în faţa acestei curți? întrebă 
Ameni. 

— Nu am intenţia să dezbat ceva, răspunse Moise, ci de a 
cere ceea ce trebuie, conform voinței lui Yahwe; Faraonul să-mi 
permită să părăsesc Egiptul în fruntea poporului meu. 

— Permisiunea aceasta v-a fost refuzată din motive de 
securitate publică. 

— Refuzul acesta este o jignire adusă lui Yahwe. 

— Yahwe nu domnește asupra Egiptului, după câte știu eu. 

— Totuși, mânia Sa va fi înspăimântătoare! Dumnezeu mă 
apără și El va săvârși minuni care-i vor adeveri puterea. 

— Eu te-am cunoscut bine, Moise, noi am fost cândva 
prieteni; în timpul școlii, tu nu aveai asemenea iluzii. 

— Tu ești un scrib egiptean, Ameni, iar eu, conducătorul 
poporului evreu. Chiar Yahwe este acela care mi-a vorbit și eu o 
pot mărturisi! 

Aaron își aruncă toiagul pe jos, Moise își aţinti asupra lui o 
privire de o intensitate deosebită. Nodurile de lemn se 
însufleţiră, toiagul se ondulă și se transformă într-un șarpe. 

Înspăimântaţi, mai mulţi curteni se dădură înapoi; șarpele 
înaintă către Ramses care nu avu niciun gest de teamă. Setau 
sări de la locul său și apucă de coadă reptila. 


Numeroase exclamaţii însoțiră gestul său și mai multe se 
auziră atunci când șarpele din mâna lui Setau se transformă din 
nou în toiag. 

— Eu însumi l-am învăţat pe Moise această figură magică în 
haremul de la Mer-Our, cu mult timp în urmă; este nevoie de 
ceva mai de soi pentru a-i impresiona pe consilierii faraonului și 
curtea Egiptului. _ 

Moise și Setau se fulgerară din priviri. Intre cei doi bărbați, 
orice legătură de prietenie dispăruse. 

— Peste o săptămână, prezise profetul, o altă minune va 
umple poporul de uimire! 

t 

În prezenţa lui Străjer care dormea la umbra unei tufe de 
cătină, Nefertari făcea baie goală în bazinul cel mai apropiat de 
palat. Apa era întotdeauna curată datorită lamelelor de alamă 
fixate peste pietrele de pe fund, a plantelor care consumau 
bacteriile și a unui sistem de canalizare prin care se făcea o 
reîmprospătare continuă a apei; în plus, un specialist în aceste 
probleme arunca în apă, la intervale regulate, un praf din săruri 
de cupru. 

Către asfinţit, căldura devenea greu de suportat; înainte de a- 
și începe programul de audiențe, regina gusta din plin aceste 
clipe atât de plăcute în care corpul, destins și mângâiat de 
micile valuri, lăsa liberă gândirea să zboare ca o egretă. 
Înotând, Nefertari se gândea la cuvintele, uneori de 
îmbărbătare, alteori severe, pe care trebuia să le adreseze celor 
ce veneau în audienţă cu cereri întotdeauna mai urgente decât 
ale celorlalți. 

În vremea aceasta, îmbrăcată într-o rochie cu bretele, 
lăsându-i sânii goi, cu părul despletit, Iset înainta fără să facă 
niciun zgomot către bazin. Ea, cea pe care lumea o considerase, 
totuși, „cea frumoasă”, se simţea ca o femeie oarecare în timp 
ce o admira pe Nefertari. Fiecare gest al reginei era de o 
puritate incomparabilă și fiecare atitudine a sa părea să se 
nască de sub pensula unui artist genial care ar fi știut să redea 
frumusețea perfectă prin corpul unei femei. 

După ce șovăise vreme îndelungată și avusese o ultimă 
întâlnire cu Dolenta, la fel de insistentă ca întotdeauna, Iset 
luase o hotărâre definitivă. 

De data aceasta, avea să acţioneze. 


Îndepărtând din minte orice urmă de teamă care risca să o 
împiedice, Iset mai făcu un pas către bazin. Să acţioneze... Nu 
trebuia să se mai abată de la ceea ce trebuia să facă. 

Nefertari o observă pe Iset. 

— Vino să te scalzi cu mine! 

— Nu mă simt bine, Maiestate. 

Regina înotă rapid până la marginea bazinului și ieși din apă 
pe o scară din piatră. 

— Ce te doare? Eşti bolnavă? 

— Habar n-am... 

— Merenptah îţi dă bătaie de cap? 

— Nu, se poartă minunat și vigoarea sa mă uimește în fiecare 
zi. 

— Întinde-te pe lespezile astea, alături de mine. 

— lertaţi-mă, soarele îmi face rău. 

Trupul lui Nefertari îi încânta pe cei care aveau privilegiul să-l 
vadă; nu se asemăna el cu cel al zeiței Apusului, al cărei surâs 
ilumina lumea de dincolo și de pe pământ? Lungită pe spate, cu 
braţele întinse în lungul corpului, cu ochii închiși, ea era în 
același timp aproape și inaccesibilă. 

— De ce ești atât de tulburată, Iset? 

Soția secundară a lui Ramses fu cuprinsă din nou de îndoieli; 
trebuia să continue sau s-o ia la fugă, chiar dacă avea să fie 
considerată nebună? Din fericire, Nefertari nu o privea. Nu, 
ocazia era prea frumoasă. Iset nu trebuia s-o scape. 

— Maiestate... Maiestate, eu voiam... 

Iset cea frumoasă îngenunche lângă faţa lui Nefertari; regina 
rămase nemișcată, scăldată în lumină. 

— Maiestate, am vrut să vă omor. 

— Nu te cred, Iset. 

— Trebuia să vă mărturisesc asta... Povara aceasta devenea 
insuportabilă. Acum, știți. 

Regina deschise ochii, se ridică în capul oaselor și apucă 
mâna lui Iset cea frumoasă. 

— Cine a încercat să facă din tine o criminală? 

— Am crezut că nu-l iubiţi pe Ramses și că numai ambiția vă 
conducea în viață. Eram oarbă și proastă! Cum de-am putut 
pleca urechea la asemenea calomnii demne de tot disprețul? 

— Fiecare om traversează perioade de slăbiciune, Iset; răul 
încearcă atunci să pună stăpânire pe conștiință și să distrugă 


sufletul. Tu ai rezistat la acest asalt îngrozitor, nu acesta este 
cel mai important lucru? 

— Mi-e rușine de mine însămi, așa de rușine... Când veţi 
hotărî să mă trimiteţi în faţa unui tribunal, voi primi fără murmur 
condamnarea. 

— Cine ţi-a spus asemenea minciuni pe seama mea? 

— Eu voiam să-mi mărturisesc greșeala, Maiestate, nu să joc 
rolul unei trădătoare. 

— Încercând să mă distrugă pe mine, sperau să-l atingă pe 
Ramses: ești datoare să-mi spui adevărul, Iset, dacă îl iubești pe 
rege. 

— Nu mă... nu mă urâţi? 

— Tu nu ești nici ambițioasă, nici intrigantă, și ai curajul să-ţi 
recunoști greșelile; nu numai că nu te urăsc, dar chiar te 
preţuiesc. 

Iset plânse și vorbi din belșug, descărcându-și sufletul. 

t 

Pe malul Nilului, Moise adunase mii de evrei, însoțiți de tot 
atâţia curioși veniți de prin toate cartierele capitalei. După 
zgomotul care se putea auzi, zeul războinic al evreilor era pe 
cale să mai săvârșească o mare minune, dovedind că el era mai 
puternic decât toţi zeii Egiptului împreună. Nu trebuia ca 
faraonul să satisfacă toate cerințele profetului? 

Contrar părerii lui Ameni și a lui Serramanna, Ramses 
hotărâse să-l lase în pace. Dacă ar fi trimis armata și poliţia ca 
să-i împrăștie pe cei care se adunaseră, ar fi fost o măsură 
nepotrivită; nici Moise, nici evreii nu tulburau ordinea publică, 
iar vânzătorii ambulanți erau fericiţi că aveau o asemenea 
abundență de clienţi din rândul acestei mulţimi care se 
îmbulzea. 

De pe terasa palatului său, Faraonul privea fluviul pe malul 
căruia se adunaseră nenumărați oameni cuprinși de nerăbdare; 
dar se gândea mai ales la înspăimântătoarele dezvăluiri pe care 
tocmai i le făcuse Nefertari. 

— Mai ai vreo îndoială? 

— Nu, Ramses; Iset era sinceră. 

— Trebuia s-o pedepsesc cu toată asprimea. 

— Te rog să fii indulgent, doar dragostea a făcut-o să nu 
comită o faptă oribilă. Dar ireparabilul nu s-a produs și, datorită 


ei, știm acum că sora ta, Dolenta, te urăște într-un asemenea 
hal încât poate ajunge chiar la crimă. 

— Speram ca ea să învingă demonii care i-au ros sufletul timp 
de atâţia ani... Dar m-am înșelat. Ea niciodată n-o să se 
schimbe. 

— O vei aduce pe Dolenta în faţa justiției? 

— Va nega și o va acuza pe Iset cea frumoasă că a scornit 
totul; procesul riscă să se transforme într-un scandal. 

— Instigatoarea la crimă va rămâne nepedepsită? 

— Nu, Nefertari; Dolenta s-a servit de Iset, noi ne vom servi 
de Dolenta. 

Pe malul fluviului, mulţimea se agita și se auzeau strigăte 
puternice. 

Moise își aruncă toiagul în apele Nilului și acestea se colorară 
ușor în roșu. 

Profetul luă într-o cupă puţină apă și o răspândi pe mal. 

— Sunteţi cu toţii martori la această minune! Prin voinţa lui 
Yahwe, apele Nilului s-au preschimbat în sânge... Și, dacă 
dorinţa lui nu va fi îndeplinită, sângele acesta se va răspândi în 
toate canalele ţării și toți peștii vor muri. 

La rândul său, Kha luă și el din apa aceea de o culoare 
neobișnuită, cu miros ușor acru. 

— Nimic de acest fel nu se va întâmpla, Moise; ceea ce ai 
prezis tu nu este decât valul roșu al revărsării Nilului. Timp de 
câteva zile, apa aceasta nu se poate bea și nu trebuie mâncaţi 
nici peștii. Este, într-adevăr o minune, i-o datorăm, însă, naturii 
și acestea sunt regulile pe care trebuie să le respectăm ca să nu 
avem nimic de suferit. 

Tânărul și gingașul Kha nu se arăta deloc impresionat de 
uriașul Moise. Evreul încercă să-și stăpânească furia. 

— Astea sunt doar niște vorbe frumoase, dar cum îţi explici că 
doar toiagul meu a provocat apariţia apei însângerate? 

— Cine îi contestă lui Moise calitatea de profet? Tu ai știut de 
transformarea apelor, forţa cu care ele veneau dinspre sud și 
ziua în care valul roșu va ajunge și aici. Tu cunoști ţara aceasta 
la fel de bine ca mine, niciunul dintre secretele ei nu-ţi scapă. 

— Până în prezent, tună Moise, Yahwe s-a mulțumit doar cu 
avertismente! Pentru că Egiptul continuă să se îndoiască de 
puterea Lui, va suferi de alte plăgi, mult mai dureroase. 

Acha se duse el însuși cu scrisoarea la marea soţie regală 
care discuta cu Ramses despre administrarea hambarelor de 
grâu. 

— lată răspunsul pe care-i așteptați, Maiestate; vine de la 
împărăteasa Putuhepa în persoană. Sper că nu veţi fi 
dezamăgită de ceea ce scrie acolo. 

Tăbliţa din lemn, învelită într-o țesătură de preţ, purta sigiliul 
Putuhepei. 

— Vrei să ne-o citești, Acha? Pe de o parte, cunoști foarte bine 
limba hitită; pe de altă parte, ești familiarizat cu informaţiile 
care provin de la Hattușaș. 

Șeful diplomaţiei egiptene făcu întocmai. 


Surorii mele, regina Nefertari, soția soarelui, Ramses 
cel Mare. 


Cum se simte sora mea, familia sa este sănătoasă, 
caii săi sunt frumoși și puternici? În Hatti, a sosit 
primăvara. În Egipt, veti avea parte de o revărsare 
bună? 

Am primit cu plăcere scrisoarea surorii mele Nefertari 
și am citit-o cu cea mai mare atenție. Împăratul Hattușil 
este foarte nedumerit de prezența nemernicului de Uri- 
Teșub la Pi-Ramses. Uri-Teșub este un om rău, violent și 
laş. Ar merita să fie extrădat și adus înapoi la Hattuşaş 
ca să fie judecat aici. Impăratul Hattușil este de 
neînduplecat în această privință. 

Dar pacea dintre țările noastre nu este un ideal atât 
de important încât să merite anumite sacrificii? Desigur, 
nu putem ajunge la un compromis în privința lui Uri- 
Teșub și împăratul cere, pe bună dreptate, ca el să fie 
extrădat. Cu toate acestea, eu am insistat pe lângă el 
pentru ca el să recunoască corectitudinea faraonului 
care-și respectă cuvântul dat. Ce încredere am putea 
avea într-un suveran care și nu și-ar respecta 
promisiunile? 


Așadar, deși cazul trădătorului Uri-Teșub nu poate fi 
pus în discuţie, de ce n-am putea să-l considerăm 
rezolvat, pentru a putea progresa în direcția încheierii 
unui tratat de  non-agresiune? Întocmirea unui 
asemenea document ar lua destul de mult timp, așa că 
ar fi înțelept să începem discuțiile. 

Regina Egiptului, sora mea, gândește și ea la fel ca 
mine? Dacă este așa, ar fi bine să ne trimită cât mai 
repede un diplomat de rang înalt care să se bucure de 
toată încrederea Faraonului. Aș sugera numele lui Acha. 


Surorii mele, reginei Nefertari, împreună cu prietenia 
mea. 


— Suntem obligaţi să refuzăm această propunere, spuse cu 
regret Ramses. 

— De ce s-o respingem? se revoltă Acha. A 

— Pentru că este o cursă ca să se răzbune pe noi. Impăratul 
nu te va ierta pentru că l-ai scos pe Uri-Teșub din Hatti. Dacă te 
duci acolo, n-o să te mai întorci viu. 

— Eu interpretez într-un alt fel această scrisoare, Maiestate. 
Regina Nefertari a știut să găsească niște argumente 
convingătoare, împărăteasa Putuhepa își afirmă dorința de 
pace. Dată fiind influența pe care o are asupra împăratului, 
acesta este un pas decisiv! 

— Are dreptate Acha, aprecie Nefertari; sora mea, Putuhepa, 
a înțeles perfect sensul mesajului pe care i l-am trimis. Să nu 
mai vorbim despre Uri-Teșub și să ne apucăm de negocierile 
pentru pregătirea unui tratat de pace, atât în formă, cât și în 
conţinut. 

— Uri-Teșub nu este o iluzie! obiectă Ramses. 

— Trebuie să explic mai bine poziţia mea și cea a surorii mele 
Putuhepa? Hattușil cere extrădarea lui Uri-Teșub, Ramses îl 
refuză. Fiecare rămâne ferm și de neclintit, în timp ce 
negocierile merg înainte. Asta nu-i ceea ce se cheamă că ești... 
diplomat? 

— Eu am încredere în Putuhepa, adăugă Acha. 

— Dacă regina se aliază cu tine, cum aș putea să mai rezist? 
O să trimitem așadar un diplomat, însă nu vei fi tu acela. 


— Imposibil, Maiestate. Este clar că dorinţele împărătesei sunt 
ca niște ordine. Și cine cunoaște Hatti și pe partenerii noștri de 
discuție la fel de bine ca mine? 

— Eşti în stare, Acha, să-ţi asumi asemenea riscuri? 

— Dacă lăsăm să ne scape o asemenea ocazie ar fi o 
adevărată crimă; toate forțele noastre trebuie să îndrepte în 
această direcţie. Atingerea imposibilului... nu acesta este 
caracteristica întregii tale domnii? 

— Rareori te-am văzut atât de entuziast. 

— Sunt atât de dornic de plăcere și de plăceri și războiul nu 
este potrivit pentru așa ceva. 

— Eu nu l-aș începe cu niciun chip; în niciun caz, Egiptul nu va 
ieși în pierdere. 

— Eu prevedeam unele dificultăţi de felul acesta, dar ele fac 
parte din meseria mea. O să lucrăm câteva zile la rând ca să 
punem la punct un proiect suficient de bun, îmi voi vizita niște 
prieteni tare dragi, apoi voi pleca spre Hatti. Și voi reuși, pentru 
că tu mi-o ceri. 

Mai întâi, ea făcu un salt surprinzător; după aceea, se opri din 
nou la cel mult un metru de Setau care, așezat pe mal, urmărea 
cu satisfacție modificarea apei Nilului, devenită din nou tocmai 
bună de băut. 

O a doua, apoi a treia, subțire, jucăușă, cu degradeuri de 
verde: broaște frumoase ieșiră din mâlul pe care fluviul îl 
aducea pe pământul Egiptului ca să-i asigure fertilitatea și a da 
de mâncare poporului egiptean. 

In fruntea unui lung cortegiu, Aaron întinse toiagul deasupra 
apei Nilului și spuse cu o voce puternică: 

— Pentru că Faraonul refuză să lase evreii să iasă din Egipt, 
iată, după apa preschimbată în sânge, cea de-a doua plagă pe 
care o trimite Yahwe asupra tiranului: broaște, mii de broaște, 
milioane de broaște care se vor strecura peste tot, în ateliere, în 
case, în camerele celor bogaţi! 

Setau se întoarse mergând liniștit la laboratorul său în care 
Lotus pregătea noi leacuri din veninul superbelor cobre 
capturate la Abu Simbel de unde soseau vești liniștitoare; 
șantierul avansa fără niciun răgaz. Specialistul în șerpi și soţia 
sa abia așteptau să se întoarcă acolo, de îndată ce Ramses le-ar 
fi permis acest lucru. 


Setau zâmbi. Nici el, nici Kha nu vor fi nevoiţi să lupte 
împotriva lui Aaron și a acelei plăgi; ajutorul lui Moise ar fi 
trebuit să ceară sfatul șefului său înainte de a anunța un 
blestem care n-ar fi speriat pe niciun egiptean. In această 
perioadă a anului, înmulţirea broaștelor nu era ceva ieșit din 
comun și, mai mult, ea era considerată de popor ca fiind un 
semn bun. În scrierile hieroglifice, semnul broaștei servea la 
scrierea cifrei „o sută de mii”, deci o înmulţire aproape 
incalculabilă, în raport cu abundența pe care o aducea 
revărsarea Nilului. 

Observând  metamorfozele acestui batracian, preoţii din 
primele dinastii văzuseră schimbările permanente din viaţa 
acestui animal; astfel încât broasca, în conștiința populară, 
devenise în același timp simbolul unei nașteri fericite, la capătul 
numeroaselor etape, pornind de la embrion pentru a ajunge la 
copil, și cel al veșniciei care rezista de-a lungul și dincolo de 
timp. 

Încă de a doua zi, Kha puse să fie distribuite gratuit amulete 
de faianță, reprezentând niște broaște. Mulțumită de acest dar 
neașteptat, populaţia capitalei aclamă strigând numele lui 
Ramses și fură recunoscători lui Aaron și evreilor; datorită lor, 
mulți oameni modești se bucurau să aibă în casă un obiect de 
pret. 

Acha revăzu pentru ultima oară proiectul de tratat pe care-i 
elaborase împreună cu perechea regală; fusese nevoie să 
muncească pe brânci mai mult de o lună pentru a cântări fiecare 
cuvânt și revizuirea de către Nefertari fusese unul dintre cele 
mai utile momente. Aşa cum prevăzuse şeful diplomației 
egiptene, cerințele faraonului făceau ca negocierea să devină 
foarte dificilă; cu toate acestea, Ramses nu tratase Hatti ca pe 
un învins, ci, mai degrabă, ca pe un partener care găsea multe 
avantaje în acest acord. Dacă Putuhepa dorea cu adevărat 
pacea, se putea ajunge în cele din urmă la un rezultat 
convenabil pentru ambele ţări. 

Ameni aduse un papirus excepțional, de culoarea ambrei, pe 
care Ramses în persoană avea să scrie ceea ce avea de propus. 

— Locuitorii din cartierul de sud mi-au trimis o plângere: sunt 
invadaţi de țânțari. 


— În acest anotimp, ei se înmulţesc atunci când regulile de 
igienă nu sunt respectate cu strictețe. Au uitat cumva să 
asaneze vreo baltă? 

— După spusele lui Aaron, Maiestate, aceasta ar fi a treia 
plagă trimisă de Yahwe asupra Egiptului. Discipolul lui Moise a 
lovit cu toiagul său praful de pe jos pentru ca el să se 
transforme în țânțari; poate vezi tu aici mâna vreunui zeu care 
ne pedepsește. 

— Prietenul nostru Moise a fost dintotdeauna un tip 
încăpățânat, le aminti Acha. 

— Trimite imediat serviciul de dezinfecţie în cartierul de sud, îi 
ordonă Ramses lui Ameni, și scapă-i pe oameni de necazul ăsta. 
t 

Revărsarea abundentă promitea un viitor fericit. Ramses 
îndeplini ritualurile zorilor de zi în templul lui Amon și-și îngădui 
o plimbare pe debarcader, însoțit de Voinic, înainte de a se 
întoarce la palat pentru a scrie pentru Hattușil un mesaj care să- 
i fie înmânat împreună cu propunerile de pace. 

În scurt timp, toiagul lui Moise lovi pavajul drumului. Uriașul 
leu își aţinti privirile asupra evreului dar nu scoase niciun sunet. 

— Lasă-mi poporul să plece, Ramses, pentru a-i putea oferi lui 
Yahwe ritualurile pe care El le așteaptă de la noi. 

— Nu ne-am spus totul, Moise? 

— Minunile și plăgile ţi-au dezvăluit voinţa lui Yahwe. 

— Oare chiar prietenul meu să fie acela care rostește 
asemenea cuvinte ciudate? 

— Nu mai există niciun prieten! Eu sunt trimisul lui Yahwe, tu 
ești un faraon nemilos. 

— Cum să te vindec de orbirea aceasta a ta? 

— Tu ești cel orb! 

— Urmează-ţi calea, Moise; eu voi merge pe a mea, orice s-ar 
întâmpla. 

— Fă-mi o favoare: vino să vezi turmele fraţilor mei evrei. 

Voinic, Serramanna și o escortă de mercenari asigurară 
protecția suveranului. Moise adunase turmele evreilor la vreo 
zece kilometri distanţă de capitală, pe niște terenuri mocirloase. 
În jurul animalelor, mii de tăuni nu le dădeau deloc pace și le 
provocau mugete de durere. 


— lată cea de-a patra plagă poruncită de Yahwe, îi dezvălui 
Moise; va fi de ajuns să răspândesc aceste animale și tăunii se 
vor năpusti asupra capitalei tale. 

— Cam slabă strategie... Chiar era nevoie să ţii bietele 
animale într-o asemenea stare de mizerie și să le faci să sufere? 

— Noi trebuie să-i sacrificăm lui Yahwe berbeci, vaci și alte 
animale pe care egiptenii le consideră binecuvântate. Dacă noi 
ne săvârșim ritualurile în ţara ta, ţăranii se vor supăra pe noi. 
Lasă-ne să mergem în deșert, sau tăunii vor năvăli asupra 
supușilor tăi. 

— Serramana și un detașament al armatei să te însoțească pe 
tine, preoţii tăi și animalele bolnave, într-un loc din deșert unde 
vă veţi îndeplini ritualurile. Restul turmelor va fi dezinfectat și 
trimis în locurile de pășunat. Apoi, vă veţi întoarce din nou la Pi- 
Ramses. 

— Asta nu-i decât un răgaz, Ramses; mâine vei fi nevoit să le 
dai voie evreilor să plece din Egipt. 

— Trebuie să lovim puternic, aprecie Ofir, mult mai puternic. 

— Am reușit să-i aducem sacrificii lui Yahwe în deșert, așa 
cum ne ceruse el, observă Moise. Ramses a cedat o dată, va 
ceda și mai târziu. 

— Răbdarea sa nu a ajuns la capăt? 

— Yahwe ne apără. 

— Am o altă idee, Moise, o idee care se va traduce printr-o a 
cincea plagă care-i va lovi pe Faraon într-un mod mult mai 
puternic. 

— Nu noi hotărâm asemenea lucruri, ci Yahwe. 

— N-ar trebui să-i dăm o mână de ajutor? Ramses este un 
tiran încăpățânat pe care numai semnele venite din altă lume l- 
ar putea impresiona și l-ar putea face să dea înapoi. Lasă-mă să 
te ajut. 

Moise fu de acord. 

Ofir ieși din locuinţa profetului și merse să-i întâlnească pe 
complicii săi, Amos și Baduch. Cei doi șefi beduini continuaseră 
să adune arme în beciurile caselor din cartierul evreu; ei tocmai 
se întorseseră din Siria de Nord unde luaseră legătura cu niște 


mesageri hitiţi. Magul era nerăbdător să primească informaţii 
proaspete și instrucțiuni. 

Amos își unsese cu ulei ţeasta rasă. 

— Impăratul Hattușil este furios, spuse el; pentru că Ramses 
refuză să-l predea pe Uri-Teșub, el este gata să reia lupta cu 
Egiptul. 

— Minunat! Ce așteaptă de la rețeaua mea? 

— Ordinele sunt simple: continuaţi să întreţineţi agitația 
evreilor în Egipt, organizaţi tulburări peste tot ca să slăbiţi 
puterea lui Ramses, ajutaţi-l pe Uri-Teșub să evadeze și aduceți- 
| la Hattuşaş. Sau, dacă nu, ucideţi-l. 

t 

Degete-Strâmbe era un țăran care ținea ca la ochii din cap la 
petecul lui de pământ și la mica sa turmă de vaci, cam douăzeci 
de capete, una mai arătoasă decât alta, sănătoase și blânde, 
chiar dacă una dintre ele, cea mai bătrână, avea multă 
personalitate și nu lăsa pe niciun străin să se apropie de ea. 
Degete-Strâmbe petrecea multe ceasuri tăifăsuind cu vacile 
sale. 

Dimineaţa, Ruchin, o adevărată poznașă, era aceea care-i 
trezea lingându-l pe frunte; Degete-Strâmbe încerca în zadar s-o 
tragă de urechi ca să scape de ea, dar întotdeauna sfârșea prin 
a se scula. 

In dimineaţa aceea, soarele era deja sus când Degete- 
Strâmbe ieși din casă. 

— Ruchin... Pe unde te-ai ascuns, Ruchin? 

După ce se frecă la ochi, somnoros, Degete-Strâmbe făcu 
câţiva pași și-și văzu vaca pe iarbă, culcată pe-o parte. 

— Ce-ai păţit, Ruchin? 

Cu limba atârnându-i afară din bot, ochii sticloși, burta 
umflată, frumosul animal trăgea să moară. Ceva mai departe, 
pe câmp, două vaci muriseră deja. 

Cuprins de spaimă, Degete-Strâmbe alergă până în piaţa din 
mijlocul satului ca să-l cheme în ajutor pe veterinar. Acesta era 
deja asaltat de vreo zece alţi crescători de animale care păţiseră 
la fel. 

— O molimă! strigă Degete-Strâmbe. Trebuie să anunţăm 
imediat palatul! 

Când Ofir văzu de pe terasa casei sale o ceată de ţărani 
agitaţi și furioși, înţelese că ordinele sale fuseseră îndeplinite 


întocmai. Otrăvind câteva zeci de animale, căpeteniile beduine 
Amos și Baduch stârniseră o harababură cumplită. 

În mijlocul drumului care ducea la palat, Moise opri întregul 
alai. 

— Sunteţi victimele celei de-a cincea plăgi pe care Yahwe o 
trimite asupra Egiptului! Mâna sa va lovi toate turmele, molima 
se va răspândi printre toate animalele mici sau mari! Doar 
animalele poporului meu vor fi cruţate. 

Serramanna și mai mulţi soldaţi erau gata să-i oprească pe 
țărani, când Lotus, călărind un cal negru, sosi în goana mare și 
se opri lângă stăpânii animalelor moarte. 

— Să nu se îngrămădească nimeni, le spuse ea pe un ton 
calm; nu este vorba despre o epidemie, ci de o otrăvire. Am 
salvat deja două vaci cu lapte și, cu ajutorul veterinarilor, voi 
îngriji animalele care mai sunt în viață. 

Speranţa luă imediat locul disperării. Și, când ministrul 
Agriculturii îi anunţă că Faraonul va înlocui animalele moarte pe 
cheltuiala statului, liniștea reveni printre ţărani. 

Mai era suficientă otravă ca Ofir și complicii lui să continue să 
dea o mână de ajutor lui Moise, de data aceasta fără să-l mai 
anunțe. Folosind o veche metodă de magie, la porunca lui 
Yahwe, profetul arunca în aer pumni întregi de funingine strânsă 
de prin hornuri, pentru ca ea să cadă ca o pulbere pe deasupra 
oamenilor și animalelor, acoperindu-le de bășici pline cu un 
lichid străveziu. Spera ca această a șasea plagă să fie atât de 
înspăimântătoare încât să-l oblige pe Faraon să cedeze. 

Ofir mai avusese și o altă idee. Cum puteai să-l impresionezi 
mai tare pe suveran dacă nu atingându-i pe cei care îi erau 
apropiaţi? Amos cel pleșuv, de nerecunoscut după ce-și pusese 
o perucă bogată care-i acoperea jumătate din frunte, îi adusese 
alimente stricate bucătarului care pregătea masa pentru Ameni 
și funcționarii săi. 

Când purtătorul sandalelor regelui aduse dosarele pe care 
trebuia să i le prezinte în ziua aceea, Ramses observă o mică 
iritaţie roșiatică pe obrazul prietenului său. 

— Te-ai rănit acolo? 

— Nu, dar pata asta începe să mă sâcâie și să mă doară. 

— ÎI chem imediat pe doctorul Pariamakhu. 


Însoţit de o tânără fermecătoare, medicul palatului veni în 
grabă, gâfâind. 

— Vă doare ceva, Maiestate? 

— Știi foarte bine, dragă doctore, că eu nu știu ce-i aceea 
boală. Te rog să fii bun să vezi ce are secretarul meu particular. 

Pariamakhu se întoarse către, îi dădu ocol, îi pipăi pielea de 
pe braţe, îi luă pulsul și puse urechea pe pieptul lui ca să-i 
asculte plămânii. 

— La prima vedere, nimic anormal... Trebuie să mă gândesc 
ce poate fi. 

— Este o ulceraţie datorată unor tulburări gastrice, șopti fata 
cu o voce timidă, n-ar trebui să preparăm un leac pe bază de 
fructe tăiate mărunt de sicomor, anason, miere, rășină de 
terebint și de mărar, administrat extern și ca sirop de băut? 

Doctorul Pariamakhu își luă un aer plin de importanţă. 

— Poate că nu-i chiar rea ideea asta... Să încercăm, vom 
vedea ce se întâmplă. Du-te la laborator, fetițo, și spune să se 
prepare reţeta asta. 

Tânăra se făcu nevăzută după ce, tremurând toată, făcuse o 
plecăciune în faţa regelui. 

— Cum o cheamă pe asistenta ta? întrebă Ramses. 

— Neferet, Maiestate; nu-i daţi nicio atenţie, este doar o 
începătoare. 

— Pare deja foarte pricepută. 

— N-a făcut decât să repete o formulă învățată de la mine. O 
simplă stagiară, fără niciun viitor. 

Ofir căzuse pe gânduri. 

Leacurile doctorilor învinseseră mica epidemie de ulcerații și 
Ramses rămânea tot tare pe poziții. Aaron și Moise îi ţineau sub 
control pe evrei căci, dacă gloata se agita prea tare, 
Serramanna și poliția ar fi intervenit fără milă. 

Peste aceste necazuri mai venise și ruperea oricărei legături 
cu Dolenta, sora regelui. Fără nicio îndoială, ea dăduse greș. 
Nefertari era în viață și nu suferea de nimic care i-ar fi putut 
pune sănătatea în pericol. Simţindu-se amenințată, Dolenta 
probabil că nu mai îndrăznea să vină, nici măcar noaptea, în 
cartierul evreiesc, lipsindu-l astfel pe Ofir de informații directe 
asupra micilor secrete de la curte. 


Un asemenea dezavantaj nu-l împiedica pe spionul hitit să 
ațâțe sentimentul de revoltă al evreilor; printre ei, un nucleu 
dur, aflat sub comanda directă a lui Moise și a lui Aaron, 
devenea ca un vârf de lance din ce în ce mai ameninţător. 

Era greu să organizeze evadarea lui Uri-Teșub. Obligat să 
locuiască într-o vilă păzită zi și noapte de oamenii lui 
Serramanna, Uri-Teșub era un personaj terminat și devenea 
incomod. În loc să înfrunte niște riscuri enorme, cea mai bună 
soluţie ar fi fost să-l facă să dispară pentru a intra cât mai 
repede în grațiile lui Hattușil. Inteligent, șiret și nemilos, noul 
împărat se asemăna destul de bine cu fratele său, Muwattalis. 

Ofir mai avea un aliat a cărui trădare n-o putea bănui nimeni: 
diplomatul Meba. In ciuda mediocrităţii sale, el avea să fie acela 
care îl va ajuta să-l suprime pe Uri-Teșub. 

Escorta lui Acha era redusă la minimum, căci șeful diplomației 
egiptene, contrar celor spuse în fața lui Ramses, aprecia să aibă, 
în cel mai bun caz, o șansă dintr-o sută să fie bine primit în 
capitala hitită. In ochii noului împărat, el apărea ca un individ 
suspect din moment ce-i permisese lui Uri-Teșub să scape de 
pedeapsă. Hattușil se va arăta a fi mai degrabă răzbunător 
decât un adevărat politician? Dacă el se lăsa condus de ură, i-ar 
fi arestat și, după aceea, executat pe toţi membrii misiunii 
diplomatice, cu Acha în frunte, obligându-l pe Ramses să 
declanșeze un atac pentru a spăla o asemenea ofensă. 

Sigur, Putuhepa se părea că dorește pacea, dar până la ce 
punct putea ea să se opună soţului ei? Împărăteasa nu s-ar fi 
mulțumit doar cu un vis; dacă, după o vreme, calea negocierilor 
se dovedea a fi prea îndrăzneață, ea ar fi adoptat-o pe aceea a 
războiului. 

Un vânt puternic, frecvent pe platourile anatoliene, îi însoți pe 
Acha și pe însoțitorii săi până la porţile capitalei hitite, al cărei 
aspect de fortăreață inexpugnabilă i se păru și mai neliniștitor 
decât la ultimele sale călătorii. 

Șeful diplomaţiei egiptene îi înmână unui gradat scrisorile sale 
de acreditare, așteptă mai bine de un ceas în faţa unei uși, până 
ce i se dădu voie să intre în Hattușaș pe poarta leilor. Contrar 
speranţelor lui Acha, nu fu condus la palat, ci într-o clădire din 
piatră cenușie. Acolo îl aștepta o cameră de locuit. Singura 
fereastră era barată cu drugi groși de fier. 


Chiar și pentru o fire optimistă ca a lui, un asemenea loc 
semăna a închisoare. 

Pentru a face faţă temperamentului hitit era nevoie de mult 
tact și de noroc, mult noroc; iar Acha nu-și epuizase, oare, 
rezerva de noroc pe care soarta i-o hărăzise? 

Puțin după căderea nopţii, un militar cu coif de luptă pe cap și 
îmbrăcat într-o armură grea, îi ceru să-l urmeze. De data 
aceasta, o luară pe o străduţă care ducea spre acropola pe care 
se înălța palatul împăratului. 

Era clipa adevărului, dacă ea exista cu adevărat în lumea 
diplomaţiei. 

Un foc ardea în șemineul din sala de audienţe, împodobită cu 
tapiserii. Împărăteasa Putuhepa se încălzea la foc. 

— Dacă vrea, ambasadorul Egiptului poate să se așeze lângă 
mine, în fața focului; s-ar putea ca noaptea să fie răcoroasă. 

Acha se așeză pe un scaun, la o distanţă respectuoasă. 

— Mi-au plăcut foarte mult scrisorile reginei Nefertari, declară 
împărăteasa. Gândirea sa este luminoasă, argumentele sunt 
convingătoare, intenţiile demne de laudă. 

— Ar trebui să înţeleg că împăratul acceptă să purtăm 
negocieri? 

— Împăratul și cu mine sperăm să primim niște propuneri 
concrete. 

— Am adus cu mine un text conceput de Ramses și de 
Nefertari și scris chiar de mâna Faraonului; va servi ca bază 
pentru discuţiile noastre. 

— Aceasta este iniţiativa pe care o doream; bineînţeles, Hatti 
are unele cerinţe. 

— Sunt aici ca să le aud, cu dorința fermă de a ajunge lao 
înțelegere. 

— Căldura acestor cuvinte este la fel de mângâietoare ca 
aceea a focului acestuia, Acha. Ai fost, cumva, neliniștit de 
această primire mai... sobră? 

— Nu putea fi prea plăcut, nu-i așa? 

— Hattușil a răcit și a stat la pat câteva zile; eu am niște zile 
foarte încărcate și de aceea a trebuit să te fac să aștepți. 
Începând de mâine, împăratul va fi în stare să înceapă 
negocierile. 

Nu se făcuse încă ziuă și Ramses mergea către templul lui 
Amon când, pe neașteptate, Moise apăru în fața lui, barându-i 
drumul. Regele îl calmă pe omul din gardă care-i însoțea. 

— Trebuie să-ți vorbesc, faraonule! 

— Spune, dar repede. 

— Nu înţelegi că, până acum, Yahwe s-a arătat indulgent? 
Dacă El ar fi vrut, tu și poporul tău ați fi fost nimiciți! El te-a 
lăsat în viață pentru a arăta oamenilor atotputernicia Sa; El care 
nu poate avea asemănare. Dă-le voie evreilor să plece din Egipt, 
dacă nu... 

— Dacă nu, ce? 

— O a șaptea plagă va aduce suferințe insuportabile țării tale, 
o grindină atât de strașnică încât va face numeroase victime! 
Când îmi voi îndrepta toiagul spre cer, se va auzi bubuitul 
tunetului și se vor vedea fulgerele! 

— Nu știi că unul dintre cele mai importante temple ale 
acestui oraș îi este închinat lui Seth, stăpânul furtunilor? El 
reprezintă mânia cerului și eu voi ști să-l îmblânzesc prin 
ritualurile potrivite. 

— De data aceasta, nu vei mai reuși. Vor muri oameni și 
animale. 

— Dă-te la o parte din calea mea. 

În aceeași după-amiază, regele îi consultă pe „preoţii orei” 
care observau cerul, studiau mișcarea aștrilor și preziceau 
starea vremii. Într-adevăr, prevesteau și ei precipitaţii puternice 
care ar fi putut distruge în bună măsură recolta de în. 

Îndată ce intemperiile se declanșară, Ramses se închise în 
sanctuarul lui Seth și rămase singur în fața zeului. Ochii roșii ai 
impunătoarei statui străluceau ca jăraticul. 

Regele nu avea putere să se opună voinţei lui Seth și furiei 
norilor; dar, comunicând cu spiritul lui, el avea să-i mai 
diminueze din efecte și din durată. Seti îl învățase pe fiul său 
cum să intre în legătură cu Seth și să-i canalizeze puterea 
distructivă fără a fi el însuși distrus. Faraonul fu nevoit să facă o 
adevărată risipă de energie pentru a putea îndura confruntarea, 
fără să cedeze nicio palmă de teren în fața flăcărilor invizibile 
ale lui Seth, dar acţiunea lui a fost încununată de succes. 

Diplomatul Meba tremura de frică. Deși purta o perucă scurtă 
și era îmbrăcat cu o mantie groasă, prost croită, se temea că 
putea fi recunoscut. Dar cine l-ar fi putut identifica în această 
fabrică de bere din cartierul docurilor în care muncitorii și 
marinarii veneau să-și potolească setea? 

Amos, pleșuvul bărbos, se așeză în faţa lui. 

— Cine... cine te-a trimis? 

— Magul. Sunteţi chiar... 

— Fără nume! Trebuie să-i dai această tăbliță. Ea conţine o 
informaţie care îl poate interesa. 

— Magul dorește să vă ocupați de Uri-Teșub. 

— Dar... el se află într-o locuinţă foarte bine păzită. 

— Ordinele precise astea sunt: omorâţi-l pe Uri-Teșub. Dacă 
nu, vă vom denunța lui Ramses. 

Îndoiala începea să-și facă loc în rândul evreilor. Șapte plăgi 
se abătuseră până acum asupra Egiptului și Faraonul rămânea 
ferm pe poziţia lui. Când se reuni sfatul bătrânilor, Moise reuși, 
totuși, să păstreze încrederea lor. 

— Ce ai de gând să faci acum? 

— Să provoc a opta plagă, atât de îngrozitoare încât egiptenii 
se vor simţi părăsiţi de zeii lor. 

— Care va fi această plagă? 

— Priviţi cerul înspre răsărit și o să aflaţi. 

— O să ieșim până la urmă din Egipt? 

— Fiţi la fel de răbdători la fel cum am fost eu timp de mulți 
ani și puneţi-vă toată nădejdea și credinţa în Yahwe: el ne va 
călăuzi către Pământul Făgăduinţei. 

Pe la miezul nopții, Nefertari se trezi pe neaşteptate. 

Alături de ea, Ramses avea un somn liniștit. Regina ieși fără 
niciun zgomot din cameră și făcu câţiva pași pe terasă. Aerul era 
înmiresmat, orașul liniștit și tăcut, dar neliniștea marii soții 
regale continua să crească. Viziunea care o tulburase nu 
dispărea, coșmarul continua să-i asalteze sufletul. 

Ramses o îmbrăţișă cu multă blândeţe. 

— Ai visat urât, Nefertari? 

— Măcar să fi fost doar asta... 

— De ce te temi? 


— De o primejdie care vine dinspre est, însoţită de un vânt 
înspăimântător... 

Ramses privi în acea direcție. 

Rămase concentrat mult timp, ca și cum ar fi văzut prin 
tenebre. Spiritul regelui deveni, totodată, și cer și noapte, 
pornind către capătul pământului, acolo unde iau naștere 
vânturile. 

Ceea ce observă Ramses era atât de îngrozitor încât se 
îmbrăcă în mare grabă, trezi personalul administrativ al 
palatului și trimise să fie chemat Ameni. 

Format din milioane, poate din miliarde de lăcuste, uriașul nor 
venea dinspre est, împins de un vânt puternic. Nu era pentru 
prima oară când se producea un asemenea atac, dar acesta era 
de o amploare nemaiîntâlnită. 

Datorită intervenţiei faraonului, ţăranii din Deltă aprinseseră 
focuri în care aruncau substanțe parfumate care ar fi trebuit să 
alunge lăcustele; pe unele culturi fuseseră întinse pânze 
grosolane din în. 

Când Moise anunţase că insectele vor devora toți arborii 
Egiptului și că nu vor mai lăsa să crească fructele, amenințarea 
se răspândise repede în ţară, datorită solilor regali; și toată 
lumea se bucura că luase fără ezitare măsurile de precauţie pe 
care le recomandase Faraonul. 

Pagubele fură minime; toți oamenii își amintiră că lăcusta era 
una dintre formele simbolice în care sălășluia sufletul Faraonului 
pentru a ajunge la cer, printr-o săritură uriașă. În număr mic, 
insectele acestea erau considerate ca fiind inofensive; doar într- 
un număr imens deveneau de temut. 

Perechea regală străbătu într-un car de luptă împrejurimile 
capitalei și se opri în mai multe sate care se temeau de un nou 
asalt al lăcustelor; dar Ramses și Nefertari le promiseră 
oamenilor că acest flagel nu va întârzia să dispară. 

Așa cum prevăzuse marea soţie regală, vântul dinspre est se 
opri și fu înlocuit de rafale care duseră norul de lăcuste până la 
regiunea de stufăriș, dincolo de pământurile cultivate. 

t 

— Nu sunteți bolnav, îi spuse lui Meba doctorul Pariamakhu, 
dar va trebui, totuși, să vă odihniţi câteva zile. 

— Starea asta de slăbiciune... 


— Inima este într-o stare excelentă, ficatul este sănătos. Nu 
vă mai faceţi probleme, puteţi trăi și o sută de ani! 

Meba se prefăcuse bolnav cu speranţa că Pariamakhu îi va 
spune să nu iasă din casă timp de mai multe săptămâni, 
perioadă în care se putea ca Ofir și complicii săi să fie arestaţi. 

Acest plan copilăresc nu ţinuse... Și să-i denunțe el, ar fi 
însemnat să se denunțe pe el însuși! 

Nu-i mai rămânea decât să execute această misiune. Dar cum 
se putea apropia de Uri-Teșub fără a-l pune în stare de alarmă 
pe Serramanna și garda sa de elită? 

Cea mai bună armă a lui, la urma urmelor, era diplomaţia. 
Când îl întâlni pe sard pe unul dintre coridoarele palatului, Meba 
îl opri. 

— Acha mi-a trimis o scrisoare prin care îmi cere să-l 
interoghez pe Uri-Teșub și să obţin mărturisirile lui despre 
administraţia hitită, declară Meba. Ceea ce îmi va dezvălui Uri- 
Teșub trebuie să rămână secret; de aceea, trebuie să discut cu 
el între patru ochi. Eu voi nota declarațiile sale, le voi sigila și le 
voi înmâna regelui. 

Serramanna păru nedumerit. 

— De cât timp aveţi nevoie? 

— Nu știu. 

— Sunteţi grăbit? 

— Este o misiune urgentă. 

— Bine, atunci, să mergem. 

Uri-Teșub îl primi pe diplomat cu neîncredere, dar Meba știu 
să fie amabil și convingător ca să-l liniștească în cele din urmă 
pe hitit. Nu-i puse întrebări stânjenitoare, îl felicită pentru 
colaborare și-l asigură că viitorul său va deveni peste o vreme 
mai luminos. 

Uri-Teșub îi descrise cele mai frumoase bătălii ale sale și chiar 
făcu unele glume. 

— Ești mulţumit de felul în care trăiești aici? se interesă Meba. 

— Locuinţa și hrana sunt pe placul meu, fac exerciţii fizice, 
dar... îmi lipsesc femeile. 

— S-ar putea să aranjez eu ceva... 

— În ce fel? 

— Spune-le oamenilor de pază că vrei să faci o plimbare prin 
grădini, la lăsarea serii, pentru a profita de perioada mai 


răcoroasă a zilei. Sub tufa de cătină, lângă ușița din zid, te va 
aștepta o femeie. 

— Cred că am putea deveni buni prieteni. 

— Asta-i și dorinţa mea cea mai fierbinte, Uri-Teșub. 

Atmosfera devenea apăsătoare, cerul se întuneca. Zeul Seth 
făcea din nou dovada puterii sale. Căldura sufocantă, în absenţa 
oricărei adieri de vânt, fu pentru Uri-Teșub o bună ocazie pentru 
a cere să facă o plimbare prin grădinile vilei, Îl însoțeau doi 
paznici și-l lăsară să rătăcească printre pâlcurile de flori, căci 
hititul nu avea cum să scape. De ce, la urma urmelor, ar fi 
încercat să scape din această colivie de aur în care se afla în 
siguranţă? 

Ascuns sub tufa de cătină, Meba tremura de încordare. 
Prinzând curaj în urma infuziei de mandragoră, diplomatul sărise 
zidul care înconjura grădinile și se pregătea să lovească. 

Când Uri-Teșub avea să se aplece către el, i-ar fi tăiat 
beregata folosindu-se de un pumnal cu lama scurtă, furat de la 
un ofițer de infanterie. Urma să lase arma pe jos, lângă cadavru, 
astfel încât s-ar fi bănuit că un clan al militarilor dornici de 
răzbunare urziseră un complot pentru a-l pedepsi pe acela care 
era vinovat de moartea atâtor egipteni. 

Meba nu omorâse pe nimeni, niciodată, și știa că pentru o 
asemenea faptă ar fi fost executat; dar avea să-și pledeze cauza 
în faţa judecătorilor de pe lumea cealaltă, explicându-le că 
fusese împins de alţii să facă așa ceva. În clipele acelea, însă, nu 
trebuia să se gândească decât la pumnal și la beregata lui Uri- 
Teșub. 

Se auzi foșnet de pași. 

Nişte pași înceţi și prudențţi. Prada sa se apropia, se oprea, se 
apleca... 

Meba ridică braţul ca să lovească, dar o lovitură năprasnică 
de pumn în moalele capului îl făcu să vadă negru în faţa ochilor. 

Serramanna îl ridică pe diplomat apucându-l de gulerul tunicii. 

— Trădător, nepriceput și prost... Trezește-te, Meba! 

Cel cu care vorbea nu dădu niciun semn de viaţă. 

— Hai, lasă circul! 

Capul forma cu linia gâtului un unghi ciudat. Serramanna își 
dădu seama că lovise cam prea tare. 

Când avu loc ancheta judiciară absolut necesară asupra morții 
violente a lui Meba, Serramanna trebui să fie supus unui 
interogatoriu amănunţit efectuat de Ameni. Destul de stânjenit, 
sardul crezu că avea să fie pedepsit. 

— Afacerea este clară, trase concluzia scribul. Tu îl bănuiai, 
pe bună dreptate, pe diplomatul Meba că te-a minţit și că voia 
să-l omoare pe Uri-Teșub. Ai încercat să-l arestezi pe Meba în 
flagrant delict, dar el s-a opus, ţi-a pus viaţa în pericol și a murit 
în cursul luptei care a avut loc. 

Fostul pirat se mai liniști. 

— Asta-i un raport foarte corect. 

— Deși este mort, Meba va fi judecat de un tribunal. Cum 
vinovăția sa este mai presus de orice îndoială, numele său va fi 
șters din toate documentele oficiale. Dar mai rămâne o 
întrebare: pentru cine lucra el? 

— Mie mi-a spus că acţiona la ordinul lui Acha. 

Ameni își roase cu dinţii capătul pensulei. 

— Să-l elimine pe hitit pentru a-l scăpa pe Ramses de un 
personaj incomod... Dar Acha nu ar fi încredințat o asemenea 
misiune unui filfizon fricos! Și, mai ales, nu ar fi făcut nimic 
împotriva voinţei lui Ramses care respectă cu strășnicie dreptul 
de azil. O dată în plus, Meba a minţit. Și dacă el făcea parte din 
rețeaua de spionaj hitită implantată pe teritoriul nostru? 

— Reţeaua nu-l sprijinea pe Uri-Teșub? 

— Astăzi, împăratul se numește Hattușil. Uri-Teșub nu mai 
este decât un renegat. Eliminându-l pe dușmanul său de 
moarte, noul stăpân din Hatti ar fi fost recunoscător reţelei. 

Sardul își netezi mustăţile sale lungi. 

— Altfel spus, Ofir și Șenar nu numai că sunt în viaţă, dar mai 
sunt încă în Egipt. 

— Șenar a dispărut pe undeva prin Nubia, Ofir n-a mai dat 
niciun semn de viaţă de câţiva ani buni. 

Serramanna își strânse furios pumnii. 

— Magul ăsta blestemat poate că este pe undeva pe aici! 
Informaţiile despre fuga lui în Libia erau tot atâtea minciuni ca 
să mă tragă pe sfoară. 


— Ofir n-a mai demonstrat și cu alte ocazii că știe să se facă 
nevăzut atunci când este nevoie? 

— Nu l-am crezut, Ameni, nu l-am crezut niciodată... 

— Și dacă, la urma urmelor, tu ni-l aduceai viu pe Meba? 

Timp de trei zile care păreau să nu se mai sfârșească, nori 
negri și deși acoperiră soarele deasupra capitalei. In ochii 
egiptenilor, tulburările provocate de zeul Seth se amestecau cu 
primejdiile pe care le aduceau trimișii zeiței Sekhmet, anunțând 
boli și alte nenorociri. 

O singură fiinţă putea face ca situaţia aceasta să nu devină 
catastrofală: marea soție regală, încarnare pământească a 
Regulii eterne căreia faraonul îi aducea atâtea ofrande. Acesta 
era momentul adevărului; fiecare trebuia să se privească pe el 
însuși și, fără cruțare, să încerce să vadă și să îndrepte abaterile 
de la calea cea dreaptă. Luând asupra ei defectele și 
neîmplinirile poporului său, Nefertari se duse la Theba, la 
templul zeiței Mut, ca să depună ofrande la picioarele temutei 
statui a zeiței Sekhmet și să transforme astfel tenebrele în 
lumină. 

În capitală, Ramses acceptă să-l primească din nou pe Moise 
care striga peste tot că umbra așternută peste marele oraș era 
cea de-a noua dintre plăgile trimise de Yahwe asupra poporului 
egiptean. 

— Te-ai convins acum, Faraonule? 

— Tu nu faci altceva decât să interpretezi niște fenomene 
naturale, punându-le pe seama zeului tău; este modul tău de a 
vedea realitatea și eu îl respect. Dar nu voi accepta ca tu să 
semeni zâzanie în rândul populaţiei, în numele unei religii. 
Această atitudine este contrară legii Maat și nu ar putea duce 
decât la dezordini și la război civil. 

— Poruncile lui Yahwe rămân neschimbate. 

— Pleacă din Egipt, Moise, împreună cu cei care-ţi sunt 
credincioși și du-te să te rogi zeului tău oriunde vrei. 

— Nu aceasta este dorinţa lui Yahwe; întreg poporul evreu 
trebuie să plece împreună cu mine. 

— Vei lăsa aici animalele, mici sau mari, căci în marea lor 
majoritate ele v-au fost date doar spre folosinţă și nu vă aparţin 
de drept. Cei care nu mai vor să trăiască în Egipt, nu pot 
beneficia de binefacerile acestei țări. 


— Turmele noastre ne vor însoţi, niciun animal nu va rămâne 
în ţara ta, căci fiecare dintre ele va servi credinţei în Yahwe. Noi 
avem nevoie de ele pentru a face sacrificii și a aduce ofrande, 
până ce vom sosi pe Pământul Făgăduinţei. 

— Te vei comporta, așadar, ca un hoţ? 

— Numai Yahwe mă poate judeca. 

— Ce fel de credință este aceea care ar putea îndreptăți 
asemenea fapte? 

— Tu nu ești în stare să înţelegi. Multţumește-te doar să te 
înclini în faţa ei. 

— Faraonii au reușit să înlăture fanatismul și intoleranța, 
aceste otrăvuri mortale care distrug sufletul omului. Nu te temi 
și tu, ca și mine, de urmările pe care le-ar putea avea un adevăr 
absolut și definitiv impus oamenilor de către alţi oameni? 

— Îndeplinește voinţa lui Yahwe. 

— În vorbele tale, Moise, nu este decât ameninţare și insultă. 
Ce s-a întâmplat cu prietenia noastră care ne purta pe drumul 
cunoașterii? 

— Acum, numai viitorul mă interesează și acest viitor 
înseamnă exodul poporului meu. 

— leși afară din palatul acesta, Moise, și să nu mai dai ochii cu 
mine. Dacă nu, am să te consider un răsculat și tribunalul va 
pronunţa împotriva ta pedeapsa cuvenită celor care tulbură 
ordinea în stat. 

Plin de furie, Moise ieși pe poarta palatului, fără să salute pe 
niciunul dintre curtenii care ar fi avut plăcerea să schimbe 
câteva vorbe cu el și se întoarse în locuinţa sa din cartierul 
evreiesc unde îl aștepta Ofir. 

Complicii magului îl înștiinţaseră că Meba dăduse greș și 
fusese ucis. Dar ultimul raport pe care i-l trimisese diplomatul 
conţinea o informaţie interesantă: cu ocazia unei ceremonii din 
templul lui Ptah de la Memphis, Meba observase că tânărul Kha 
nu mai purta obiectele de apărare magică pe care i le dăduse 
Setau. Desigur, funcţia sa de mare preot îl punea la adăpost de 
forțele obscure; dar de ce Ofir nu și-ar fi încercat norocul? 

— A cedat Ramses? 

— Nu va ceda niciodată! îi răspunse Moise. 

— Ramses nu știe ce este frica. Situaţia aceasta va rămâne 
fără ieșire atât timp cât nu vom recurge la violenţă. 


— O răscoală... 

— Avem arme din belșug. 

— Evreii vor fi masacrați. 

— Cine vorbește despre o mișcare deschisă? Trebuie folosită 
moartea, ea va fi cea de-a zecea și ultima plagă trimisă asupra 
Egiptului. 

Mânia lui Moise nu se domolea. Și, ascultând vorbele 
amenințătoare ale lui Ofir, crezu că aude glasul lui Yahwe. 

— Ai dreptate, Ofir; trebuie să lovim atât de puternic încât 
Ramses va fi nevoit să-i lase liberi pe evrei. La miezul nopţii, 
noaptea morţii, Yahwe va străbate Egiptul și întâii-născuţi vor 
muri. 

Ofir spera de mult timp că vor veni și asemenea clipe! În 
sfârșit, avea să se răzbune pentru toate înfrângerile suferite din 
partea faraonului. 

— Primul din șirul acestor întâi-născuţi este Kha, fiul lui 
Ramses, posibilul său urmaș la tron. Până acum, el avea parte 
de o protecţie magică pe care eu n-am putut-o învinge 
niciodată. Dar acum... 

— Mâna lui Yahwe nu-l va cruța. 

— Trebuie să-i păcălim, propuse Ofir; evreii să se poarte ca 
fraţii cu egiptenii, la fel ca altădată, și să profite de aceasta 
pentru a face rost de cât mai multe obiecte de preţ. Vom avea 
nevoie de ele când vom fi în bejenie. 

— Vom sărbători Paștele, anunţă Moise, și vom pune pe 
casele noastre un semn de culoare roșie, un buchet din flori de 
isop muiate în sângele animalelor tăiate pentru sărbătoare. În 
noaptea morții, cei care vor ucide, vor ocoli aceste locuințe. 

Ofir porni val-vârtej către laboratorul său. Cu ajutorul pensulei 
furate de la Kha, vrăjitorul spera să-l facă pe fiul cel mare al lui 
Ramses să paralizeze, trimițându-l astfel pe calea morții. 

Jocurile de umbre și de lumini din grădină făceau ca Nefertari 
să pară și mai frumoasă. Misterioasă și sublimă, mișcându-se cu 
graţia unei zeițe printre tufe și flori, ea întruchipa fericirea. 
Totuși, atunci când îi sărută mâna, Ramses simţi că fiinţa iubită 
era încordată. 

— Moise ne ameninţă în continuare, șopti ea. 

— Era prietenul meu și nu pot crede că în sufletul lui se poate 
cuibări atâta răutate. 


— Nici eu, îl stimez mult, dar sufletul său este pârjolit de un 
foc mistuitor; de el mă tem. 

Cu un aer îngrijorat, Setau veni către perechea regală. 

— lertaţi-mă, eu spun întotdeauna lucrurilor pe nume: Kha 
este bolnav. 

— Este ceva grav? îl întrebă Nefertari. 

— Mă tem că da, Maiestate; leacurile mele par să nu-i fie de 
folos. 

— Vrei să spui... 

— Să nu ne amăgim: este o vrajă rea. 

Fiică a zeiţei Isis, magiciană desăvârșită, marea soţie regală 
alergă într-un suflet la căpătâiul fiului întâiului-născut al lui 
Ramses. 

În ciuda durerilor pe care le îndura, marele preot al lui Ptah 
făcea dovada unei atitudini de impresionantă demnitate. Culcat 
pe un pat scund, cu trăsăturile feţei crispate de suferință, cu 
tenul pământiu, Kha avea o respiraţie întretăiată. 

— Nu-mi mai simt braţele, îi spuse el lui Nefertari, și nu mai 
pot mișca nici picioarele. 

Regina își puse palmele pe tâmplele tânărului. 

— Am să-ţi dau toată energia mea, promise ea, și ne vom 
lupta împreună cu moartea. Am să-ți dăruiesc toată fericirea pe 
care viaţa mi-a oferit-o mie și astfel nu vei muri. 

t 

În capitala hitită, negocierile înaintau foarte încet. Hattușil 
discuta fiecare articol din proiectul pe care-i întocmise Ramses, 
propunea o altă formulare, se contrazicea cu Acha, ajungea la 
un compromis, cântărind o dată și încă o dată fiecare cuvânt. 
Putuhepa mai adăuga și ea câte o remarcă, astfel că se iscau 
mereu alte discuţii. 

Acha era peste măsură de răbdător. Era conștient că lua parte 
la negocierea unei păci de care depindea fericirea Orientului 
Apropiat în totalitate și a unei bune părţi din Asia. 

— Nu uita, îi aminti Hattușil, că eu cer extrădarea lui Uri- 
Teșub. 

— Acesta va fi ultimul detaliu pe care-i vom pune la punct, îi 
răspunse Acha, după ce vom ajunge la un acord asupra 
întregului tratat. 

— Ești de un optimism remarcabil... Dar ești convins că 
împăratul din Hatti are deplină încredere în tine? 


— Dacă ar fi căzut într-o asemenea cursă, ar mai fi el împărat 
în Hatti? 

— Punându-mi în cârcă asemenea gânduri ascunse, nu te 
temi că ai putea compromite încheierea negocierilor? 

— Sunteţi nevoit să aveţi gânduri ascunse, Maiestate, 
încercând să obţineţi un tratat mai favorabil pentru Hatti decât 
pentru Egipt... Rolul meu este acela de a restabili echilibrul între 
cele două talere ale balanței. 

— Un joc delicat care s-ar putea să dea greș. 

— Viitorul lumii... lată ce mi-a încredințat mie Ramses, iată ce 
se află în mâinile voastre, Maiestate. 

— Sunt răbdător, lucid și încăpățânat, dragă Acha. 

— Și eu sunt la fel, Maiestate. 

Serramanna nu mai părăsise de mult timp corpul de gardă al 
mercenarilor săi. Doar din când în când își mai permitea câteva 
clipe de distracţie cu o fată de la fabrica de bere cea mai 
cunoscută; dar plăcerea acestei relaţii nu-i putea scoate din 
minte obsesia: adversarul avea să comită neapărat vreo 
greșeală și el trebuia să fie pregătit să profite de ea. 

Boala lui Kha îi provocase sardului o adâncă tristeţe; tot ceea 
ce îi privea pe rege și pe apropiații acestuia îl preocupa peste 
măsură, ca și cum familia suveranilor devenise și a sa; acum, el 
clocotea de furie că nu poate să-i elimine pe dușmanii lui 
Ramses. 

Unul dintre mercenarii săi veni să-i raporteze. 

— Se petrec lucruri ciudate la evrei... 

— Ce se întâmplă? 

— Pe ușile caselor în care locuiesc evreii au apărut semne cu 
vopsea roșie. Nu știu de ce, dar m-am gândit că ar trebui să 
știți. 

— Ai făcut bine că mi-ai spus. Adu-l la mine pe Abner sub un 
pretext oarecare. 

După ce depusese mărturie în favoarea lui Moise, despre 
cărămidarul evreu care încercase să-i stoarcă de bani pe fraţii 
săi evrei nu se mai auzise nimic. 


Cu privirea în pământ, se vedea limpede că Abner nu se 
simţea în largul lui. 

— Ai mai făcut ceva rău? îl întrebă Serramanna cu un aer 
mânios. 

— Oh, nu, stăpâne! Viaţa mea este la fel de nepătată ca 
veșmintele unui preot. 

— Atunci, de ce tremuri? 

— Eu nu sunt decât un sărman cărămidar și... 

— Destul, Abner; de ce ai mânjit ușa casei tale cu vopsea 
roșie? 

— A fost doar o întâmplare, stăpâne! 

— Un accident care s-a petrecut și la alte câteva zeci de uși 
din cartier! Mă iei drept un prost? 

Uriașul sard își trosni încheieturile degetelor de la mâini și 
evreul tresări. 

— Este... este o modă! 

— Aha, da... Și dacă moda mea ar fi să-ţi tai nasul și urechile? 

— N-aveţi dreptul ăsta, tribunalul v-ar condamna. 

— Este un caz de forță majoră: anchetez deocherea fiului cel 
mare al lui Ramses și nu m-ar mira deloc să aflu că ești și tu 
amestecat în așa ceva. 

Judecătorii erau nespus de severi faţă de cei care practicau 
magia neagră; Abner știa că s-ar putea alege cu o grea 
condamnare. 

— Sunt nevinovat! 

— Cu tot ce ai făcut cândva, mi-e foarte greu să te cred. 

— Nu-mi faceţi asta, stăpâne, am familie, copii... 

— Ori vorbești, ori te trimit în judecată. 

Între viaţa sa și cea a lui Moise, Abner nu șovăi prea mult ca 
să aleagă. 

— Moise a aruncat un blestem asupra întâilor-născuți, 
mărturisi el; în noaptea stabilită, aceștia vor fi uciși de Yahwe. 

Pentru ca evreii să fie cruțați, trebuia făcut un semn distinctiv 
pe casele lor. 

— Pe toţi dracii mării, Moise ăsta este un adevărat monstru! 

— Mă... mă lăsaţi să plec, stăpâne? 

— Dacă te las în libertate, tu n-o să-ţi ţii gura, șarpe ce ești; la 
închisoare o să fii mai în siguranţă. 

Destul de mulțumit, Abner clătină din cap. 

— Când s-ar putea să ies? 


— Care este data stabilită pentru noaptea asta a 
nenorocirilor? 

— Habar n-am, dar destul de curând. 

Serramanna se duse de îndată la Ramses care-i primi imediat 
ce termină întâlnirea cu ministrul Agriculturii. Foarte îngrijorat 
de boala lui Kha pe care numai magia lui Nefertari îl mai ţinea în 
viață, Nedjem abia mai avea puterea de a face față îndatoririlor 
sale; dar Ramses îl convinse că slujirea ţării și a poporului 
egiptean trecea înaintea oricăror alte probleme, fie ele chiar 
tragedii personale. 

Sardul îi relată cele auzite de la Abner. 

— Omul ăsta minte, aprecie regele; Moise n-ar comite 
niciodată o asemenea faptă abominabilă. 

— Abner este un laș și îi este frică de mine; sunt convins că 
mi-a spus adevărul. 

— Un șir de crime, eliminarea rece și sistematică a întâilor- 
născuţi... O asemenea oroare nu poate fi plănuită decât de o 
minte bolnavă. Și nu-i cazul lui Moise. 

— Mă gândesc să trimit cât mai multe forțe de ordine ca să-i 
opresc pe ucigași să pună în aplicare planul lor dement. 

— Pune în mișcare și poliția de prin sate. 

— lertaţi-mă, Maiestate... Dar n-ar trebui să-l arestez și pe 
Moise? 

— El în persoană n-a comis nicio crimă, tribunalul l-ar achita. 
Trebuie să găsesc o altă soluţie în privinţa lui. 

— AȘ vrea să vă propun o strategie pe care s-ar putea s-o 
consideraţi îngrozitoare, dar care s-ar putea dovedi utilă... 

— Văd că poţi fi și foarte precaut! Te ascult, Serramanna. 

— Să răspândim zvonul că tânărul Kha nu mai are de trăit 
decât trei zile. 

Doar la auzul unei asemenea eventualităţi sinistre, Ramses se 
cutremură. 

— Ştiam că o să vă șocheze un asemenea lucru, Maiestate, 
dar această știre îi va face neapărat pe asasini să acţioneze 
foarte repede și eu voi putea profita de graba lor. 

Doar câteva clipe de gândire îi fură suficiente regelui. 

— Succes, Serramanna, trebuie să reușești! 

t 

Dolenta, sora lui Ramses, o pălmui pe coafeza care trăsese 

prea tare de una dintre șuvițele superbei sale podoabe capilare. 


— leși de aici, toanto! 

Coafeza ieși din cameră plângând în hohote. Imediat, în locul 
ei apăru pedichiurista. 

— Curăţă bine tălpile și dă pe unghii vopsea roșie... Și ai grijă 
să nu mă ciopârțești. 

Pedichiurista fu fericită că avea o experiență atât de 
îndelungată. 

— Lucrezi bine, observă Dolenta; o să te plătesc mai bine și o 
să te recomand și prietenelor mele. 

— Vă mulțumesc, prinţesă; cu toate că tristețea ne copleșește 
pe toţi, mi-aţi făcut o mare bucurie. 

— Despre ce tristeţe vorbești? 

— Prima mea clientă din dimineaţa asta, o doamnă bine 
situată la curte tocmai aflase o veste îngrozitoare: fiul cel mare 
al regelui este pe moarte. 

— Nu-i un simplu zvon? 

— Din nefericire, nu! După spusele medicului de la palat, Kha 
nu mai are de trăit decât trei zile. 

— Dă-i zor și termină ce ai de făcut, am treabă. 

Era ceva urgent. Singurul caz în care Dolenta se simţea 
obligată să treacă peste orice considerente de securitate. Uitând 
să se mai machieze, își puse o perucă obișnuită și-și aruncă pe 
umeri o pelerină scurtă. Nimeni n-ar fi putut s-o recunoască. 

Dolenta se amestecă în mulţimea de gură-cască și se îndreptă 
către cartierul cărămidarilor evrei. Se strecură printre un 
sacagiu și un vânzător de brânzeturi, dădu la o parte cu o 
mișcare nervoasă a mâinii două fetițe care se jucau cu păpușile 
în mijlocul străduței, îmbrânci un negustor bătrân cu pașii prea 
înceți și bătu de cinci ori într-o ușiţă vopsită într-un verde 
posomorât. 

Ea se deschise cu un scârţâit prelung. 

— Cine sunteţi? întrebă un cărămidar. 

— Prietena magului. 

— Intraţi. 

Cărămidarul o luă înainte și Dolenta îl urmă pe o scară 
abruptă care ducea către un beci luminat de o lampă cu ulei în 
raza căreia se putea desluși figura inconfundabilă a magului 
Ofir. Trăsăturile de pasăre de pradă, pomeții ieșiți în afară, nasul 
proeminent alcătuiau un chip misterios care o fascina pe sora lui 
Ramses. 


Ofir ţinea strâns între degete pensula lui Kha pe care o 
acoperise cu semne ciudate și o arsese în bună măsură. 

— Ce este atât de urgent, Dolenta, ca să vii aici? 

— Kha va muri cât de curând, poate chiar în ceasurile 
următoare. 

— Medicii de la palat au renunţat cumva să-l mai îngrijească? 

— Pariamakhu apreciază că nu mai are mult de trăit. 

— Este o veste grozavă și modifică în foarte mică măsură 
planurile noastre. Ai făcut foarte bine că ai venit să mă anunti. 

Noaptea sorocită pentru masacru va veni mai devreme decât 
era plănuit. Intâii-născuţi aveau să moară, începând cu fiul lui 
Ramses, și disperarea urma să se abată asupra poporului 
egiptean. Ingroziţi de puterea și de mânia lui Yahwe, oamenii se 
vor răscula împotriva lui Ramses. Răzmerița se anunța a fi 
generală. 

Dolenta se aruncă la picioarele magului. 

— Ce se va întâmpla, Ofir? 

— Ramses va fi alungat, Moise și Dumnezeu cel adevărat vor 
triumfa. 

— Visul nostru se va îndeplini... 

— Acum, el devine realitate, scumpa mea Dolenta. Așa cum ai 
avut dreptate să crezi întotdeauna. 

— Nu s-ar putea evita unele violențe? 

Ofir o ajută pe Dolenta să se ridice și cuprinse în palmele 
mâinilor sale obrajii femeii care aproape că-și pierduse minţile 
de fericire. 

— Moise este acela care ia hotărârile și Moise este inspirat de 
Yahwe; noi nu putem pune în discuţie ordinele, oricare ar fi 
urmările îndeplinirii lor. 

O ușă se deschise trântindu-se de perete, se auzi un strigăt 
înăbușit, pași grăbiţi pe scară și uriașul sard năvăli în pivniţă! 

Cu un dos de palmă o dădu în lături pe Dolenta care se 
agăţase de el ca să-i permită magului să fugă și-i aplică acestuia 
din urmă o năprasnică lovitură cu capul. În cădere, spionul hitit 
nu lăsase să-i scape din mână pensula lui Kha, ţinând-o strâns în 
pumn. Fostul pirat îi puse o talpă grea pe braţ obligându-l să 
deschidă degetele. 

— Ofir... În sfârșit, am pus mâna pe tine! 

Setau intră în camera lui Kha, aruncă pe jos pensula 
descântată și o călcă în picioare cu furie, până când o făcu 
bucățele. 

Nefertari, care nu încetase să-l vegheze pe fiul cel mare al lui 
Ramses, încercând să-i transmită forțe proaspete, îl privi cu o 
infinită recunoștință pe Setau. 

— Deochiul a fost distrus, Maiestate; Kha se va vindeca foarte 
repede. 

Nefertari își luă mâinile de pe ceafa tânărului, după care se 
prăbuși, sleită de puteri. 

t 

După ce doctorul Pariamakhu îi prescrise niște leacuri 
fortifiante fără nicio valoare, Setau îi dădu reginei un adevărat 
medicament care să redea sângelui său energia pe care o 
pierduse. 

— Marea soție regală a depășit limitele epuizării, îi explică el 
lui Ramses. 

— Te rog să-mi spui tot adevărul, Setau. 

— Oferindu-i puterea sa magică lui Kha, Nefertari a pierdut 
câțiva ani buni de viață. 

Ramses rămase mult timp la căpătâiul reginei, încercând să-i 
cedeze forța din forța care emana din ființa lui, acea forță pe 
care era clădită domnia sa. Era gata s-o sacrifice pe toată 
pentru ca Nefertari să se poată bucura de o lungă și fericită 
bătrâneţe și să ofere celor Două Ţări lumina frumuseții sale. 

Fu nevoie de toată puterea de convingere a lui Ameni pentru 
a-l face pe Ramses să se întoarcă la afacerile de stat. Regele nu 
putu să discute cu prietenul său până când nu auzi vocea 
liniștitoare a lui Nefertari care îi spunea că simte cum bezna 
nopții se îndepărtează de ea. 

— Serramanna mi-a înaintat un raport amănunţit, îi spuse 
Ameni. Magul Ofir a fost arestat și va fi judecat pentru spionaj, 
magie neagră, tentativă de ucidere asupra membrilor familiei 
regale și uciderea nefericitei Lita și a servitoarei acesteia. Dar el 
nu este singurul vinovat: Moise este la fel de periculos ca el. Ofir 
a vorbit și a dezvăluit că Moise avea de gând să ucidă toți întâii- 
născuţi din Egipt. Fără intervenţia lui Serramanna, care a 


dejucat planul acesta monstruos, acum am fi avut de plâns o 
mulţime de victime. 
t 

De la cel mai vârstnic până la cel mai tânăr, de la cel mai 
bogat la cel mai sărac, de la cel mai cinic la cel mai naiv, toți 
evreii fură uluiți. Nimeni nu se aștepta să-l vadă apărând pe 
Faraon în persoană, în fruntea unui detașament de soldaţi aflați 
sub comanda lui Serramanna. Străzile se goliră în scurt timp și 
oamenii se mulțumeau să observe ce se întâmpla din spatele 
obloanelor pe jumătate întredeschise. 

Ramses se îndreptă direct către locuinţa lui Moise. Auzind 
atâta gălăgie pe străzi, acesta se afla deja în pragul ușii cu 
nelipsitul său toiag în mână. 

— Nu trebuia să ne mai întâlnim, Maiestate. 

— Aceasta va fi ultima noastră întâlnire, Moise, să fii sigur. De 
ce ai vrut să răspândești moartea peste tot? 

— Am fost animat doar de supunerea faţă de Yahwe. 

— Nu este prea crud zeul tău? Eu îţi respect credinţa, 
prietene, dar nu vreau ca ea să dea naștere în permanenţă unei 
discordii pe pământul lăsat ca moștenire de strămoșii mei. 
Părăsește Egiptul, Moise, pleacă împreună cu evreii tăi. Duceţi- 
vă să trăiţi acolo unde doriţi și cu adevărurile pe care le doriţi. 
Nu tu ceri ieșirea aceasta din Egipt, eu sunt acela care ţi-o cer. 

Înfășurat într-o mantie lungă din lână vopsită în roșu și în 
negru, împăratul Hattușil își contempla capitala de la înălţimea 
acropolei pe culmea căreia se înălța palatul său. Soţia sa, 
Putuhepa, îl luă de braț cu afecţiune. 

— Țara noastră este primitivă, dar nu lipsită de frumuseţe. De 
ce s-o sacrificăm din cauza unui resentiment? 

— Uri-Teșub trebuie condamnat, afirmă împăratul. 

— Dar nu este deja? MIi-l închipui pe acest războinic nemilos, 
într-o locuinţă aflată sub pază strictă, în ţara celui mai 
înverșunat dușman al său! Vanitatea lui Uri-Teșub nu este, oare, 
rănită de moarte? 

— Nu am dreptul să cedez în această privinţă. 

— Asiria nu ne va mai permite mult timp să ne încăpăţânăm; 
armata sa pare a fi din ce în ce mai amenințătoare și nu va 
șovăi să ne atace dacă află că negocierile noastre de pace cu 
Egiptul au eșuat. 

— Negocierile astea sunt secrete. 


— Împăratul din Hatti a devenit, cumva, naiv? Curierii nu 
încetează nicio clipă să plece și să vină din Hatti în Egipt și din 
Egipt în Hatti, așa că un așa-zis secret nu mai este secret. Dacă 
noi nu încheiem cât mai curând un acord de bună vecinătate, 
asirienii ne vor considera o pradă ușoară, iar Ramses va asista 
la căderea noastră fără să miște nici măcar un deget. 

— Hitiţii vor ști să se apere. 

— De când ai început să domnești tu, Hattușil, poporul tău s-a 
schimbat mult. Chiar și soldaţii doresc pacea. Și tu însuți, îţi 
dorești altceva? 

— Nu cumva te-a influenţat și pe tine Nefertari? 

— Sora mea, regina Egiptului, împărtășește convingerile 
mele; ea a reușit să-l convingă pe Ramses să nu mai poarte 
niciun război cu hitiţii, dar noi vom fi în stare să răspundem 
speranţei lor? 

— Uri-Teșub... 

— Uri-Teșub ţine de trecut. N-are decât să se însoare cu o 
egipteancă, să se amestece cu poporul faraonului și să dispară 
din viața noastră viitoare! 

— Îmi ceri mult. 

— Nu este de datoria mea, ca împărăteasă? 

— Ramses va considera acest pas înapoi făcut de mine ca un 
semn de slăbiciune. 

— Nici Nefertari, nici eu însămi nu vom interpreta astfel 
bunăvoința ta. 

— Oare femeile conduc politica externă atât în Hatti, cât și în 
Egipt? 

— De ce nu, îi răspunse Putuhepa, dacă noi suntem capabile 
să obținem și să păstrăm pacea? 

t 

În timpul procesului său, magul Ofir vorbi despre toate. Se 
lăudă că fusese șeful rețelei hitite de spionaj în Egipt și că 
pusese în pericol cu bună știință viața lui Kha; când descrise 
cum le omorâse pe nefericita Lita și pe servitoarea acesteia, 
juraţii înţeleseră că Ofir nu simţea nicio remușcare pentru asta 
și că el nu ar sta pe gânduri înainte de a ucide din nou, cu 
același sânge rece. 

Dolenta plângea în hohote. Acuzată de complicitate cu Ofir, 
nu putu spune nimic în apărarea ei, ci se mulţumi doar să ceară 
iertare fratelui său, regele Egiptului. Ea aruncă vina asupra lui 


Șenar a cărui influență nefastă o făcuse să apuce pe un drum 
greșit. 

Deliberarea nu dură mult. Șeful judecătorilor dădu verdictul. 
Condamnat la moarte, Ofir avea să se execute el însuși, 
sinucigându-se cu otravă; Dolenta, al cărei nume urma să fie 
anulat și șters din toate documentele oficiale, fu exilată pe viaţă 
în Siria de Sud unde avea să fie folosită ca muncitor agricol, la 
dispoziția unui țăran pentru îndeplinirea celor mai grele corvezi. 
Cât despre Șenar, el fu condamnat la moarte în contumacie și 
numele său era șters pentru totdeauna din toate documentele 
oficiale. 

Setau și Lotus plecară din nou la Abu Simbel, chiar în ziua în 
care Acha se întorcea în Egipt. Abia avură timp să se 
îmbrățișeze și să se felicite pentru ceea ce reușiseră să facă, 
pentru că se despărțiră din nou. 

Acha fu primit de îndată de perechea regală; deși foarte 
slăbită, Nefertari își continuase tot timpul corespondența cu 
Putuhepa. Voinic, leul nubian, și tovarășul său, Străjerul, câinele 
galben-auriu care rămăsese la fel de sprinten în ciuda vârstei 
sale înaintate, nu se îndepărtau nicio clipă de regină, de parcă 
ar fi știut că prezenţa lor îi putea reda puţină energie. Îndată ce 
se putea elibera cât de puţin de îndatoririle funcţiei sale, 
Ramses venea în preajma soţiei sale. Se plimbau prin grădinile 
palatului, el îi citea scrieri ale înțelepţilor din vremea 
piramidelor; și unul și celălalt își dădeau tot mai mult seama de 
dragostea imensă care-i unea, de această iubire tainică pe care 
niciun cuvânt nu l-ar fi putut descrie, arzătoare ca un cer de 
vară și blând ca un asfinţit al soarelui pe malurile Nilului. 

Nefertari era aceea care-i obliga pe Ramses să se despartă de 
ea și să se întoarcă la slujirea Egiptului, să îndrume corabia 
statului în direcţia cea bună și să răspundă la miile de probleme 
zilnice pe care i le comunicau miniștrii și înalții funcţionari. 
Datorită lui Iset cea frumoasă, lui Meritamon și lui Kha, 
convalescenţa reginei era însoţită de bucurie și de entuziasmul 
tinereţii. li făceau o mare bucurie vizitele micului Merenptah, cu 
o personalitate deja demnă de remarcat, și cele ale reginei- 
mamă, Tuya, care știa atât de bine să-și ascundă propria 
oboseală datorată vârstei. 

Acha făcu o plecăciune în fața lui Nefertari. 


— Înţelepciunea și frumuseţea voastră mi-au lipsit mult, 
Maiestate. 

— Ne-ai adus vești bune? 

— Excelente. 

— Hattușil chiar dorește să semneze un tratat? întrebă 
Ramses, neîncrezător. 

— Datorită reginei Egiptului și a împărătesei Putuhepa, cazul 
lui Uri-Teșub este ca și încheiat: el să rămână în Egipt și să 
trăiască pe undeva prin ţară. În felul acesta, nu va mai exista 
niciun obstacol în calea încheierii unui acord de pace. 

Un zâmbet larg înflori pe chipul reginei Nefertari. 

— Am obţinut noi, oare, cea mai frumoasă dintre victorii? 

— Principalul nostru sprijin a venit din partea împărătesei 
Putuhepa; tonul scrisorilor pe care i le trimitea marea soție 
regală i-a mers la suflet. Încă de la începutul domniei lui 
Hattușil, hitiţii se tem de pericolul pe care-i reprezintă pentru ei 
armata asiriană și știu că noi, dușmanii lor de ieri, am putea fi 
susținătorii lor de mâine. 

— Să acţionăm cât mai repede, propuse Nefertari, pentru a 
profita de acest moment favorabil. 

— Am adus versiunea tratatului de bună vecinătate și non- 
beligeranţă propusă de Hattușil. Să-l studiem cu atenţie; îndată 
ce voi obţine acordul vostru și pe acela al Faraonului, voi pleca 
din nou în Hatti. 

Perechea regală împreună cu Acha se puseră pe treabă; nu 
fără surpriză, Ramses constată că Hattușil acceptase cele mai 
multe dintre condiţiile sale. 

Acha făcuse o treabă dincolo de orice așteptări, fără a se 
îndepărta de la ceea ce gândea regele. Și, după ce Tuya citi cu 
mare atenţie textul provizoriu, își dădu și ea consimțământul. 

— Ce se petrece aici? întrebă viceregele Nubiei al cărui car, 
tras de doi cai și condus de un vizitiu cu multă experienţă, se 
îndrepta către palatul din Pi-Ramses, parcurgând străduțele 
zgomotoase și înţesate de lume. 

— Exodul evreilor, îi răspunse  vizitiul.  Călăuziţi de 
conducătorul lor, Moise, părăsesc Egiptul și pleacă spre 
pământurile care le-au fost făgăduite. 

— Cum de a acceptat Faraonul o nebunie ca asta? 

— Ramses îi alungă pentru că au tulburat ordinea publică. 


Uluit, viceregele Nubiei, aflat în vizită oficială în capitală, văzu 
mii de bărbaţi, femei și copii ieșind din Pi-Ramses, împingând în 
fața lor turmele de vite și trăgând căruțe pline cu veșminte și 
provizii. Unii cântau, alţii aveau un aer trist. Cei mai mulţi dintre 
ei erau disperaţi pentru că plecau dintr-o ţară în care duceau o 
viață plăcută, dar nu îndrăzneau să i se opună lui Moise. 

Întâmpinat de Ameni, viceregele Nubiei fu condus în biroul lui 
Ramses. 

— Care este motivul acestei vizite? întrebă suveranul. 

— Trebuia să vă pun în gardă cât mai repede, Maiestate. Așa 
că n-am mai stat pe gânduri și m-am urcat într-o barcă rapidă 
pentru a vă face eu însumi un raport asupra tragicelor 
evenimente care îndoliază teritoriul de care răspund... Au fost 
atât de neașteptate, atât de brutale! Nu-mi puteam închipui... 

— Termină cu pălăvrăgeala asta, îl opri Ramses, și spune-mi 
ce s-a întâmplat. 

Viceregele Nubiei înghiţi în sec. 

— O răscoală, Maiestate. O răscoală grozavă a triburilor 
coalizate. 

Șenar reușise. 

Luni întregi discutase și iar discutase, încăpăţânându-se să-i 
convingă unul câte unul pe șefii de triburi să se alieze între ei 
pentru a pune stăpânire pe cea mai importantă mină de aur din 
Nubia. Deși le promisese să-i plătească din gros, împărțindu-le 
plăcuţe de argint, războinicii negri nu se arăâtaseră prea 
încântați să se măsoare cu Ramses cel Mare. Nu era, oare, o 
nebunie să se opună armatei egiptene care, la începutul 
domniei lui Seti, le administrase o atât de grea înfrângere 
răsculaților? 

În ciuda multor eșecuri, Șenar se înverșunase să persevereze. 
Ultima sa șansă de a-l suprima pe Ramses era să-l atragă într-o 
cursă. Pentru aceasta, el trebuia să se bazeze pe niște luptători 
destoinici, hotărâți să pună mâna pe bogății imense și care nu s- 
ar fi temut să-i înfrunte pe soldaţii faraonului. 

Perseverenţa lui Șenar fusese răsplătită. Mai întâi cedase unul 
dintre șefi, apoi al doilea, un al treilea și, după aceea mulţi 


alții... Și fuseseră necesare noi discuţii pentru a se stabili cine 
avea să ia conducerea revoltei. 

Discuţiile degeneraseră într-o încăierare în cursul căreia doi 
șefi de clan și un mercenar cretan fuseseră uciși. Până la urmă 
se înțeleseră ca șef să le fie Șenar; deși nu era nubian, el era 
acela care-i cunoștea cel mai bine pe Ramses și armata sa. 

Paznicii care-i supravegheau pe muncitorii din mină nu 
opuseră decât o rezistenţă slabă în faţa hoardei dezlănţuite care 
năvălise peste ei. Erau războinici negri înarmați cu lănci și cu 
arcuri; în câteva ceasuri, aceștia deveniră stăpânii acelui loc și, 
la câteva zile după aceea, respinseră trupele venite de la 
fortăreața Boihen pentru a restabili ordinea. 

Văzând că răscoala se extindea, viceregele Nubiei nu avusese 
altă soluție decât să-l înștiințeze pe Ramses. 

Șenar știa că fratele său trebuia neapărat să vină acolo, în 
persoană, pentru a-i potoli pe rebeli. Avea să comită prin asta o 
greșeală care urma să-i fie fatală. 

Coline deșertice, insulițe de granit, fâșie îngustă de verdeață 
care rezista în faţa înaintării deșertului, cer de un albastru 
limpede pe care zburau pelicani, flamingi roșii, stârci cu coroană 
și berze, palmieri cu trunchiul dublu... Așa era minunata Nubie 
pe care Ramses o iubea nespus și al cărei farmec nu înceta nicio 
clipă să-l acapareze, în pofida marilor griji care-i obligaseră pe 
rege să plece în grabă, împreună cu armata sa, către Marele 
Sud. 

După cum relatase viceregele, triburile nubiene răsculate 
puseseră stăpânire pe principala mină de aur. Intreruperea 
extragerii de metal preţios avea niște consecințe catastrofale: 
pe de o parte, bijutierii aveau nevoie de preţiosul metal ca să 
creeze ornamentele pentru temple; pe de altă parte, regele 
folosea aurul sub forma darurilor pentru vasalii săi, pentru a 
menţine relaţii diplomatice excelente. 

Deși nu-i făcea plăcere să se îndepărteze de Nefertari, 
Ramses trebuia să lovească rapid și în forță, cu atât mai mult cu 
cât el avea o certitudine, confirmată prin intuiţia marii soții 
regale: cel care instigase la această revoltă nu putea fi altul 
decât Șenar. 

Fratele său mai mare nu dispăruse, așa cum crezuseră cu 
toții, în pustietatea deșertului și se străduise să stârnească și să 


răspândească revolta. Având la dispoziţie cantităţile acelea 
uriașe de aur, el putea dispune de numeroși mercenari, ar fi 
atacat fortărețele egiptene și s-ar fi lansat într-o aventură 
nebunească, în cucerirea pământului peste care domneau 
faraonii. Ura și invidia, alimentate de înfrângeri, îl făcuseră pe 
Șenar să pătrundă pe un tărâm de unde nu mai putea ieși 
niciodată, cel al nebuniei. 

Intre el și Ramses, toate legăturile care-i unesc de obicei pe 
fraţi fuseseră tăiate. Nici chiar Tuya, atunci când faraonul îi 
mărturisise ce planuri avea, nu protestase. Această înfruntare 
fratricidă avea să fie ultima. 

Mulţi dintre „fiii regali” se aflau alături de Ramses, 
nerăbdători să-și arate vitejia. Purtând peruci cu coade lungi, 
cămăși plisate cu mânecile largi și o pânză lungă în faţă, ei 
purtau cu mândrie simbolul zeului șacal, „deschizătorul de 
drumuri”. 

Când drumul lor fu barat de un elefant uriaș, chiar și cei mai 
entuziaști fură gata s-o ia la fugă; dar Ramses înaintă către 
muntele viu, se lăsă ridicat de trompa acestuia și depus pe 
ceafă, între cele două urechi mari care fluturau într-o cadență 
plină de bucurie. Cine s-ar mai fi putut îndoi de protecţia divină 
de care se bucura faraonul? 

Voinic, leul cu coama înfoiată, înaintă în dreapta elefantului în 
direcția minei. Arcașii și soldaţii pedeștri erau convinși că 
Faraonul va pătrunde în rândurile inamice într-un iureș năucitor; 
dar Ramses porunci să se instaleze tabăra de corturi la o 
distanţă destul de mare de locul unde se afla mina. Bucătarii se 
puseră imediat pe treabă, armele fură curățate, lamele săbiilor 
fură ascuţite, iar animalele de povară, catării și boii, fură 
adăpate și hrănite. 

Unul dintre „fiii regali”, cam de douăzeci de ani, îndrăzni să 
protesteze. 

— De ce mai așteptăm, Maiestate? Câţiva nubieni răsculați nu 
se pot opune forțelor noastre! 

— Cunoști prea puţin ţara asta și pe locuitorii ei; nubienii sunt 
arcași de temut și luptă cu o vitejie inegalabilă. Dacă vom crede 
că suntem de pe acum învingători, mulţi dintre ai noștri vor 
muri. 

— Nu aceasta este regula războiului? 

— Dar regula constă în a cruța cât mai multe vieți. 


— Dar... nubienii nu se vor preda! 

— Nu atunci când sunt amenințați. 

— Maiestate, doar n-o să negociem cu acești sălbatici! 

— Trebuie uluiţi. Strălucirea este aceea care asigură victoria, 
nu brațul înarmat. Nubienii au obiceiul să organizeze 
ambuscade, să atace ariergarda și să apară în spatele 
inamicului. Noi nu o să le oferim această ocazie, căci noi o să-i 
lovim printr-o surpriză colosală. 

Da, Șenar îl cunoștea bine pe Ramses. Regele va da atacul 
drept în faţa lui, folosind singurul drum care ducea către mină. 
De o parte și de alta a locului unde se afla mina, dealurile arse 
de soare și stâncile serveau ca adăpost pentru arcașii nubieni. Ei 
vor omori mai întâi ofițerii, armata egipteana va intra în panică 
și Șenar îl va executa cu propriile sale mâini pe un Ramses 
rugător și disperat. 

Niciun soldat egiptean nu va putea ieși viu din această 
capcană. 

Atunci, Șenar va lega cadavrul lui Ramses la prora corăbiei 
sale și-și va face o intrare triumfală în Elephantine, înainte de 
pune stăpânire pe Theba, Memphis, Pi-Ramses și pe întreg 
Egiptul. Poporul îi va susţine cauza și Șenar va guverna, în 
sfârșit, răzbunându-se pe toţi aceia care nu-i recunoscuseră 
valoarea. 

Fratele regelui ieși din cabana de piatră, cândva ocupată de 
maistrul șef care avea misiunea de a supraveghea munca de 
separare a aurului, și se cățără în vârful zonei de spălare a 
minereului aurifer. Numai apa, curgând într-o pantă domoală pe 
planul înclinat care se sfârșea într-un bazin de decantare, 
reușea să separe metalul preţios de pământul împreună cu care 
fusese extras. Particulele străine rămâneau în suspensie, 
minereul, mai greu și mai dens, se lăsa pe fundul bazinului. Era 
o operaţiune plictisitoare, necesitând o răbdare deosebită. 
Șenar se gândi la viața sa; câţi ani interminabili trebuiseră să se 
scurgă înainte de a reuși să se elibereze de magia lui Ramses, 
înainte de a fi în măsură să-l învingă și să-și afirme propria lui 
măreție! La ceasul acesta al triumfului, se simțea beat de 
fericire. 


Un cercetaș făcu semne largi cu brațele, mai multe strigăte 
sfâșiară tăcerea. Cu pene înfipte în părul des și creț, războinicii 
negri alergară în toate părțile. 

— Ce se petrece? Nu vă mai agitaţi așa! 

Șenar cobori de pe înălțimea pe care se afla și opri un șef de 
trib care se învârtea în cerc, de parcă înnebunise. 

— Potolește-te, îţi poruncesc! Eu sunt cel care comandă aici. 

Războinicul arătă cu vârful lăncii către colinele din jur și către 
stânci. 

— Peste tot... Sunt peste tot! 

Șenar înaintă până în centrul platoului, ridică ochii și-i văzu. 

Mii de soldaţi egipteni încercuiau mina. 

În fruntea celei mai înalte coline, vreo zece oameni instalară 
în grabă un baldachin, sub care aduseră un tron. Purtând 
coroana albastră, Ramses veni și se așeză pe el. Leul se culcă la 
picioarele lui. 

Niciunul dintre nubieni nu-și putea dezlipi privirea de la acest 
monarh de patruzeci și doi de ani care, în cel de-ai douăzecilea 
an de domnie, atinsese apogeul puterii sale. In ciuda curajului 
lor, războinicii negri înţeleseră că, dacă ar fi atacat, ar fi 
însemnat o adevărată sinucidere. Capcana pe care Șenar 
crezuse că o pregătea, se închidea acum chiar în jurul lui. 
Soldații faraonului eliminaseră santinelele nubiene și nu lăsau 
răsculaților nicio cale de scăpare. 

— Vom învinge! urlă Șenar. Veniţi cu toţii după mine! 

Șefii nubieni parcă se treziră. Da, trebuia să lupte. 

Unul dintre ei, urmat de vreo douăzeci de oameni care urlau 
și se pregăteau să arunce lăncile, începu să urce panta înspre 
rege. 

Un nor de săgeți îi culcă la pământ. Mai sprinten decât 
camarazii săi, un luptător tânăr, alergând în zigzag, reuși să se 
apropie de picioarele tronului. Voinic sări și-și înfipse ghearele în 
capul atacatorului. 

Cu sceptrul puterii în mână, Ramses nici nu se clintise; Voinic 
își șterse labele în nisip, își scutură coama și veni să se culce din 
nou la picioarele stăpânului său. 

Aproape toţi războinicii nubieni aruncară armele și căzură cu 
fruntea la pământ, în semn de supunere. Furios, Șenar le împărți 
șefilor de trib o ploaie de lovituri de picior. 

— Ridicaţi-vă și luptaţi! Puteţi să-l învingeţi pe Ramses! 


Pentru că niciunul dintre ei nu se mișca, Șenar își împlântă 
sabia în șalele unui bătrân șef de clan și acesta muri după ce se 
zbătu câteva clipe. Geamătul său de agonie îi tulbură pe 
camarazii săi; năuciţi, ei se ridicară de pe jos și aruncară priviri 
pline de ură către fratele lui Ramses. 

— Tu ne-ai amăgit, declară unul dintre ei; ne-ai trădat și ne-ai 
minţit. Nimeni nu-l poate învinge pe Ramses, iar tu, tu ne-ai 
vârât în nenorocirea asta. 

— Bateți-vă, Iașilor! 

— Tu ne-ai minţit, repetară ei în cor. 

— Urmaţi-mă și haideţi să-l ucidem pe Ramses! 

Cu privire sticloasă, de nebun, Șenar se urcă din nou mai la 
înălțime, în locul de unde se putea vedea rezervorul de apă și 
jgheabul de spălare a minereului. 

— Eu sunt stăpânul, singurul stăpân al Egiptului și al Nubiei, 
eu sunt... 

Zece săgeți, trase de șefii de clan se înfipseră în același timp 
în capul, gâtul și pieptul său. Șenar căzu pe spate, pe planul 
înclinat, și, încet, trupul său alunecă spre bazinul de decantare, 
amestecat cu mâlul gros pe care un firicel de apă încerca în 
zadar să-l curețe. 

Nimic deosebit nu se întâmplă când plecară evreii. Multor 
egipteni le părea rău că-și pierd prietenii și cunoscuţii care 
porneau într-o aventură nesăbuită; cât despre evreii înșiși, mulți 
se temeau de încercările care-i puteau aștepta în timpul 
traversării deșertului. Câţi dușmani aveau de înfruntat, câte 
triburi aveau să le stea în cale acestor adoratori ai lui Yahwe? 

Serramanna era furios. 

Inainte de a pleca spre Nubia, Ramses le încredinţase lui 
Ameni și sardului misiunea de a menţine ordinea în oraș. La cel 
mai mic semn de răzmeriţă a evreilor, forţele de menţinere a 
ordinii trebuiau să intervină cu strășnicie și fără nicio întârziere. 
Și, pentru că exodul începuse în liniște, Serramanna nu avea 
niciun motiv să-i cerceteze pe Moise sau pe Aaron. 

Sardul rămânea în continuare convins că faraonul nu trebuia 
să-l ierte pe conducătorul evreilor; nici chiar acea veche și 


strânsă prietenie nu îndreptăţea o asemenea îngăduinţă. Chiar 
și departe de Egipt, Moise avea posibilitatea să facă mult rău. 

Din precauţie, Serramanna pusese vreo zece mercenari să-i 
urmărească pas cu pas pe evrei și să-i aducă regulat la 
cunoștință tot ceea ce se întâmpla în tabăra lor. Spre marea sa 
surpriză, profetul nu o apucase pe drumul spre Sileh, cu o 
mulțime de fântâni și aflat sub paza armatei egiptene, ci alesese 
o cale mult mai dificilă care ducea la marea de trestii. În felul 
acesta, Moise le lua oamenilor săi care, eventual, s-ar fi 
descurajat orice posibilitate de a se mai întoarce de unde 
plecaseră. 

— Serramanna! exclamă Ameni; te-am căutat peste tot. O să 
rămâi pentru vecie așa, privind la drumul spre nord? 

— Moise ăsta care a făcut atâta rău și care a plecat într-un 
mod atât de josnic... Nu-mi place deloc nedreptatea... 

— Inainte de a muri, Ofir ne-a dat o ultimă informaţie, foarte 
interesantă, ca și cum ar fi vrut să se distrugă total pe el însuși, 
asemenea unui scorpion: doi beduini, șefi de trib, Amos și 
Baduch, au părăsit Egiptul împreună cu evreii. Ei sunt aceia care 
au adus arme pentru credincioșii lui Yahwe, în cazul că aceștia 
ar fi trebuit să lupte cu ocazia ieșirii din ţara noastră. 

Sardul își lovi palma stângă cu pumnul drept încleștat. 

— Tâlharii ăștia doi trebuie considerați niște criminali... Așa că 
ar trebui arestați împreună cu Moise care le-a fost complice. 

— Este exact ceea ce gândeam și eu. 

— Plec imediat cu cincizeci de care și-i aduc pe toţi nemernicii 
ăștia ca să-i arunc în închisoare. 

Ramses o strânse în brațe pe Nefertari. Iubita sa soție, 
minunat machiată și parfumată ca o zeiță, era mai frumoasă ca 
niciodată. 

— Șenar este mort, îi comunică regele, și revolta nubienilor a 
fost înăbușită. 

— Va fi până la urmă pace și în Nubia? 

— Căpeteniile răsculaților au fost executate pentru înaltă 
trădare, iar satele pe care le asupreau au organizat serbări de 
bucurie că au scăpat de ei. Aurul furat s-a găsit și o parte am 
dus-o la Abu Simbel și alta la Karnak. 

— Lucrările de la Abu Simbel merg înainte? 

— Setau conduce șantierul cu o pricepere extraordinară. 


Regina nu mai putea întârzia să-i dea cea mai importantă 
veste din absenţa lui. 

— Serramanna a plecat pe urmele lui Moise cu un detașament 
de care. 

— De ce? 

— Printre evrei se află doi spioni beduini în solda hitiţilor. 
Serramanna vrea să-i aresteze pe cei doi și pe Moise; Ameni nu 
s-a putut opune acestei expediţii pentru că ea este în 
conformitate cu legea. 

Ramses parcă-l văzu în faţa ochilor pe Moise mergând în 
fruntea poporului său, lovind pământul cu toiagul ca și cum ar fi 
vrut să deschidă drumul, îndemnându-i să meargă mai departe 
pe cei care erau sleiți de puteri și rugându-se la Yahwe să le 
arate drumul, noaptea printr-un stâlp de foc, iar ziua printr-un 
stâlp de nor. Nicio piedică nu-l putea face să dea înapoi, niciun 
dușman nu-l putea înspăimânta. 

— Tocmai am primit o lungă scrisoare de la Putuhepa, adăugă 
Nefertari; este convinsă că vom reuși să încheiem pacea. 

— Asta-i o veste minunată! 

Ramses spusese aceste cuvinte fără a le crede cu adevărat, 
fiind cu gândul în altă parte. 

— Te temi ca Moise să nu fie ucis, nu-i așa? 

— Mi-aș dori să nu-l mai văd niciodată. 

— În ce privește tratatul de pace, mai rămâne o chestiune 
delicată. 

— Tot Uri-Teșub? 

— Nu, o problemă de exprimare... Hattușil nu vrea să 
recunoască nici în ruptul capului că el ar fi răspunzător pentru 
dorinţa hitiţilor de a duce mereu alte războaie și se plânge că 
este considerat inferior, obligat să se supună voinței Faraonului. 

— Și nu aceasta este realitatea? 

— Textul tratatului va fi cunoscut de toată lumea, generaţiile 
care vor urma îl vor citi și ele: Hattușil refuză să-și piardă 
prestigiul. 

— Hititul trebuie să accepte, altfel va fi nimicit! 

— Ar trebui să renunţăm la această pace doar din cauza unor 
cuvinte asupra cărora nu ne înțelegem? 

— Aici contează fiecare cuvânt. 

— AŞ putea să-i prezint în cel mai scurt timp stăpânului celor 
Două Ţări o nouă formulare a tratatului? 


— Ținând seama, bănuiesc, de ceea ce vrea Hattușil! 

— Ținând seama de viitorul celor două popoare care nu mai 
vor război, masacre și nenorociri de tot felul. 

Ramses o sărută pe frunte pe soţia sa. 

— Mai am eu vreo șansă ca să rezist în fața asaltului 
diplomatic al marii soţii regale? 

— Niciuna, răspunse ea, rezemându-și capul de umărul lui. 

Tt 

Moise se mâniase peste măsură și Aaron fusese nevoit să 
tragă câteva lovituri de toiag pe spinarea unora dintre ai lor 
care cârteau, deja istoviți de atâta mers și dornici să se întoarcă 
în Egipt, unde aveau de mâncare pe săturate și trăiau în case 
confortabile. Cei mai mulți dintre ei nu se împăcau cu viața 
aceea în deșert și nu se putuseră obișnui să doarmă sub cerul 
liber sau prin corturi; mulţi evrei începuseră să protesteze 
împotriva vieţii grele pe care o duceau din cauza profetului. 

Atunci se făcu auzit glasul tunător al lui Moise, poruncind 
celor slabi și fricoșilor să i se supună lui Yahwe și să-și continue 
drumul către Țara Făgăduinţei, înfruntând orice greutăți și 
depășind orice obstacole. | porniră din nou la drum, printr-un 
ținut mlăștinos, plin de umezeală; evreii se împotmoleau 
câteodată în noroi, căruțele alunecau, lipitorile atacau oamenii 
și animalele. 

Moise hotărî să se facă un popas nu departe de graniță, în 
apropiere de lacul Sarbonis și de Marea Mediterană; locul era 
considerat periculos, căci vântul aducea cantităţi enorme de 
nisip pe suprafeţele mlăștinoase, dând naștere unor pământuri 
false care formau așa-numita „mare de trestii”. 

Nimeni nu trăia prin aceste locuri pustii, bătute de furtuni și 
aflate în voia mării și a cerului; nici pescarii nu treceau pe acolo 
de frica nisipurilor mișcătoare. 

O femeie cu părul despletit se aruncă la picioarele lui Moise. 

— O să murim aici cu toţii, în pustietatea asta! 

— Te înșeli. 

— Uită-te în jur! Asta poate fi Țara Făgăduinţei? 

— Bineînţeles că nu aceasta este. 

— Noi nu mergem mai departe, Moise. 

— Ba, cum să nu? Peste câteva zile vom trece graniţa și vom 
ajunge acolo unde ne cheamă Yahwe. 

— Cum poți fi atât de sigur de ceea ce spui? 


— Pentru că eu L-am văzut, femeie și El mi-a vorbit. Du-te să 
te culci acum; mai avem mult de mers. 

Domolită, femeia făcu așa cum i se spusese. 

— Locul acesta este înspăimântător, recunoscu Aaron; de-abia 
aștept să plecăm de aici. 

— Era nevoie de o odihnă mai îndelungată; mâine, în zori, 
Yahwe ne va da putere ca să putem merge mai departe. 

— Nu te îndoiești niciodată, Moise, că vom reuși? 

— Niciodată, Aaron. 

t 

Carele lui Serramanna, însoțite de un „fiu regal” care-l 
reprezenta pe Ramses, înaintaseră rapid pe urmele evreilor. 

Când dădu de mirosul mării, nările fostului pirat parcă 
fremătară. El făcu semn oamenilor săi să se oprească. 

— Este vreunul dintre voi care cunoaște locurile astea? 

Un ofițer mai cu experiență făcu un pas în faţă. 

— Ținutul ăsta este bântuit de forțe ale răului. Aș fi de părere 
să nu-i tulburăm pe demoni. 

— Și totuși, spuse sardul, evreii pe aici au luat-o. 

— Ei n-au decât să facă o asemenea prostie... Noi, însă, ar 
trebui să o luăm pe alt drum. 

În depărtare se vedeau trâmbe de fum. 

— Tabăra evreilor nu este prea departe, remarcă fiul regal; ar 
trebui să-i arestăm pe tâlharii aceia. 

— Credincioșii lui Yahwe sunt înarmaţi, îi aminti Serramanna, 
și sunt mai mulţi decât noi. 

— Oamenii noștri știu să lupte și, datorită carelor, le vom fi 
superiori. Când vom ajunge la o distanţă convenabilă, vom 
arunca asupra lor o ploaie de săgeți și le vom cere să ni-i predea 
pe Moise și pe cei doi șefi beduini. Dacă nu, îi vom ataca fără 
milă. 

Nu fără oarecare ezitare, carele își continuară înaintarea pe 
pământul acela îmbibat de umezeală. 

t 

Aaron se trezi, îngrijorat; Moise era deja în picioare, cu toiagul 
în mână. 

— Uruitul ăsta înfundat... 

— Da, este de la carele egiptene. 

— Ne atacă! 

— Avem timp suficient ca să scăpăm de ei. 


Cei doi beduini, Amos și Baduch, refuzară să meargă prin 
smârcuri, dar evreii, speriaţi, acceptară să-l urmeze pe Moise. La 
căderea nopţii, nimeni nu mai era în stare să deosebească apa 
de bancurile de nisip, dar Moise înainta cu pași siguri între lac și 
mare, purtat înainte de flacăra care-i pârjolise sufletul încă din 
adolescenţă, flacără care devenise dorul de Țara Făgăduinţei. 

Pornind și ele la drum, carele egiptene făcură o greșeală 
fatală. Unele se scufundară în nisipurile mișcătoare, altele se 
rătăciră prin mlaștina străbătută de curenți invizibili de apă; 
carul fiului regal se împotmoli în noroaiele lipicioase, iar cel al lui 
Serramanna îi izbi în plină goană pe cei doi beduini care se 
despărțiseră de evrei și-și căutau o cale de scăpare. 

Vântul dinspre răsărit se înteţi, se împreună cu cel dinspre 
deșert, astfel încât apa se retrase din calea evreilor care căutau 
să treacă de marea de trestii. 

Neluând în seamă moartea celor doi spioni, striviți sub roţile 
carului său, Serramanna se împotmoli și el în nisip; în timp ce 
dădea ordin să se scoată din mocirlă carele și-și aduna oamenii, 
unii dintre ei fiind răniţi, vântul își schimbă direcţia. Se porni o 
vijelie care stârni valuri mari și apa acoperi cu totul orice 
trecere. 

Furios la culme, Serramanna vedea neputincios cum Moise îi 
scăpa din mâini. 

Deși era îngrijită cu devotament și pricepere de Neferet, o 
tânără doctoriță cu calităţi ieșite din comun, regina-mamă Tuya 
nu mai avea mult până să plece în marea călătorie. Peste puțin 
timp, ea avea să-l reîntâlnească pe Sethi, părăsind Egiptul 
pământean care avea aproape asigurat, de-acum, un viitor 
fericit. Aproape asigurat pentru că tratatul de pace cu hitiţii nu 
fusese încă încheiat. 

Când Nefertari veni s-o vadă în grădina în care bătrâna 
medita, Tuya simţi că marea soţie regală era emoţionată. 

— Maiestate, tocmai am primit această scrisoare de la 
împărăteasa Putuhepa. 

— Vederea mea a slăbit, Nefertari; citește-o tu, te rog. 

Vocea blândă, melodioasă, a reginei mângâie sufletul Tuyei. 


Către sora mea, soția soarelui, Nefertari. 


Totul merge bine în privința celor două tări ale 
noastre, sper că tu și cei dragi ție sunteți sănătoși. Fata 
mea se simte foarte bine și caii mei sunt grozavi, sper 
că tot așa se întâmplă și cu copiii tăi, cu caii și cu leul 
lui Ramses cel Mare. Servul tău, Hattușil, este la 
picioarele Faraonului și i se închină lui cu smerenie. 

Pace și înfrățire: acestea sunt cuvintele care trebuie 
rostite, căci zeul-lumină al Egiptului și zeul furtunii al 
imperiului Hatti doresc să se înfrățească. 

Având la ei textul tratatului, ambasadorii Egiptului și 
din Hatti au pornit la drum înspre Pi-Ramses, pentru ca 
Faraonul să  pecetluiască pentru vecie hotărârea 
noastră comună. 

Fie ca sora mea, Nefertari, să se afle în paza tuturor 
Zeilor și zeițelor. 


Îmbrățișându-se, Nefertari și Tuya plânseră de fericire. 
t 

Serramanna se simțea ca o insectă pe care sandala lui 
Ramses avea tot dreptul s-o strivească. Cu capul plecat, sardul 
se aștepta să fie alungat din palat și nu se împăca deloc cu o 
asemenea înfrângere. El, fostul pirat, se obișnuise cu viaţa sa de 
apărător al ordinii și al dreptăţii. O credinţă absolută față de 
Ramses dăduse un sens existenţei sale și pusese capăt 
rătăcirilor din trecutul său furtunos; Egiptul, această ţară pe 
care se străduia s-o jefuiască odinioară, devenise patria sa. El, 
navigatorul de altădată, rămăsese pe uscat fără nicio dorinţă de 
a mai pleca de acolo. 

Serramanna îi era recunoscător lui Ramses pentru că nu-l 
umilise în faţa curții și a subordonaţilor săi; suveranul îl primea 
în biroul său, între patru ochi. 

— Maiestate, am făcut o greșeală. Niciunul dintre noi nu 
cunoștea locurile acelea și... 

— Ce s-a întâmplat cu cei doi spioni beduini? 

— Au murit striviți sub roţile carului meu. 

— Ești sigur că Moise a scăpat din furtuna aceea? 

— El, împreună cu evreii lui, au trecut de marea de trestii. 


— Să-i dăm uitării, din moment ce au trecut graniţa. 

— Bine, dar... Moise v-a trădat! 

— El merge pe calea lui, Serramanna. Din moment ce nu mai 
riscă să tulbure liniștea din cele Două Țări, n-are decât să-și 
urmeze soarta. Vreau să-ţi încredinţez o altă misiune. 

Sardului nu-i venea să-și creadă urechilor. Regele îl ierta, 
oare, pentru faptul că dăduse greș? 

— Te vei duce la frontieră cu două regimente de care și vei 
întâmpina delegaţia hitită căreia îi vei asigura protecţie totală. 

— Este o misiune... o misiune... 

— Da, este o misiune decisivă pentru pacea lumii, 
Serramanna. 

t 

Hattușil cedase. 

Ascultând în același timp de intuiţia bărbatului de stat care 
era, de sfatul soţiei sale, Putuhepa, și de recomandările 
ambasadorului egiptean, Acha, el întocmise textul tratatului de 
bună vecinătate și de neagresiune cu Egiptul, fără a se mai 
opune cerinţelor lui Ramses și trimisese doi soli cu sarcina de a-i 
înmâna faraonului tăblițele de argint pe care fusese gravată, cu 
caractere cuneiforme, versiunea hitită a tratatului. 

Hattușil îi promitea lui Ramses că va expune tratatul în 
templul zeiţei Soarelui, la Hattuşaş, cu condiţia ca suveranul 
egiptean să facă același lucru într-unul dintre marile sanctuare 
din cele Două Țări; dar Ramses va accepta să ratifice 
documentul fără a adăuga și el alte clauze? 

Din capitala hitită până la frontiera egipteană, atmosfera fu 
încordată. Acha era conștient că nu-i putea cere mai mult lui 
Hattușil; dacă Ramses avea să fie nemulțumit de ceva, proiectul 
tratatului rămânea literă moartă. Cât despre soldații hitiţi, ei nu- 
și ascundeau tulburarea; era posibil ca unele grupuri de 
opozanți să atace solia pentru a nu permite mesagerilor păcii să 
ajungă la destinaţie. Văi, defilee, păduri puteau deveni tot 
atâtea capcane, dar călătoria se desfășură fără niciun incident. 

Când îl zări pe Serramanna și carele egiptene, Acha scoase un 
suspin adânc de ușurare. De-acum, puteau călători în deplină 
liniște. 

Sardul și ofițerul superior hitit se salutară politicos, dar cu 
răceală; vechiul pirat i-ar fi ucis cu plăcere pe barbari, dar 


trebuia să se supună poruncii lui Ramses și să-și îndeplinească 
până la sfârșit misiunea. 

Pentru prima oară, carele hitite pătrunseră în Deltă și porniră 
pe drumul care ducea la Pi-Ramses. 

— Ce se aude cu răscoala din Nubia? întrebă Acha. 

— S-a vorbit despre asta la Hattușaș? se îngrijoră sardul. 

— Stai liniștit, informaţia a rămas secretă. 

— Ramses a restabilit ordinea, Șenar a fost executat de 
complicii săi. 

— Fie ca pacea să domnească în Nord ca și în Sud! Dacă 
Ramses acceptă tratatul pe care i-l vor prezenta solii hitiţi, va 
începe o epocă de belșug de care-și vor aminti și generaţiile 
viitoare. 

— De ce-ar refuza? 

— Din cauza unui amănunt care nu este un... Dar, hai să fim 
optimiști, Serramanna. 

t 

În a douăzeci și una zi a anotimpului de iarnă și în al douăzeci 
și unulea an de domnie a lui Ramses, Acha și cei doi diplomați 
hitiţi fură introduși de Ameni în sala de primire a palatului din Pi- 
Ramses, a cărui măreție îi stupefie pe oaspeţi. În locul cenușiului 
cu care erau obișnuiți în lumea lor războinică, apăruse un 
univers colorat în care se amestecau grandoarea și 
rafinamentul. 

Mesagerii îi prezentară faraonului tăblițele de argint; Acha citi 
declaraţia preliminară!?. 


Fie ca o mie de divinități, dintre zeii și zeițele din 
Hatti și din Egipt, să fie martori ai acestui tratat pe care- 
i încheie împăratul din Hatti și faraonul Egiptului. 
Martori sunt soarele, luna, zeii și zeițele cerului și ale 
pământului, ale munților și ale râurilor, ale mării, ale 
vânturilor și ale norilor. 

Aceste mii de divinități vor distruge casa, tara și 
supușii celui care nu va respecta acest tratat. Cât 
despre cei care-l vor respecta, miile de divinități vor 
acționa pentru ca el să fie sănătos și să trăiască fericit 
în casa sa, împreună cu copiii și cu supușii săi. 


12 Text autentic al tratatului păstrat în arhivele hitite și egiptene. 


În prezența marii soţii regale, Nefertari, și a reginei-mamă, 
Tuya, Ramses aprobă această declaraţie pe care Ameni o 
transcrise pe un papirus. 

— Impăratul Hattușil recunoaște răspunderea pe care o 
poartă hitiţii în actele de război comise în ultimii ani? 

— Da, Maiestate, răspunse unul dintre cei doi ambasadori. 

— Admite el că acest tratat îi angajează și pe urmașii noștri? 

— Impăratul nostru dorește ca acest acord să ducă la pace și 
la înfrățire și ca el să fie respectat de copiii noștri, precum și de 
copiii copiilor noștri. 

— Ce frontiere vom respecta? 

— Râul Orontes, o linie de fortificaţii în Siria de Sud, șoseaua 
care desparte  egipteanul Byblos de provincia Amurru, 
considerată ca protectorat hitit, drumul care trece pe la sud de 
cetatea hitită Kadesh, separând-o de latura nordică a câmpiei 
Bekaa, aflată sub protecţie egipteană. Porturile feniciene vor 
rămâne sub controlul Faraonului; diplomaţii și negustorii 
egipteni vor putea circula liber pe drumul care duce în Hatti. 

Acha își ţinu răsuflarea. 

Va accepta Ramses să renunțe pentru totdeauna la fortăreața 
Kadesh și, mai ales, la provincia Amurru? Nici Seti, nici fiul său 
nu reușiseră să pună stăpânire pe faimoasa cetate în faţa căreia 
Ramses repurtase cea mai mare victorie a sa și părea logic ca 
Kadesh să rămână pe teritoriul hitit. 

Dar Amurru... Egiptul luptase cu înverșunare pentru a păstra 
această provincie, mulţi soldaţi muriseră pentru ea. Acha se 
temea că Faraonul se va arăta de neînduplecat în această 
privinţă. 

Suveranul privi înspre Nefertari. În privirea reginei, el citi 
răspunsul. 

— Acceptăm, răspunse Ramses cel Mare. 

Ameni continua să scrie, iar Acha se simţi cuprins de o 
bucurie fără margini. 

— Ce altceva mai dorește fratele meu, Hattușil? 

— Un pact definitiv de neagresiune, Maiestate, și o alianţă 
defensivă împotriva oricărei ţări care ar ataca Egiptul sau Hatti. 

— El se gândește la Asiria? 

— La oricare popor care ar încerca să pună stăpânire pe 
pământurile Egiptului sau ale țării Hatti. 


— Noi de asemenea dorim să se încheie acest pact și această 
alianţă; datorită acestor acorduri, ne vom apara bunăstarea și 
fericirea. 

Cu o mână foarte sigură, Ameni continua să scrie. 

— Maiestate, împăratul Hattușil dorește, de asemenea, ca, în 
țările noastre, să fie respectată și apărată succesiunea la tron 
conform obiceiurilor și tradiţiilor. 

— Nici nu se va putea fi altfel. 

— Suveranului nostru i-ar plăcea, în sfârșit, să pună la punct 
problema extrădării reciproce a fugarilor. 

Acha se temea de acest ultim obstacol; un singur amănunt 
nerezolvat ar fi dus la rediscutarea întregului acord. 

— Cer ca persoanele extrădate să fie tratate omenește, 
declară Ramses; atunci când ele vor fi readuse în ţara lor, Egipt 
sau Hatti, ele nu vor suferi nici pedepse, nici insulte, iar casa lor 
va trebui să le fie restituită așa cum a fost iniţial. În plus, Uri- 
Teșub, devenit egiptean, va rămâne liber să-și aleagă singur 
soarta. 

Fără a mai aștepta ca împăratul să-și dea consimţământul 
față de aceste condiţii, cei doi ambasadori se declarară de 
acord. 

Tratatul putea intra în vigoare. 

Ameni avea să predea versiunea definitivă scribilor regali care 
trebuiau să-l copieze pe foi de papirus de cea mai bună calitate. 

— Textul acesta va fi gravat în piatra mai multor sanctuare 
ale Egiptului, anunţă Ramses, în special în sanctuarul lui Ra de 
la Heliopolis, pe latura de sud a aripii răsăritene de la cel de-ai 
nouălea pilon de la Karnak și pe peretele de sud al fațadei 
marelui templu de la Abu Simbel. Astfel, de la nord la sud, din 
Deltă și până în Nubia, egiptenii vor ști că de acum înainte vor 
trăi pe veci în pace cu hitiţii, sub privirile protectoare ale 
divinităţilor. 

Găzduiţi în apartamentele palatului special destinat ţărilor 
străine, ambasadorii hitiţi luară parte la veselia generală care 
cuprinsese capitala egipteană; ei putură vedea cât de popular 
era Ramses, sărbătorit peste tot într-un cântecel intonat în cor 


de locuitori, de nenumărate ori: „Ne uimește ca soarele, ne dă 
energie ca apa și ca vântul, îl iubim la fel cum iubim pâinea și 
țesăturile frumoase, căci el este tatăl și mama ţării întregi, 
lumina de pe cele două maluri”. 

Nefertari îi invită pe hitiţi să asiste la un ritual săvârșit în 
templul zeiței Hathor; ei ascultară invocaţia adresată puterii 
unice care se crea pe ea însăși în fiecare zi, veghea la existența 
tuturor formelor de viaţă, ilumina fețele, făcea să freamăte de 
bucurie arborii și florile. Când privirile se întoarseră către 
începutul ascuns în aurul cerului, păsările își luară zborul în 
această clipă a fericirii și o cale a păcii se deschise sub pașii 
fiinţelor umane. 

Cuprinși pe rând de mirare și de bucurie, hitiţii fură invitaţi 
după aceea la un banchet în cursul căruia degustară tocană de 
porumbei, rinichi marinaţi, pulpe de vită fripte, biban din Nil, 
gâște fripte, linte bătută, usturoi și ceapă dulce, dovlecei, 
lăptuci, castraveți, mazăre, fasole verde, compot de smochine, 
mere, curmale, pepene verde, brânzeturi de capră, iaurt, 
prăjiturele rotunde cu miere, pâine caldă, bere dulce, vin roșu și 
vin alb. Intr-o asemenea ocazie deosebită, fu servit un vin foarte 
vechi pus în chiupuri în ziua a șasea din anul al patrulea al 
domniei lui Seti și marcate cu simbolul lui Anubis, stăpânul 
deșertului. Diplomaţii rămaseră uluiţi de abundența și de 
calitatea felurilor de mâncare, apreciară vesela din piatră și, în 
cele din urmă, se lăsară cuprinși și ei de bucuria celor de față, 
intonând în limba egipteană cântecele de laudă către Ramses. 

Da, într-adevăr, era pace. 

In cele din urmă, capitala adormise. 

In ciuda orei târzii, Nefertari scrise cu mâna sa o lungă 
epistolă pentru sora sa, Putuhepa, mulțumindu-i pentru 
eforturile sale și descriindu-i clipele minunate prin care treceau 
Hatti și Egiptul. Când regina își punea sigiliul pe scrisoare, 
Ramses îi atinse cu delicateţe umerii. 

— Încă nu s-a terminat cu munca? 

— Ziua înseamnă mai multe treburi decât ceasuri, nici nu s-ar 
putea altfel și este bine să fie astfel: nu le spui și tu asta înalților 
tăi funcţionari? Marea soţie regală nu se poate sustrage Regulii. 

Parfumul pe care-i folosea Nefertari în asemenea ocazii 
deosebite îl amețea pe Ramses. Maestrul parfumier al palatului 


nu utiliza de obicei mai puţin de șaisprezece componente, dintre 
care trestia parfumată, ienupăr, flori de grozamă, rășină de 
terebentină, smirnă și diferite alte esențe aromatice. Un fard 
verde marca eleganța pleoapelor, o perucă unsă cu ulei de Libia 
punea în valoare sublima frumuseţe a chipului ei. 

— Sunt fericită... Nu ne-am străduit atât de mult pentru a 
asigura fericirea poporului nostru? 

— Numele tău va rămâne pe vecie asociat acestui tratat; tu 
ești acela care a construit această pace. 

— Ce importanţă mai are gloria noastră în scurgerea 
neîntreruptă a zilelor și a ritualurilor? 

Regele făcu să alunece bretelele rochiei lui Nefertari de-a 
lungul umerilor și o sărută pe gât. 

— Cum să-ţi spun cât de mult te iubesc? 

Ea se răsuci spre el și-i sărută buzele. 

— Mai este vreme pentru discursuri? 

t 

Prima scrisoare oficială care sosi din Hatti, ca urmare a 
acceptării tratatului de pace, trezi un puternic val de curiozitate 
la curtea din Pi-Ramses. Oare dorea Hattușil să revină asupra 
vreunuia dintre punctele importante ale documentului? 

Regele rupse sigiliul pus pe stofa în care era înfășurată tăblița 
din lemn de preț și parcurse textul scris cu caractere 
cuneiforme. 

După aceea, se duse în grabă la regină. Nefertari termina de 
repetat ritualul pentru sărbătorile de primăvară. 

— Într-adevăr, o scrisoare curioasă! 

— S-a întâmplat ceva rău? 

— Nu, un fel de cerere de ajutor. O prinţesă hitită, cu un nume 
imposibil de rostit, este bolnavă. După cum spune Hattușil, ea 
pare posedată de un demon pe care medicii din Hatti nu reușesc 
să i-l alunge din corp. Cunoscând talentul terapeuţilor egipteni, 
noul nostru aliat mă roagă insistent să-i trimit un vindecător de 
la Casa Vieţii pentru a-i reda prințesei sănătatea și a-i permite 
să aibă, în cele din urmă, copilul pe care și-l dorește. 

— Dar asta-i o veste excelentă; legăturile dintre cele două ţări 
ale noastre se pare că sunt pe cale să se întărească. 

Regele dădu ordin să vină Acha căruia îi spuse ce conţinea 
scrisoarea primită de la Hattușil. 

Șeful diplomaţiei egiptene izbucni în râs. 


— Ce ţi se pare caraghios într-o asemenea rugăminte? se 
miră Nefertari. 

— Am impresia că împăratul hitit are o încredere cu adevărat 
nelimitată în medicina noastră! El nu cere nimic altceva decât o 
minune. 

— Subestimezi cumva știința învăţaţilor noștri? 

— Cu siguranţă, nu, dar cum ar putea da ea posibilitatea de a 
avea un copil unei femei, fie ea chiar o prinţesă hitită, care a 
trecut de șaizeci de ani? 

După ce se amuzară din plin de această situaţie, Ramses îi 
dictă lui Ameni un răspuns pentru fratele său, Hattușil. 


În privința prințesei suferinde - mai ales din cauza 
vârstei sale înaintate - noi o cunoaștem. Nimeni nu 
poate găsi leacuri care ar putea s-o facă gravidă. Dar, 
dacă zeul furtunii și cel al soarelui ar hotări așa ceva... 
Voi trimite, așadar, un magician excelent și un medic 
foarte priceput. 


Ramses porunci să se trimită imediat la Hattușaș o statuetă 
magică a zeului vindecător Khonson, cel care străbate spaţiul, 
întruchipând o seceră a lunii noi. Cine altcineva decât o 
divinitate ar fi reușit, de fapt, să schimbe legile fiziologiei? 

Când mesajul lui Nebu, marele preot de la Karnak, ajunse la 
Pi-Ramses, regele hotărî mutarea curții la Theba. Cu obișnuita 
sa eficacitate, Ameni pregăti în grabă bărcile necesare și dădu 
ordine peste tot pentru ca întreaga călătorie să decurgă în cele 
mai bune condițiuni posibile. 

Pe corabia regală luaseră loc toate fiinţele dragi lui Ramses: 
soția sa, Nefertari, strălucind de frumuseţe; mama sa, Tuya, 
peste măsură de bucuroasă că trăise suficient cât să vadă 
încheiată pacea între Egipt și Hatti; Iset cea frumoasă, adânc 
impresionată pentru că lua parte la marea sărbătoare de acolo; 
cei trei copii ai săi, Kha marele preot de la Memphis, Meritamon, 
muziciana, și micul Merenptah, care crescuse văzând cu ochii; 
credincioșii săi prieteni, Ameni și Acha, datorită cărora Ramses 
putuse reda fericirea ţării sale; ministrul Nedjem și Serramanna, 
pricepuţii săi slujbași. Nu lipseau decât Setau și Lotus care, 
nevoiţi să vină de la Abu Simbel, aveau să se alăture cortegiului 


abia la Theba. Și Moise... Moise care renunţase pentru 
totdeauna la Egipt. 

La debarcader, marele preot din Karnak în persoană veni să 
întâmpine perechea regală. De data aceasta, Nebu era bătrân 
de tot. Slăbit, mergând cu mare greutate, cu mâna încleștată pe 
toiagul său din trestie, cu vocea tremurată, el suferea de un 
reumatism generalizat și deformant; dar privirea îi rămăsese 
vie, iar personalitatea sa autoritară nu slăbise deloc. 

Regele se îmbrăţișă de bun venit cu marele preot. 

— Mi-am ţinut cuvântul, Maiestate; datorită muncii lui Bakhen 
și a echipelor lui de meșteri, templul vostru pentru veșnicie este 
terminat. Zeii mi-au permis fericirea de a admira această 
imensă capodoperă în care vor sălășlui toate divinităţile. 

— MI-I voi ţine și eu, Nebu; ne vom urca împreună pe 
acoperișul templului și vom privi de acolo sanctuarul, clădirile 
auxiliare și palatul. 

Uriașul pilon, a cărui suprafață interioară era decorată cu 
scene din bătălia victorioasă de la Kadesh, întâia curte, largă, cu 
coloane care îl reprezentau pe rege sub înfățișarea lui Osiris, 
colosul înalt de douăzeci și șapte de metri reprezentându-l pe 
rege așezat, un al doilea pilon înfățișând ritualul secerișului, sala 
cu coloane lungă de treizeci și unu de metri și largă de patruzeci 
și unu, sanctuarul ale cărui basoreliefuri dezvăluiau misterele 
cultului zilnic, marele arbore sculptat care simboliza veșnicia 
instituţiei faraonice... Atâtea minunăţii pe care perechea regală 
le admiră cu nesaț, copleșiți de fericire. 

Serbările de inaugurare a templului pentru veșnicie durară 
mai multe săptămâni. Pentru Ramses, punctul lor culminant 
trebuia să fie nașterea rituală a capelei consacrate tatălui și 
mamei sale; Nefertari și suveranul rostiră cuvintele de 
inaugurare pentru totdeauna, gravate în coloane de hieroglife. 

Pe când Faraonul termina de îmbrăcat în „locuința de 
dimineaţă”, Ameni veni în grabă, cu chipul descompus. 

— Mama ta... mama ta te cheamă la ea. 

Ramses alergă până la apartamentele în care locuia Tuya. 

Văduva lui Seti era culcată pe spate, cu brațele în lungul 
corpului, cu ochii întredeschiși. Regele îngenunche lângă pat și-i 
sărută mâinile. 

— Eşti prea slăbită ca să iei parte la inaugurarea capelei tale? 


— Nu oboseala este aceea care mă copleșește, ci moartea 
care se apropie. 

— Hai s-o alungăm împreună. 

— Nu mai am putere pentru așa ceva, Ramses... Dar de ce m- 
aș revolta? A venit sorocul să mă alătur lui Seti și clipa aceasta 
este a fericirii. 

— Ai fi atât de crudă încât să părăsești Egiptul? 

— Perechea regală domnește, ea urmează calea cea 
dreaptă... Eu știu că următoarea revărsare a Nilului va fi 
excelentă și că justiţia va fi respectată. Pot să plec liniștită, fiul 
meu, datorită pacii pe care Nefertari și cu tine aţi știut s-o clădiţi 
și pe care o veţi face să dureze în veac. Este așa de frumos... o 
țară liniștită în care copiii se joacă, în care turmele de animale 
se întorc de la păscut în timp ce păstorii îngână un cântecel pe 
sunetele de flaut, în care oamenii se respectă între ei știind că 
Faraonul veghează asupra tuturor... Apără o asemenea fericire, 
Ramses, apără aceste fericiri și lasă moștenire această Regulă 
urmașului tău. 

În preajma încercării supreme, Tuya nu șovăia. Ea rămânea 
mândră și suverană, iar privirea sa fermă era aţintită către 
veșnicie. 

— lubește Egiptul cu toată fiinţa ta, Ramses, în așa fel încât 
niciun sentiment omenesc să nu întreacă această iubire, nicio 
cumpănă, oricât de crudă ar fi ea, să nu te abată de la 
îndatoririle tale de faraon. 

Mâna Tuyei o strânse cu o putere nebănuită pe aceea a fiului 
său. 

— Urează-mi, tu, rege al Egiptului, să ajung pe câmpia cu 
ofrande, în ţinutul fericirilor, urează-mi să rămân pentru vecie în 
această țară minunată de apă și de lumină, să strălucesc de 
acolo, alături de strămoșii noștri și de Seti... 

Vocea Tuyei se stinse, într-un suspin adânc, aidoma lumii de 
dincolo de viață. 

În Valea Reginelor, loc al frumuseţii și al perfecțiunii, lăcașul 
pentru veșnicie al Tuyei era foarte aproape de cel pregătit 
pentru Nefertari. Marea soţie regală și faraonul conduseră 


funeraliile văduvei lui Seti, a cărei mumie se va odihni de-acum 
în camera aurului. Transformată în Osiris și în Hathor, Tuya avea 
să dăinuie prin corpul său de lumină pe care avea să-l 
însufleţească în fiecare zi energia nevăzută ce venea din 
adâncurile cerului. În mormânt fură depuse mobilierul ritual, 
vasele canopice în care se aflau viscerele defunctei, amforele cu 
vin, vasele cu uleiuri și cu alifii, alimentele uscate, rochiile de 
preoteasă,  sceptrele, podoabele, colierele și bijuteriile, 
sandalele din aur și din argint și alte mici comori care făceau din 
Tuya o călătoare înzestrată cu de toate pentru a străbate 
minunatele căi ale Apusului și ţinuturile lumii de dincolo de 
hotarul vieții. 

Ramses încerca să trăiască nenorocirea și fericirea cu aceeași 
forță a sufletului. Pe de o parte, pacea cu hitiţii, atât de mult 
dorită, și terminarea Ramesseumului, templul său pentru 
veșnicie; pe de altă parte, dispariţia mamei sale, Tuya. Fiul și 
bărbatul se contopiseră, dar faraonul nu avea dreptul de ao 
trăda pe regina-mamă, atât de statornică în lunga sa viaţă încât 
moartea nu părea să fi avut asupra ei nicio putere. Trebuia să 
respecte mesajul pe care ea i-l lăsase cu limbă de moarte: 
Egiptul era mai important decât sentimentele sale, decât 
bucuria și suferinţa sa. 

Și Ramses se supuse cerintelor funcţiei sale, ajutat de 
Nefertari; el continua să ţină ferm cârma corăbiei statului, ca și 
cum Tuya ar fi fost încă prezentă. Doar că, acum, el trebuia să 
înveţe să meargă înainte fără a mai avea parte de sfaturile și 
intervenţiile mamei sale. Din acel moment, Nefertari era aceea 
care trebuia să preia poziţia pe care o avusese Tuya; deși soţia 
sa era atât de curajoasă, Ramses simţea că povara care apăsa 
pe umerii săi ameninţa să-l strivească. 

În fiecare zi, după ritualurile de întâmpinare a zorilor, 
perechea regală petrecea clipe îndelungate meditând în capela 
din Ramesseum dedicată memoriei lui Seti și a Tuyei; regele 
simțea nevoia să primească până în adâncul ființei sale 
realitatea invizibilă pe care o creau pietrele pline de mistere și 
hieroglifele însufleţite de cuvânt. Aflându-se într-o asemenea 
comuniune cu spiritul înaintașilor, Ramses și Nefertari primeau 
această lumină secretă care le hrănea sufletele. 

După cea de-a șaptezecea zi de doliu, Ameni consideră că era 
momentul să-i prezinte lui Ramses unele chestiuni urgente. 
Instalat în birourile din Ramesseum împreună cu echipa sa mică 
dar eficace, secretarul particular al Faraonului era într-un 
contact permanent cu Pi-Ramses și nu pierduse nici măcar o 
clipă din timpul necesar pentru studierea diferitelor dosare. 

— Revărsarea este foarte bună, îi comunică el lui Ramses, 
tezaurul statului n-a fost niciodată așa de bogat, rezervele 
alimentare sunt înregistrate fără greș, iar breslele 
meşteşugăreşti lucrau fără răgaz. Cât despre prețuri, ele sunt 
stabile și nu ne amenință niciun pericol de inflație. 

— Ce poți să-mi spui despre aurul din Nubia? 

— Extracția și aprovizionarea sunt pe deplin mulțumitoare. 

— Mi-ai descris, oare, un adevărat paradis? 

— Nu, desigur... Dar ne străduim să fim demni de Tuya și de 
Seti. 

— De ce această umbră de reținere în glasul tău? 

— Ei bine... Acha ar vrea să-ți spună ceva, dar nu știa dacă 
este momentul... 

— S-ar părea că ai deprins de la el gustul pentru diplomație; 
să vină la mine în bibliotecă. 

Biblioteca din Ramesseum urma să devină la fel de bogată 
cum era cea de la Casa Vieții din Heliopolis; cu fiecare zi care 
trecea, soseau aici papirusuri și tăblițe cu diferite scrieri și 
suveranul supraveghea el însuși înregistrarea lor. Fără 
cunoașterea tuturor ritualurilor, a textelor filosofice și a 
arhivelor, nu i-a fi fost posibil să guverneze în bune condițiuni 
Egiptul. 

Elegant, într-un veșmânt dintr-un în de calitate excepţională, 
împodobit cu panglici colorate, Acha rămase mut de admiraţie. 

— Maiestate, este o adevărată binecuvântare să lucrezi aici. 

— Ramesseum va fi unul dintre centrele vitale ale regatului. 
Voiai să-mi spui ceva despre vreo carte de înţelepciune? 

— Nu, doream să te văd, pur și simplu. 

— Mă simt bine, Acha. Nimic nu mă poate face să uit de 
moartea mamei mele, niciodată nu-l voi uita pe Seti, dar și unul 
și celălalt mi-au arătat o cale de la care nu mă voi abate. Hitiţii 
ne fac probleme? 


— Niciuna, Maiestate; Hattușil este cu atât mai încântat de 
tratatul nostru cu cât el a făcut ca Asiria să se retragă în 
găoacea sa. Acordul de asistență mutuală între Egipt și Hatti i-a 
făcut pe militarii asirieni să înţeleagă că orice agresiune asupra 
celor două țări ale noastre ar atrage după sine o ripostă masivă 
și imediată. Se perfectează o serie de contacte comerciale cu 
Hatti și pot să afirm că pacea va domni în regiune timp de mulţi 
ani de acum înainte. Cuvântul dat nu este la fel de solid ca 
granitul? 

— În acest caz, ce te mai neliniștește? 

— Din cauza lui Moise... Ești de acord să vorbim despre asta? 

— Te ascult. 

— Spionii mei nu-i scapă din ochi pe evrei. 

— Unde se află acum? 

— Continuă să rătăcească prin deșert, în ciuda protestelor din 
ce în ce mai numeroase din sânul lor; dar Moise își conduce 
poporul cu o mână de fier. „Yahwe este un foc mistuitor și un 
zeu neîndurător”, îi place lui să repete mereu. 

— Ştii, cumva, încotro se îndreaptă? 

— Probabil că ţara făgăduită este Canaan, dar va fi foarte 
greu să se stabilească acolo. Evreii s-au luptat deja cu oamenii 
din Madian și cu amoriţii și acum au ocupat teritoriul din Moab. 
Popoarele din regiune le-au luat frica nomazilor evrei pe care îi 
consideră niște tâlhari de temut. 

— Moise nu se va descuraja; dacă va trebui să poarte o sută 
de bătălii, el le va purta. Sunt sigur că el a ţinut sub observație 
tot Canaanul de pe înălțimile muntelui Negeb și consideră 
această țară ca fiind numai lapte și miere. 

— Evreii aduc cu ei sămânţa discordiei, Maiestate. 

— Ce mă sfătuiești, Acha? 

— Să-l eliminăm pe Moise. Fără un conducător ca el, evreii se 
vor întoarce în Egipt, cu condiţia ca tu să le promiţi că nu vor fi 
pedepsiţi. 

— Renunţă la un asemenea gând. Moise își va urma destinul. 

— Prietenul din mine se bucură de o asemenea hotărâre, dar 
diplomatul nu este de acord. La fel ca și mine, tu ești convins că 
Moise își va atinge scopul și că sosirea sa în Țara Făgăduinței va 
modifica echilibrul din Orientul Apropiat. 


— Cu condiţia ca Moise să nu răspândească peste tot doctrina 
lui, de ce n-am ajunge chiar la o înțelegere cu el? Pacea dintre 
cele două popoare ale noastre ar fi un factor de echilibru. 

— Îmi dai o lecţie frumoasă de politică externă și de 
diplomaţie. 

— Nu, Acha; eu încerc doar să găsesc calea spre speranţă. 

În sufletul lui Iset cea frumoasă, tandrețea luase locul 
pasiunii. Ea, care îi dăruise doi fii lui Ramses, nutrea aceeași 
admirație față de rege, dar renunțase să-l mai recucerească. 
Cum putea să lupte împotriva lui Nefertari care, o dată cu 
trecerea anilor, devenea din ce în ce mai frumoasă și mai 
strălucitoare? Ajutată și de maturitatea la care ajunsese, Iset 
cea frumoasă se resemnase și învățase să se bucure de clipele 
fericite pe care i le oferea viața. Să discute cu Kha despre 
misterele creației, să-l asculte pe Merenptah cum îi descrie 
modul în care funcționează societatea egipteană, lucruri pe care 
el le învăța cu seriozitatea unui viitor conducător, să se plimbe 
cu Nefertari prin grădinile palatului, să-l întâlnească pe Ramses 
de câte ori avea ocazia... Iset cea frumoasă nu se bucura astfel 
de comori neprețuite? 

— Vino, Iset, o îndemnă marea soție regală, hai să ne 
plimbăm cu barca pe fluviu. 

Era vară, inundația transformase Egiptul într-un lac imens, se 
mergea cu barca de la un sat la altul. Un soare arzător făcea să 
strălucească apele care aveau să fertilizeze ogoarele, sute de 
păsări se hârjoneau pe cer. 

Cele două femei, aflate sub un baldachin alb, își unseseră 
pielea cu ulei parfumat; în apropierea lor vase mari de lut pline 
cu apă rece răcoreau aerul. 

— Kha a plecat din nou la Memphis, oftă Iset cea frumoasă. 

— Îți pare rău? 

— Fiul cel mare al regelui nu are ochi decât pentru 
monumentele străvechi, pentru simboluri și pentru ritualuri. 
Când tatăl său îl va chema ca să i se alăture la conducerea 
statului, cum va putea face față? 

— Este atât de inteligent încât va face faţă cu siguranţă. 

— Ce părere ai despre Merenptah? 

— Este deosebit de fratele său, dar se vede încă de pe acum 
că va fi o ființă excepțională. 


— Fiica ta, Meritamon, a devenit o femeie minunată. 

— Ea împlinește visul pe care l-am avut eu în copilărie: 
trăiește într-un templu și cântă pentru zei. 

— Poporul întreg te venerează, Nefertari; dragostea sa este 
pe măsura celei pe care i-o dăruiești tu. 

— Cât de mult te-ai schimbat, Iset! 

— M-am liniștit, am alungat din suflet demonii geloziei. M-am 
împăcat cu mine însămi. Și dacă ai ști cât de mult te admir, 
pentru ceea ce ești, pentru ceea ce faci... 

— Datorită sprijinului pe care mi-l oferi, lipsa reginei-mamă va 
fi mai ușor de suportat. Dacă te-ai eliberat de grija educaţiei 
copiilor, n-ai vrea să lucrezi alături cu mine? 

— Nu sunt demnă... 

— Lasă-mă pe mine să apreciez asta. 

— Maiestate... 

Nefertari o sărută pe frunte pe Iset cea frumoasă. Era vară și 
Egiptul întreg era în sărbătoare. 

t 

Palatul din Ramesseum era deja la fel de animat ca acela din 
Pi-Ramses; la dorința regelui, prin activitatea care se desfăşura 
în anexele templului său pentru veșnicie, locul acesta devenise 
cel mai important centru economic din Egiptul de Sus, lucrând în 
colaborare cu cel de la Karnak. Pe malul răsăritean al Nilului, la 
Theba,  Ramesseumul glorifica pentru eternitate măreția 
domniei lui Ramses cel Mare și amploarea sa impresiona deja 
spiritele celor care-i vedeau. 

Ameni fu acela care primi scrisoarea semnată de Setau. 
Lăsându-și la o parte toate treburile, gata să-și dea sufletul de 
emoție, scribul porni în căutarea lui Ramses pe care-i găsi în 
marele bazin din spatele palatului; ca în fiecare zi, pe timp 
călduros, regele înota cel puţin o jumătate de oră. 

— Maiestate, a sosit o scrisoare din Nubia! 

Monarhul ajunse imediat la marginea bazinului. Ameni 
îngenunche și-i întinse papirusul. 

El conţinea doar câteva cuvinte, dar erau cele pe care spera 
să le afle Ramses. 

Corabia pe care se afla perechea regală avea la proră capul 
zeiței Hathor, din lemn poleit cu aur, purtând discul soarelui 
între coarne. Suverana stelelor era de asemenea și stăpâna 
navigaţiei; prezenţa sa liniștitoare asigură o călătorie plăcută 
până la Abu Simbel. 

Abu Simbel, unde cele două temple care stăteau mărturie 
unirii lui Ramses cu Nefertari fuseseră terminate. Mesajul lui 
Setau era foarte concis, căci îmblânzitorul de șerpi nu avea 
obiceiul să se laude. In mijlocul corăbiei, o cabină cu acoperișul 
rotunjit sustinut de doi stâlpi cu capiteluri în formă de papirus în 
partea din spate și de lotus în partea din faţă; lipsa ferestrelor 
dădea posibilitate aerului să circule în voie. Visătoare, regina 
gusta din plin plăcerea acestei călătorii. 

Nefertari își ascundea cu mare greutate starea de sfârșeală, 
pentru a nu-l neliniști pe rege; ea se ridică și se duse lângă soțul 
ei sub pânza albă întinsă la pupa între patru baghete. Culcat pe 
o parte, enormul leu nubian dormita, cu bătrânul câine galben- 
auriu cuibărit la spatele său; cufundat într-un somn profund, 
Străjerul se simţea bine sub protecţia Voinicului. 

— Abu Simbel... A mai adus vreodată un rege o asemenea 
ofrandă unei regine? 

— A mai avut vreodată un rege norocul de a se căsători cu 
Nefertari? 

— Prea multă fericire, Ramses... Chiar mă și tem câteodată să 
nu se sfârșească. 

— O asemenea fericire trebuie s-o împărțim cu poporul 
nostru, cu întregul Egipt și cu generaţiile care vor urma după 
noi: de aceea am dorit ca perechea regală să fie eternizată în 
piatra de la Abu Simbel. Nici tu, nici eu, Nefertari, ci Faraonul și 
marea soţie regală față de care noi nu suntem decât niște 
încarnări pământene și trecătoare. 

Nefertari se lipi de Ramses și contemplă Nubia, splendidă în 
sălbăticia ei. 

t 

Apăru faleza de gresie, împărăție a zeiței Hathor, încadrând 
înspre est o curbă a Nilului. Cândva, o fâșie de nisip arămiu 
separat de două promontorii care aveau nevoie de mâna 


arhitectului și a sculptorului; și această mână acţionase acum, 
transformând stânca ospitalieră în două temple săpate în inima 
ei și anunţate de niște fațade a căror forţă și graţie o uluiră pe 
regină. În fața sanctuarului de la sud, patru statui colosale ale 
lui Ramses așezat, înalte de douăzeci de metri; în faţa celui de 
nord, statui ale faraonului în picioare și în mers o încadrau pe 
cea a lui Nefertari, înaltă de zece metri. 

Abu Simbel nu urma să fie doar un simplu punct de reper 
pentru marinari, ci un loc transfigurat în care vâlvătaia spiritului 
trebuia să strălucească, imobilă și de neclintit, în decorul de aur 
al deșertului nubian. 

Pe chei, Setau și Lotus le făceau semne de bun venit, repetate 
de toţi meșterii din jurul lor. Fu o clipă de emoție când Voinic 
porni pe pasarelă ca să coboare pe uscat, dar statura înaltă a 
regelui risipi toate temerile. Fiara se retrase în dreapta sa, iar 
bătrânul câine galben în stânga. 

Ramses nu mai văzuse niciodată o expresie atât de mulțumită 
pe chipul lui Setau. 

— Poţi fi mândru de ceea ce ai făcut, spuse regele, 
îmbrățișându-și prietenul. 

— Arhitecţii și sculptorii sunt cei care trebuie felicitați, nu eu; 
eu n-am făcut decât să-i încurajez ca să poată crea o lucrare 
demnă de tine. 

— Demnă de puterile misterioase care sălășluiesc în acest 
templu, Setau. 

Când ajunse la capătul pasarelei, Nefertari se poticni; Lotus o 
ajută să se ţină pe picioare și-și dădu seama că reginei îi era 
rău. 

— Să mergem mai departe, îi ceru Nefertari. Mă simt bine. 

— Dar, Maiestate... 

— Să nu stricăm sărbătoarea inaugurării, Lotus. 

— Am un leac tocmai potrivit pentru a vă scăpa de această 
oboseală. 

Setau cel morocănos nu știa cum să se comporte în fața 
reginei a cărei frumuseţe îl fermeca; emoţionat, făcu o 
plecăciune adâncă în faţa ei. 

— Maiestate... voiam să vă spun... 

— Să celebrăm nașterea templelor de la Abu Simbel, Setau; 
vreau ca acest moment să nu fie uitat vreodată. 

Tt 


Toți șefii triburilor nubiene fuseseră invitați la Abu Simbel 
pentru a sărbători crearea celor două temple; purtând cele mai 
frumoase coliere ale lor și cu șoldurile înfășurate în țesături 
multicolore, ei sărutaseră picioarele lui Ramses și ale lui 
Nefertari, apoi intonaseră un cântec de victorie care se înălţase 
până la cerul înstelat. 

In noaptea aceea, bunătăţile oferite oaspeţilor fură mai multe 
decât grăunțele de nisip de pe mal, mai multe erau hălcile de 
vită fripte decât florile din grădinile regale, nemăsurată era 
cantitatea de pâini și de prăjituri. Vinul curse în valuri 
neîncetate, diferite rășini și tămâie arseră pe altarele înălțate 
sub cerul liber. Așa cum pacea fusese instaurată departe, la 
nord, cu hitiţii, tot astfel ea avea să domnească mult timp și în 
Marele Sud. 

— De-acum, Abu Simbel este centrul spiritual al Nubiei și 
expresia simbolică a iubirii care-i unește pe Faraon de marea 
soție regală, îi mărturisi Ramses lui Setau. Tu, prietene, îi vei 
aduna aici, întotdeauna la aceeași dată, pe șefii de trib și-i vei 
pune să participe ia ritualurile care sfințesc acest pământ. 

— Altfel spus, o să mă lași să trăiesc în Nubia... Deci, Lotus o 
să mă iubească și de acum înainte. 

Blânda noapte de septembrie fu urmată de o săptămână de 
serbări și de ritualuri în cursul cărora cei prezenţi descoperiră, 
uluiţi, interiorul marelui templu. În sala cu trei nave și opt 
coloane în spatele cărora se înălța statuia regelui sub înfățișarea 
lui Osiris, înaltă de zece metri, oaspeţii admirară scenele din 
bătălia de la Kadesh și întâlnirea monarhului cu divinităţile care 
îl înconjurau ca să-i transmită mai lesne energia lor. 

In ziua echinocțiului de toamnă, doar Ramses și cu Nefertari 
pătrunseră în sfânta sfintelor. La răsăritul soarelui, lumina se 
așternu pe axa templului și lumină capătul sanctuarului unde, 
așezați pe o banchetă de piatră, ședeau patru zei; Ra-Horus din 
ținuturile luminii, Ka-ul lui Ramses, Amon, zeul ascuns, și Ptah, 
constructorul. Acesta din urmă se afla în întuneric, cu excepţia 
celor două zile de echinocţiu; în aceste două dimineţi, lumina 
răsăritului atingea statuia lui Ptah ale cărui cuvinte Ramses le 
auzi urcând spre el din adâncul stâncii: „Mă înfrăţesc cu tine, îţi 
dau durată, stabilitate și forță; suntem uniţi în bucuria sufletului, 
eu fac ca gândul tău să se armonizeze cu cel al zeilor, eu te-am 


ales și fac în așa fel încât vorbele tale să fie ascultate. Eu te 
hrănesc cu viaţă, pentru ca tu să-i faci pe alţii să trăiască”. 

Când perechea regală ieși din marele templu, egiptenii și 
nubienii îi salutară cu strigăte de bucurie. Venise clipa 
inaugurării celui de-ai doilea sanctuar, dedicat reginei și purtând 
numele de „Nefertari cea pentru care răsare soarele”. 

Marea soţie regală oferi flori zeiţei Hathor, pentru ca suverana 
stelelor să zâmbească; sub identitatea lui Seșat, stăpâna Casei 
Vieţii, Nefertari îi spuse lui Ramses: 

— Tu ai redat vigoare și curaj Egiptului, tu ești stăpânul lui; ca 
un șoim ceresc, tu ţi-ai întins aripile pe deasupra poporului tău. 
Pentru el, tu ești asemenea unui zid făcut din metal ceresc 
peste care nicio forță dușmană n-ar putea trece. 

— Pentru Nefertari, răspunse regele, am clădit un templu, 
crestat în muntele pur al Nubiei, în frumoasa stâncă de gresie, 
pentru eternitate. 

Regina purta o rochie galbenă lungă, un colier de turcoaze și 
sandale aurii; pe peruca sa albastră era așezată o coroană 
compusă din două coarne de vacă, lungi și subţiri, care încadrau 
un soare, iar deasupra se aflau două pene înalte. In mâna 
dreaptă ţinea cheia vieţii; în stânga, un sceptru flexibil evocând 
lotusul apărut din apele primei dimineţi a lumii. 

În partea de sus a coloanelor din templul reginei, se vedeau 
chipurile surâzătoare ale zeiţei Hathor; pe pereţi, scene rituale 
reunindu-i pe Ramses, Nefertari și divinitățţile. 

Regina se rezemă de brațul monarhului. 

— Ce s-a întâmplat, Nefertari? 

— O stare de sfârșeală... 

— Vrei să întrerupem acest ritual? 

— Vreau să văd fiecare scenă din templul acesta împreună cu 
tine, să citesc fiecare text, să particip la fiecare ofrandă... Nu-i 
aceasta locuinţa pe care tu ai construit-o pentru mine? 

Zâmbetul soţiei sale îl mai linişti pe rege. El făcu așa cum 
dorea regina și dădură viaţă fiecărui colţișor al templului până în 
naos, unde apărea vaca din cer, încarnare a lui Hathor, ieșind 
dintr-o stâncă. 

Nefertari rămase mult timp în penumbra sanctuarului, ca și 
cum blândeţea zeiței ar fi putut risipi frigul care i se strecura în 
vine. 


— Aș vrea să mai văd o dată scena încoronării, îi ceru ea 
regelui. 

De o parte și de alta a imaginii reginei, o siluetă de o 
delicateţe aproape ireală, Isis și Hathor transmiteau coroanei 
fluxul lor magnetic. Sculptorul glorificase această clipă în cursul 
căruia o femeie din lumea pământească intra vie în universul 
divin pentru a mărturisi apoi, pe pământ, că ea exista în 
realitate. 

— la-mă în braţe, Ramses. 

Nefertari era ca de gheaţă. 

— Mor, Ramses, mor sleită de puteri, dar aici, în templul meu, 
alături de tine, atât de aproape de tine încât formăm o singură 
fiinţă, pentru vecie. 

Regele o strânse la piept atât de tare încât crezu că o mai 
poate ţine în viaţă, această viaţă pe care ea și-o dăduse fără 
reținere celor dragi și întregului Egipt pentru a-i ajuta să scape 
de vrăjile rele. 

Ramses văzu cum chipul calm și pur al reginei devenea 
imobil, iar capul său se înclina abia perceptibil. Fără să se 
revolte, fără să se înspăimânte, răsuflarea lui Nefertari se 
stingea. 

Ramses o purtă pe brațe pe marea soție regală, ca pe o 
logodnică pe care viitorul soţ o trece peste pragul locuinţei sale, 
pecetluind astfel căsătoria lor. El știa că Nefertari avea să 
devină o stea nepieritoare pe care mama sa, cerul, o va zămisli 
din nou și că ea va urca în barca veșnicei călătorii, dar cum ar fi 
putut cunoașterea tuturor acestor lucruri să aline durerea de 
neîndurat care îi sfâșia sufletul? 

Ramses se îndreptă către ușa templului; cu sufletul gol și cu 
privirea rătăcită, el ieși din sanctuar. 

Străjerul, bătrânul câine galben-auriu, își dădea și el sufletul 
între labele leului care lingea cu duioșie capul tovarășului său, 
ca să-l vindece de atacul morții. A 

Ramses suferea prea tare ca să mai poată plânge. In clipa 
aceea, puterea și măreţia sa nu-i mai erau de niciun ajutor. 

Faraonul înălță spre soare trupul sublim al celei pe care avea 
s-o iubească întotdeauna, femeia de la Abu Simbel, Nefertari, 
pentru care lumina strălucea parcă mai tare. 


Seria va continua cu: 


(uda) 

